
Caporalul Morcove, din Garda Oraşului 
Ankh-Morpork (Patrula de Noapte), se aşeză la 
masă, în cămaşă de noapte, luă creionul, îi supse 
capătul câteva clipe, apoi scrise: 

Dragă Mamii şi Tatii, 

Ei iată încă o Veste Memorabilă, căci am 
fost avansat Caporal!! Asta înseamnă încă 
cinci dolari în plus pe lună plus pe lângă asta 
un surtuc nou cu, două galoane pe el. Şi o 
insignă nouă de aramă! Este o Mare 
responsabilitate!! Toate astea din cauză că am 
primit recruți noi fiindcă Patricianul care, după 
cum vam informat anterior este conducătorul 
oraşului, afost de acord că Garda trebuie să 
reflecte înfăţişarea etnică a Oraşului... 


Morcove facu o pauză, privind pe 
ferestruica prăfuită a dormitorului său, la lumina 
înserării care se furişa peste râu. Apoi se aplecă 
din nou deasupra hârtiei. 


„„ceea ce eu nam înţeles prea bine dar 
probabil are dea face cu fabrica de cosmetice 
a lui Grabpot Trăsnetaprig, piticul. lar 
Căpitanul Vimes despre care va-m scris 
deseori părăseşte, Garda ca să se 
căsătorească şi să Devină un Domn şi, toţi îi 
dorim numai fericire, el ma învăţat Tot ce Ştiu 
mai puţin, ce am învăţat eu singur. Facem 
chetă ca săi luăm un Cadou Surpriză, mam 
gândit la un ceas din astea noi care n-au 
nevoie de demoni ca să meargă şi am putea 
scrie pe dos ceva ca de pildă „Un ceas dela, 


Vechii tăi Prieteni din Gardă!“, ăsta-i un 
Calanbur sau Joc de Cuvinte. Nu ştiu cine va fi 
noul căpitan, Serg. Colon zice că dacă-i el o să 
Demisioneze, Caporalul Nobbs... 


Morcove privi din nou pe geam. Fruntea lui 
mare şi onestă se încreţi de efort, în timp ce-şi 
storcea creierii să găsească ceva pozitiv de spus 
despre caporalul Nobbs. 

„.e mai potrivit în actualul său Rol, iar 


eu n-am destulă vechime în Gardă. Aşa că va 
trebui să Aşteptăm şi vom Vedea... 


La începutul afacerii a fost, cum deseori se- 
ntâmplă, o moarte. Şi o înmormântare, într-o 
dimineaţă de primăvară, cu o pâclă atât de 
deasă pe pământ, încât curse în groapă, iar 
sicriul fu coborât într-un nor. 

Un maidanez mic şi cenuşiu, gazdă a atâtor 
boli câineşti asortate, încât era înconjurat de-un 
norişor de praf, privea impasibil de pe grămada 
de pământ. 

Diverse mătuşi în vârstă plângeau. Dar 
Edward d'Eath? nu plângea, din trei motive. Era 
fiul cel mare al mortului, al treizeci şi şaptelea 
lord d'Eath, şi Nu Se Cădea ca un d'Eath să 
plângă; era — abia de curând, diploma nici nu se 
uscase de tot — un Asasin, şi asasinii nu 
plângeau când murea cineva, că altfel ar fi 
trebuit s-o ţină tot aşa; şi era furios. De fapt, era 


1 'Joc de cuvinte în engleză: „watch” înseamnă şi ceas de mână, şi 
gardă, cart, a supraveghea, (n.tr.) 
2 joc de cuvinte: d'Eath = death, însemnând moarte (n.tr.) 


turbat de furie. 

Furios că fusese nevoit să împrumute bani 
pentru înmormântarea asta ieftină. Furios pe 
vreme, pe cimitirul ăsta vulgar, pe felul în care 
zgomotul de fond al oraşului nu se schimbase în 
niciun fel, nici măcar pentru un asemenea 
eveniment. Furios pe istorie. Nu astfel fuseseră 
orânduite lucrurile. 

Nu aşa ar fi trebuit să fie. 

Privi, dincolo de fluviu, la silueta masivă şi 
mohorâtă a Palatului, şi furia lui se facu ghem, 
devenind o lentilă. 

Edward fusese trimis la Breasla Asasinilor 
fiindcă aceasta avea cea mai bună şcoală pentru 
cei al căror rang social e considerabil mai ridicat 
decât inteligenţa. Dacă ar fi fost educat ca 
bufon, ar fi inventat satira şi ar fi scornit lucruri 
periculoase despre Patrician. Dacă ar fi fost 
educat ca hoț’, ar fi intrat prin efracţie în Palat 
şi-ar fi furat ceva de mare valoare de la 
Patrician. 

Dar... el fusese trimis la Asasini... 

În acea după-amiază, vându ce mai 
rămăsese din moşiile d'Eath şi se înscrise din 
nou la şcoala Breslei. 

La programul de doctorat. 

Obţinu punctajul maxim, pentru prima dată 
în istoria Breslei. Şefii lui îl considerau un om ce 
merită ţinut sub observaţie şi anume pentru că 
avea el ceva care-i neliniştea până şi pe asasini, 
preferabil de la distanţă. 


3 Dar unui gentleman nici nu i-ar trece prin cap să se facă hoţ. 


În cimitir, unicul gropar astupa groapa care 
era cel din urmă loc de odihnă al bătrânului 
d'Eath. 

| se părea că-i trec nişte gânduri prin cap. 
Sunau cam aşa: 

E vreo şansă să fie vreun os pe-acolo? Nu, 
nu, scuze, asta a fost de prost gust, uită că am 
spus-o. Dar ai sendvişuri cu friptură de vită în 
chestia aia, cutia ta cu mâncare, cumiizice. Ce-ar 
fi să-i dai unul căţelului drăguţ de colo? 

Omul se sprijini în cazma şi se uită înjur. 

Maidanezul cenușiu îl privea cu atenţie. 

Şi spuse: Ham? 


Edward d'Eath avu nevoie de cinci luni până 
să găsească ceea ce-i trebuia. Căutarea era 
îngreunată de faptul că nu ştia ce caută, ştia 
doar că va recunoaşte acel lucru când îl va găsi. 
Edward credea cu tărie în Destin. Oamenii ca el 
aşa fac de obicei. 

Biblioteca Breslei era una dintre cele mai 
mari din oraş. În ceea ce priveşte anumite 
domenii mai specializate, era cea mai mare. 
Acestea se refereau la regretabila scurtime a 
vieţii omeneşti şi la mijloacele de a o realiza. 

Edward petrecea mult timp acolo, deseori 
pe treapta cea mai de sus a unei scăriţe, deseori 
înconjurat de nori de praf. 

Citi toate lucrările cunoscute despre 
armamente. Nu ştia ce caută, dar găsi 
informaţia, într-o notiţă de pe marginea unui 


tratat, altfel foarte incorect şi plicticos, despre 
balistica arbaletelor. O copie cu mare atenţie. 

Edward petrecea mult timp şi printre cărţile 
de istorie. Breasla Asasinilor era o asociaţie de 
gentlemeni de viţă nobilă, şi oamenii de felul lor 
privesc întreaga istorie consemnată ca pe un fel 
de registru de pedigree. Biblioteca Breslei avea 
foarte multe cărţi de istorie, şi o întreagă galerie 
de portrete de regi şi regine”, iar Edward d'Eath 
ajunsese să le cunoască feţele aristocratice mai 
bine decât pe a sa. Acolo-şi petrecea pauzele de 
masă. 

Mai târziu, s-a spus că în perioada aceea a 
fost supus unei influenţe nefaste. Dar secretul 
poveştii lui Edward d'Eath era că nu a primit 
niciun fel de influenţă din afară, decât dacă vrem 
să o luăm în seamă pe cea a tuturor acelor regi 
morţi. Nu a fost influenţat decât de el însuşi. 

Aici greşesc oamenii. Indivizii nu sunt 
membri deplini ai neamului omenesc de la 
natură, decât din punct de vedere biologic. Au 
nevoie să fie înghiontiţi de colo colo de mişcarea 
browniană a societăţii, care e un mecanism prin 
care oamenii îşi amintesc neîncetat unii altora că 
sunt... în fine... oameni. 

lar el se ghemuia, înfaşurându-se în spirală, 
spre interior, aşa cum se întâmplă de obicei în 
asemenea cazuri. 

Nu avusese un plan. Se retrăsese doar, cum 


4 Dedesubtul cărora deseori se găseau mici plăcuţe discrete, 
purtând numele persoanei care-i ucisese. Aceasta era, în fond, 
galeria de portrete a Asasini/or. 


fac cei care se simt atacați, pe o poziţie mai uşor 
de apărat, în speţă, trecutul, şi apoi se întâmplă 
ceva care avu asupra lui Edward acelaşi efect pe 
care l-ar avea găsirea unui plesiozaur în havuzul 
din grădină asupra unui cercetător al reptilelor 
fosile. 

leşise afară, într-o după-amiază călduroasă, 
clipind în soare, după o zi petrecută în compania 
gloriei defuncte, şi văzuse chipul trecutului cum 
se plimba pe stradă, dând amical din cap către 
trecători. 

Nu se putuse controla. Strigase: 

— Hei, tu! Ci-cine eşti? 

Trecutul răspunsese: 

— Caporalul Morcove, domnule. Patrula de 
Noapte. Sunteţi domnul d'Eath, nu-i aşa? Vă pot 
fi de folos? 

— Cum? Nu! Nu. Vezi-ţi de treabă! 

Trecutul zâmbi şi-l salută din cap, apoi porni 
din nou, spre viitor. 


Morcove îşi luă ochii de la perete. 


Am cheltuit trei dolari pe un iconograf 
care, e o cutie cu un drăcuşor înăuntru care 
pictează poze ale lucrurilor, sunt la mare 
Modă. Alăturat vă trimit poze cu camera mea 
şi prietenii mei din Patrulă, Nobby e cel care 
face un Semn Umeristic dar în fond e un 
Diamant Neşlefuit şi are suflet bun. 


Se opri din nou. Morcove le scria celor de 
acasă cel puţin o dată pe săptămână. Aşa făceau 
de obicei piticii. Morcove avea doi metri înălţime, 


dar fusese crescut ca pitic, şi apoi crescuse mai 
departe ca om. Eforturile literare nu-i stăteau în 
fire, dar el persevera. 


Vremea, scrise el, cu migală şi atenţie, e 
în continuare Foarte Călduroasă. 


Lui Edward nu-i venea să creadă. Consultă 
cronicile. Le consultă din nou. Puse întrebări şi, 
fiindcă erau întrebări destul de nevinovate, 
oamenii îi dădură răspunsuri. În final, îşi luă o 
vacanţă şi plecă în munţii Vârfu Berbecelui, unde 
investigaţii atente îl conduseră la minele piticeşti 
din jurul Capului de Aramă, şi de acolo la un 
aparent banal luminiş dintr-o pădure de fag 
unde, într-adevăr, după câteva minute de săpă- 
turi atente, găsi urme de cărbune. 

Îşi petrecu o zi întreagă acolo. La sfârşit, 
când puse cu grijă frunzele putrede la loc, se 
convinsese. 

Ankh-Morpork avea din nou un rege. 

Şi aşa era drept. Şi mâna Sortii fusese cea 
care făcuse ca Edward să observe asta exact 
când avea Planul formulat. Şi era drept să fie 
mâna Sorții, iar oraşul va fi Sa/vat de la prezentul 
său ticălos de către g/oriosul său trecut. El avea 
Mijloacele, şi avea şi Scopul. Şi aşa mai 
departe... Gândurile lui Edward sunau deseori 
aşa. 

Era în stare să gândească în italice. 
Asemenea oameni trebuie ţinuţi sub observaţie. 

Preferabil, de la o distanţă sigură. 


Ma interesat scrisoarea voastră în care 
scriaţi că au fost oameni care au venit şiau 
întrebat de mine, e Uluitor, sunt abia de cinci 
minute în Oraş şi deja sunt Celbru. 

M-am bucurat tare mult să aud că aţi 
deschis puţul nr. 7. Să Ştiţi că deşi sunt foarte 
fericit aici îmi e dor de Vremurile Bune de 
acasă. Câteodată în ziua mea liberă merg să 
şed într-o pivniţă şimi dau în cap cu mânerul 
toporului dar Nu e La fel. 

Sper ca prezenta săvă găsească 
sănătoşi, al vostru credincios, 

Fiul vostru, adoptat, iubitor, 

Morcove. 


Împături scrisoarea, puse pozele înăuntru, o 
sigila cu nişte ceară de lumânare pe care-o 
apăsă la locul ei cu degetul mare, şi-o puse în 
buzunarul de la pantaloni. Poşta piticească spre 
munţii Vârfu Berbecelui era de încredere. Din ce 
în ce mai mulţi pitici veneau să lucreze în oraş şi, 
fiindcă piticii sunt foarte conştiincioşi, mulţi 
dintre ei trimit bani acasă. Din această cauză, 
poşta piticească e cât se poate de sigură, fiindcă 
e bine păzită. Piticii sunt foarte ataşaţi de aurul 
lor. Orice tâlhar care le-ar cere „banii sau viaţa” 
ar face bine să-şi ia un scaun pliant, nişte 
sendvişuri şi ceva de citit, cât ţine dezbaterea. 

Apoi Morcove se spălă pe faţă, îşi puse 
cămaşa şi pantalonii de piele şi zalele deasupra, 
îşi încopcie platoşa şi, cu coiful sub braţ, ieşi 
vesel în stradă, gata să dea piept cu orice i-o 
rezerva viitorul. 


Aceasta era o altă încăpere, altundeva. 

Era o odaie puchinoasă, cu tencuiala 
măcinată pe pereţi, cu tavanul lăsat ca salteaua 
unui obez. lar mobila o făcea şi mai înghesuită. 

Era mobilă veche, de bună calitate, dar 
locul ei nu era acolo. Mobila asta s-ar fi potrivit în 
săli înalte, cu ecou. Aici se sufoca. Erau scaune 
de stejar negru. Erau servante lungi. Era până şi 
o armură. Abia mai rămânea loc pentru cei o 
jumătate de duzină de oameni sau cam pe-acolo 
care şedeau la masa enormă. Abia mai rămânea 
loc pentru masă. 

Într-un colţ întunecat, ticăia un ceasornic. 

Perdelele grele, de catifea, erau trase, deşi 
mai era destulă lumină afară. Atmosfera era 
înăbuşitoare, atât de la căldura zilei, cât şi de la 
lumânările din lanterna magică. 

Singura lumină venea de la ecran, care, în 
acea clipă, înfăţişa un profil foarte bine redat al 
lui Morcove lronfoundersson. 

Mica, dar foarte selecta adunare îl privea cu 
expresia grijuliu inexpresivă a acelora care sunt 
aproape convinşi că gazdei îi lipsesc mai multe 
doage, dar o suportă, fiindcă tocmai au terminat 
de mâncat şi ar fi nepoliticos să plece atât de 
devreme. 

— Şi ce? zise unul dintre ei. Cred că l-am 
mai văzut umblând prin oraş. Ce-i cu asta? E 
doar un gardist, Edward. 

— Bineînţeles. Era esenţial să fie astfel. O 
poziţie umilă în societate. Se p-potriveşte pe 
deplin tiparului clasic. 


Edward d'Eath făcu un semn. Cu un declic, 
altă placă de sticlă fu pusă pe poziţie. 

— Aceasta n-a fost pictată după natură. 
Regele P-paragore. E iconograma unui portret 


vechi. Acesta — clic! — e Regele Veltrick III. 
După alt portret. Aceasta e Regina Alguinna a IV- 
a... Remarcaţi linia bărbiei? Aici — clic! — e o 


monedă de şapte penny din vremea domniei lui 
Webblethorpe cel Comatos, din nou remarcaţi 
detaliile bărbiei şi structura osoasă în general, 
iar acesta — clic! — e... un vas cu flori răsturnat. 
N-nemţişori, am impresia. De ce e aşa? 

— AG, iertaţi-mă, domnu’ Edward, îmi mai 
rămăseseră nişte plăci şi demonii nu erau obosiţi 
aşa că... 

— Următorul diapozitiv, te rog. Şi pe urmă 
poţi să ne laşi. 

— Da, domnu' Edward. 

— Să te prezinţi la torţionarul de serviciu. 

— Da, domnu' Edward. 

Clic! 

— Şi aici e o imagine foarte bună bravo, B- 
blenkin — a bustului Reginei Coanna. 

— Mulţumesc, domnu' Edward. 

— Totuşi, dacă se vedea mai mult din faţă, 
am fi putut fi mai siguri de asemănare. Dar e 
destul, cred. Poţi să pleci, Blenkin. 

— Da, domnu' Edward. 

— Să-ţi ia niţel din urechi, aş zice. 

— Da, domnu' Edward. 

Servitorul închise respectuos uşa după el, 
apoi cobori la bucătărie, scuturând din cap cu 


tristeţe. De ani de zile, familia d'Eath nu-şi mai 
putea permite un torţionar propriu. Va trebui, de 
dragul băiatului, să se descurce singur, de bine- 
de rău, cu un cuţit de bucătărie. 

Musafirii aşteptau să ia cuvântul gazda, dar 
el nu prea părea să vrea s-o facă, deşi, cu 
Edward, câteodată era greu să-ţi dai seama. La 
emoţii, căpăta nu atât un defect de vorbire, cât 
pauze prost plasate, de parcă, din când în când, 
creierul îi trecea temporar gura pe linie moartă. 

Până la urmă, cineva din public spuse: 

— Foarte bine. Şi ce vrei să spui cu asta? 

— Aţi văzut asemănarea. Nu e ev-evident? 

— Ei, haide acuma... 

Edward d'Eath trase spre sine o servietă de 
piele şi începu să-i dezlege curelele. 

— Dar, dar băiatul a fost adoptat de pitici 
discieni. L-au găsit prunc, în pădurile din munţii 
Vârfu Berbecelui. Era lângă nişte că-căruţe în 
flăcări, cadavre, genul ăsta de lucruri. Atac al ba- 
bandiţilor, se pare. Piticii au găsit o sabie printre 
rămăşiţe. Acum o are el. O sabie foarte veche. Şi 
e mereu ascuţită. 

— Ei şi? Lumea e plină de săbii vechi. Şi de 
tocile. 

— Aceasta fusese foarte bine ascunsă într- 
una din căruţe, care se sfărâmase. Ciudat. Te-ai 
fi aşteptat să fie pusă la îndemână, nu? Să fie 
folosită? Într-un teritoriu plin de b-bandiţi? Şi 
apoi băiatul a crescut, şi... Destinul... face în aşa 
fel încât el şi sabia lui să ajungă în Ankh- 
Morpork, iar acum e aici, gardist în Patrula de 


Noapte. Nu mi-a venit să cred! 

— Dartotnu e... 

Edward ridică palma o clipă, apoi scoase un 
pacheţel din servietă. 

— Am făcut ce-cercetări amănunțite, ştiţi, şi 
am reuşit să găsesc locul unde s-a produs atacul. 
O căutare atentă în ţărână a scos la iveală cuie 
vechi de căruţă, câteva monede de aramă şi în 
nişte cărbune de lemn... asta. 

Lungiră cu toţii gâturile, să vadă. 

— Pare să fie un inel. 

— Da. E, e, e pătat la suprafaţă, bineînţeles, 
altfel l-ar fi o-observat cineva mai înainte. 
Probabil a fost ascuns undeva în căruţă. Am pus 
să fie p-parţial curăţat. Se poate desluşi 
inscripţia. Acum, acesta este un inventar ilustrat 
al bijuteriilor casei regale de Ankh, care datează 
din anul A-M 907, domnia regelui Tyrill. Pot, vă 
rog, să vă atrag a-atenţia asupra micii verighete 
din colţul din stânga jos al paginii? Veţi vedea că 
artistul a desenat cu multă hă-hărnicie inscripţia. 

Trecură mai multe minute până când toată 
lumea  examină inscripția. Erau persoane 
bănuitoare de la natură. Cu toţii erau 
descendenţi ai unor oameni pentru care 
suspiciunea şi paranoia fuseseră trăsături de 
mare valoare ca să poată supravieţui. 

Fiindcă erau, cu toţii, aristocrați. Nu se afla 
printre ei niciunul care să nu ştie numele stră- 
stră-străbunicului lui sau ei şi de ce boală 
ruşinoasă murise. 

Abia terminaseră o cină nu-foarte-bună, dar 


care fusese totuşi însoţită de câteva vinuri vechi 
şi notabile. Veniseră pentru că îl cunoscuseră toţi 
pe tatăl lui Edward, iar familia d'Eath era un 
neam vechi şi mare, deşi acum scăpătaseră de 
tot. 

— Aşa că, vedeţi dumneavoastră, zise 
Edward cu mândrie, dovezile sunt copleşitoare. 
Avem un rege! 

Musafirii lui încercară să-şi evite unii altora 
privirile. 

— Credeam că vă veţi bucura, zise Edward. 

Până la urmă, lordul Rust” fu cel care dădu 
glas nerostitului consens. In ochii lui albaştri oţel 
nu era loc pentru milă, care nu era o calitate 
bună pentru supravieţuire, dar, câteodată, 
puteai risca niţică blândeţe. 

— Edward, zise el, ultimul rege de Ankh- 
Morpork a murit cu secole în urmă. 

— Executat de t-trădători! 

— Chiar dacă un descendent ar putea fi 
găsit, sângele regal ar fi cam diluat acum, nu 
crezi? 

— Sângele regal nu poate fi di-diluat! 

Ah, gândi lordul Rust. Deci e genul ă/a. 
Tânărul Edward crede că atingerea unui rege 
vindecă scrofulele, de parcă ar fi un soi de 
unguent cu sulf. Tânărul Edward crede că nu 
există lac de sânge atât de mare încât să nu 
merite să te scalzi în el ca să aduci pe tron 
regele de drept, nici o faptă prea ruşinoasă ca s- 
o comiţi în apărarea coroanei. E un romantic, de 


5 Rugină (n.tr.) 


fapt. 

Lordul Rust nu era romantic. Casa Rust se 
adaptase secolelor postmonarhice din Ankh- 
Morpork cumpărând, vânzând,  închiriind, 
cultivându-şi relaţiile şi făcând ceea ce a făcut 
întotdeauna aristocrația, adică folosind orice 
vânt prielnic ca să supravieţuiască. 

— Mă rog, poate, admise el, cu tonul blând 
al unuia care încearcă să convingă un sinucigaş 
să se dea jos de pe pervaz, dar trebuie să ne 
punem întrebarea: oare are Ankh-Morpork în 
acest moment nevoie de un rege? 

Edward îl privi ca pe un nebun. 

— Nevoie? Nevoie? Când frumosul nostru 
oraş tânjeşte sub călcâiul ti-tiranului? 

— A. Vrei să spui Vetinari. 

— Nu vedeţi ce i-a făcut oraşului? 

— E un omuleţ foarte dezagreabil şi 
parvenit, zise lady Selachii, dar n-aş spune că 
terorizează prea mult, de fapt. Nu propriu-zis. 

— Trebuie să-i recunoşti meritele, zise 
Vicontele Slater, oraşul funcţionează. Mai mult 
sau mai puţin. Sunt oameni sau ce-or fi care-şi 
fac treaba. 

— Străzile sunt mai sigure decât erau pe 
vremea lordului Snapcase cel Nebun, zise lady 
Selachii. 

— Mai si-sigure? Vetinari a inventat Breasla 
Hoţilor! strigă Edward. 

— Da, da, sigur, foarte  reprobabil, 
bineînţeles. Pe de altă parte, o modestă cotizaţie 
anuală şi poţi umbla în siguranţă... 


— El ne-ar spune, zise lordul Rust, că dacă 
tot ai criminalitate, cel puţin să fie organizată. 

— Mie mi se pare, zise vicontele Slater, că 
toţi tipii ăia de la Bresle îl suportă fiindcă oricine 
altcineva ar fi mai rău, nu? In mod sigur am avut 
unii foarte... dificili înainte. Işi mai aduce aminte 
cineva de lordul Winder Homicidul? 

— Sau lordul Hermoni cel Alienat, zise lord 
Monflathers. 

— Lordul Scapula Răzătorul, zise lady 
Selachii. Un om cu un simţ al umorului foarte 
ascuțit. 

— Acuma, nici Vetinari... e ceva la el nu 
tocmai... începu lordul Rust. 

— Ştiu ce vrei să spui, zise vicontele Skater. 
Nici mie nu-mi place cum ştie întotdeauna ce 
gândeşti încă înainte să fi gândit. 

— Toată lumea ştie că Asasinii i-au stabilit 
preţul la un milion de dolari, zise lady Selachii. 
Atât ar costa să fie ucis. 

— Nu poţi să nu te gândeşti, zise lordul 
Rust, că ar costa mult mai mult de-atât să te 
asiguri că rămâne mort. 

— Zei mari! Unde mai e mândria? Unde e 
onoarea? 

Ceilalţi tresăriră vizibil când ultimul lord 
d'Eath sări de pe scaun. 

— Vă auziţi ce spuneţi? Vă rog? Uitaţi-vă la 
voi. Cine dintre voi nu şi-a văzut numele 
dezonorat de când a trecut vremea regilor? Nu 
vă mai amintiţi ce fel de oameni v-au fost 
strămoşii? 


Dădu rapid un ocol mesei, astfel încât ei 
trebuiau să se întoarcă dacă voiau să-l vadă. 
Întinse un deget mânios. 

— Tu, lord Rust! Strămoşul tău a fost c- 
creat Baron după ce a ucis, de unul singur, 
treizeci şi şapte de klatchieni, fiind el înarmat cu 
nimic altceva decât cu un ac cu gămălie, nu-i 
aşa? 

— Da, dar... 

— Tu, domnule... Lord Monflathers! Primul 
Duce a condus şase sute de oameni la o 
glorioasă şi epică în-înfrângere, în Bătălia de la 
Quirm! Asta nu înseamnă nimic? Şi tu, lord 
Venturii, şi tu, Sir George... staţi în vechile 
voastre case din Ankh, cu numele voastre vechi 
şi averile voastre vechi, în vreme ce Breslele — 
Bresle!  Gloate de negustori şi muncitori! 
Breslele, vă zic, au un cuvânt de spus în c- 
conducerea oraşului! 

Din doi paşi, ajunse la bibliotecă şi aruncă 
pe masă un imens volum, legat în piele, 
răsturnând paharul lordului Rust. 

— Anuarul Nobilimii de Twurp! strigă el. Cu 
toţii avem pagini în el! Ne aparţine! Dar omul 
ăsta v-a hipnotizat! Vă asigur că e făcut din 
carne şi oase, e un simplu muritor! Nimeni nu 
îndrăzneşte să-l înlăture fiindcă c-cred că asta ar 
face să le fie niţeluş mai rău! Zei din ceruri! 

Ascultătorii lui arătau  mohorâţi. Era 
adevărat, bineînţeles... dacă voiai s-o iei aşa. ŞI, 
venind de la un tânăr emfatic şi holbat, suna şi 
mai rău. 


— Da, da, vremurile bune de odinioară. 
Turle maiestuoase şi steaguri şi cavalerism şi de- 
astea, zise vicontele Skater. Doamne cu pălării 
lungi şi ţuguiate. Tipi în armuri, care se trosnesc 
unii pe alţii, şi-aşa mai departe. Dar, ştii, trebuie 
să ţinem pasul cu vremurile... 

— A fost o epocă de aur, zise Edward. 

Dumnezeule, gândi lordul Rust. El chiar 
crede asta. 

— Vezi tu, dragă băiete, zise lady Selachii, 
nişte asemănări întâmplătoare şi o bijuterie — nu 
înseamnă mare lucru de fapt, nu crezi? 

— Dădaca mea îmi spunea, interveni 
vicontele Skater, că un adevărat rege poate 
scoate o sabie dintr-o stâncă. 

— Ha, da, şi să vindece mătreaţa, zise 
lordul Rust. Asta-i o simplă legendă. Nu-i ceva 
real. Oricum, eu întotdeauna mi-am pus întrebări 
în legătură cu legenda aia. Ce-i aşa greu să scoţi 
sabia din stâncă? Ce a fost mai greu e deja făcut. 
Mai bine te faci util şi-l găseşti pe ăla de-a băgat 
sabia acolo, nu vi se pare? 

Ceilalţi râseră uşuraţi. Asta fu ceea ce 
rămase în amintirea lui Edward. Totul se 
terminase cu râsete. Nu râseseră de el, propriu- 
zis, dar el era genul de om care se ofensează de 
la orice fel de râs. 

Zece minute mai târziu, Edward d'Eath era 
singur. 

Ce relaxati sunt în privinţa asta. Adaptare la 
progres, auzi! Se aşteptase la mai mult din 
partea lor. La mult mai mult. Indrăznise să spere 


că ar putea fi însufleţiţi de îndrumarea lui. Se 
închipuise pe sine la comanda unei armate... 

Blenkin intră, cu paşi mărunți şi 
respectuoşi. 

— l-am condus pe toţi la ieşire, domnu' 
Edward. 

— Mulţumesc, Blenkin. Poţi strânge masa. 

— Da, domnu' Edward. 

— Ce s-a întâmplat cu onoarea, Blenkin? 

— Nu ştiu, domnule. N-am luat-o eu. 

— N-au vrut să a-asculte. 

Edward şedea lângă focul muribund, cu un 
exemplar jerpelit din Succesiunea în Ankh- 
Morpork, de Thighbiter$, deschis în poală. Regi şi 
regine, demult răposaţi, îl priveau de-acolo cu 
reproş. 

Şi totul s-ar fi putut termina aici. De fapt, 
aici s-a şi terminat, în milioane de universuri. 
Edward d'Eath îmbătrâni şi obsesia i se 
transformă într-un fel de nebunie livrescă, de 
tipul  mănuşi-cu-degetele-tăiate şi pâslari, şi 
deveni expert în familii regale, deşi nimeni 
altcineva nu află vreodată asta, căci el rareori 
ieşea din casă. Caporalul Morcove deveni 
sergentul Morcove şi la împlinirea vremii muri în 
uniformă, la vârsta de şaptezeci de ani, ca 
urmare a unui neverosimil accident în care era 
implicat un furnicar. 

Într-un milion de universuri, subagenţii 
Cuddy şi Detritus n-au căzut prin spărtură. Intr- 
un milion de universuri, Vimes n-a găsit ţevile. 


5 Muşcă-Coapsă, nume piticesc (n.tr.) 


(Într-un univers bizar, dar teoretic posibil, sediul 
Gărzii a fost redecorat în culori pastel de către o 
tornadă mai ciudată, care a reparat de 
asemenea şi clanţa şi-a mai făcut şi alte 
trebuşoare casnice pe-acolo.) Intr-un milion de 
universuri, aceasta a fost o carte foarte scurtă. 

Edward aţipi, cu cartea pe genunchi, şi visă. 
Visă o luptă glorioasă. „Glorios” era un alt cuvânt 
important din vocabularul lui, ca şi „onoare”. 

Dacă trădătorii şi oamenii fără cuvânt nu 
vor să vadă adevărul, atunci el, Edward d'Eath, 
va fi degetul Sorţii. 

Problema cu Soarta, bineînţeles, e că 
rareori e atentă unde-şi bagă degetul. 


Căpitanul Sam Vimes, din Garda Oraşului 
Ankh-Morpork, (Patrula de Noapte), şedea în 
curent, în anticamera sălii de audienţe a 
Patricianului, purtând cea mai bună pelerină a 
lui, cu platoşa lustruită şi coiful pe genunchi. 

Privea ţeapăn peretele. 

Ar fi trebuit să fie fericit, îşi spunea el. Și 
era. Într-un fel. Categoric. Plesnea de fericire. 

Urma să se însoare peste câteva zile. 

Nu va mai fi gardist. 

Va fi un domn, cu mult timp liber. 

Îşi scoase insigna de aramă şi-o lustrui 
absent cu marginea pelerinei. Apoi o ridică, 
privind cum se reflectă lumina de suprafaţa 
patinată. Scria: AMCW” nr. 177. Se întrebase de 
multe ori câţi gardişti mai purtaseră acea insignă 

înaintea lui. 
Ei, acum o s-o poarte cineva după el. 


Acesta e Ankh-Morpork, Oraşulu Celor O 
Miie de Surprize (conform ghidului publicat de 
Breasla Negustorilor). Ce poţi să spui mai mult? 
O urbe răsfirată, căminul a un milion de oameni, 
cel mai mare oraş al Lumii Disc, aşezat de o 
parte şi de alta a fluviului Ankh, un curs de apă 
atât de noroios, încât părea să curgă cu fundu-n 
sus. 

Şi vizitatorii întreabă: cum poate exista un 
oraş atât de mare? Ce îl ţine în viaţă? Din 
moment ce are un râu pe care îl poţi mesteca, 
de unde-şi ia apa de băut? Care e, de fapt, baza 
economiei sale urbane? Cum se face că, în ciuda 
tuturor probabilităților, funcționează? 

Bine, de fapt vizitatorii nu prea întreabă 
asta. De obicei, pun întrebări de genul „Încotro 
sunt... ăăă... ştii matale, domnişoarele, hă?” 

Dar dacă ar încerca să gândească o clipă cu 
creierul, aşa ar spune. 


Patricianul de Ankh-Morpork se rezemă de 
spătarul austerului său scaun cu zâmbetul radios 
al unui om foarte ocupat care, la sfârşitul unei 
zile încărcate, a găsit scris în agendă: „7.00-7.05 
— Fii Vesel şi Relaxat şi Prietenos cu Ceilalţi.” 

— Ei, bineînţeles, m-a întristat primirea 
scrisorii tale, căpitane... 

— Da, să trăiţi, zise Vimes, în continuare la 
fel de înlemnit ca un depozit de mobilă. 


— Te rog ia loc, căpitane. 

— Da, să trăiţi. 

Vimes rămase în picioare. Era o chestiune 
de mândrie. 

— Dar, evident, te înţeleg. Moşiile Ramkin 
sunt foarte întinse, mi se pare. Sunt sigur că lady 
Ramkin va aprecia mâna dumitale fermă. 

— Domnule? 

Căpitanul Vimes, de câte ori se găsea în 
prezenţa conducătorului oraşului, îşi fixa privirea 
într-un punct aflat la un picior deasupra şi la o 
şchioapă în stânga capului acestuia. 

— Şi, bineînţeles, vei fi un om foarte bogat, 
căpitane. 

— Da, să trăiţi. 

— Sper că te-ai gândit la asta. Vei avea noi 
responsabilităţi. 

— Da, să trăiţi. 

Patricianul îşi dădu seama că el duce în 
spinare ambele capete ale conversaţiei. Işi 
frunzări hârtiile de pe birou. 

— Şi, bineînţeles, acum va trebui să 
promovez pe altcineva ca ofiţer-şef al Patrulei de 
Noapte, zise Patricianul. Ai vreo sugestie, 
căpitane? 

Vimes păru să coboare de pe ce noro fi fost 
acela pe care-i sălăşluise mintea. Asta era treabă 
de Gardist. 

— Păi, nu Fred Colon... El e sergent de la 
natură... 


Sergentul Colon, din Garda Oraşului Ankh- 


Morpork (Patrula de Noapte), trecu în revistă 
feţele atente ale noilor recruți. 

Suspină. Îşi aducea aminte de prima lui zi 
aici. De bătrânul sergent Wimbler. Ce mai tiran! 
Cu vorba ca loviturile de bici! Dacă ar fi trăit 
moşul, să vadă asta... 

Cum îi zicea? A, da. Procedură de angajare 
cu acţiune afirmativă, sau aşa ceva. Liga 
Siliconică Antidefaimare se ţinuse de capul 
Patricianului, şi acum... 

— Mai încearcă o dată, subagent Detritus, 
zise el. Şmecheria e să-ţi opreşti mâna chiar 
deasupra urechii. Hai, ridică-te de pe jos şi mai 
încearcă o dată salutul. la să vedem... Subagent 
Cuddy? 

— Prezent! 

— Unde? 

— In faţa dumneavoastră, dom'sergent. 

Colon privi în jos şi se dădu un pas înapoi. 
Curba mai mult decât îndestulătorului său 
pântec se retrase, dezvăluind chipul ridicat al 
subagentului Cuddy, cu expresia lui săritoare şi 
inteligentă şi-un ochi de sticlă. 

— A. Bine. 

— Sunt mai înalt decât par. 

— O, zei, gândi Colon, abătut. Dacă-i aduni 
şi-i împărţi la doi, îţi ies doi oameni normali, doar 
că oamenii normali nu se înrolează în Gardă. Un 
trol şi-un pitic. Şi asta nu-i partea cea mai rea... 


Vimes bătu darabana cu degetele pe birou. 
— Deci, Colon nu, zise el. Nu mai e tânăr. Ar 


cam fi vremea să rămână la sediul Gărzii şi să 
ţină documentele la zi. În plus, în materie de 
însărcinări, are o porţie zdravănă. 

— Sergentul Colon a avut întotdeauna porţii 
zdravene, mi se pare, zise Patricianul. 

— Cu noii recruți, vreau să spun, zise 
Vimes, cu  subiînţeles. Vă aduceţi aminte, 
domnule? Cei pe care mi-aţi spus că-s obligat să- 
i accept? adăugă el, în intimitatea propriului său 
cap. Că doar nu era să-i trimiţi la Patrula de 
bineînţeles. Şi nici ticăloşii ăia de la Garda 
Palatului nu i-ar fi luat. O, nu. Puneţi-i la Patrula 
de Noapte, că aia oricum e o bătaie de joc şi n-o 
să-i vadă mai nimeni. Nimeni important, în orice 
caz. 

Vimes cedase numai fiindcă ştia că nu vor fi 
multă vreme problema lui. 

Nu c-ar fi fost speciist, îşi zicea el. Dar 
Garda era o slujbă pentru bărbaţi. 

— Ce zici de caporalul Nobbs? zise 
Patricianul. 

— Nobby? 

Vizualizară amândoi imaginea mentală a 
caporalului Nobbs. 

— Nu. 

—Nu. 

— Atunci, bineînţeles, există — zâmbi 
Patricianul caporalul Morcove. Un tânăr de 
nădejde. Deja şi-a făcut un nume, din ce aud. 

— Asta-i... adevărat, zise Vimes. 

— Acum e ocazia pentru o nouă promovare, 
poate? Aş pune preţ pe sfatul dumitale. 


În mintea lui Vimes prinse formă o imagine 
a caporalului Morcove... 


— Aceasta, zise caporalul Morcove, e poarta 
dinspre Miez. A întregului oraş. Asta păzim noi. 

— Impotriva a ce? întrebă subagenta 
Angua, ultima dintre noii recruți. 

— A, ştii tu. Hoarde barbare, războinici 
tribali, armate banditeşti... lucruri de-astea. 

— Cum? Doar noi? 

— Noi? O, nu! Morcove râse. Asta ar fi o 
prostie, nu crezi? Nu, dacă vezi aşa ceva venind, 
tot ce ai de făcut e să suni din clopot cât de tare 
vrei. 

— Şi ce se întâmplă atunci? 

— O să vină sergentul Colon, şi Nobby şi 
ceilalţi, în fuga mare, cât de repede pot. 

Subagenta Angua scrută orizontul neguros. 

Şi zâmbi. 

Morcove roşi. 

Gardista Angua învățase salutul din prima. 
Nu i se dăduse încă o uniforma completă, nu se 
putea face asta până când cineva nu lua un, s-o 
spunem pe-a dreaptă, un pieptar de armură să-l 
ducă la moş Remitt, armurierul, ca să-l lărgească 
bine de tot aici şi aici, şi niciun coif din lume n-ar 
fi fost în stare să acopere toată coama aceea de 
păr  blond-cenuşiu, dar, îşi dădea Morcove 
seama, Angua oricum n-ar fi avut nevoie de 
toate astea. Oamenii vor sta la coadă ca să-i 
aresteze ea. 

— Şi ce facem acum? întrebă ea. 


—  Avansăm înapoi spre sediul Gărzii, 
presupun, zise  Morcove.  Sergentul Colon 
probabil ţine acum raportul de seară. 

Şi „avansatul” îl stăpânea. E un mers 
special, inventat de agenţii de teren din întregul 
multivers o ridicare blândă a tălpii, o balansare 
atentă a gambei, un pas de voie care poate fi 
susţinut ceas după ceas, stradă după stradă. 
Subagentul Detritus nu va fi în stare să înveţe 
„avansatul” încă o bucată bună de vreme de- 
acum încolo, sau cel puţin nu până când nu 
încetează să se mai facă singur K.O. de câte ori 
salută. 

— Sergentul Colon, zise Angua. El e cel 
gras, da? 

— Exact. 

— De ce are o maimuţă dresată? 

— Ah, zise Morcove. Cred că te referi la 
caporalul Nobbs... 

— E om? Are o faţă ca un desen din puncte! 

— Are, într-adevăr, o vastă colecţie de 
bube, bietul om. Face nişte giumbuşlucuri cu ele. 
Tu doar să ai grijă să nu te afli niciodată între el 
şi o oglindă. 

Nu era multă lume pe stradă. Era prea cald, 
chiar şi pentru o vară ankh-morporkeză. Căldura 
radia din toate suprafeţele. Râul se furişa ursuz 
pe fundul albiei, ca un student pe la ora 11. Cei 
care nu aveau treburi urgente pe-afară se 
ascundeau prin pivnițe şi ieşeau doar noaptea. 

Morcove trecea pe străzile răscoapte cu un 
aer de proprietar şi o uşoară patină de sudoare-a 


frunţii şi schimba din când în când câte-un salut 
cu cineva. Toată lumea îl cunoştea pe Morcove. 
Era uşor de recunoscut. Nimeni altcineva n-avea 
doi metri înălţime şi părul roşu ca focul. In plus, 
umbla de parcă oraşul îi aparţinea lui. 

— Cine era omul ăla cu faţă de granit pe 
care l-am văzut la sediul Gărzii? întrebă Angua, 
cum avansau ei pe strada Latăt. 

— Ala era trolul Detritus, zise Morcove. Pe 
vremuri era cam infractor, dar acum, că-i face 
curte lui Ruby, ea i-a zis că trebuie să... 

— Nu, omul ăla, zise Angua, învățând, ca 
atâţia alţii, că Morcove cam avea probleme cu 
metaforele. 

— Cu faţa ca trăs... cu faţa ca a cuiva foarte 
nemulţumit. 

— A, acela a fost căpitanul Vimes. Dar el n- 
a fost niciodată mulţumit, cred eu. La sfârşitul 
săptămânii demisionează şi se însoară. 

— Nu pare prea fericit de asta, zise Angua. 

— N-aş putea spune. 

— Nu cred că-i plac noii recruți. 

Cealaltă chestie în legătură cu Morcove era 
că era incapabil să mintă. 

— Păi, nu-i prea plac trolii, zise el. N-am 
putut scoate o vorbă de la el în ziua în carea 
trebuit să punem anunţul de recrutare pentru un 
trol. Şi pe urmă a trebuit să luăm şi un pitic, 
altfel ieşea cu bucluc. Bine, şi eu sunt pitic, dar 
piticii de pe-aici nu mă cred. 

— Nu, serios? zise Angua privind în sus spre 

el. 

— Mama m-a născut prin adopţie. 

— Oh. Da, dar eu nu sunt nici trol, nici 
pitică, zise Angua cu dulceaţă în glas. 

— Nu, dar eşti o... 

Angua se opri. 

—Asta era, serios? Sfinte Sisoe! Suntem în 
secolul Vulpii Zburătoare, în caz că nu ştii. Zei 
din ceruri, chiar aşa gândeşte? 

— E mai de modă veche. 

— Fosilă, aş zice. 

— Patricianul a spus că trebuie să fie 
reprezentate şi grupurile minoritate, zise 
Morcove. 

— Grupuri minoritare! 

— Îmi pare rău. Oricum, mai sunt doar 
câteva zile... 

De vizavi de ei se auzi zgomot de lemne 
frânte. Se întoarseră şi zăriră cum o siluetă 
țâşneşte dintr-o tavernă şi sprintează pe stradă, 
urmărită îndeaproape — vreo câţiva paşi, cel 
puţin de un om gras, cu şort. 

— Stai! Stai! Hoţ fără permis! 

— Ah, zise Morcove. 

Şi  traversă, cu  Angua  urmându-l 
nonşalantă, pe când omul cel gras încetini de la 
alergare la legănat-ca-raţa. 

— 'Neaţa, dom’ Flanel, zise el. Probleme? 

— Mi-a luat şapte dolari, dar n-a arătat 
permisul de Breasla Hoţilor! zise domnul Flanel. 
Vreau să ştiu ce-ai de gând să faci! Eu îmi 
plătesc impozitele! 


— Ne vom lansa în urmărire neîntârziat, 
zise Morcove calm, scoţându-şi carnetul. Şapte 
dolari, aşa-i? 

— Cel puţin paisprezece. 

Domnul Flanel o privi pe Angua de sus până 
jos. Bărbaţii rareori pierdeau ocazia s-o facă. 

— Ea de ce are coif? întrebă el. 

— E recruta noastră, domnule Flanel. 

Angua îi zâmbi domnului Flanel. El se dădu 
îndărăt. 

— Dare o... 

— Trebuie să ţinem pasul cu vremurile, 
domnule Flanel, zise Morcove punând carnetul în 
buzunar. 

Domnul Flanel îşi îndreptă din nou gândurile 
spre afaceri. 

— Până una-alta, eu n-am să mai dau ochii 
cu cei opşpe dolari ai mei, zise el tăios. 

— O, nil desperandum, domnule Flanel, nil 
desperandum, zise Morcove vesel. Haide, gardist 
Angua. Să avansăm în cercetările noastre. 

Avansară înainte, în vreme ce Flanel se 
holba la ei cu gura căscată. 

— Nu uitaţi de cei douăşcinci de dolari ai 
mei! strigă el. 

—N-ai de gând să fugi după el? întrebă 
Angua, alergând ca să țină pasul. 

— N-are rost, zise Morcove păşind lăturiş 
într-un gang atât de îngust, încât abia dacă-l 
vedeai. Merse în pas de voie printre zidurile 
umede, înverzite de muşchi, în umbra deasă. 

— O chestie interesantă, zise el. Pariez că 


nu multă lume ştie că poţi ajunge în strada 
Zefirului direct din strada Lată. Poţi să întrebi pe 
cine vrei. O să-ţi spună că nu poţi ieşi din capătul 
celălalt al Aleii Cămâăşii. Dar poţi, fiindcă n-ai 
nevoie decât să urci pe strada Mormius, şi-apoi 
te poţi strecura printre babalele astea şi să treci 
în Aleea Borborigmică — bune, nu, ia uite ce oţel 
fain — şi-am ieşit în Aleea Whilom... 

Merse relaxat până în capătul aleii şi stătu 
acolo un timp, ascultând. 

— Ce aşteptăm? întrebă Angua. 

Se auziră paşi alergând. Morcove se rezemă 
de zid şi scoase un braţ afară, în strada Zefirului. 
Urmă o bufnitură. Braţul lui Morcove nu se 
mişcase nici atâtica. Trebuie să fi fost ca şi cum 
ai fi intrat cu capul într-o grindă. A 

Priviră în jos, la individul leşinat. In jurul lui, 
pe caldarâm, se rostogoleau dolari de argint. 

— Vai de mine şi de mine! zise Morcove. 
Bătrânul Aici-ş-acum, săracul. Şi mi-a promis c-o 
să se lase. Ei, asta-i! 

Îl apucă de un picior. 

— Câţi bani sunt? întrebă el. 

— Par să fie trei dolari, zise Angua. 

— Bravo. Suma exactă. 

— Nu, negustorul a zis... 

— Haide. Înapoi la sediu. Hai, Aici-ş-acum. E 
ziua ta norocoasă. 

— De ce e ziua lui norocoasă? întrebă 
Angua. A fost prins, nu? 

— Da. De noi. Nu l-a găsit Breasla Hoţilor 
prima. Ei nu sunt aşa cumsecade ca noi. 


Capul lui Aici-ş-acum ricoşa din pavea în 
pavea. 

— Şterpeleşte trei dolari şi-apoi o întinde 
direct acasă, suspină Morcove. Asta-i Aici-ş- 
acum. Cel mai prost hoţ din lume. 

— Dar ai spus Breasla Hoţilor... 

— După ce o să stai aici o vreme, o să 
înţelegi cum merg lucrurile, zise Morcove. 

— Capul lui Aici-ş-acum se izbi de bordură. 

— Până la urmă, adăugă Morcove. Dar merg 
toate, serios. E uluitor. Totul merge. Aş vrea să 
nu meargă. Dar merge. 


În vreme ce Aici-ş-acum căpăta o uşoară 
comoţie pe drumul spre siguranţa celulelor 
Gărzii, un clovn era ucis. Tocmai trecea printr-un 
gang cu deplina linişte a celui care-a achitat 
toată taxa Breslei Hoţilor pe anul în curs când o 
siluetă cu glugă îi ieşi în cale. 

— Beano? 

— A, bună... eşti Edward, da? 

Silueta ezită. 

— Tocmai mă întorceam la Breaslă, zise 
Beano. 

Cel cu gluga dădu din cap. 

— Te simţi bine? întrebă Beano. 

Îmi pare rău de asta, zise el. Dar e pentru 
binele oraşului. Nu-i nimic pe-personal. 

Păşi în spatele clovnului. Beano simţi o 
trosnitură, apoi universul său intern personal se 
debranşă. 

Apoi se ridică în capul oaselor. 


— Au, zise el. Asta doa... 

Dar nu era aşa. 

Edward d'Eath îl privea cu o expresie 
îngrozită. 

— Oh... N-am vrut să te lovesc aşa de tare! 
Nu voiam decât să nu-mi stai în cale! 

— Da’ de ce a trebuit să mă loveşti? 

Şi apoi asupra lui Beano se furişă 
simţământul că Edward nu se uita chiar la el, de 
fapt, şi în niciun caz nu-i vorbea lui. 

Privi în jos, şi trăi acea senzaţie particulară 
cunoscută doar celor de curând morţi oroare faţă 
de ce vezi zăcând în faţa ta, urmată de 
întrebarea insistentă: şi-atunci cine-i ăsta care 
priveşte? 

CIOC CIOC. 

Ridică ochii. 

— Cine-i acolo? 

MOARTE. 

— Moarte şi mai cum? 

Se simţi o răceală în aer. Beano aşteptă. 
Edward îl plesnea disperat peste faţă... mă rog, 
peste ceea ce fusese până de curând faţa sa. 

MĂ ÎNTREB... PUTEM ÎNCEPE DIN NOU? NU 
CRED CĂ-MI IESE BINE TREABA ASTA. 

— Pardon? zise Beano. 

— Îmi p-pare rău! gemu Edward. Am avut 
intenţii bune! 

Beano îl privi cum îi... cum târăşte trupul de 
acolo. 

— Nimic personal, cică, zise el. Ce mă bucur 
că n-a fost personal! Groaznic ar fi să mă fi 


omorât fiindcă era personal. Ş : 

DOAR CA MI S-A SUGERAT CA AR TREBUI SA 
FIU O PERSOANA MAI PRIETENOASA. 

— Adică de ce? Mie mi se părea că ne 
întelegeam bine. E foarte greu să-ți faci prieteni 
în branşa mea. Şi în branşa ta la fel, presupun. 

SĂ LE DAU VESTEA CU BLÂNDEŢE, CUM AR 
VENI. 

— Acum umbli pe stradă, în clipa 
următoare, mort. De ce? | 

MAI BINE CONSIDERA-TE... DEZAVANTAJAT 
DIN PUNCT DE VEDERE DIMENSIONAL. 

Umbra clovnului Beano se întoarse spre 
Moarte. 

— Despre ce tot vorbeşti? 

EŞTI MORT 

— Da. Ştiu. 

Beano se relaxă, renunțând să-şi mai facă 
griji în legătură cu ce se întâmplă într-o lume din 
ce în ce mai irelevantă. Moarte observase că 
oamenii deseori aşa făceau, odată depâşite 
momentele de zăpăceală iniţială. In fond, ce era 
mai rău se întâmplase deja. Cel puţin... dacă 
aveau cât de cât noroc. . | 

DACA EŞTI AMABIL SA MA URMEZI... 

— Vor fi tarte cu frişcă? Nasuri roşii? 
Jonglerii? E vreo şansă de pantaloni ca nişte 
saci? 

NU. 

Beano îşi petrecuse aproape întreaga lui 
viaţă scurtă în chip de clovn. Zâmbi amar, pe 
sub machiaj. 


— Atunci îmi place. 


Întâlnirea lui Vimes cu  Patricianul se 
termină aşa cum se terminau toate aceste 
întâlniri, cu cel convocat plecând urmărit de 
bănuiala vagă, dar insistentă, că fusese cât pe- 
aci să nu scape cu viaţă. 

Vimes o porni obosit să-şi viziteze viitoarea 
mireasă. Ştia unde s-o găsească. 

Firma lăbărţată peste marile porţi duble, în 
strada Morfic, spunea: Aicea Sunt Dragoni. 

Pe placa de bronz de /ângă porţi scria: 
Adăpostul Rază-de-Soare pentru Dragoni 
Bolnavi, Ankh-Morpork. 

Mai era şi-un dragon mic, jalnic şi gol pe 
dinăuntru, din mucava, care ţinea o cutie pentru 
colectă priponită de zid cu un lanţ greu, şi pe 
care scria: Nu-mi Lăsa Focul Să Se Stingă. 

Aici îşi petrecea lady Sybil Ramkin 
majoritatea zilelor. 

Era, după cum i se spusese lui Vimes, cea 
mai bogată femeie din Ankh-Morpork. De fapt, 
era mai bogată decât ar fi fost toate femeile din 
Ankh-Morpork dacă ar fi fost posibil să le 
amesteci şi să faci una singură din toate. 

Urma să fie o nuntă ciudată, spunea lumea. 
Vimes îşi trata superiorii sociali cu o antipatie 
aproape făţişă, fiindcă femeile îi dădeau dureri 
de cap, iar bărbaţii, mâncărimi la pumni. lar Sybil 
Ramkin era ultima supraviețuitoare a uneia 
dintre cele mai vechi familii din Ankh. Dar soarta 
îi adusese la un loc, ca surcelele într-un vârtej, 


iar ei cedaseră în faţa inevitabilului... 

Când era copil, Vimes credea că bogaţii 
mănâncă din farfurii de aur şi trăiesc în palate de 
marmură. Acum învățase ceva nou: cei foarte, 
foarte bogaţi îşi pot permite să fie săraci. Sybil 
Ramkin trăia în acel soi de sărăcie care era 
accesibilă doar celor foarte bogaţi, o sărăcie 
abordată, cum ar veni, din cealaltă direcţie. 
Femeile care erau doar înstărite făceau economii 
şi cumpărau rochii de mătase tivite cu perle şi 
dantelă, dar lady Ramkin era atât de bogată, 
încât îşi permitea să umble prin palat în cizme de 
cauciuc şi cu o fustă de tweed care fusese a 
maică-sii. Era atât de bogată, încât îşi permitea 
să se hrănească cu biscuiţi şi sendvişuri cu 
brânză. Era atât de bogată, încât locuia în trei 
camere dintr-un conac care avea treizeci şi 
patru; restul casei era plin cu mobilă foarte 
scumpă şi foarte veche, acoperită cu cearşafuri, 
să nu se prăfuiască. 

Motivul pentru care cei bogaţi erau atât de 
bogaţi, raţiona Vimes, era că reuşeau să 
cheltuiască mai puţin. 

Uite, cizmele, de pildă. El câştiga treizeci şi 
opt de dolari pe lună, plus sporurile. O pereche 
de cizme de piele cu adevărat bune costa 
cincizeci de dolari. Dar o pereche de cizme 
convenabile, care erau bunicele vreme de-un 
sezon, apoi lăsau apa să intre şiroaie, după ce se 
tocea cartonul, costa cam zece dolari. Vimes 
mereu cumpăra tipul ăsta de cizme, şi le purta 
până când tălpile ajungeau atât de subţiri, încât 


îşi putea da seama în ce punct al oraşului se 
află, noaptea pe ceaţă, doar după cum simţea 
pavelele sub picior. 

Dar şpilul era că nişte cizme bune te ţineau 
ani în şir. Un om care-şi putea permite să dea 
cincizeci de dolari avea o pereche de cizme care- 
i ţineau picioarele tot uscate şi peste zece ani, în 
vreme ce unul sărac, care nu-şi putea permite 
decât cizme ieftine, cheltuia în anii ăştia o sută 
de dolari pe cizme, dar tot se uda la picioare. 

Aceasta era teoria „Cizma” despre injustiţia 
socio-economică a căpitanului Samuel Vimes. 

Chestia era că Sybil Ramkin nu avea 
aproape niciodată nevoie să cumpere ceva. 
Conacul era plin de mobilă mare, solidă, 
cumpărată de strămoşii ei. Nu se uza niciodată. 
Avea casete întregi pline cu bijuterii care păreau 
să se fi acumulat, pur şi simplu, de-a lungul 
secolelor. Vimes văzuse o pivniţă de vinuri în 
care un regiment de speologi s-ar fi putut cu 
atâta plăcere îmbăta, încât nici nu le-ar fi păsat 
că se rătăcesc fără urmă. 

Lady Sybil Ramkin trăia foarte confortabil, 
de pe-o zi pe alta, cheltuind, pe câte socotise 
Vimes, cam pe jumătate cât el. 

Dar pentru dragoni cheltuia mult mai mult. 

Adăpostul Rază-de-Soare pentru Dragoni 
Bolnavi era clădit cu pereţi foarte, foarte groşi şi 
un acoperiş foarte, foarte uşor, o particularitate 
arhitecturală întâlnită altminteri doar la fabricile 
de artificii. 

Şi aceasta din cauză că starea naturală a 


dragonului de mlaştină obişnuit e să fie bolnav 
cronic, iar starea naturală a unui dragon 
nesănătos e să fie laminat pe pereţii, podeaua şi 
tavanul oricărei încăperi în care se întâmplă să 
fie. Un dragon de mlaştină este un combinat 
chimic prost condus, de o instabilitate 
periculoasă şi la un pas de catastrofa. Un pas 
foarte mic. 

A fost formulată o ipoteză, precum că 
obiceiul lor de a exploda violent atunci când sunt 
furioşi, agitaţi, speriaţi sau pur şi simplu plictisiţi 
este o trăsătură care a evoluat în scop de 
supravieţuire”, ca să descurajeze prădătorii. 
Mâncaţi dragoni, proclamă aceasta, şi veţi avea 
o indigestie în cazul căreia se va aplica termenul 
„rază de detonare”. 

În consecinţă, Vimes deschise uşa cu multă 
precauţie. Mirosul dragonilor îl învălui. Era un 
miros neobişnuit, chiar şi pentru Ankh-Morpork 
—lui Vimes îi amintea de o baltă în care se 
aruncaseră deşeuri alchimice ani de zile şi 
fusese drenată după aceea. 

Din ţarcuri aflate de o parte şi de alta a 
cărării, dragoni mititei fluierau şi cârâiau la el. 
Câteva jeturi entuziaste de foc îi pârliră părul de 
pe pulpele goale. 

Pe Sybil Rramkin o găsi împreună cu vreo 
două duduiţe oarecare, în pantaloni, care-o 
ajutau să conducă adăpostul; de obicei le chema 


? Din punctul de vedere al speciei, ca întreg. Nu din punctul de 
vedere al dragonului care acum aterizează, făcut bucățele, prin 
peisaj. 


Sara sau Emma, iar lui Vimes i se păreau absolut 
identice toate. Se luptau cu ceea ce părea să fie 
un sac furios. Ea ridică privirea când îl simţi 
aproape. 

— Ah, a venit Sam, zise ea. Fii un dulce, 
ţine asta. N 

Sacul îi fu împins în braţe. In aceeaşi clipă, 
o gheară sfâşie fundul sacului şi-i râcâi platoşa 
într-o încercare curajoasă de a-l eviscera. Din 
celălalt capăt se iţi un cap cu urechi ascuţite, doi 
ochi roşii strălucitori se fixară o clipă pe el, un 
bot zimţat cu colţi se căscă şi un val de vapori 
puturoşi se revărsă peste el. 

Lady Ramkin îi înşfacă triumfătoare falca de 
jos şi-şi băgă celălalt braţ pân' la cot pe gâtlejul 
micuţului dragon. 

— Te-am prins! 

Se întoarse spre Vimes, care era încă 
înlemnit de uluire. 

— Drăcuşorul de el nu voia să-şi ia tableta 
de calcar. Înghite. Înghite! Bravo! Cine-i băieţel 
cuminte? Poţi să-i dai drumul acum. 

Sacul alunecă din mâna lui Vimes. 

— Un caz grav de Gripă Fără Flacără, zise 
lady Ramkin. Sper că l-am prins la timp... 

Dragonul sfâşie sacul, ieşi şi privi înjur după 
ceva de incinerat. Cu toţii se grăbiră să se dea la 


o parte. 
Apoi i se încrucişară ochii şi sughiţă. 
Tableta de calcar ricoşă — ping — de 


peretele opus. 
— Toată lumea la pământ! 


Se aruncară la adăpostul precar al unei 
adăpători şi-al unei grămezi de zgură. 

Dragonul  sughiţă din nou, apoi păru 
nedumerit. 

Apoi explodă. 

Când fumul se risipi, ei ridicară capetele şi 
priviră micul crater trist. 

Lady Ramkin scoase o batistă din buzunarul 
salopetei ei din piele şi-şi suflă nasul. 

— Caraghiosul ăla mic, zise ea. Ei, asta e. 
Tu ce mai faci, Sam? Ai fost la Havelock? 

Vimes încuviinţă. Cât o trăi, se gândi el, n-o 
să se obişnuiască cu ideea că Patricianul de 
Ankh-Morpork avea un nume de botez, sau că îl 
cunoştea vreun om destul de bine încât să-i 
spună pe nume. 

— M-am mai gândit, în legătură cu dineul 
ăsta de mâine, zise el, disperat. Ştii, mi-e 
imposibil să... 

— Nu te prosti, zise lady Ramkin. O să-ți 
placă. E timpul să cunoşti Lumea Bună. Ştii asta. 

El dădu din cap îndurerat. 

— Atunci o să te aşteptăm acasă, la ora opt, 
zise ea. Şi nu face faţa asta. O să te ajute enorm. 
Eşti un om mult prea bun ca să-ți pierzi nopţile 
bântuind pe străzi ude, în beznă. E vremea să 
avansezi în societate. 

Vimes voia să spună că-i place să bântuie 
pe străzile ude, în beznă, dar n-ar fi ajutat la 
nimic. Nu-i plăcea foarte tare. Era doar ceea ce 
făcuse întotdeauna. Avea aceleaşi sentimente 
faţă de insigna lui de gardist ca şi faţă de 


propriul nas. Nu-i plăcea, nu-i displăcea. Era doar 
insigna lui. 

— Aşa că poţi să-ţi vezi de treabă. O să ne 
distrăm grozav. Ai o batistă? 

Vimes se panică. 

— Cum? 

— Dă-mi-o. 

Ea i-o ţinu în dreptul gurii. 

— Scuipă... ordonă ea. 

Apoi îi şterse o mâzgăleală de pe obraz. 
Una dintre Emmele lInterşanjabile scoase un 
chicotit abia auzit. Lady Ramkin o ignoră. 

— Aşa, zise ea. Aşa e mai bine. Acum du-te 
şi fă străzile sigure pentru noi toţi. Şi dacă vrei 
să faci ceva cu adevărat util, ai putea să-l 
găseşti pe Chubby!. 

— Chubby? 

— A fugit azi-noapte din ţarc. 

— Un dragon? 

Vimes gemu şi-şi scoase un trabuc ieftin din 
buzunar. Dragonii de mlaştină începuseră să 
devină o belea pentru oraş. Asta o supăra 
îngrozitor pe lady Ramkin. 

Oamenii îi cumpărau când erau de o 
şchioapă şi erau un mijloc încântător de aprins 
focul şi apoi, după ce dădeau foc la mobilă şi 
lăsau găuri corozive în covor, podea şi tavanul 
de la etajul de dedesubt, îi dădeau afară, să se 
descurce singuri. 

L-am salvat de la un fierar de pe strada 


10 Dolofanul (n.tr.) 


Facilă!!, zise lady Ramkin. l-am spus, „omule, 
poţi să foloseşti şi dumneata o forjă, ca toată 
lumea”. Sărăcuţul. 

— Chubby, zise Vimes. Ai un foc? 

— Are zgardă albastră, zise lady Ramkin. 

— Da, bine. 

— O să se ţină după tine ca un mieluşel 
dacă va crede că ai un biscuit cu mangal să-i dai. 

— Bine. 

Vimes se căută prin buzunare. 

— Sunt cam agitaţi, pe canicula asta. 

Vimes se întinse spre un ţarc cu puişori şi 
luă de-acolo un dragonaş mic, care dădu 
încântat din aripioarele lui boante. Apoi scuipă 
un jet scurt de flacără albastră. Vimes trase 
repede un fum. 

— Sam, tare-aş vrea să nu mai faci asta. 

— Scuze. 

Deci, dacă i-ai pune pe tânărul Morcove sau 
pe caporalul acela simpatic, Nobbs, să fie atenţi, 
poate... 

— Nicio problemă. 

Dintr-un motiv sau altul, lady Sybil, care 
avea vederea ageră în toate celelalte privinţe, 
continua să îl considere pe caporalul Nobbs un 
fel de derbedeu obraznic, dar care-ţi mergea la 
inimă. Asta îl nedumerise întotdeauna pe Vimes. 
Trebuie să fi fost atracţia contrariilor. Familia 
Ramkin era de neam mai înalt decât o clopotniţă 
în vârf de deal, pe când caporalul Nobbs fusese 


11 Easy Street este şi o expresie care înseamnă „a trăi pe picior 
mare", (n.tr.) 


descalificat din cursa!? rasei omeneşti, că dădea 
brânci. 

Văzându-l pe Sam cum mergea pe stradă, 
în uniforma lui veche de piele şi zale ruginite, cu 
coiful înşurubat pe cap, simțind sub tălpile uzate 
ale cizmelor pavelele care-i spuneau că e pe 
Aleea Acre, nimeni n-ar fi crezut că îl are în faţa 
ochilor pe bărbatul care, foarte curând, se va 
însura cu cea mai bogată femeie din Ankh- 
Morpork. 


Chubby nu era un dragon fericit. 

Îi era dor de fierărie. Îi plăcuse foarte tare la 
fierărie. Avea cărbune de mâncat la discreţie, iar 
fierarul nu fusese un om rău. Chubby nu cerea 
multe de la viaţă, şi ce ceruse căpătase. 

Pe urmă femeia aia mare îl luase de-acolo 
şi-l pusese într-un ţarc. Mai erau acolo şi alţi 
dragoni. Lui Chubby nu prea-i plăceau alţi 
dragoni. Şi lumea îi dăduse un soi de cărbune cu 
care nu era obişnuit. 

Când cineva îl luase din ţarc, în puterea 
nopţii, Chubby fusese foarte mulţumit. Crezuse 
că se duce înapoi la fierar. 

Acum îşi dădea seama că nu se va întâmpla 
asta. Era într-o cutie, îl tot zgâlţâiau, şi acum se 
înfuriase... 


Sergentul Colon îşi făcu vânt cu clipboardul, 
apoi se încruntă la gardiştii prezenţi. 


12 Race înseamnă atât cursă, întrecere, cât şi rasă; autorul 
sugerează că Nobbs fusese „descalificat din rasa umană”, (n.tr.) 


Tuşi. 

— In regulă, atunci, zise el. Staţi jos. 

— Stăm deja, Fred, zise caporalul Nobbs. 

— Pentru tine, sunt dom' sergent, Nobby, 
zise sergentul Colon. 

— Da' de ce tre' să stăm jos, oricum? Nu 
făceam aşa înainte. Mă simt ca un caraghios, să 
stau jos şi să te-ascult pe tine cum îi tot dai 
înainte cu... 

— Tre’ să facem după tipic, acum că 
suntem mai mulţi, zise sergentul Colon. Bun! 
Hm-hm. În regulă. OK. Azi le urăm bun venit în 
Gardă subagenţilor Detritus — nu saluta! — şi 
Cuddy, de asemenea subagentului Angua. 
Sperăm că veţi avea o lungă şi... Ce ai acolo, 
Cuddy? 

— Cum? zise Cuddy, nevinovat. 

— Nu pot să nu observ că ai în continuare 
ceea ce pare a fi o secure de aruncat cu două 
tăişuri, subagent, în pofida a ceea ce ţi-am 
relatat mai devreme despre regulamentul Gărzii. 

— Armă culturală, dom’ sergent? zise 
Cuddy, cu speranţă. 

— Poţi s-o ţii la tine în fişet. Gardiştii poartă 
una sabie scurtă şi un baston. 

i Cu excepţia lui Detritus, adăugă el în gând. 
In primul rând, pentru că până şi cea mai lungă 
sabie ar fi arătat ca o scobitoare în mâna 
enormă a trolului, şi în al doilea rând, fiindcă 
până când nu se lămureşte cum e treaba cu 
salutatul, Colon n-avea de gând să vadă cum un 
membru al Gărzii îşi pironeşte propria mână de 


propria ureche. El o să aibă un baston, şi să zică 
mersi şi de ăla. Chiar şi-aşa, probabil că o să se 
omoare singur în bătaie. 

Troli şi pitici! Pitici şi troli! Nu merita el aşa 
ceva, nu la vârsta lui. Şi nici măcar nu era asta 
partea cea mai rea. 

Tuşi din nou. Când citi mai departe de pe 
clipboard, o făcu în felul cântat al acelora care 
au învăţat vorbitul în public la şcoala primară. 

— Bun, zise el cam nesigur. Scrie aici... 

— Dom’ sergent? 

— Unde-am... A, tu erai, caporal Morcove. 
Da? 

— N-ai uitat ceva, dom’ sergent? zise 
Morcove. 

— Nu ştiu, zise Colon, prudent. Am uitat? 

— În legătură cu recruţii, dom’ sergent. 
Ceva ce le mai trebuie? îl ajută Morcove. 

Sergentul Colon se scărpină la nas. la să 
vedem... fiecare primise, conform ordinelor 
permanente, contra semnătură, una cămaşă 
(zale), un coif (fier), una platoşă (fier) — cu 
excepţia subagentului Angua, căreia va trebui să 
i se facă una la comandă, şi subagentului 
Detritus, care semnase de primire pentru o piesă 
de armură, adaptată la repezeală, ce aparținuse 
cândva unui elefant de luptă — un baston, stejar, 
una suliță sau halebardă pentru urgenţe, una 
arbaletă, una clepsidră, una sabie scurtă (mai 
puţin subagentul Detritus), şi una insignă de 
Gardist, Patrula de Noapte, cupru. 

— Cred că au luat tot, Morcove, zise el. Și- 


au semnat de primire. Până şi Detritus a găsit pe 
cineva să scrie un X pentru el. 

— Mai trebuie să depună jurământul, dom’ 
sergent. | 

— A. Aă. Trebuie? 

— Da, dom’ sergent. Aşa-i legea. 

Sergentul Colon păru încurcat. Probabil aşa 
o fi fost legea, e drept. Morcove se pricepea mult 
mai bine la de-astea. Ştia legile din Ankh- 
Morpork pe de rost. Era singurul care le ştia. Tot 
ce ştia Colon era că el nu depusese niciun 
jurământ când se înrolase, iar în ceea ce îl privea 
pe Nobby, singurul jurământ!” pe care-l auzise 
de la el era ceva de genul „fir-ar a dracului de 
joacă de-a soldaţii”. 

— Bine, atunci, zise el. Acum o să, âă, 
depuneti jurământul... hm... şi caporalul Morcove 
o să vă arate cum. Ai, ăă, depus jurământul când 
te-ai înrolat, Morcove? 

— O, da, dom’ sergent. Doar că nu mi l-a 
cerut nimeni, aşa că l-am depus eu singur, aşa, 
pe şest. 

— Da? Bun. Continuă, atunci. 

Morcove se ridică în picioare şi-şi scoase 
coiful. Îşi netezi părul. Apoi ridică mâna dreaptă. 

„_— Ridicaţi şi voi mâna dreaptă-n sus, zise 
el. Aă... adică mâna de lângă subagent Angua, 
subagent Detritus. Şi repetaţi după mine... 

Închise ochii şi buzele i se mişcară o clipă, 
de parc-ar fi citit ceva scris pe partea dinăuntru 


'3 În engleză, „oath” înseamnă atât jurământ, cât şi înjurătură, 
(n.tr.) 


a craniului. 

— Eu virgulă paranteză dreaptă numele 
recrutului paranteză dreaptă virgulă... 

Dădu din cap spre ei. 

— Spuneţi şi voi. 

Îi răspunse un cor de voci. Angua se 
străduia să nu râdă. 

— „jur solemn pe paranteză dreaptă 
zeitatea preferată a  recrutului paranteză 
dreaptă... 

Angua n-avea destulă încredere în forţele 
proprii ca să-l privească în faţă pe Morcove. 

— ...Să susţin Legile şi Ordonanţele oraşului 
Ankh-Morpork, să servesc încriederea puvlicului 
virgulă şi să proteguiesc supuşii Maiestăţei Sale 
Regele bară Regina paranteză ştergeţi varianta 
incorectă paranteză paranteză numele 
monarhului în funcţie paranteză... 

Angua încercă să-şi fixeze privirea asupra 
unui punct, în spatele urechii lui Morcove. Colac 
peste pupăză, uruitul monoton, răbdător al lui 
Detritus era deja cu mai multe zeci de cuvinte în 
urma tuturor celorlalţi. 

— „fără teamă virgulă favoritism virgulă 
sau îngrijire de sine punct şi virgulă să 
urmărescu răufăcătorii şi să ocrotescu pe cei 
nevinovaţi virgulă jertfindu-mi vieaţa dacă e 
nevoie în slujba mai înainte amintitei datorii 
virgulă aşa să-mi ajute paranteză zeitatea mai 
sus menţionată paranteză punct. Zeii să 
ocrotească pe Rege bară Regină paranteză 
ştergeţi varianta incorectă paranteză punct. 


Angua se relaxă, recunoscătoare, apoi văzu 
expresia de pe faţa lui Morcove. Lacrimile care i 
se prelingeau pe obraz erau neîndoielnice. 

— Aă... bun... asta e, atunci, mulţumesc, 
zise sergentul Colon, după o vreme. 

— ... o-cro-tesc pe cei ne-vi-no-vați vir-Qu- 
lă... 

— În ritmul tău, subagent Detritus. 

Sergentul îşi drese glasul şi privi din nou la 
clipboard. 

— Acuma, pe Grabber Hoskins iar l-au 
eliberat de la închisoare, aşa că fiţi cu ochii-n 
patru, ştiţi cum face după ce-a băut un pahar, să 
sărbătorească, şi nenorocitul de Cărbunaru'f, 
trolul, a bătut patru oameni azi-noapte... 

— „în Sluj-ba mai îna-inte amin-titei da-to- 
rii vir-gu-lă... 

— Unde-i căpitanul Vimes? se stropşi 
Nobby. El ar fi trebuit să facă asta. 

— Căpitanul Vimes... se acomodează, zise 
sergentul Colon. Nu-i uşor să te-nveţi cu civilia. 
Aşa. 

Aruncă din nou o privire la clipboard, şi apoi 
din nou la oamenii lui. Oameni... hah. 

Buzele i se mişcară, numărând. Acolo, între 
Nobby şi Gardistul Cuddy, stătea un om foarte 
mic şi zdrenţăros, ale cărui plete şi barbă erau 
atât de lăieţe şi încurcate, încât arăta ca un dihor 
iţindu-se dintr-un tufiş. 

— „..a-ju-te pa-ran-te-ză ze-i-ta-tea mai sus 
men-țio-na-tă pa-ran-te-ză punct. 


14 Coalface - Faţă-de-cărbune (n.tr.) 


— O, nu, zise el. Ce cauţi aici, Aici-ş-acum? 
Mulţumesc, Detritus... Nu saluta... Poţi să stai jos 
acum. 

— M-a arestat domnu' Morcove, zise Aici-ş- 
acum. 

— Custodie protectoare, dom’ sergent, zise 
Morcove. 

— lar? 

Colon luă cheile celulelor din cuiul din 
spatele biroului şi i le aruncă hoţului. 

— Fie. Celula Trei. la cheile cu tine, te strig 
eu dacă avem nevoie de ele înapoi. 

— Eşti un prinţ, domnu' Colon, zise Aici-ş- 
acum, luând-o agale în jos pe scări, spre celule. 

Colon scutură din cap. 

— Cel mai de groază hoţ din lume, comentă 
el. 

— Nu pare aşa grozav, zise Angua. 

— Nu, vreau să spun cel mai prost, 
răspunse Colon, care nu se pricepe, adică. 

— Ţi-aduci aminte când voia să se ducă în 
Dunmanifestin, să fure Secretul Focului de la zei? 
zise Nobby. 

— Şi eu i-am spus: „Dar îl avem, Aici-ş- 
acum, de mii de ani îl avem”, zise Morcove. larel 
a zis: „Aşa-i, deci acum are valoare de 
antichitate!” 

— Amărâtul, zise sergentul Colon. OK. Ce 
mai era acum... Da, Morcove? 


15 Degete-Mazda, primul hoţ al lumii, a fost cel care a furat focul 
de la zei. Dar nu l-a putut vinde. Era marfă prea fierbinte. S-a ars 
rău, la faza asta. 


— Acum trebuie să ia Şilingul Regelui, zise 
Morcove. 

— Da. Bine. OK. 

Colon se scotoci prin buzunare şi scoase 
trei dolari ankh-morporkezi, mari cam cât 
paietele şi care aveau aproximativ acelaşi 
conţinut de aur ca şi apa de mare. li aruncă, unul 
câte unul, recruţilor. 

— Asta se cheamă Şilingul Regelui, zise el. 
Nu ştiu de ce. Tre’ să-l luaţi când vă înrolați. Aşa- 
i regulamentul, ştiţi. Arată că v-aţi înrolat. 

O clipă păru ruşinat, apoi tuşi. 

— Aşa. A, da. O gaşcă de bolo... nişte troli, 
se corectă el, ţin un soi de marş la vale pe strada 
Scurtă. Subagent Detritus — nu-l lăsați să salute! 
Bun. Despre ce-i vorba, ei? 

— La troli Anul Nou, zise Detritus. 

— Serios? Păi, acu' tre' să învăţăm despre 
chestiile astea, mă gândesc. Şi scrie aici că-i un 
miting de-al suge-pietre... de-al piticilor sau aşa 
ceva... 

— E Ziua Bătăliei Văii Koom, zise gardistul 
Cuddy. O faimoasă victorie împotriva trolilor. 

Arăta foarte plin de el, în măsura în care se 
putea vedea ceva de după barbă. 

— Da? La noi căzut ambuscadă, mârâi 
Detritus, uitându-se urât la pitic. 

— Ce? Trolii au fost ăia care... începu 
Cuddy. 

— Tăceţi din gură, zise Colon. Uite ce, scrie 
aici... scrie aici că mitingul va merge... la deal pe 
strada Scurtă. 


Întoarse foaia pe partea cealaltă. 

— Scrie bine aici? 

— Trolii merg într-un sens, piticii în celălalt? 
zise Morcove. 

— Ei, asta-i o paradă care nu trebuie ratată, 
zise Nobby. 

— Care-i problema? întrebă Angua. 

Morcove dădu vag din mâini. 

— Vai, vai! O să fie îngrozitor! Trebuie să 
facem ceva. 

—  Piticii şi trolii se înţeleg ca lemnul cu 
focul!$, zise Nobby. Aţi fost vreodată într-o casă 
care arde, domnişoară? 

Faţa de obicei roşie a sergentului Colon 
devenise roz palid. Işi încătărămă sabia la brâu 
şi-şi luă de jos bastonul. 

— Ţineţi minte, zise el, tre’ să fim atenţi ce 
facem pe-acolo. 

— Da, zise Nobby, să fim atenţi şi să stăm 
pe-aici. 


Ca să înţelegi de ce piticii şi trolii nu se 
împacă trebuie să te întorci destul de mult în 
trecut. 

Se împacă precum brânza cu creta. 
Aproape exact ca brânza cu creta, de fapt. Una e 
organică, cealaltă nu, dar miroase niţel a brânză. 
Piticii îşi câştigă existenţa sfărâmând roci care 
au minerale valoroase înăuntru, iar formele de 

16 Expresia englezească „to get along like a house on fire”, literal 


„se înţeleg ca o casă în flăcări”, are sensul „se înţeleg de minune”, 
(n.tr.) 


viaţă pe bază de siliciu cunoscute sub numele de 
troli sunt, la urma urmei, roci care au minerale 
valoroase înăuntru. În sălbăticie, ei îşi mai şi 
petrec majoritatea orelor zilei în stare de latenţă, 
şi asta nu-i o stare sănătoasă pentru o rocă ce 
conţine minerale valoroase, dacă sunt pitici prin 
preajmă. lar piticii urăsc trolii fiindcă, dacă 
tocmai ai găsit un filon interesant de minerale 
valoroase, îţi displac rocile care se ridică nitam- 
nisam în picioare şi-ţi smulg un braţ pentru că 
tocmai le-ai băgat târnăcopul în ureche. 

Era vorba aici de o stare permanentă de 
vendetă  inter-specifică şi, la fel ca toate 
vendetele adevărate, nu prea mai avea nevoie 
de un motiv ca să existe. Era suficient faptul că 
existase dintotdeauna”. Piticii îi urau pe troli 
fiindcă trolii îi urau pe pitici, şi viceversa. 

Patrula se pitise în Aleea Trei Lămpi, cam 
pe la mijlocul străzii Scurte. Din depărtare, se 
auzeau pocnete de artificii. Piticii le foloseau ca 
să alunge duhurile rele din mină. Trolii le 
foloseau fiindcă aveau gust bun. 

— Nu văd de ce să nu-i lăsăm să se bată şi 
să-i arestăm pe ăi de pierd, zise caporalul Nobbs. 
Aşa făceam de fiecare dată, înainte. 

— Patricianul se atacă rău, dacă-s tulburări 
etnice, zise sergentul Colon mohorât. Devine 
tare sarcastic. 

Un gând i se strecură în minte şi se mai 
lumină la faţă. 


17 Bătălia din Valea Koom e singura cunoscută în istorie în care 
ambele tabere au fost prinse în ambuscadă de adversari. 


— Ai vreo idee, Morcove? 

Apoi îl izbi un alt gând. Morcove era un 
flăcău tare simplu. 

— Caporal Morcove? 

— Dom’ sergent? 

— Pune-i pe ăştia la punct, bine? 

Morcove se iţi pe după colţ şi privi la 
zidurile umblătoare de pitici şi troli. Deja se 
văzuseră unii pe alţii. 

— În regulă, dom’ sergent, zise el. 
Subagenţi Cuddy şi Detritus — nu saluta! —, 
veniţi cu mine. 

— Nu poţi să-l laşi să meargă acolo! zise 
Angua. E moarte sigură! 

— Are aşa un simţ al datoriei băiatul ăsta, 
zise caporalul Nobbs. 

Apoi scoase un chiştoc extrem de mic de 
după ureche şi-şi aprinse un chibrit de talpa 
ghetei. 

— Nu-ţi face griji, domnişoară, zise Colon. 
El... 

— Subagent, zise Angua. 

— Cum? 

— Subagent, repetă Angua. Nu domnişoară. 
Morcove spune că n-am sex de niciun fel în 
timpul serviciului. 

Pe fundalul tusei disperate a lui Nobby, 
Colon zise foarte repede: 

— Ceea ce vreau să spun, subagent, e că 
tânărul Morcove are crismă. Grămezi de crismă. 

— Crismă? 

— Cu grămada. 


Zgâlţâiala se oprise. Acum Chubby era 
foarte agasat. Foarte, foarte agasat. 

Se auzi un fâsâit. O bucată de sac se dădu 
la o parte şi acolo, holbându-se la Chubby, era 
alt dragon mascul. 

Care părea agasat. 

Chubby reacţionă în singurul fel pe care-l 
ştia. 


Morcove stătea în mijlocul străzii, cu braţele 
încrucişate, iar noii recruți stăteau exact în 
spatele lui, încercând să ţină ambele tabere în 
mişcare sub ochi, în acelaşi timp. 

Colon îl considera simpluţ pe Morcove. 
Deseori, la prima impresie, oamenii îl considerau 
pe Morcove cam simplu. Şi era. 

Greşeala pe care-o făceau oamenii era să 
creadă că simplu înseamnă şi prost. 

Morcove nu era prost. Era lipsit de 
ascunzişuri, şi cinstit, şi cumsecade şi onorabil în 
tot ce făcea. In Ankh-Morpork, de obicei, toate 
aceste lucruri ar fi dat oricum, la total, „prost”, şi 
în orice caz i-ar fi adus o speranţă de viaţă cam 
cât a unei meduze într-un furnal cu ardere 
forţată, dar mai existau şi alţi factori. Unul dintre 
aceştia era o directă a cărei forţă şi trolii 
învăţaseră s-o respecte. Celălalt era faptul că 
Morcove era, cu adevărat, aproape supranatural 
de agreabil. Se înţelegea bine cu oamenii, chiar 
şi atunci când îi aresta. Avea o memorie 
excepţională pentru nume. 


Majoritatea tinerilor săi ani şi-i petrecuse 
într-o comunitate mică de pitici, unde abia dacă 
erau alte persoane pe care să le cunoşti. Apoi, 
deodată, se afla într-un mare oraş, şi a fost ca şi 
cum în el un talent aştepta să se desfăşoare. ŞI 
se mai desfăşura încă. 

Făcu, vesel cu mâna către piticii care se 
apropiau. 

'Neaţa, domnule Cumblethigh! 'Neaţa, 
domnule Stronginthearm! 

Apoi se întoarse şi făcu iar cu mâna trolului 
din frunte. Se auzi un pocnet când explodă o 
tiribombă. 

— 'Neaţa, domnule Bauxită! 

Îşi făcu mâinile pâlnie la gură. 

— Dacă vreţi, vă rog, să vă opriţi şi să mă 
ascultați! mugi el. 

Cele două marşuri într-adevăr se opriră, cu 
ceva ezitări şi îngrămădeală din partea celor din 
spate. Aveau de ales între a se opri sau a trece 
peste Morcove. 

Dacă Morcove avea vreun defect minor, 
acesta era faptul că nu dădea atenţie detaliilor 
mărunte din jurul lui atunci când avea altceva pe 
cap. Aşa se face că o conversaţie care tocmai 
avea loc, pe şoptite, în spatele lui îi scăpă 
complet, pentru moment. 

— „ha! Ba chiar a fost ambuscadă! Si 
maică-ta e-un minereu... 

— Haideţi, domnilor, zise Morcove, pe un 
ton rezonabil şi prietenos, sunt sigur că nu-i 
nevoie de manierele astea belicoase... 


— „şi voi ambuscadă la noi! Stră-stră- 
străbunic meu fost la Vale Koom, el spus mie! 

— „în frumosul nostru oraş şi pe aşa o 
vreme minunată. Sunt nevoit să vă rog, ca buni 
cetăţeni ankh-morporkezi ce sunteţi... 

— ...da? Şi tu ştii măcar cine-a fost taică-tu, 
serios? 

— „ca, deşi bineînţeles că trebuie să vă 
celebrati mândrele tradiţii etnice, să luaţi de 
asemenea exemplu de la colegii mei ofiţeri aici 
prezenţi, care şi-au îngropat  străvechile 
diferende... 

— „„„Strivesc eu cap la voi, pitici ticăloşi! 

— ...de dragul binelui public... 

— „Pot să te bat cu-o mână legată la 
spate! 

— ...al oraşului, a cărui insignă... 

— „Tu ocazie are! Eu leg AMÂNDDOUA 
mâini la tine! 

— „„„se simt mândri şi norocoşi să o poarte. 

— Aah! 

— Aaauu! 

Morcove îşi dădu seama că aproape nimeni 
nu-i dădea atenție. Se întoarse. 

Subagentul Cuddy era cu capu-n jos, căci 
subagentul Detritus încerca să-l bată cu coifu-n 
pavaj, deşi, pe de altă parte, subagentul Cuddy 
folosea la maximum poziţia prin aceea că-l 
înşfacase pe subagentul Detritus de genunchi şi 
încerca să-l muşte de gleznă. 

Cele două tabere îi priveau fascinaţi. 

— Ar trebui să facem ceva! zise Angua, din 


ascunzătoarea gardiştilor, pe alee. 

— Păâăi, zise sergentul Colon tărăgănat, e 
cam gingaşă treaba asta etnică, în general. 

— Foarte uşor poţi s-o zbârceşti, adăugă 
Nobby. Obraze subţiri, etnicii ăştia. 

— Obraze subţiri? Incearcă să se omoare 
între ei! 

— E chestie culturală, zise sergentul Colon, 
amărât. N-are sens să încercăm să le impunem 
cultura noastră, nu? Asta ar fi speciism! 

Afară, în stradă, caporalul Morcove se 
făcuse foarte roşu la faţă. 

— Dacă îi atinge pe oricare dintre ei cât de 
puţin, sub ochii tuturor prietenilor lor, zise 
Nobby, planul e să fugim cât ne ţin picioarele... 

Pe gâtul de taur al lui Morcove, venele 
ieşeau în evidenţă, îşi înfipse mâna-n şold şi 
mugi: 

— Subagent Detritus! Salută! 

Ore-n şir pierduseră să-l înveţe. Creierul lui 
Detritus nu asimila uşor o idee, dar odată ce-o 
prinsese, nu-i mai dădea drumul. 

El salută. 

Cu mâna plină de pitic. 

Aşa că salută ţinându-l de gât pe 
subagentul Cuddy, pe care-l proiectă în sus şi 
spre sine ca pe-o măciucă mică şi furioasă. 

Sunetul întâlnirii celor două coifuri stârni 
ecouri printre clădiri şi fu urmat, o clipă mai 
târziu, de zgomotul prăvălirii amândurora la 
pământ. 

Morcove îi împunse pe amândoi cu vârful 


sandalei. 

Apoi se întoarse şi se-ndreptă spre 
manifestanţii pitici, tremurând de furie. 

Pe alee, sergentul Colon îşi sugea, îngrozit, 
muchia coifului. 

— Aveţi arme, nu-i aşa? mârâi Morcove 
către o sută de pitici. Recunoaşteţi! Dacă piticii 
care au arme nu le aruncă în clipa asta, întregul 
alai, şi vreau să spun întregul alai, va fi băgat la 
beci! Vorbesc serios! 

Piticii din primul rând făcură în pas îndărăt. 
Se auzi un clinchet trist, de obiecte metalice 
căzând pe jos. 

— Pe toate, zise Morcove. Şi dumneata, ăla 
cu barbă neagră, care încerci să te ascunzi în 
spatele domnului Hamslingeri:*! Te văd, domnule 
Stronginthearm!*! Pune-o jos. Nu amuzi pe 
nimeni! 

— O să moară, nu-i aşa? zise Angua. 

— Ştii, e nostim, zise Nobby. Dacă noi am 
încerca aşa ceva, am ajunge carne tocată. Dar 
lui pare să-i iasă. 

— Crismă, zise sergentul Colon, pe care-l 
lăsaseră picioarele, şi se sprijinea de un zid. 

— Vrei să spui charisma? zise Angua. 

— Da. Una dintre chestiile alea. Da. 

— Cum reuşeşte? 

— Nu ştiu, zise Nobby. Poate fiindcă-i un 
băiat tare simpatic? 

Morcove se întorsese spre troli, care 

rânjeau, mulţumiţi de ghinionul piticilor. 

— Şi cât despre voi, zise el, la sigur o să 
patrulez pe Aleea Carierei, în noaptea asta, şi n- 
am să văd niciun fel de tulburări. Aşa e? 

Se auzi un târşâit de picioare imense şi o 
mormăială generală. 

Morcove îşi făcu mâna pâlnie la ureche. 

— Nu v-am auzit, zise el. 

Mormăiala crescu în intensitate, devenind 
un fel de toccata pentru o sută de voci 
şovăitoare, pe tema „Da, caporal Morcove”. 

— Bun. Acum puteţi pleca. Şi să nu mai aud 
de asemenea prostii, fiţi băieţi buni. 

Morcove îşi scutură praful de pe mâini şi le 
zâmbi tuturor. Trolii părură nedumeriţi. Teoretic, 
Morcove ar fi fost acum doar o pojghiţă subţire 
de unsoare pe şosea. Dar, dintr-un motiv sau 
altul, asta nu părea să se întâmple... 

— Tocmai i-a făcut pe o sută de troli „băieţi 
buni”, spuse Angua. Unii dintre ei abia au 
coborât din munţi! Pe unii dintre ei cresc /icheni! 

— Culmea eleganţei pentru un trol, zise 
sergentul Colon. 

Apoi lumea explodă. 


Patrula plecase înainte să ajungă căpitanul 
Vimes la Pseudopolis Yard. El urcă greoi scările 
către biroul lui de la etaj şi se aşeză în fotoliul 
din piele lipicioasă. Privi absent peretele. 

Voia să părăsească Garda. Bineînţeles că 
voia. 

Asta nu era ce s-ar numi un mod de viaţă. 


Nu viață. 

Ore imposibile, nu te vedeai cu nimeni. Nu 
erai niciodată sigur, de azi pe mâine, cum suna 
Legea, în oraşul ăsta pragmatic. Viaţă de familie 
nu prea aveai. Mâncare proastă, înghițită pe 
fugă, din când în când, mâncase până şi cârnaţii- 
în-chiflă ai lui Lua-mi-aş-Singur-Beregata Dibbler. 
Tot timpul era ba ploaie, ba arşiţă. N-aveai 
prieteni, în afară de restul plutonului, fiindcă ei 
erau singurii care trăiau în lumea ta. 

În vreme ce, peste câteva zile, va fi, după 
vorba sergentului Colon, în sânul lui Avraam. N-o 
să aibă nimic de făcut toată ziua, decât să vină 
la masă şi să umble călare pe-un cal mare, 
zbierând ordine la oameni. 

În momente din astea îi venea în minte 
chipul bătrânului sergent Kepple. El fusese şef al 
Patrulei când se înrolase Vimes. Şi, puţin după 
aceea, se pensionase. Ei strânseseră nişte bani 
şi-i făcuseră cadou un ceas ieftin, dintr-alea care 
merg câţiva ani, până se evaporă demonul 
dinăuntru. 

Ce idee tâmpită, gândi Vimes, mohorât, 
holbându-se la perete. Tipul se lasă de serviciu, 
predă insigna, clepsidra şi clopotul, şi noi ce-i 
cumpărăm? Un ceas. 

Dar a doua zi venise din nou la serviciu, cu 
ceasul lui cel nou cu tot. Ca să le-arate ăstora 
noi cum se face, spusese el; să mai aranjeze ce 
lăsase neterminat, ha-ha. Să am grijă să nu 
intraţi voi, tinerii, în bucluc, ha-ha. O lună mai 
târziu, aducea cărbunele şi mătura podelele, 


făcea comisioane şi-i ajuta pe ceilalţi să scrie 
rapoarte. Tot acolo era şi după cinci ani. Tot 
acolo era după şase ani, când unul dintre gardişti 
venise mai devreme la muncă şi-l găsise zăcând 
pe podea... 

Şi s-a văzut atunci că nimeni, nimeni, nu 
ştia unde locuieşte şi nici măcar dacă exista o 
doamnă Kepple. Făcuseră chetă ca să-l îngroape, 
îşi amintea Vimes. Fuseseră numai gardişti la 
înmormântare... 

De fapt, dacă se gândea mai bine, 
întotdeauna erau doar gardişti la înmormântarea 
unui gardist. 

Sigur, acum nu mai era aşa. Sergentul 
Colon avea, de ani de zile, o căsnicie fericită, 
poate din pricină că el şi nevasta îşi aranjaseră 
orele de serviciu astfel încât nu se-ntâlneau 
decât ocazional, de obicei, pe pragul casei. Dar 
ea-i lăsa porţii consistente de mâncare în cuptor, 
şi asta în mod clar însemna ceva; aveau chiar şi 
nepoți, deci, evident, existaseră ocazii când nu 
reuşiseră să se evite. Tânărul Morcove era 
obligat să gonească femeile cu băţul. lar 
caporalul Nobbs... ei, probabil îşi aranjase el 
ceva. Se spunea despre el că are trupul unui 
tânăr de douăzeci şi cinci de ani, dar nimeni nu 
ştia unde-l ascunde. 

Chestia era că toţi aveau pe cineva, deşi, în 
cazul lui Nobby, era probabil împotriva voinţei 
persoanei respective. 

Deci, căpitane Vimes, care-i treaba, de 
fapt? Tii la ea? Nu-ţi bate prea tare capul cu 


iubirea, ăsta-i un cuvânt cam riscant, pentru 
cine-i sărit de patruzeci de ani. Sau îţi e doar 
frică să nu ajungi şi tu un moş care moare în 
şanţul săpat de propria viaţă şi e îngropat, din 
milă, de o gaşcă de tineri care nu te-au cunoscut 
drept altceva decât un nerod bătrân care-i 
mereu pe-aici şi pe care-l trimit după cafea şi 
chifle calde şi de care râd pe la spate? 

Îşi dorise să evite asta. lar acum Soarta îi 
oferea ceva ca-n basme. 

Bineînţeles, ştia că e bogată. Dar nu se 
aşteptase să fie convocat la biroul domnului 
Morecombe. 

Domnul Morecombe era avocatul familiei 
Ramkin de foarte multă vreme. De secole, de 
fapt. Era vampir. 

Lui Vimes îi displăceau vampirii. Piticii erau 
nişte ticăloşi mici, dar respectau legea, când 
erau treji, şi chiar şi trolii erau în regulă, cu 
condiţia să fii cu ochii pe ei. Dar toţi morţii-vii îi 
dădeau mâncărimi la gât. Trăieşte şi lasă şi pe 
alţii să trăiască, de acord, dar şi-aici era o 
problemă, dacă te gândeai niţel, după logică... 

Domnul  Morecombe era jigărit, ca o 
ţestoasă, şi foarte palid. li luase o grămadă de 
vreme până să ajungă la subiect, şi când a ajuns, 
în fine, acolo, subiectul i-a tăiat răsuflarea lui 
Vimes. 

— Cât face? 

— Aă. Cred că am dreptate când spun că 
averea, inclusiv fermele, zonele de dezvoltare 
urbană, şi mica porţiune de teren ireal de lângă 


Universitate, valorează împreună aproximativ... 
şapte milioane pe an. Da. Şapte milioane la 
evaluarea curentă, aş spune. 

— Totul e al meu? 

— Din momentul căsătoriei dumitale cu 
lady Sybil. Deşi, în această scrisoare, ea îmi dă 
instrucţiuni conform cărora ai acces la toate 
conturile  dumneaei cu începere din acest 
moment. 

Ochii morţi, sticloşi îl urmăreau atent pe 
Vimes. 

— Lady Sybil, spuse el, posedă aproximativ 
o zecime din Ankh şi zone extinse din Morpork, 
pe lângă, bineînţeles, considerabile proprietăţi 
agricole în... 

— Dar... dar... le vom stăpâni împreună... 

— Lady Sybil a fost foarte clară. Trece toate 
proprietăţile pe numele dumitale, ca soţ al ei. E o 
abordare oarecum... de modă veche. 

Împinse o hârtie spre el, pe masă. Vimes o 
luă, o despături şi se holbă la ea. 

— Dacă vei deceda înaintea dumneaei, 
bineînţeles, continuă monoton domnul 
Morecombe, proprietatea îi va reveni dumneaei, 
în virtutea căsătoriei. Sau oricărui eventual fruct 
al uniunii, bineînţeles. 

Vimes nici măcar nu apucase să spună 
ceva, în acel moment. Simţise doar cum îi cade 
falca şi i se sudează laolaltă mici porţiuni de 
creier. 

— Lady Sybil, zise avocatul, cuvintele 
venind ca de la mare depărtare, deşi nu mai e 


atât de tânără, are o sănătate excelentă şi nu 
există niciun motiv ca să nu... 

Vimes trecuse prin restul întrevederii pe 
pilot automat. 

Nici acum nu prea se putea gândi la asta. 
Când încerca, îi tot alunecau gândurile. Şi, aşa 
cum se întâmpla întotdeauna când lumea 
devenea prea greu de suportat, alunecau în altă 
parte. 

Deschise sertarul de jos al biroului şi privi 
fix la sticla lucioasă de whisky Bearhugger's 
Calitate Extra. Nu era sigur cum ajunsese acolo. 
Pur şi simplu nu apucase s-o arunce. 

Dacă începi iar cu asta, nici n-ai să mai 
ajungi la pensionare. Rămâi la trabucuri. 

Închise sertarul şi se lăsă pe spate, scoțând 
un trabuc pe jumătate consumat din buzunar. 

Poate că nici gardiştii nu mai erau aşa 
grozavi în ziua de azi. Politică. Ha! Gardiştii 
bătrâni, ca moş Kepple, s-ar răsuci în morminte, 
dac-ar şti că Garda a înrolat o... 

Şi lumea explodă. 

Fereastra  bufni înăuntru,  împroşcând 
peretele din spatele lui Vimes cu cioburi şi 
tăindu-l la o ureche. 

El se aruncă la podea şi se adăposti sub 
birou. 

Bun, cu asta s-a umplut paharul! Alchimiştii 
şi-au aruncat Breasla în aer pentru ultima dată, 
dacă Vimes are vreun cuvânt de spus în privinţa 
asta... 

Dar când aruncă o privire pe deasupra 


pervazului, văzu, dincolo de fluviu, coloana de 
praf care se ridica deasupra Breslei Asasinilor... 


Restul Patrulei venea, în trap mărunt, pe 
strada Filigranului, chiar când Vimes ajunse la 
poarta Breslei. O pereche de asasini îmbrăcaţi în 
negru îi tăiară calea, într-un mod politicos care 
sugera totuşi impoliteţea, ca opţiune pentru 
viitor. De dincolo de porţi se auzeau paşi grăbiţi. 

— Vezi insigna asta? O vezi? se răsti Vimes. 

— Totuşi, aici suntem pe proprietatea 
Breslei, zise un asasin. 

— Dă-ne drumul, în numele legii! zbieră 
Vimes. 

Asasinul îi zâmbi, intimidat. 

— Legea spune că în incinta zidurilor 
Breslei, legea Breslei are întâietate, zise el. 

Vimes se încruntă la el. Dar era adevărat. 
Legile oraşului, bune-rele cum erau, se opreau la 
porţile Breslelor. Breslele aveau propriile legi. 
Breasla avea în proprietate... 

Se opri. 

În spatele lui, subagenta Angua se aplecă şi 
ridică un ciob. 

Apoi răscoli rămăşiţele cu piciorul. 

Şi apoi, privirea ei o întâlni pe cea a unui 
maidanez mic, oarecare, care-o privea cu mare 
atenţie de sub o căruţă. De fapt, nu era chiar 
oarecare. Era foarte uşor de descris. Arăta ca 
halitoza cu un nas ud. 

Ham, ham, zise câinele, cu un aer plictisit. 
Ham, ham, şi mâr, mâr. 


Câinele o porni repejor spre o alee îngustă. 
Angua aruncă o privire împrejur, apoi îl urmă. 
Restul plutonului era adunat în jurul lui Vimes, 
care devenise tăcut. i 

— Aduceţi-mi-l pe Şeful Asasinilor, zise el. In 
clipa asta! 

Tânărul asasin încercă să-i râdă în nas. 

— Ha! Uniforma ta nu mă sperie pe mine, 
zise el. 

Vimes privi în jos, la platoşa lui îndoită şi la 
zalele uzate. 

Ai dreptate, zise el. Asta nu-i o uniformă 
care să inspire teamă. Imi pare rău. Caporal 
Morcove şi Subagent Detritus, un pas înainte, 
marş! 

Asasinul deveni brusc conştient de faptul 
că-i bloca cineva lumina soarelui. 

— Însă cred că suntem de acord, zise 
Vimes, de undeva din spatele eclipsei, că 
acestea sunt uniforme” care inspiră teamă. 

Asasinul dădu încet din cap. Nu-i trebuiau 
lui asemenea probleme. De obicei nici nu făcea 
nimeni de pază, la poarta Breslei. Ce rost ar fi 
avut? Avea ascunse în hainele lui negre, 
excelent croite, cel puţin optsprezece dispozitive 
pentru ucis oameni, dar devenea treptat 
conştient de faptul că Detritus avea câte unul la 
capătul fiecărui braţ. Care-i erau mai, cum ar 
veni, la îndemână. 

— O să, ăă, mă duc să-l chem pe şef, deci, 

da? zise el. 

Morcove se aplecă spre el. 

— Mulţumim pentru cooperare, zise el, 
grav. 


Angua privea câinele. Câinele o privea pe 
ea. 

Ea se aşeză pe vine, iar câinele şezu jos şi 
începu să se scarpine, foarte energic, la ureche. 

Privind cu atenţie în jur, să nu-i vadă 
nimeni, ea lătră o întrebare. 

— Nu te mai chinui, zise câinele. 

— Ştii să vorbeşti? 

— Hă. Asta nu cere cine ştie ce inteligenţă, 
zise câinele. Şi nici ca să vezi ce eşti tu nu se 
cere prea multă. 

Angua păru panicată. 

— Unde se vede? 

— E mirosul, fato. Tu nu ştii nimic? Te-am 
mirosit de la o poştă. Şi mi-am zis, o-ho, ce caută 
unul din ei în Patrulă, hai? 

Angua scutură, disperată, un deget la el. 

— Dacă spui cuiva!... 

Câinele păru şi mai obidit decât până 
atunci. 

— Nu m-ar asculta nimeni, zise el. 

— De ce nu? 

— Fi'ncă toată lumea ştie că câinii nu 
vorbesc. Mă aud, vezi tu, da' dacă nu-i treaba 
de-a dreptul gravă îşi închipuie că e gândurile 
lor. 

Căţelul oftă. 


— Crede-mă. Ştiu despre ce vorbesc. Am 
citit cărţi. Mă rog... am ros cărţi. 

Se scărpină din nou după ureche. 

— Mi se pare, zise el, că ne putem ajuta 
unul pe altul... 

— Cum anume? 

— Păi, ai putea să-mi faci rost de juma’ de 
kil de muşchi. N-ai idee ce minuni face pentru 
memoria mea muşchiul de vită. O face să 
dispară. 

Angua se încruntă. 

— Oamenilor nu le place cuvântul „şantaj”, 
zise ea. 

- Nu e singuru' cuvânt de nu le place, zise 
cățelul. Uite, ia cazu’ meu. Am inteligenţă 
cronică. E asta de vreun folos la un câine? Am 
cerut io asta? Deloc. Doar am găsit şi io un 
locşor călduţ de dormit, lângă Pavilionu' Magiei 
de Înaltă Energie, la Universitate, mie nimeni nu 
mi-a spus că scapă afurisita asta de magie prin 
toate crăpăturile şi, dintr-odată, deschid şi io 
ochii, capul începe să-mi sfârâie ca sifonul, 
aoleu, îmi zic, iar am încasat-o, bună ziua 
concepte abstracte, salutare dezvoltare 
intelectuală... Ce folos am io d-acilea? Ultima 
dată când mi s-a-ntâmplat, pân' la urmă am 
salvat lumea de chestiile ăle oribile cumlezice, 
din Dimensiunile Subterane, şi a zis careva 
mulţumesc? Ce Căţel Bun, Să-i Dăm Un Os? Hă 
hă. 

Intinse o labă jerpelită. 

— Mă cheamă Gaspode. Mie mi se-ntâmplă 


chestii d-astea în fiecare săptămână. În afară de 
asta, îs doar un câine. 

Angua se dădu bătută. Apucă laba mâncată 
de molii şi-o scutură. 

— Eu sunt Angua. Ce sunt ştii. 

— Deja am uitat, zise Gaspode. 


Căpitanul Vimes privi molozul împrăştiat 
prin curte dintr-o gaură în peretele unei camere 
de la parter. Toate ferestrele dimprejur se 
spărseseră, şi pe jos era plin de sticlă spartă. 
Cioburi de oglindă. Bineînţeles, asasinii erau 
vestiți pentru vanitatea lor, dar îşi ţineau 
oglinzile în camere, nu? Nu te-ai fi aşteptat la 
cioburi de oglindă afară. Cioburile ar fi zburat 
spre înăuntru, nu în afară. 

Îl văzu pe subagentul Cuddy aplecându-se 
şi ridicând doi scripeţi ataşaţi de o bucată de 
frânghie, arsă la un capăt. 

Printre sfărâmături era şi un dreptunghi de 
carton. 

Perii de pe ceafa lui Vimes se zbârliră. 

Mirosi putoarea din aer. 

Vimes ar fi fost cel dintâi care să admită că 
nu e un bun poliţist, deşi probabil ar fi fost scutit 
de această corvoadă, găsindu-se destui doritori 
care să admită acest lucru în locul lui. Avea în el 
un soi de miez de încăpățânare încrâncenată, 
care deranja oamenii importanţi, şi oricine care 
deranjează oamenii importanţi nu este, automat, 
un poliţist bun. Dar îşi formase instincte. Nu 
puteai să trăieşti o viaţă-ntreagă pe străzile 


oraşului fără să ţi le formezi. La fel cum întreaga 
junglă se schimbă, în mod subtil, când vânătorul 
e încă departe, senzaţia oraşului suferise o 
schimbare. 

Ceva se întâmpla aici, ceva greşit, şi nu-şi 
putea da seama ce anume. l|lncepu să se 
aplece... 

— Ce înseamnă aceasta? 

Vimes se îndreptă. Dar nu se întoarse. 

— Sergent Colon, vreau să te duci înapoi la 
sediul Gărzii, cu Nobby şi Detritus, zise el. 
Caporal Morcove şi subagent Cuddy, rămâneţi cu 
mine. 

— Da, să trăiţi! zise sergentul Colon, bătând 
talpa zelos şi trăgându-i un salut ca la carte, ca 
să-i enerveze pe Asasini. 

Vimes primi salutul. 

Apoi se întoarse. 

Ah, doctore Cruces, zise el. 

Maestrul Asasinilor era alb la faţă de mânie, 
ceea ce forma un contrast plăcut cu negrul 
extrem al hainelor lui. 

— Nimeni nu v-a chemat! zise el. Ce drept 
ai să fii aici, domnu’ poliţist? Să te fâţâi pe-aici 
de parc-ai fi în casa ta? 

Vimes se opri; inima îi cânta. Savură clipa. 
Ar fi dorit să ia această clipă şi s-o preseze cu 
grijă într-un album mare, pentru ca la bătrâneţe 
s-o poată scoate din când în când de-acolo, să şi- 
o amintească. 

Băgă mâna sub platoşă şi scoase scrisoarea 
avocatului. 


— Păi, dacă doreşti motivul cel mai de bază, 
zise el, e pentru că sunt destul de sigur că acolo 
şi sunt. 

Un om poate fi definit prin lucrurile pe care 
le urăşte. Căpitanul Vimes ura foarte multe 
lucruri. Asasinii erau aproape de capul listei, 
chiar după regi şi morţii-vii. 

Doctorul Cruces, fu el totuşi obligat să 
recunoască, îşi reveni foarte repede. Nu explodă 
când citi scrisoarea, nu stătu la ceartă, nici nu 
strigă că e un fals. Doar o împături, i-o dădu 
înapoi şi spuse cu răceală: 

— Aşa, deci. Ai nuda proprietate, cel puţin. 

— Exact. Poţi să-mi spui ce s-a întâmplat, te 
rog? 

Alţi Asasini seniori, în timpul ăsta, intrau în 
curte prin gaura din zid. Priveau, cu multă 
atenţie sfărâmăturile. 

Doctorul Cruces ezită o clipă. 

— Artificii, zise el. 


— Ce s-a întâmplat, zise Gaspode, a fost că 
unu' a pus un dragon într-o cutie chiar lângă zid, 
în curte, ştii, şi p-ormă s-a dus şi s-a ascuns în 
spatele unei statui şi-a tras de-o sfoară şi în 
momentu' următor — bang! 

— Bang? 

— Îhî. Şi p-ormă amicu’ nostru a dat fuga în 
gaură f'o câteva clipe, ştii, a ieşit la loc, a alergat 
niţel prin curte şi-n clipa următoare peste tot 
erea numai asasini şi el printre ei. Ce dracu'. Alt 
om în negru. Cine să-l ia la ochi, pricepi? 


— Vrei să spui că e încă acolo? 

— De un' să ştiu io? Toţi în negru, toţi cu 
mantii şi glugi... 

— Dar tu cum de-ai putut vedea asta? 

— A, io mereu trec pe la Breasla Asasinilor 
miercurea seara. E seara de grătar asortat, ştii? 

Gaspode oftă văzând expresia nedumerită a 
lui Angua. 

— Miercurea seara bucătaru' le face 
întotdeauna grătar asortat la cină. Nimeni nu 
mănâncă sângeretele, niciodată. Aşa că mă duc 
la bucătărie, ştii, ham ham, fă frumos, cine-i 
băiatu' cuminte, ie-te la jăvruţa asta, zici că 
pricepe fiecare cuvânt, ia să vedem ce-avem noi 
pe-aici pentru un cuţu cuminte... 

Pentru o clipă, păru stânjenit. 

— Mândria-i bună, nu zic nu, dar un cârnat 
e un cârnat, zise el. 


— Artificii? întrebă Vimes. 

Doctorul Cruces avea înfăţişarea cuiva 
agăţat de-un buştean plutitor pe-o mare agitată. 

— Da. Artificii. Da. Pentru Ziua Fondatorului. 
Din nefericire, cineva a aruncat un chibrit aprins 
care a dat foc cutiei. 

Doctorul Cruces zâmbi deodată. 

— Dragul meu căpitan Vimes, zise el, 
plesnind din palme, deşi îţi apreciez grija, sincer 
nu... 

— Erau depozitate în camera asta de-acolo? 
zise Vimes. 

— Da, dar asta n-are importanţă... 


Vimes traversă curtea până la gaura din zid 
şi privi înăuntru. Câţiva asasini îl priviră pe 
doctorul Cruces, ducând nonşalant mâna la 
diverse zone ale îmbrăcăminţii lor. Acesta 
scutură din cap. Prudenţa lui ar fi putut avea 
ceva de-a face cu felul în care Morcove îşi ţinea 
mâna pe mânerul săbiei, dar ar fi putut fi şi din 
cauză că Asasinii aveau şi ei un cod al lor, în 
fond. Era lipsit de onoare să ucizi pe cineva dacă 
nu erai plătit s-o faci. 

— Pare să fie un soi de... muzeu, zise 
Vimes. Suvenire ale Breslei, lucruri de-astea? 

— Da, exact. Mărunţişuri. Ştii cum se 
acumulează cu trecerea vremii. 

A — Oh. Ei, pare să fie în ordine, zise Vimes. 
Imi pare rău că v-am deranjat, doctore. Am să 
plec. Sper că nu te-am incomodat în vreun fel. 

— Sigur că nu! Mă bucur că ţi-am putut 
risipi îngrijorarea. 

Fură conduşi cu blândeţe, dar ferm, spre 
ieşire. 

— Eu aş curăța cioburile alea, în locul 
vostru, zise căpitanul Vimes, privind din nou 
sfărâmăturile. S-ar putea răni cineva, cu atâtea 
cioburi pe jos. N-aş vrea să-i văd pe oamenii 
dumitale suferind. 

— O vom face chiar acum, căpitane, zise 
doctorul Cruces. 

— Bun. Bun. Mulţumesc foarte mult. 

Căpitanul Vimes se opri în poartă, apoi îşi 
dădu o palmă peste frunte. 

— Scuze, iertaţi-mă — uit de la mână pân’ 


la gură, zilele astea ce-aţi spus că s-a furat? 

Niciun muşchi, nicio vână nu se clinti pe 
faţa doctorului Cruces. 

— N-am spus că s-ar fi furat ceva, căpitane 
Vimes. 

Vimes căscă gura la el, un moment. 

— Aşa-i! Scuze! Bineînţeles, n-ai spus... 
lertare... E de la prea multă muncă, presupun. O 
să plec, atunci. 

Uşa îi fu trântită în nas. 

— Bun, zise Vimes. 

— Căpitane, de ce...? începu Morcove. 

Vimes îl opri, ridicând mâna. 

— Am rezolvat, atunci, zise el, ceva mai 
tare decât ar fi fost necesar. Nu-i nicio problemă. 
Haideţi înapoi la Yard. Unde-i subagenta 
Cumocheamă? 

— Aici, căpitane, zise Angua, ieşind dintr-un 
gang. 

— Te ascunzi, ai? Şi asta ce-i? 

— Ham ham schiau schiau. 

— E un căţel, căpitane. 

— Asta mai lipsea! 


Dangătul marelui şi ruginitului Clopot al 
Înhumării răsuna peste întreaga Breaslă a 
Asasinilor. Siluete în negru veneau în fugă din 
toate direcţiile, îmbrâncindu-se şi împingând, în 
zorul lor de a ajunge în curte. 

Consiliul Breslei se reuni în grabă în faţa uşii 
de la biroul doctorului Cruces. Adjunctul său, 
domnul Downey, ciocăni timid la uşă. 


— Intră. 

Consiliul intră în şir indian. 

Biroul lui Cruces era camera cea mai mare 
din clădire. Vizitatorilor mereu li se părea 
nedrept ca Breasla Asasinilor să aibă asemenea 
clădiri luminoase, aerisite, bine proiectate, care 
semănau mai mult cu sediul unui club pentru 
gentlemeni decât cu un loc unde zilnic se 
plănuiesc omoruri. 

Pereţii erau împodobiţi cu litografii vesele 
de vânătoare, deşi prada nu consta, dacă te uitai 
cu atenţie, din cerbi sau vulpi. Se găseau acolo şi 
gravuri de grup şi, mai recent, iconograme din 
astea noi ale Breslei, rânduri-rânduri de feţe 
zâmbitoare, pe trupuri îmbrăcate-n negru, cu 
membrii cei mai tineri şezând turceşte în faţa 
celorlalţi, unul dintre ei scoțând limba?. 

Într-o latură a încăperii era masa cea mare, 
de mahon, la care se ţinea şedinţa săptămânală 
a mai-marilor Breslei. Cealaltă latură adăpostea 
biblioteca personală a lui Cruces şi un mic banc 
de lucru. Deasupra bancului era un dulap de 
farmacie, cu sute de sertăraşe. Numele de pe 
etichetele  sertarelor erau scrise în codul 
Asasinilor, dar vizitatorii din afara Breslei erau 
oricum destul de intimidaţi ca să nu accepte 
nimic de băut. 

Patru pilaştri de granit negru susțineau 
tavanul. Pe ei fuseseră sculptate nume ale 
Asasinilor de vază, din cursul istoriei. Drept la 
mijloc, între ei, era biroul lui Cruces. El stătea în 


21 Întotdeauna se găseşte câte unul. 


picioare îndărătul lui, cu figura aproape la fel de 
teapănă ca şi lemnul acestuia. 

— Vreau să se strige prezenţa, se răsti el. A 
ieşit cineva din Breaslă? 

— Nu, domnule. 

— Cum poţi fi aşa de sigur? 

— Santinelele de pe acoperişuri, din strada 
Filigranului, spun că n-a intrat şi n-a ieşit nimeni, 
domnule. 

— Şi pe ei cine-i păzeşte? 

— Se păzesc unii pe alţii, domnule. 

— Foarte bine. Ascultaţi cu atenţie. Vreau 
să se strângă mizeria. Dacă are cineva nevoie să 
iasă din clădire, vreau să fie urmăriţi toţi. lar 
Breasla să fie scotocită de sus până jos, s-a- 
nţeles? 

— Ce căutăm, domnule doctor? întrebă un 
lector junior de la Otrăvuri. 

— Căutaţi... orice e ascuns. Dacă găsiţi 
ceva şi nu ştiţi ce e, trimiteţi imediat după un 
membru al consiliului. Şi nu-l atingeţi! 

— Dar, domnule doctor, tot felul de lucruri 
sunt ascunse... 

— Acesta va fi altfel, m-aţi înţeles? 

— Nu, domnule. 

— Foarte bine. Şi nimeni n-are voie să 
spună afurisitei ăleia de Gărzi nimic despre asta. 
Tu, băiete... adu-mi pălăria. 

Doctorul Cruces suspină. 

— Presupun că va trebui să merg să-i spun 
Patricianului. 

— Mare ghinion, domnule. 


Căpitanul nu spuse nimic până când nu 
ajunseră la Podul de Alamă. 

— Ei, caporale Morcove, zise el, mai ii 
minte ce-ţi spuneam eu mereu, că e foarte 
important să observi? N 

— Da, domnule căpitan. Intotdeauna am 
fost foarte atent la ce mi-aţi spus pe tema asta. 

— Şi, deci, ce-ai observat? 

— Cineva a spart o oglindă. Toată lumea 
ştie că asasinilor le plac oglinzile. Dar dacă 
încăperea aia era muzeu, ce căuta o oglindă 
acolo? 

— Vă rog, domnule? 

— Cine-a spus asta? 

— Aici jos, domnule. Subagent Cuddy. 

— A, da. Da? 

— Eu ştiu câte ceva despre artificii, 
domnule. Artificiile lasă un miros. Nu l-am simțit, 
domnule. Mirosea a altceva. 

— Bună... adulmecare, Cuddy. 

— Şi mai erau acolo şi bucățele de frânghie 
arsă şi scripeţi. 

— Mie mi-a mirosit a dragon, zise Vimes. 

— Sunteţi sigur, domnule căpitan? 

— Puteţi să mă credeţi, se strâmbă Vimes. 

Dacă petreceai fie şi un timp scurt în 
compania lui lady Ramkin, aflai foarte repede 
cum miros dragonii. Dacă, în timpul cinei, îşi 
punea vreo jivină capul în poala ta, nu spuneai 
nimic, doar îi dădeai pe furiş câte-o bucăţică de 
mâncare şi sperai din tot sufletul să nu sughiţă. 


— În camera aceea era o casetă de sticlă, 
zise el. A fost spartă. Ha! Ceva s-a furat. Era în 
praf un fel de etichetă, dar o fi şterpelit-o cineva 
când mă ţinea pe mine Cruces de vorbă. Aş da o 
sută de dolari să ştiu ce scria pe ea. 

— De ce, domnule căpitan? întrebă 
Morcove. 

— Fiindcă nenorocitul ăla de Cruces nu vrea 
să aflu. 

— Ştiu ce ar fi putut face gaura aia din 
perete, zise Angua. 

— Ce? 

— Un dragon explodând. 

Merseră înainte, într-o tăcere consternată. 

— S-ar fi putut, domnule, zise Morcove, 
loial. Ticăloşii ăia mici numai ce te uiţi la ei şi fac 
bum. 

— Dragon, mormăi Vimes. Ce te face să 
crezi că a fost un dragon, subagent Angua? 

Angua ezită. „Mi-a spus un câine” nu părea 
la momentul respectiv o afirmaţie care s-o ajute 
în carieră. 

— Intuiţie feminină? sugeră ea. 

— Presupun, zise Vimes, că intuiţia nu-ți 
sugerează şi cam ce s-a furat? 

Angua ridică din umeri. Morcove observă 
cât de interesant i se mişca pieptul. 

— Ceva ce Asasinii voiau să ţină undeva 
unde să-l poată vedea? 

— O, da, zise Vimes. Şi presupun că acum 
ai să-mi spui că potaia asta a văzut totul? 

— Ham? 


Edward  d'Eath trase perdelele, trase 
zăvoarele la uşă şi se sprijini de ea. Fusese atât 
de uşor! 

Pusese pachetul pe masă. Era îngust şi lung 
cam de patru coţi. 

II desfăcu, atent, şi iată... lucrul. 

Arăta cam ca în desen. Tipic pentru individ 
— o pagină întreagă plină cu schiţe meticuloase 
de arbalete, şi asta pe margine, de parcă nici n- 
ar fi contat. 

Era atât de simplu! De ce să-l ascundă? 
Probabil fiindcă oamenii se temeau. Oamenii 
mereu se tem de putere. li sperie. 

Edward îl ridică, îl ţinu în braţe o vreme şi 
descoperi că i se potrivea perfect în scobitura 
umărului. 

Eşti al meu. 

Şi acesta, mai mult sau mai puţin, fu 
sfârşitul lui Edward d'Eath. Ceva continuă să 
trăiască o vreme, dar ce era şi cum gândea nu 
mai era complet omenesc. 


Era aproape de amiază. Sergentul Colon îi 
dusese pe noii recruți la poligonul de tras cu 
arcul din Butts Treat. 

Vimes era în patrulare cu Morcove. 

Simţea cum ceva dinăuntrul său dă în 
clocot. Ceva îi atingea în trecere vârfurile 
instinctelor lui ruginite, dar încă active, 
încercând să-i atragă atenţia. Simţea nevoia să 
se mişte. Morcove abia reuşea să ţină pasul cu 


el. 

Pe străzile din jurul Breslei, ucenici asasini 
încă mai măturau sfărâmăturile. 

—  Asasini ziua-n amiaza mare, mârâi 
Vimes. Mă mir că nu se transformă-n pulbere! 

— Aia-s vampirii, domnule, zise Morcove. 

— Ha! Ai dreptate. Asasini şi hoţi cu 
autorizaţie şi afurisiţi de vampiri! Ştii, băiete, 
oraşul ăsta a fost cândva formidabil. 

inconştient, îşi  sincronizaseră paşii... 
avansând. 

Când aveam regi, domnule? 

— Regi? Regi? Nu, la dracu'! 

Câţiva asasini întoarseră capetele surprinşi. 

— Păi, să-ţi spun, zise Vimes. Un rege e 
monarh absolut, da? Marele mahăr... 

- Doar dacă nu-i regină, zise Morcove. 

Vimes se încruntă la el, apoi dădu din cap. 

— OK, sau marea mahăriţă... 

— Nu, asta nu se potriveşte decât la o fată 
tânără. Reginele sunt mai în vârstă, de obicei. Ar 
trebui să fie... mahăroaie? Nu, asta merge la 
femei chiar foarte bătrâne. Nu. Aă. Mahăreasă, 
cred. 

Vimes se oprise. E ceva în aer, în oraşul 
ăsta, se gândi el. Dacă Creatorul ar fi spus „Să 
fie lumină” în Ankh-Morpork, mai departe n-ar 
mai fi ajuns din cauza tuturor celor care s-ar fi 
repezit să discute „De ce culoare?” 

— Conducătorul suprem, OK, zise «el, 
pornind din nou agale la drum. 

— OK. 


— Dar asta nu-i în regulă, nu vezi? Un 
singur om, cu drept de viaţă şi de moarte. 

— Dar dacă-i un om bun... începu Morcove. 

— Cum? Cum? OK. OK. Hai să ne închipuim 
că e un om bun. Dar adjunctul lui — și el e un om 
bun? Bine-ar fi să fie. Fiindcă şi el e comandantul 
suprem, în numele regelui. lar restul curtenilor... 
şi ei trebuie să fie oameni buni. Pentru că dacă 
doar unul dintre ei e rău, rezultatul e şpaga şi 
corupţia. 

— Patricianul e comandant suprem, observă 
Morcove. 

Şi dădu din cap către un trol care trecea pe- 
acolo. 

— Bună, domnule Carbuncul. 

— Dar nu poartă coroană şi nici nu şade pe- 
un tron şi nu-ţi spune că dreptatea cere ca el să 
guverneze, zise Vimes. Îl urăsc pe afurisit. Dar e 
cinstit. Ca un tirbuşon cinstit. 

— Totuşi, un om bun, ca rege... 

— Da? Şi pe urmă ce te faci? Regalitatea 
murdăreşte minţile, băiete. Oameni cumsecade 
se-apucă să facă plecăciuni şi reverenţe doar 
fiindcă bunicul cuiva a fost un ticălos şi-un 
ucigaş mai mare decât al lor. Ascultă! Probabil, 
cândva, şi noi am avut regi buni! Dar regii nasc 
alţi regi! Şi sângele îşi spune cuvântul, şi la 
sfârşit te-alegi cu o gaşcă de indivizi aroganţi şi 
setoşi de sânge! Care taie capetele reginelor şi 
se bat cu verii din cinci în cinci minute! Şi-am 
avut secole întregi de treburi de-astea! Şi-apoi 
un om a spus „Gata cu regii!” şi ne-am ridicat şi 


ne-am luptat cu nenorociţii de nobili şi l-am 
dărâmat pe rege de pe tron şi l-am târât în Piaţa 
Sator şi i-am tăiat afurisitul ăla de cap! Bună 
ispravă! 

— Uau, zise Morcove. Cine-a fost? 

— Cine? 

— Omul care-a spus „Gata cu Regii”. 

Lumea se holba la ei. Obrajii lui Vimes 
trecură de la roşul furiei la roşul stânjenelii. 
Aceasta nu le modifică totuşi prea tare nuanţa. 

— A... era Comandant al Gărzii Oraşului, în 
vremea aceea, mormăi el. | se spunea Moş 
Chipcioplit. 

— N-am auzit de el, zise Morcove. 

— El, ăă, nu prea e menţionat în cărţile de 
istorie, zise Vimes. Câteodată e nevoie de câte- 
un război civil, şi câteodată, după aceea, e mai 
bine să te prefaci că unele lucruri nu s-au 
întâmplat. Câteodată oamenii au ceva de 
înfăptuit, iar apoi trebuie să fie uitaţi. El a mânuit 
securea, ştii. Nimeni altcineva n-a vrut s-o facă. 
Era vorba de gâtul unui rege, în fond. Regii sunt 
— scuipă cuvântul — deosebiți. Chiar şi după ce 
văzuseră... încăperile personale şi curăţaseră... 
rămăşiţele. Chiar şi atunci. Nimeni nu voia să 
curețe lumea. Dar el a luat securea şi i-a 
blestemat pe toţi şi a făcut-o. 

— Ce rege era? întrebă Morcove. 

— Lorenzo cel Blând, zise Vimes distant. 

— l-am văzut portretul în muzeul palatului, 
zise Morcove. Un bătrân gras. Inconjurat de o 
mulţime de copii. 


— O, da, zise Vimes cu grijă. Îi plăceau 
foarte mult copiii. 

Morcove făcu un semn cu mâna către câţiva 
pitici. 

— Nu ştiam asta, zise el. Credeam că a fost 
doar o rebeliune răuvoitoare, sau aşa ceva. 

Vimes ridică din umeri. 

— Scrie în cărţile de istorie, dacă ştii unde 
să te uiţi. 

— Şi cu asta s-a terminat cu dinastia regilor 
de Ankh-Morpork. 

— O, a existat un fiu care a supravieţuit, 
cred. Şi câteva rubedenii nebune. Au fost exilați. 
Asta cică-i o soartă îngrozitoare, pentru cine-i os 
regesc. Eu nu-mi dau seama de ce-ar fi aşa. 

— Eu cred că-mi dau seama. ŞI 
dumnevoastră ţineţi la oraşul ăsta, domnule. 

— Ei, da. Dar dac-aş avea de ales între exil 
şi tăierea capului, tot ce mi-aş dori ar fi un pic de 
ajutor la cărat bagajele. Nu, e bine că am scăpat 
de regi. Dar, vreau să zic... oraşul funcţiona pe 
vremuri. 

— Şi acum funcţionează, zise Morcove. 

Trecură de Breasla Asasinilor şi ajunseră în 
dreptul zidurilor înalte şi sinistre ale Breslei 
Bufonilor, care ocupa celălalt colţ al cvartalului. 

— Nu, nu face decât să continue înainte. 
Adică, uite-te colo sus. 

Morcove îşi ridică, ascultător, privirea. La 
colţul dintre strada Lată şi a Alchimiştilor era o 
clădire cunoscută. Fatada era bogat împodobită, 
dar murdară. Şi colonizată de gargui. 


Mottoul  coclit de deasupra  porticului 
spunea: „NICI PLOAIA NICI ZAPADA NICI BENA 
NOŢII NU POT OPRI ACETI SOLI DIN DRUMU LRO”, 
şi, în zile mai spaţioase, poate aşa o fi fost, dar 
de curând, cineva găsise necesar să ţintuiască 
acolo un post-scriptum, după cum urmează: 

SA NAUZIM DE: 

Bolovani 

trolii cu ciomeje 

Orce fel de dragoni 

Dna Cake 

Juvine uriaşe verzi cu dinți 

Orce fel de câini negri cu sprâncene 
galbene 

Ploi de copoil. 

ceață. 

Dna Cake. 

— A, zise el. Poşta Regală. 

— Oficiul Poştal, îl corectă Vimes. Bunicul 
mi-a spus că, pe vremuri, puteai depune aici o 
scrisoare şi ajungea la destinaţie într-o lună, fără 
greş. Nu erai obligat s-o dai unui pitic aflat în 
trecere şi să speri că ticălosul mic n-o s-o 
mănânce înainte să... 

Vocea i se stinse. 

— Aă. Scuze. N-am vrut să te jignesc. 

— Nu sunt jignit, zise Morcove vesel. 

i — Nu c-aş avea ceva împotriva piticilor. 
Intotdeauna am spus că ar trebui să cauţi o 
lume-ntreagă înainte să găseşti inşi mai 
muncitori, mai bine pregătiţi profesional, mai cu 
respect faţă de lege ca aceşti... 


— „„ticăloşi mici? 

— Da. Nu! 

Avansară mai departe. 

— Doamna Cake aia, zise Morcove, e clar 
că-i o femeie hotărâtă, nu? 

— Adevăr grăieşti, zise Vimes. 

Ceva se sfărâmă sub sandaua enormă a lui 
Morcove. 

— Încă nişte sticlă, zise el. Da’ ce departe a 
ajuns. 

— Dragoni care explodează! Ce imaginaţie 
are fata aia! 

— Ham ham, zise o voce din spatele lor. 

— Nenorocitu’ ăsta de câine ne-a urmărit, 
zise Vimes. 

— Latră la ceva de pe zid, zise Morcove. 

Gaspode îl privi cu răceală. 

— Ham ham, fir-ar schiau schiau, zise el. 
Aveţi orbu' găinilor sau ce naiba? 

Era adevărat că oamenii nu-l auzeau pe 
Gaspode vorbind, fiindcă un câine nu vorbeşte. 
Toată lumea ştie asta. Ştim asta până-n măduva 
oaselor, la fel cum ştim o mulţime de lucruri bine 
cunoscute, care anulează observaţiile simţurilor. 
Asta se întâmplă pentru că dacă oamenii ar 
umbla tot observând tot ce se întâmplă tot 
timpul, nimeni n-ar mai face treabă”. In plus, 
aproape toţi câinii nu ştiu să vorbească. Cei care 
ştiu sunt doar o eroare statistică, aşa că pot fi 
ignoraţi. Cu toate acestea, Gaspode observase 
că oamenii tindeau totuşi să-l audă la nivel 


22 Asta e altă trăsătură care favorizează supraviețuirea. 


subconştient. Doar cu o zi înainte, cineva îi 
dăduse, absent, un şut care-l proiectase în şanţ 
şi, doar după câţiva paşi, se trezise gândind: „Ce 
mai nenorocit sunt şi eu!” 

— E ceva acolo, zise Morcove. Uitaţi-vă... 
ceva albastru, care atârnă de garguiul ăla. 

— Ham ham ham! Să nu-ţi vină să crezi! 

Vimes se cocoţă pe umerii lui Morcove şi se- 
ntinse în sus pe zid, dar tot nu ajungea la fâşia 
aceea albastră. 

Garguiul rostogoli un ochi pietros spre el. 

— Dacă nu te deranjează? zise Vimes. Îţi 
atârnă de ureche. 

Cu un scrâşnet de piatră pe piatră, garguiul 
ridică o mână şi se descotorosi de materialul 
nedorit. 

Mulţumesc. 

— 'U 'ăă-eie. 

Vimes se dădu jos. 

— Vă plac garguii, nu, căpitane? zise 
Morcove, pe când se îndepărtau. 

— Da. O fi ei doar un soi de troli, dar îşi văd 
de ale lor, rareori coboară mai jos de parter şi nu 
comit nicio infracţiune de care să fi auzit cineva 
vreodată. Aştia-s soiul care-mi place. 

Desfăcu fâşia. 

Era o zgardă, sau, cel puţin, ce mai 
rămăsese dintr-o zgardă — era arsă la ambele 
capete. Cuvântul „Chubby” abia se mai vedea 
sub funingine. 

—  Împieliţaţii! strigă Vimes. Chiar au 
aruncat în aer un dragon! 


Cel mai periculos om din lume ar trebui 
prezentat. 

Niciodată, în întreaga lui viaţă, nu făcuse 
rău vreunei fiinţe vii. A disecat vreo câteva, dar 
numai după ce muriseră”, şi se minunase de cât 
de bine erau alcătuite, ţinând cont de faptul că 
fuseseră făcute de mână de lucru necalificată. 
De câţiva ani, nu ieşise dintr-o cameră mare, 
aerisită, dar asta era în regulă, fiindcă oricum 
majoritatea timpului şi-l petrecea în propriul cap. 
Există un anume gen de oameni care sunt foarte 
greu de întemnițat. 

Cu toate acestea, postulase că o oră de 
exerciţiu fizic pe zi e necesară pentru un apetit 
sănătos şi un tranzit intestinal corespunzător, 
aşa încât pentru moment şedea pe o maşinărie, 
invenţie proprie. 

Aceasta consta dintr-o şa aflată deasupra 
unei perechi de manivele care, prin intermediul 
unui lanţ, învârteau o roată mare, de lemn, 
menţinută deasupra solului cu ajutorul unui 
suport de metal. O a doua roată, liberă, din 
lemn, era poziționată în faţa şeii şi putea fi 
întoarsă cu ajutorul unui mecanism de ghidare. 
Montase a doua roată şi ghidonul ca să poată 
deplasa uşor maşinăria până lângă perete, după 
ce termina de făcut sport şi, în plus, în felul ăsta 

3 Pentru că era o variantă timpurie a savantului liber-cugetător, 
şi nu credea că fiinţele omeneşti fuseseră create de vreo fiinţă 
divină. Disecarea oamenilor încă în viaţă e mai mult o ocupaţie 


preoțească; aceştia cred că omenirea a fost creată de un soi de 
fiinţă divină, şi vor să privească mai de-aproape la lucrarea Lui. 


aparatul căpăta o simetrie agreabilă. 
Il numise „maşinăria-de-învârtit-roata-cu- 
pedale-şi-încă-o-roată”. 


Şi lordul Vetinari era la muncă. 

În mod normal, stătea în Biroul Ogival, sau 
aşezat pe scaunul lui simplu, din lemn, la piciorul 
treptelor din palatul oraşului Ankh-Morpork; 
treptele suiau către un tron bogat împodobit, 
acoperit cu praf. Acesta era tronul Ankh- 
Morporkului şi era, într-adevăr, făcut din aur. Nici 
prin cap nu-i trecea să se aşeze pe el. 

Dar era o zi frumoasă, aşa că lucra în 
grădină. 

Cei aflaţi în vizită prin Ankh-Morpork erau 
deseori uimiţi să afle că existau nişte grădini tare 
interesante, pe lângă Palatul Patricianului. 

Patricianul nu era genul pasionat de grădini. 
Dar unii dintre predecesorii săi fuseseră, iar 
lordul Vetinari niciodată nu schimba şi nu 
distrugea nimic, dacă nu exista un motiv logic ca 
s-o facă. Intreţinea şi mica grădină zoologică, şi 
grajdurile de cai de curse, ba chiar recunoştea că 
grădinile în sine prezentau un interes istoric 
extrem, căci acest lucru era evident. Fuseseră 
proiectate de Prostul de Johnson. 

Mulţi au fost marii arhitecţi peisagişti care 
au intrat în istorie şi au devenit nemuritori, într- 
un mod foarte tangibil, prin magnificele parcuri 
şi grădini pe care le-au proiectat, cu capacităţi 
de prevedere şi de  înfăptuire aproape 
supranaturale, nedându-se îndărăt de la a face 


lacuri, a muta dealuri şi a planta păduri în unicul 
scop de a permite viitoarelor generaţii să 
aprecieze frumusețea sublimă a Naturii 
sălbatice, înnobilate de Om. Existaseră un 
Capabilitate Brown, un Sagacitate Smith, un 
intuiţie de Vere Slade-Gore... 

In Ankh-Morpork, existase  Prostul de 
Johnson. 

Prostul de „Poate Că Arată Cam Dezordonat 
Acum Dar la Să Vezi Peste Cinci Sute De Ani” 
Johnson. Prostul de „Uite Ce E, Planurile Erau Cu 
Susu-n Sus Când Le-am Desenat” Johnson. 
Prostul de Johnson, care a folosit două mii de 
tone de pământ ca să clădească un deal artificial 
în faţa Conacului Quirm, fiindcă „Pe mine m-ar 
apuca damblaua dac-aş fi obligat să mă uit 
numa' la copaci şi munţi toată ziua, pe matale 
nu?” 

Grădinile palatului din Ankh-Morpork erau 
considerate a fi capodopera, dacă voiai să-i spui 
aşa, carierei sale. De pildă, se afla acolo lacul 
ornamental cu păstrăvi, care avea o sută 
cincizeci de iarzi lungime şi, din cauza uneia 
dintre acele neglijabile erori de notare, care erau 
o trăsătură atât de caracteristică pentru 
proiectele Prostului, două degete lăţime. Acolo 
locuia un păstrăv, care trăia foarte confortabil, 
cu condiţia să nu încerce să facă stânga-mprejur, 
şi, la un moment dat, existase şi o fântână foarte 
împodobită care, atunci când fusese pusă în 
funcţie pentru prima dată, nu făcuse decât să 
geamă înspăimântător vreme de cinci minute, 


după care lansase un mic amoraş de piatră, trei 
sute de iarzi, drept în sus. 

Se afla acolo un hoho, care e ca un haha, 
dar mai adânc. Un haha e o combinaţie 
camuflată de zid cu şanţ, făcut ca să permită 
proprietarilor de pământuri să privească peste 
vaste perspective unduitoare fără să se aleagă 
cu vite sau săraci nepoftiţi, rătăciţi pe peluzele 
lor. Sub creionul buclucaş al Prostului de 
Johnson, acesta fusese săpat adânc de cincizeci 
de coţi şi înghiţise deja trei grădinari. 

Labirintul era atât de mic, încât oamenii se 
rătăceau încercând să-l găsească. 

Dar Patricianului chiar îi plăceau grădinile, 
în felul lui liniştit. El avea anumite opinii despre 
mentalitatea majorităţii omenirii, iar grădinile îl 
făceau să se simtă pe deplin îndreptăţit. 

Pe iarbă, în jurul scaunului, erau stivuite 
teancuri de hârtii. Secretarii le reînnoiau sau le 
luau de-acolo periodic. Erau mulţi secretari 
diferiţi. Spre Palat curgeau toate soiurile şi 
tipurile de informaţii, dar nu exista decât un 
singur loc unde se întâlneau toate, exact ca 
firele de păianjen ce se întâlnesc în centrul 
pânzei. 

Foarte mulţi conducători, şi buni, şi răi, şi, 
foarte des, morţi, ştiu ce s-a întâmplat deja; 
câţiva, rari, reuşesc chiar, făcând mari eforturi, 
să ştie ce se întâmplă. Lordul Vetinari considera 
ambele categorii ca fiind lipsite de ambiţie. 

— Da, doctore Cruces, zise el, fără să ridice 
ochii. 


Cum dracu’ reuşeşte? se minună Cruces. 
Ştiu sigur că n-am făcut niciun zgomot... 

— Ah, Havelock... începu el. 

— Ai ceva să-mi spui, doctore? 

— A fost... rătăcit. 

— Da. Şi nu mă îndoiesc că îl căutaţi cu 
mare grijă. Foarte bine. O zi bună. 

Patricianul nu-şi mişcase deloc capul. Nici 
măcar nu-şi dăduse osteneala să întrebe despre 
ce e vorba. Ştie, fir-ar el să fie, gândi Cruces. 
Cum se face că niciodată nu-i poţi spune ceva ce 
să nu ştie deja? 

Lordul Vetinari puse o hârtie pe unul dintre 
teancuri şi ridică alta. 

— Eşti încă aici, doctore Cruces. 

— Pot să vă asigur, milord, că... 

— Sunt convins că poţi. Sunt convins că 
poţi. Există totuşi o întrebare care mă intrigă. 

— Milord? 

— De ce era în Casa Breslei, ca să poată fi 
furat? Mi se dăduse de înţeles că a fost distrus. 
Sunt convins că am dat ordine. 

Aceasta era întrebarea despre care asasinul 
spera că nu-i va fi pusă. Dar Patricianul se 
pricepea bine la jocul ăsta. 

— Aă. Noi, adică predecesorul meu... s-a 
gândit că ar trebui păstrat, ca avertisment şi 
exemplu. 

Patricianul ridică ochii şi-i zâmbi larg. 

— Excelent! zise el. Întotdeauna am avut 
mare încredere în eficienţa exemplelor. Aşa încât 
sunt sigur că vei putea rezolva problema cu 


minimum de deranj pentru toată lumea. 

— Fără îndoială, milord, zise asasinul, 
mohorât. Dar... 

Şi amiaza începu. 

Amiaza dura ceva, în Ankh-Morpork, căci 
ora douăsprezece se stabilea prin consens. In 
general, primul clopot care începea să bată era 
cel de la Breasla Profesorilor, ca răspuns la 
rugăciunile unanime ale membrilor. Apoi, ceasul 
cu apă de la Templul Zeilor Mărunţi îşi declanşa 
marele gong de bronz. Clopotul cel negru de la 
Templul Destinului bătea o singură dată, pe 
neaşteptate, dar înainte de asta, la Breasla 
Bufonilor, deja suna carillonul de argint, cu 
pedale, şi clopotele, gongurile şi timpanele 
tuturor Breslelor erau în plină acţiune, şi ar fi fost 
imposibil să le deosebească cineva, cu excepţia 
marelui clopot Old Tom, făcut din octiron, magic 
şi fară limbă, ale cărui douăsprezece tăceri 
măsurate anulau, temporar, vacarmul. 

Şi, la final, cu mai multe bătăi în urma 
tuturor celorlalte, suna clopotul  Breslei 
Asasinilor, care era mereu cel din urmă. 

Lângă Patrician, cadranul solar ornamental 
scoase două clinchete, apoi se răsturnă. 

— Ce spuneai? întrebă blând Patricianul. 

— Căpitanul Vimes, zise doctorul Cruces. Se 
bagă. 

— Vai de mine. Dar asta-i slujba lui. 

— Chiar aşa? Trebuie să vă cer să-l opriţi! 

Cuvintele răsunară, stârnind ecouri prin 
grădină. Mai mulţi porumbei îşi luară zborul. 


— Să-mi ceri? zise Patricianul dulce. 

Doctorul Cruces se dădu  îndărăt, 
bolborosind disperat: 

— E un servitor, în fond, zise el. Nu văd de 
ce i s-ar permite să se amestece în treburi care 
nu-l privesc. 

— Am impresia că el se consideră un 
servitor al legii, zise Patricianul. 

— E un marţafoi şi-un obraznic care nu-şi 
cunoaşte lungul nasului! 

— Vai de mine! Nu mi-am dat seama cât de 
mult te deranjează. Dar din moment ce mi-o ceri, 
am să-l aduc imediat la ordine. 

— Mulţumesc. 

— Cu plăcere. Nu mă lăsa să te rețin. 

Doctorul Cruces o porni la întâmplare în 
direcţia gestului vag al Patricianului. 

Lordul Vetinari se aplecă din nou asupra 
hârtiilor lui, şi nici măcar nu ridică ochii când din 
depărtare se auzi un strigăt înfundat. În schimb, 
luă de jos un clopoțel de argint şi sună din el. 

Imediat apăru un secretar. 

— Du-te şi adu o scară, bine, Drumknott? 
zise Patricianul. Se pare că doctorul Cruces a 
căzut în hoho. 


Uşa din dos a atelierului lui Bjorn 
Hammerhock se desprinse din clanţă şi se 
deschise scârţâind. El se duse să vadă dacă era 
cineva acolo şi-l trecu un fior. 

— Cam rece vântul, zise el către celălalt 
ocupant al încăperii. Ei, dar ne face bine. 


Tavanul camerei se afla la doar cinci coţi 
deasupra podelei. Era mai mult decât suficient 
pentru un pitic. 

Au, zise o voce pe care nu o auzi nimeni. 

Hammerhock privi la lucrul strâns între 
fălcile menghinei şi luă o şurubelniţă. 

Au. 

— Uluitor, zise el. Cred că, atunci când 
tubul ăsta se mişcă de-a lungul ţevii, cele şase, 
ăă, magazii să alunece, aducând alta în faţa, ăă, 
gurii țevii. Asta pare destul de clar. 
Declanşatorul e doar un fel de amnar. Arcul... 
de-aici... e complet ruginit. II pot înlocui uşor. 
Ştii, zise el, ridicând ochii, ăsta-i un aparat tare 
interesant. Cu chimicalele băgate-n tuburi şi 
toate astea. Ce idee simplă. E o chestie de-a 
clovnilor? Un fel de pocnitoare automată? 

Răscoli printr-o ladă cu resturi de metal şi 
găsi o bucată de oţel, apoi luă o pilă. 

— Aş vrea să fac nişte desene după ce 
termin, zise el. 

Cam treizeci de secunde mai târziu ceva 
făcu poc şi scoase un nor de fum. 

Bjorn Hammerhock se adună de pe jos, 
clătinând din cap. 

— Am avut noroc! zise el. Asta putea să fie 
un accident serios. 

Dădu din mâini, încercând să mai risipească 
fumul, apoi se întinse din nou după pilă. 

Mâna îi trecu prin ea. 

HM-HM. 

Bjorn încercă din nou. 


Pila era la fel de impalpabilă ca şi fumul. 

— Cum?! 

HM-HM. 

Proprietarul ciudatului aparat privea îngrozit 
la ceva de pe jos. Bjorn îi urmări privirea. 

— Oh, zise el. Inţelegerea, care plutise pe 
muchia conştienţei lui Bjorn, îl cuprinse în fine. 
Asta-i chestia cu moartea. Când ţi se-ntâmplă, 
eşti printre primii care află. 

Musafirul lui înhăţă aparatul de pe bancul 
de lucru şi-l îndesă într-un sac de pânză. Apoi îşi 
aruncă disperat ochii în jur, luă în spate cadavrul 
domnului Hammerhock şi-l târî pe uşă, către râu. 

Din depărtare se auzi un pleoscăit, sau, mai 
bine-zis, ce puteai scoate în materie de pleoscăit 
de la râul Ankh. 

— Vai de mine, zise Bjorn. Şi nici măcar nu 
ştiu să înot! 

ACEST LUCRU, BINEÎNŢELES, NU VA FI O 
PROBLEMA, zise Moarte. 

Bjorn îl privi. 

Eşti mult mai scund decât mi te închipuiam, 
zise el. LN 

ASTA DIN CAUZĂ CĂ STAU ÎN GENUNCHI, 
DOMNULE HAMMERHOCK. 

— Porcăria aia m-a omorât! 

DA. 

— Mie niciodată nu mi s-a întâmplat aşa 
ceva! Du ; 

E PRIMA DATA CA SE ÎNTÂMPLĂ CUIVA. DAR 
NU VA FI ŞI ULTIMA, BANUIESC. 

Moarte se ridică în picioare şi genunchii îi 


pocniră. Nu se mai lovi cu scăfârlia de tavan. Nu 
mai exista tavan. Camera, uşurel, se 
destrămase. 

Existau şi zei piticeşti. Piticii nu erau o 
specie religioasă de la natură, dar într-o lume în 
care  sprijinirile tunelului puteau ceda pe 
neaşteptate, iar acumulările de gaz de mină 
explodau subit, simţiseră nevoia de zei ca un fel 
de echivalent supranatural al căştii de protecţie. 
In plus, când îţi striveşti din greşeală degetul cu 
un ciocan de patru kile e tare bine să poţi huli. 
Foarte dârz şi consecvent trebuie să fie un ateu 
ca să fie-n stare să ţopăie, cu mâna strânsă sub 
cealaltă subţioară, şi să strige: „O, fluctuații 
aleatorii în continuumul spaţiu-timp!” sau „Aaau, 
concept punitiv şi demodat care nu stă-n 
picioare!” 

Bjorn nu pierdu timpul cu întrebările. O 
mulţime de lucruri devin niţeluş urgente, când 


eşti mort. 

— Eu cred în reîncarnare, zise el. 

ŞTIU. 

— Am încercat să duc o viaţă cinstită, zise 
el. Ajută? 

ASTA NU DEPINDE DE MINE. Moarte tuşi. 
BINEÎNŢELES... DEOARECE CREZI ÎN 
REÎNCARNARE... VEI FI BJORN?‘ DIN NOU. 

Aşteptă. 


— Da. Aşa-i, zise Bjorn. Piticii sunt 
recunoscuţi, într-un fel, pentru simţul umorului. 


24 Joc de cuvinte în engleză între „Bjorn”, nume de persoană, şi 
„born” care înseamnă „născut”, (n. tr.) 


Oamenii îi arată cu degetul şi spun: „Ticăloşii 
ăştia mici nu au un simţ al umorului”. 

AA. Al GASIT CEVA AMUZANT LA CEEA CE 
AM SPUS ADINEAURI? 

— Aă. Nu. Nu... nu cred. 

ERA UN CALAMBUR SAU JOC DE CUVINTE. 
BJORN DIN NOU. 

— Da? 

L-AI OBSERVAT? 

— N-aş putea spune că da. 

OH. 

— Îmi pare rău.. r i 

MI S-A SPUS CA AR TREBUI SA ÎNCERC SĂ 
FAC EVENIMENTUL NIŢEL MAI PLACUT. 

— Bjorn din nou. 

DA. 

— O să mă mai gândesc? 

MULŢUMESC. 


— Hda, zise sergentul Colon, hacesta, 
agenţi, este bastonul vostru, de hasemeni 
nomenclaturizat bulan sau însemn al funcţiei. 

Făcu o pauză, încercând să-şi amintească 
de cum era-n armată, apoi se lumină la faţă. 

— Hşi veţi avea grijă de el, zbieră. Veţi 
mânca cu el, veţi dormi cu el, veţi... 

— Scuzaţi-mă. 

— Cine-a spus asta? 

— Aici, jos. Sunt eu, subagent Cuddy. 

— Da, trecătorule? 

— Cum mâncăm cu el, dom’ sergent? 

Atitudinea macho, umflată cu pompa, a 


sergentului Colon se  dezumflă. Subagentul 
Cuddy îi trezea bănuieli. Avea presimţirea că 
subagentul Cuddy era genul care face necazuri. 

— Cum? 

— Păi, îl folosim pe post de cuţit sau 
furculiţă, sau îl tăiem în două şi facem beţişoare, 
sau cum? 

— Ce tot zici acolo? 

— Scuzaţi-mă, sergent? 

— Ce mai e, subagent Angua? 

— Cum dormim cu el, mai exact, domnule? 

— Păi, eu... am vrut să spun... Caporal 
Nobbs, încetează cu hlizeala în clipa asta! 

Colon îşi potrivi platoşa şi se hotărî să 
treacă la alt subiect. 

— Hacum, ce havem noi aici e o momăie, 
manechin sau hefigie — arătă spre o formă vag 
umanoidă, făcută din piele, umplută cu paie şi 
montată într-un par — poreclită Harthur, pentru 
hantrenament cu armele. Înainte, subagent 
Angua. Spune-mi, subagent, crezi că ai putea 
ucide un bărbat? 

— Cât timp îmi daţi? 

Luară o pauză, ca să-l adune de pe jos pe 
caporalul Nobbs şi să-l bată pe spate, să-şi 
revină. 

— Foarte bine, zise sergentul Colon, ceea 
ce trebuie să faci acum e să apuci bastonul aşa, 
şi la comanda unu, avansezi rapid spre Harthur, 
şi la comanda doi, îl pocneşti zdravăn în tigvă. 
Hun... doi... 

Bastonul ricoşă din coiful lui Arthur. 


Foarte bine, o singură greşeală. Poate 
cineva să-mi spună ce-a greşit? 

Ceilalţi scuturară din capete. N 

— Pe la spate, zise sergentul Colon. Il 
loveşti pe la spate. N-are rost să te expui la 
necazuri, nu-i aşa? Acum încearcă tu, subagent 
Cuddy. 

— Dar, dom’ sergent... 

— Fă-o. 

ÎI priviră. 

— Poate am putea să-i aducem un scaun? 
zise Angua după cincisprezece secunde jenante. 

Detritus râse, superior. 

— La el prea mic să fie gardist, zise el. 

Subagentul Cuddy se opri din sărit. 

— Scuze, dom’ sergent, zise el, dar nu aşa 
fac piticii, ştiţi? 

— Aşa fac gardiştii, zise sergentul Colon. 
Bine, subagent Detritus — nu sa/uta! —, încearcă 
tu. 

Detritus ridică gânditor bastonul între ceea 
ce teoretic trebuie numite degetul mare şi 
arătător şi-l zdrobi de coiful lui Arthur. Apoi îşi 
strânse, mă rog, să-i spunem pumnul lui, şi-l 
ciocăni pe Arthur în ceea ce pentru scurtă vreme 
fu capul acestuia, până când parul fu înfipt de 
trei coţi în pământ. 

— Acuma piticul, el poate încearcă, zise el. 

Urmară alte cinci secunde de stânjeneală. 

Sergentul Colon îşi drese glasul. 

— Păi, da, cred că-l putem considera 
definitiv arestat, zise el. la notă, caporal Nobbs. 


Subagentului Detritus — nu saluta! — i se reţine 
un dolar, pentru pierderea bastonului. Şi ar 
trebui să le poţi pune şi întrebări suspecţilor, 
după aceea. 

Privi la rămăşiţele lui Arthur. 

— Cred că ar fi momentul hacum pentru o 
demonstraţie a subtilităţilor tirului cu arcul, zise 
el. 


Lady Sybil Ramkin privi la biata bucăţică de 
curea care era tot ce mai rămăsese din răposatul 
Chubby. 

— Cine-ar face aşa ceva unui biet dragon? 
zise ea. 

— Încercăm să aflăm, zise Vimes. Noi... noi 
credem că s-ar putea să fi fost legat lângă un zid 
şi a explodat. 

Morcove se aplecă deasupra unui ţarc. 

— Cuci-cuci-cuu? zise el. 

O flacără prietenoasă îl lăsă fără sprâncene. 

— Adică era aşa de blând, zise lady Ramkin. 
N-ar fi făcut rău nici unei muşte, sărăcuţul de el. 

— Cum ar putea face cineva un dragon să 
explodeze? întrebă Vimes. Poate dându-i un şut? 

— O, da, zise Sybil. Dar şi-ar pierde piciorul, 
totuşi. 

— Atunci n-a fost asta. Mai e vreo cale? 
Astfel încât să nu fie rănit? 

— Nu prea. Ar fi mai uşor să-l faci să se 
arunce singur în aer. Te rog, Sam, nu-mi place să 
vorbesc despre... 

— Trebuie să ştiu. 


— Păi... în perioada asta a anului, bărbătuşii 
se luptă între ei. Caută să arate cât mai mari, 
ştii? De-asta îi ţin totdeauna separati. 

Vimes scutură din cap. 

— Nu era decât un singur dragon, zise el. 

În spatele lor, Morcove se aplecă asupra 
următorului ţarc, din care un dragon mascul, în 
formă de pară, se uită urât la el. 

— Cineibăiatu'cuminte? murmură Morcove. 
Sunt sigur că am nişte cărbune pe-aici... 

Dragonul deschise şi celălalt ochi, clipi, apoi 
se trezi de-a binelea şi se-nfoie. Urechile i se 
lipiră de cap. Nările i se umflară. Trase aer în 
piept. Din stomac îi răsună gâlgâitul acizilor ce 
ţâşneau la deschiderea valvelor şi jgheaburilor. 
Picioarele i se ridicară de la pământ. Pieptul i se 
umflă... 

Vimes se aruncă şi-l izbi pe Morcove la 
nivelul pieptului, trântindu-l la pământ. 

În arcul lui, dragonul clipi. Inamicul 
dispăruse, în chip misterios. Îl speriase! 

Şi se dezumflă, suflând o flacără enormă. 

Vimes îşi descleştă mâinile de pe cap şi se 
răsturnă pe spate. 

— De ce-ai făcut asta, domnule căpitan? Nu 
voiam să... 

— Ala ataca un dragon! zbieră Vimes. Un 
dragon care nu voia să dea îndărăt! 

Se ridică în genunchi şi ciocăni în platoşa lui 
Morcove. 

— Ce-o mai lustruieşti! zise el. Poţi să te 
oglindeşti în ea! Şi la fel pot şi alţii! 


— A, da, bineînţeles, mai e şi asta, zise lady 
Sybil. Toată lumea ştie că dragonii trebuie feriţi 
de oglinzi... 

— Oglinzi, zise Morcove. Hei, erau bucățele 
de... 

— Da. l-a arătat o oglindă lui Chubby, zise 
Vimes. 

— Sărăcuţul, trebuie să fi încercat să se 
facă mai mare decât îi era pielea, zise Morcove. 

— Aici avem de-a face, zise Vimes, cu o 
minte bolnavă. 

— O, nu! Chiar credeţi? 

— Da. 

— Dar... nu... nu se poate. Fiindcă Nobby a 
fost tot timpul cu noi. 

— Nu Nobby, îl repezi Vimes. Nu ştiu ce-ar fi 
el în stare să-i facă unui dragon, dar nu cred că l- 
ar arunca în aer. Sunt în lumea asta oameni şi 
mai ciudaţi decât caporalul Nobbs, băiete. 

Expresia lui Morcove alunecă spre un rictus 
de oroare intrigată. 

— Ce chestie, zise el. 


Sergentul Colon inspectă ţintele. Apoi îşi 
scoase coiful şi se şterse pe frunte. 

— Cred că ar fi mai bine ca subagenta 
Angua să nu mai tragă cu arcul până nu ne 
lămurim cum să facem să nu se mai împiedice 
de... de ea. 

— Scuze, dom’ sergent. 

Se întoarseră cu toţii spre Detritus, care 
stătea, spăsit, lângă o grămadă de arcuri rupte. 


Arbaletele ieşeau din discuţie. În mâinile lui 
masive, arătau ca nişte ace de păr. Teoretic, 
arcul ar fi fost o armă mortală în mâna lui, de 
îndată ce el ar fi stăpânit taina de a şti când să 
dea drumul. 

Detritus ridică din umeri. 

— Scuze, domnu', zise el. Arcul nu armă de 
trol. 

— Ha! zise sergentul Colon. Cât despre tine, 
subagent Cuddy... 

— Pur şi simplu nu-mi iese treaba cu 
ochitul, dom' sergent. 

— Credeam că piticii sunt vestiți pentru 
tehnica lor de luptă. 

— Da, dar... nu tehnica asta, zise Cuddy. 

— Ambuscadă, şopti Detritus. 

El fiind trol, şoapta lui stârni ecouri lovindu- 
se de clădirile din zare. Barba lui Cuddy se zburli. 
— Trol viclean ce eşti, mă duc să iau... 

— Ei, acum, zise repede sergentul Colon, 
cred că am terminat cu antrenamentul. Trebuie 
să... să învăţaţi cumva din mers, bine? 

Suspină. El nu era un om crud, dar fusese 
soldat sau gardist întreaga lui viaţă, şi acum se 
simţea nedreptăţit. Altfel n-ar fi spus ceea ce 
spuse în continuare. 

— Nu ştiu, zău, ce să zic. Vă bateţi între voi, 
vă rupeţi singuri armele... Adică pe cine păcălim 
noi aici? Acuma, e aproape amiază, luaţi-vă 
câteva ore libere, ne vedem diseară. Dacă vi se 
pare că merită să mai veniţi. 

Se auzi un spang! Arbaleta lui Cuddy i se 


descărcase în mână. Săgeata şuieră pe lângă 
urechea caporalului Nobbs şi nimeri în râu, unde 
se înfipse. 

— Scuze, zise Cuddy. 

— Tţ, tt, zise sergentul Colon. 

Asta a fost partea cea mai rea. S-ar fi simţit 
cu toţii mai bine dacă l-ar fi făcut pe Cuddy în 
toate felurile. Ar fi fost mai bine dacă le dădea 
sentimentul că merită să strice pe el o insultă. 

Se întoarse şi-o porni către Pseudopolis 
Yard. 

ÎI auziră bombănind. 

— Ce zis el? întrebă Detritus. 

„Faină trupă de băieți” zise Angua 
înroşindu-se. 

Cuddy scuipă pe jos, ceea ce nu-i luă decât 
o clipă, pământul fiind aproape. Apoi băgă mâna 
sub pelerină şi scoase de-acolo, ca un magician 
care extrage un iepure nr. 10 dintr-o pălărie nr. 
5, securea lui de luptă cu două tăişuri. Până să 
ajungă la ţinta cea neprihănită, devenise o 
siluetă neclară. Se auzi un trosnet şi manechinul 
explodă ca o căpiţă nucleară. Ceilalţi doi veniră 
şi ei să examineze rezultatul, în vreme ce pleava 
se aşternea lin la pământ. 

— Da, în regulă, zise Angua. Dar ne-a spus 
că trebuie să le putem pune întrebări după 
aceea. 

— N-a zis şi că trebuie să fie-n stare să 
răspundă, zise Cuddy, mohorât. 

— Subagent Cuddy, reţinut un dolar pentru 
ţintă, zise Detritus, care deja datora unsprezece 


dolari pentru arcuri. 

„Dacă merită să veniţi”! zise Cuddy, 
făcând din nou securea să dispară în vreun 
ungher al costumului lui. Speciistul! 

— Nu cred că asta a vrut să spună, zise 
Angua. 

— Ho, pentru tine e-n regulă, zise Cuddy. 

— De ce? 

— Că tu băiat, zise Detritus. 

Angua avea destulă minte ca să stea niţel 
să judece lucrurile. 

— Sunt femeie, zise ea. 

— Tot aia e. 

— Doar în linii mari. Haideţi să mergem să 
bem ceva... 

Efemerul moment de camaraderie în faţa 
adversităţii se evaporă complet. 

— Să beau cu un trol? 

— Să beau cu un pitic? 

— În regulă, zise Angua. Ce-ar fi ca tu şi tu 
să veniţi să beţi ceva cu mine? 

Angua îşi scoase coiful şi-şi scutură părul. 
Trolii femele n-au păr, deşi cele mai norocoase 
reuşesc să-şi cultive nişte licheni pufoşi, iar 
piticele primesc mai degrabă complimente în 
legătură cu moliciunea bărbii, nu a părului. Dar, 
la limită, e posibil ca felul cum arăta Angua să fi 
stârnit ceva scântei din partea vreunei 
masculinităţi comune, cosmice, străvechi. 

— Nu prea am avut timp să văd oraşul, zise 
ea. Dar ştiu o cârciumă pe strada Scilipirii. 

Ceea ce însemna că trebuiau să traverseze 


râul, cel puţin doi dintre ei încercând să facă 
trecătorii să priceapă că ei nu sunt cu cel puţin 
unul din ceilalţi doi. Ceea ce însemna că, plini de 
disperată nonşalanţă, priveau înjur. 

Ca urmare, Cuddy observă piticul din apă. 

Dacă puteai să-i spui apă. 

Dacă mai puteai să-i spui pitic. 

Priviră în jos. 

— Ştii, zise Detritus, după o vreme, ăla 
arată ca pitic care face arme în strada Rimei. 

— Bjorn Hammerhock? întrebă Cuddy. 

— Ala, da. 

— Seamănă niţel cu el, admise Cuddy, încă 
vorbind pe un ton rece şi inexpresiv, dar nu-i 
exact ca el. 

— Ce vrei să spui? întrebă Angua. 

— Că domnul Hammerhock, zise Cuddy, n- 
avea aşa o gaură mare unde-ar trebui să-i fie 
pieptul. 


El nu doarme niciodată? gândi Vimes. Nu-şi 
pune niciodată capul jos, afurisitul? O fi pe 
undeva vreo cameră cu un halat negru atârnat 
după uşă? 

Ciocăni la uşa Biroului Ogival. 

— Ah, căpitane, zise Patricianul, ridicând 
ochii de pe acte. Ai fost lăudabil de prompt. 

— Am fost? 

— Ai primit mesajul meu? zise lordul 
Vetinari. 

— Nu, domnule. Am fost... ocupat. 

— Intr-adevăr. Şi ce anume te-a ţinut 


ocupat? 

— Cineva l-a ucis pe domnul Hammerhock, 
domnule. Era un om mare în comunitatea 
piticească. S-a tras în el cu ceva, vreun soi de 
armă de asalt sau aşa ceva, şi l-au aruncat în 
râu. Adineauri l-am pescuit de acolo. Tocmai mă 
duceam să-i dau vestea nevesti-sii. Cred că 
locuieşte pe strada Melasei. Şi pe urmă m-am 
gândit, dacă tot trec pe-aici... 

— Ce ghinion teribil! 

— Categoric, pentru domnul Hammerhock, 
zise Vimes. 

Patricianul se lăsă pe spate şi-l fixă pe 
Vimes cu privirea. 

— Spune-mi, zise el, cum a fost ucis? 

— Nu ştiu. N-am văzut niciodată aşa ceva... 
era doar o gaură imensă. Dar am să aflu ce a 
fost. 

— Hmm. Ti-am spus că doctorul Cruces a 
venit să mă vadă de dimineaţă? 

— Nu, domnule. 

— Era foarte... îngrijorat. 

— Da, să trăiţi. 

— Cred că l-ai supărat. 

— Domnule? 

Patricianul părea să fi luat o hotărâre. 
Scaunul pe care stătea bufni, recăzând cu 
picioarele pe podea. 

— Căpitane Vimes... 

— Ordonaţi? 

— Ştiu că poimâine te retragi şi, ca urmare, 
eşti puţin... agitat. Dar atâta vreme cât eşti 


căpitanul Patrulei de Noapte îţi cer să urmezi 
două instrucţiuni foarte precise... 

— Domnule? 

— Vei înceta toate investigaţiile legate de 
acest furt de la Breasla Asasinilor. Ai înţeles? 
Asta e exclusiv treaba Breslei. 

— Să trăiţi. 

Vimes îşi tinu, cu mare grijă, chipul 
nemişcat. 

— Prefer să cred că acel cuvânt nerostit din 
propoziţie a fost un da, căpitane. 

— Să trăiţi. 

— Şi ăsta la fel. lar în ceea ce priveşte 
problema  nefericitului domn Hammerhock... 
Trupul a fost descoperit de puţină vreme? 

— Da, domnule. 

— Atunci nu ţine de jurisdicţia ta, căpitane. 

— Cum? Să trăiţi? 

— O să rezolve Patrula de Zi. 

— Dar niciodată nu ne-am bătut capul cu 
povestea asta cu jurisdicţia după oră, domnule! 

— Cu toate acestea, în situaţia de faţă îi voi 
da ordin căpitanului Quirke să preia investigația, 
dacă se dovedeşte necesară vreuna. 

Dacă se dovedeşte necesară vreuna. Dacă 
nu cumva se întâmplă accidental să-i lipsească 
juma’ de piept cuiva. Poate l-o fi lovit vreun 
meteorit, mai ştii, gândi Vimes. 

Trase adânc aer în piept şi se sprijini de 
biroul Patricianului. 

— Quirke Maioneză nu-i în stare să-şi 
găsească nici fundul, nici c-un atlas! Şi n-are 


idee de cum să se poarte cu piticii! Le zice suge- 
pietre! Oamenii mei au găsit cadavrul! E 
jurisdicţia mea! 

Patricianul privi la mâinile lui Vimes. El şi le 
luă de pe birou, ca ars. 

— Patrula de Noapte. Asta eşti, căpitane. 
Domeniul tău sunt ceasurile de întuneric. 

— Aici e vorba de pitici! Dacă facem vreo 
gafă, ei o să ia legea în propriile mâini! Asta 
înseamnă de obicei să reteze capul primului trol 
care le iese-n cale! Şi vreţi să-l puneţi pe Quirke 
la asta? 

— Ţi-am dat un ordin, căpitane. 

— Dar... 

— Poţi să pleci. 

— Nu puteţi... 

— Am spus că poţi să pleci, căpitane Vimes! 

— Să trăiţi. 

Vimes salută. Apoi făcu stânga-mprejur şi 
mărşălui afară din birou. Inchise uşa cu grijă, 
încât abia se auzi declicul. 

Patricianul îl auzi cum pocneşte peretele, 
afară. Vimes nu-şi dăduse seama de asta, dar în 
peretele  anticamerei Biroului Ogival existau 
câteva adâncituri abia vizibile, ale căror 
adâncimi corespundeau stării lui emoţionale, la 
momentul respectiv. 

După sunet, asta de-acum va trebui 
retencuită. 

Lordul Vetinari îşi îngădui un zâmbet, deşi 
lipsit de veselie. 

Oraşul funcționa. Era o adunare autoreglată 


de Bresle, legate prin legile inexorabile şi 
reciproce ale intereselor proprii, şi mergea. În 
general. Una peste alta. În medie. În mod 
normal. 

În niciun caz nu-i trebuia un gardist 
oarecare care dă buzna şi strică apele, ca un... 
ca 0... ca o catapultă neancorată”?. 

De obicei. 

Vimes părea să fie într-o stare emoţională 
potrivită. Cu puţin noroc, ordinul va avea efectul 
dorit... 


Există câte-un bar din ăsta în fiecare oraş. 
Aici beau poliţiştii. 

Gardiştii beau rareori în tavernele mai 
vesele din Ankh-Morpork, când erau în afara 
serviciului. Acolo era prea uşor să vezi ceva care 
să te readucă la datorie?€. Aşa că de regulă 
mergeau la Găleata, pe strada Sclipirii. Era o 
cârciumă mică şi joasă, şi prezenţa gardiştilor 
părea să-i gonească pe ceilalţi muşterii. Dar 
domnului Brânză, proprietarul, nu-i prea păsa de 
asta. Nimeni nu bea ca un poliţai care văzuse 
prea multe ca să mai poată rămâne treaz. 
Morcove îşi număra restul, la tejghea. 


25 Parafrază la expresia „like a loose cannon" (ca un tun 
neancoratj, care se referă la tunurile de pe corăbii. Un tun greu, 
neancorat, care se rostogoleşte încolo şi încoace pe puntea unei 
corăbii în mişcare, face prăpăd, (n.tr.) 

26 O sinucidere, de pildă. De fapt, chiar şi în Ankh-Morpork, 
crimele erau destul de rare, dar întâlneai multe sinucideri. Să umbli 
noaptea pe aleile din Umbre era sinucidere. Să ceri una mică într-un 
bar de pitici era sinucidere. Să-i spui „Ce, ai pietre-n cap?” unui trol 
era sinucidere. Te puteai sinucide foarte uşor, dacă nu erai atent. 


— Am avut trei beri, un lapte, un sulf topit 
cu cocs şi acid fosforic... 

— Cu umbrelă la el, zise Detritus. 

— „..şi un Dublu-Înţeles Lent Confortabil cu 
limonadă. 

— Şi cu salată de fructe deasupra, zise 
Nobby. 

— Ham? 

— Şi nişte bere într-un castron, adăugă 
Angua. 

— Căţelul ăla pare că s-a ataşat de tine, 
remarcă Morcove. 

— Da, zise Angua. N-am idee de ce. 

Băuturile le fură puse în faţă. Ei se holbară 
la băuturi. Apoi le băură. 

Domnul Brânză, care-şi cunoştea bine 
poliţaii, le umplu, din nou, în tăcere, paharele şi 
cana izotermă a lui Detritus. Ei se holbară la 
băuturi. Apoi le băură. 

— Ştiţi, zise Colon după o vreme, ce mă 
supără pe mine, şi chiar mă supără, e cum l-a 
aruncat pur şi simplu în apă. Adică nici măcar nu 
i-a legat greutăţi. Doar l-a aruncat. Ca şi cum nici 
n-ar conta dacă e găsit. Inţelegeţi ce zic? 

— Ce mă supără pe mine, zise Cuddy, e că 
era pitic. 

— Ce mă supără pe mine e că a fost ucis, 
zise Morcove. 

Domnul Brânză trecu din nou pe la ei. Ei se 
holbară la băuturi. Apoi le băură. 

Fiindcă, deşi n-ai fi zis, realitatea era că nu 
se prea vedeau crime în Ankh-Morpork. Aveau 


loc asasinate, e adevărat. Şi, după cum s-a spus 
deja, existau multe feluri în care un om se putea 
sinucide din greşeală. Şi mai vedeai câte-o 
dispută familială, sâmbăta seara, pe la cei care 
căutau o alternativă mai ieftină la divorţ. Toate 
acestea existau, dar cel puţin aveau un motiv, 
oricât de irațional ar fi fost. 

— A fost un om mare printre pitici, domnul 
Hammerhock, zise Morcove. Şi un bun cetăţean. 
Nu stârnea certuri tot timpul, ca domnul 
Stronginthearm. 

— Are un atelier pe strada Rimei, zise 
Nobby. 

— A avut, zise sergentul Colon. 

Se holbară la băuturi. Apoi le băură. 

— Ce vreau eu să ştiu, zise Angua, e ce i-a 
făcut gaura aia mare? 

— N-am mai văzut aşa ceva, zise sergentul 
Colon. 

— N-ar trebui să meargă cineva să-i dea 
vestea doamnei Hammerhock? întrebă Angua. 

— S-a dus căpitanul Vimes, zise Morcove. A 
zis că nu poate să-i ceară altcuiva să facă asta. 

— Mai bine decât să fiu eu în locul lui, zise 
Colon, uşurat. Eu n-aş face asta, poţi să-mi dai 
ce mi-oi da. Sunt în stare să fie cumpliţi la 
supărare ticăloşii ăia mici. 

Cu toţii dădură din cap mohorâţi chiar şi 
ticălosul mic şi lunganul care era ticălos mic prin 
adopţie. 

Se holbară la băuturi. Apoi le băură. 

— N-ar trebui să ne apucăm să aflăm cine a 


făcut-o? zise Angua. 

— De ce? întrebă Nobby. 

Ea deschise şi închise gura de câteva ori, 
apoi, într-un final, găsi cuvintele: 

— Ca să nu mai facă asta din nou? 

— N-a fost asasinat, nu? zise Cuddy. 

— Nu, răspunse  Morcove. Ei lasă 
întotdeauna un bilet. Aşa-i legea. 

Se holbară la băuturi. Apoi le băură. 

— Ce mai oraş, zise Angua. 

— Dar funcţionează, asta-i partea ciudată, 
zise Morcove. Ştii, în prima zi când m-am înrolat 
în Gardă atât de bleg am putut să fiu, încât l-am 
arestat pe şeful Breslei Hoţilor pentru furt. 

— Mie-mi sună bine, zise Angua. 

— Am cam dat de belea pentru asta, zise 
Morcove. 

— Vezi tu, zise Colon, aici hoţii sunt 
organizaţi. Vreau să zic, e oficial. Li se dă voie să 
fure până la o limită. Bine, în ziua de azi nu prea 
o mai fac, de fapt. Dacă le plăteşti o mică taxă în 
fiecare an, îţi dau un card şi te lasă-n pace. E 
mai simplu pentru toată lumea şi faci economie 
de timp. 

— Şi toţi hoţii sunt membri ai Breslei? 
întrebă Angua. 

O, da, zise Morcove. Nu poţi fura în Ankh- 
Morpork fără permis de la Breaslă. Decât dacă ai 
vreun talent special. 

— De ce? Ce ţi se-ntâmplă? Ce talent? zise 
ea. 

— Păi, de pildă să fii în stare să 


supravieţuieşti spânzurat cu capu-n jos de 
poarta oraşului, cu urechile pironite de genunchi, 
zise Morcove. 

— Asta-i groaznic, zise Angua. 

— Da, ştiu. Dar chestia e, zise Morcove, 
chestia e: funcţionează. Tot sistemul. Bresle şi 
crimă organizată şi toate astea. Par să rezolve 
lucrurile. 

— Nu le-au rezolvat pentru domnul 
Hammerhock, zise sergentul Colon. 

Se holbară la băuturi. Foarte lent, ca un 
măreț sequoia ce face primul pas către 
reîncarnare sub forma a un milion de pliante cu 
Salvaţi Copacii, Detritus se răsturnă pe spate, 
încă ţinându-şi cana în mână. |n afară de 
schimbarea cu nouăzeci de grade a poziţiei, nu 
mişcase un deget. 

— E de la sulf, zise Cuddy, fără să ridice 
ochii. Li se duce direct la cap. 

Morcove lovi cu pumnul în masă. 

— Ar trebui să facem ceva! 

— Putem să-i furăm cizmele, zise Nobby. 

— În privinţa domnului Hammerhock, vreau 
să spun. 

— A, da, da, zise Nobby. Vorbeşti ca Vimesy 
al nostru. Păi, dac-ar fi să ne dăm de ceasul 
morţii pentru fiecare leş din oraş... 

— Mă rog, dar nu aşa! se răsti Morcove. De 
obicei e doar... în fine... sinucidere, sau conflicte 
la Bresle, chestii de-astea. Dar el era doar un 
pitic! Stâlp al comunităţii! Muncea toată ziua, 
făcea săbii şi securi şi arme funerare şi arbalete 


şi instrumente de tortură! Şi pe urmă ajunge în 
râu cu ditai gaura în piept! Cine să facă ceva 
pentru el, dacă nu noi? 

— Ce, ţi-ai pus ceva în lapte? zise Colon. 
Uite ce e, o să rezolve piticii între ei. Aici e ca şi 
cu treburile din Aleea Carierei. Nu-ţi băga nasul 
în locuri unde cineva poate să ţi-l smulgă şi să-l 
mănânce. 

— Noi suntem Garda Orașului, zise 
Morcove. Asta nu înseamnă că suntem doar 
pentru acea parte din oraş care se-ntâmplă să 
aibă peste patru coţi înălţime şi-i făcută din 
carne! 

— Nu l-a omorât un pitic, zise Cuddy, care 
se clătina încetişor. Şi nici un trol. 

încercă să-şi atingă conspirativ latura 
nasului, şi greşi ţinta. 

— Motivul fiind, că încă mai avea toate 
mâinile şi picioarele. 

— Căpitanul Vimes o să vrea să 
investigheze, zise Morcove. 

— Căpitanul Vimes încearcă să-nveţe cum 
să fie civil, zise Nobby. 

— Păi, eu unul n-am de gând... începu 
Colon, ridicându-se de pe scaun. 

Începu să sară. Ţopăi de câteva ori, tot 
deschizând şi închizând gura. Apoi reuşi să 
vorbească. 

— Piciorul meu! 

— Ce-ai la picior? 

— Mă înţeapă ceva! 

Ţopăi de-a-ndăratelea, ţinându-se de un 


picior, şi căzu peste Detritus. 

— Nici nu-ți vine să crezi ce-ţi poate intra în 
ghete în oraşul ăsta, zise Morcove. 

— Ai ceva prins pe talpa sandalei, zise 
Angua. N-o mai flutura atâta, zăpăcitule! 

Îşi scoase pumnalul. 

— E o bucată de carton sau aşa ceva. Cu un 
bold în el. Cine ştie de unde l-ai cules. Probabil ai 
mers ceva drum cu el până să străpungă talpa... 
gata! 

— Carton? zise Morcove. 

— Scrie ceva pe el... 

Angua răzui noroiul. 


GONNE 


— Asta ce înseamnă? întrebă ea. 

— Nu ştiu. Ceva s-a pierdut, presupun. Sau 
o fi cartea de vizită a domnului Gonne”, cine-o fi 
şi ăla, zise Nobby. Cui îi pasă? Hai să mai... 

Morcove luă cartonul şi-l răsuci pe toate 
părţile. 

— Păstrează boldul, zise Cuddy. Se vând 
doar cinci la un penny. Le face văru-miu 
Gimick?’. 

— Asta-i important, zise Morcove, măsurat. 
Ar trebui să-i spunem căpitanului. Cred că l-a 
căutat. 

— Ce-i aşa important la el? întrebă Colon. 


21 joc de cuvinte în engleză. „Gonne” se pronunță asemănător 
atât cu „gun”, care înseamnă armă de foc, cât şi cu „gone” - 
dispărut, plecat, pierdut, (n. tr.) 

28 În engleză, „gimmick” înseamnă mecanism, truc, şmecherie, 
(n.tr.) 


Afară de faptul că mă doare piciorul de mă 
seacă? 

— Nu ştiu. Dar căpitanul o să ştie, zise 
Morcove cu convingere. 

— Spune-i tu, atunci, zise Colon. Acum şade 
la milady. 

— Să înveţe să fie gentleman, zise Nobby. 

— Eu mă duc să-i spun, să ştiţi, zise 
Morcove. 

Angua aruncă o privire prin fereastra 
slinoasă. Din clipă-n clipă o să răsară luna. Asta 
era problema cu oraşele. Afurisita putea să te 
pândească de pe după un turn, dacă n-aveai 
grijă. 

— Şi eu trebuie să mă întorc la gazdă, zise 
ea. 

— Te conduc eu, zise Morcove, repede. Că 
tot trebuie să mă duc la căpitanul Vimes. 

— Păi, nu e în drumul tău... 

— Serios, mi-ar face plăcere. 

Ea îi privi expresia onestă. 

— Nu vreau să te deranjez, zise ea. 

— Niciun deranj. Îmi place să merg. Mă 
ajută să gândesc. 

Angua zâmbi, în pofida disperării. 

leşiră afară, în căldura potolită a serii. Din 
instinct, Morcove adoptă pasul poliţistului. 

— Asta-i o stradă foarte veche, ştii, zise el. 
Se spune că dedesubtul ei curge un pârâu 
subteran. Am citit asta undeva. Tu ce crezi? 

— Chiar îţi place să mergi? întrebă Angua, 
potrivindu-şi pasul după al lui. 


— O, da. Sunt multe străduţe interesante şi 
clădiri istorice de văzut. les deseori la plimbare, 
în ziua mea liberă. 

Ea îl privi. Sfinte Sisoe, gândi ea. 

— De ce te-ai înrolat în Gardă? întrebă ea. 

— Mi-a spus tata că asta o să mă facă 
bărbat. 

— Se pare c-a funcţionat. 

— Da. E cea mai grozavă slujbă din lume. 

— Serios? 

— O, da. Ştii ce înseamnă „poliţist”? 

Angua ridică din umeri. 

— Înseamnă „om al polis-ului”. Asta-i un 
cuvânt vechi care înseamnă cetate. 

— Da? 

— Am citit într-o carte. Om al oraşului. 

Ea îl privi din nou cu coada ochiului. Faţa îi 
strălucea în lumina unei torţe care ardea la colţul 
străzii, dar avea şi o lumină interioară, proprie. 

E mândru. Îşi aminti de jurământ. 

Mândru că face parte din nenorocita de 
Gardă, pe toţi zeii... 

— Dar tu de ce te-ai înrolat? întrebă el. 

— Eu? A, eu... mie-mi place să am ce 
mânca la masă şi să dorm sub un acoperiş. Şi 
oricum, nu prea ai de unde alege, nu? Ori în 
Gardă, ori puteam să mă fac... ha... 
cusătoreasă”?. 

— Şi nu prea te pricepi la cusut? 


2? Un sondaj făcut de Breasla Comercianţilor din Ankh-Morpork 
asupra ocupaţiilor cetăţenilor din Morpork a găsit 987 de femei care 
s-au declarat „cusătorese". A! şi două ace de cusut. 


Privirea ei bănuitoare nu detectă pe faţa lui 
decât cinstită nevinovăție. 

— Da, zise ea dându-se bătută, aşa-i. Şi pe 
urmă am văzut afişul ăsta. „Garda Oraşului Are 
Nevoie de Bărbaţi! Fii Bărbat în Garda Oraşului!” 
Aşa că m-am gândit că nu strică să încerc. In 
fond, nu aveam decât ceva de câştigat. 

Aşteptă să vadă dacă el nici la asta nu se 
prinde. Nu. 

—  Sergentul Colon a scris afişul, zise 
Morcove. El gândeşte cam în linie dreaptă. 

Apoi adulmecă aerul. 

— Ţie îţi miroase? zise el. Miroase cam ca şi 
cum cineva ar fi aruncat un preş vechi de 
privată? 

— O, mulţumesc frumos, zise o voce de 
undeva foarte de jos, de undeva din întuneric. O, 
da. Mulţumesc mult de tot. Ce cumiizice din 
partea ta. Preş vechi de privată. O, da. 

— Eu nu simt nimic, minţi Angua. 

— Mincinoaso, zise vocea. 

— Şi nici nu aud. 


Cizmele căpitanului Vimes îl informară că se 
găsea pe bulevardul Scoone. Picioarele îi umblau 
de capul lor; mintea lui era în altă parte. De fapt, 
o parte din ea se dizolva uşurel în cel mai fin 
nectar marca Jimkin Bearhugger. Măcar dacă n- 
ar fi fost atât de-al naibii de po/iticoşi! Existau 
câteva lucruri pe care le văzuse în viaţa lui şi pe 
care încerca mereu, fără succes, să le uite. Până 
acum, el ar fi pus în fruntea listei privitul la 


amigdalele unui dragon uriaş în vreme ce acesta 
îşi trage răsuflarea cu care are de gând să te 
transforme într-o grămăjoară de mangal impur. 
Încă se mai trezea noaptea din somn, scăldat în 
sudoare, după ce visase acea flăcăruie de veghe. 
Dar acum se gândea cu groază că acea amintire 
va fi înlocuită de imaginea tuturor acelor feţe 
impasibile de pitici, privindu-l cu politeţe, şi 
senzaţia că vorbele i se prăbuşesc într-o groapă 
adâncă. 

În fond, ce ar fi putut spune? „Ne pare rău 
că e mort, şi ăsta-i un anunţ oficial. Cei mai răi 
oameni ai noştri se ocupă de caz”? 

Casa răposatului Bjorn Hammerhock fusese 
plină de pitici pitici tăcuţi, holbaţi, po/iticoşi. 
Vestea se răspândise. El nu spusese nimănui 
ceva ce nu ştia dinainte. Mulţi din ei aveau arme 
în mâini. Era acolo şi domnul Stronginthearm. 
Căpitanul Vimes vorbise mai înainte cu el despre 
discursurile lui pe tema necesităţii de a toca toţi 
trolii mărunt şi a-i folosi la pavat străzi. Dar 
acum piticul nu spunea nimic. Doar părea 
îngâmfat. Se simţea în aer o ameninţare tăcută, 
politicoasă, care-ţi spunea: Te vom asculta. Pe 
urmă, vom face ce decidem noi. 

Nici măcar nu fusese sigur care dintre ei era 
doamna Hammerhock. Lui toţi i se păreau la fel. 
Când îi fusese prezentată — avea coif, avea 
barbă — nu scosese de la ea decât răspunsuri 
vagi, politicoase. Nu, încuiase atelierul şi cheia 
părea să se fi rătăcit. Mulţumesc. 

Încercase să sugereze pe cât de delicat 


putuse că un atac deschis asupra Aleii Carierei 
ar fi fost dezaprobat de către Gardă (probabil de 
la o distanţă sigură), dar nu avusese obrazul să 
le-o spună de-a dreptul. Nu putea spune: nu luaţi 
legea în propriile voastre mâini, căci Garda 
urmăreşte făptaşii cu toată energia, şi asta 
pentru că n-avea nici cea mai vagă idee de unde 
să înceapă. Soţul dumneavoastră avea vreun 
duşman? Da, ştiu, cineva i-a făcut ditai găuroiul 
în piept, dar în afară de asta, avea vreun 
duşman? 

Aşa încât se eschivă pe cât de demn se 
putea, adică nu foarte, şi după o bătălie cu el 
însuşi pe care o pierdu, cumpără o jumătate de 
whisky Bearhugger's Old Persnickety şi-o porni la 
hoinărit în noapte. 


Morcove şi Angua ajunseră la capătul străzii 
Sclipirii. 

— Unde stai? întrebă Morcove. 

— Aici, la doi paşi, zise ea, arătându-i. 

— Strada Ulmului? Doar nu la doamna 
Cake? 

— Ba da. De ce nu? Voiam doar o cameră 
curată, la un preţ rezonabil. E vreo problemă? 

— Păi... vreau să spun, n-am nimic 
împotriva doamnei Cake, o femeie de toată 
isprava, una dintre cele mai bune... dar... ştii... 
nu se poate să nu fi observat... 

— Ce să observ? 

— Păi... nu-i foarte... ştii tu... pretențioasă. 

— Scuze. Tot nu pricep. 


— Trebuie să-i fi văzut pe ceilalţi chiriaşi? 
Adică parcă Reg Sabot tot acolo stă, nu? 

— A, zise Angua, ăla care-i zombie, vrei să 
spui. 

— Şi e un banshee în pod. 

— Domnul Ixolite. Da. 

— Şi mai e bătrâna doamnă Drull. 

— Moroiul. Dar s-a pensionat. Acum face 
catering pentru petreceri de copii. 

— Vreau să spun, nu ţi se pare cam ciudată 
casa aia? 

— Dar chiria e rezonabilă şi paturile sunt 
curate. 

— Păi, nu cred că doarme vreodată cineva 
în ele. 

— Bine, bine! A trebuit să mă mulţumesc cu 
ce puteam găsi! 

— Scuze. Ştiu cum e. Şi eu eram la fel la 
început, când am sosit aici. Dar sfatul meu e să 
te muţi de îndată ce poţi să pleci fără să jigneşti, 
şi să găseşti un loc... în fine... mai potrivit pentru 
o domnişoară, dacă înţelegi ce vreau să spun. 

— Nu prea. Domnul Sabot a încercat chiar 
să mă ajute să-mi duc bagajul la etaj. Bine, după 
aceea a trebuit să-l ajut eu să-şi ducă braţele la 
etaj. Bietul de el, mereu îi cad bucăţi. 

— Dar ei nu sunt chiar... persoane ca noi, 
zise Morcove abătut. Să nu mă înţelegi greşit. 
Adică... pitici? Unii dintre cei mai buni prieteni ai 
mei sunt pitici. Părinții mei sunt pitici. Troli? 
Niciun fel de problemă cu  trolii. Sarea 
pământului. La propriu. Nişte flăcăi minunati, sub 


toţi lichenii ăia. Dar... nemorţii... Aş vrea doar să 
se întoarcă de unde-au venit, asta-i tot. 

— Majoritatea de pe-aici au venit. 

— Doar că nu-mi plac. Imi pare rău. 

— Trebuie să plec, zise Angua cu răceală. 

Se opri la gura întunecată a unei alei. 

— Corect. Corect, zise Morcove. Aă. Când 
ne mai vedem? 

— Mâine. Lucrăm împreună, nu? 

— Dar poate când suntem în afara 
serviciului am putea să... 

— Tre’ să plec! 

Angua se răsuci pe călcâie şi-o luă la fugă. 
Haloul lunii se zărea deja deasupra acoperişurilor 
Universităţii Nevăzute. 

— OK. Bine. În regulă. Pe mâine, atunci! 
strigă Morcove după ea. 

Angua simţea lumea  învârtindu-se, în 
vreme ce se împleticea printre umbre. N-ar fi 
trebuit să amâne atât! 

leşi, clătinându-se, într-o altă stradă cu 
câţiva trecători şi reuşi să ajungă la gura unui 
gang, trăgând de haine... 

Fu văzută de câtre Bundo Prung, un hoţ 
recent dat afară din Breaslă pentru entuziasm 
excesiv şi comportament nedemn de un tâlhar, 
şi disperat. O femeie singură într-un gang 
întunecos era, simţea el, cam tot ce era în stare 
să înfrunte. 

Aruncă o privire împrejur şi intră după ea. 

Urmară cam cinci secunde de linişte. Apoi 


Bundo ieşi foarte rapid şi nu se opri din fugă 
decât pe chei, de unde o corabie urma să plece 
odată cu fluxul. Urcă în fugă pasarela în ultima 
clipă, înainte să fie retrasă, şi se făcu marinar, şi 
muri trei ani mai târziu când, într-o tară 
îndepărtată, îi căzu în cap un tatu, şi în tot acest 
timp nu spuse nimănui ce văzuse. Dar cam ţipa, 
de câte ori vedea un câine. 

Angua ieşi şi ea câteva clipe mai târziu şi 
plecă la trap. 


Lady Sybil Ramkin deschise uşa şi 
adulmecă aerul nopţii. 

— Samuel Vimes! Eşti beat! 

— Încă nu! Dar sper să ajung! răspunse 
Vimes cu veselie. 

— Şi nu te-ai schimbat de uniformă! 

Vimes privi în jos, apoi ridică din nou ochii. 

— Aşa.-i! zise el binedispus. 

— Musafirii o să ajungă dintr-o clipă într- 
alta. Du-te sus în camera ta. Baia e gata şi 
Willikins ţi-a pregătit un costum. Hai, du-te... 

— Tare bine! 

Vimes se scăldă în apă călduţă şi în aburii 
roz ai alcoolului. Apoi se şterse cum putu mai 
bine şi se duse să se uite la costumul întins pe 
pat. 

Fusese făcut de cel mai bun croitor din 
oraş. Sybil Ramkin avea o inimă generoasă. Era 
o femeie pusă pe dăruit. 

Costumul era albastru cu violet-închis, cu 
dantelă la guler şi la manşete. Era ultimul răcnet 


al modei, i se spusese. Sybil Ramkin voia ca el să 
avanseze în societate. Nu i-o spusese niciodată 
de-a dreptul, dar el ştia că îl consideră mult prea 
valoros ca să fie poliţist. 

El se holba la costum cu o nedumerire 
înceţoşată. Nu mai purtase niciodată un costum, 
nu cu adevărat. In copilărie se îmbrăcase cu 
orice fel de zdrenţe puteau fi legate pe trup, iar 
mai târziu cu nădragii din piele, până la 
genunchi, şi zalele Gărzii — haine practice, 
confortabile. 

Costumul avea şi o pălărie. Cu perle pe ea. 

Vimes nu mai pusese niciodată pe cap ceva 
care să nu fi fost făcut din ciocan, dintr-o foaie 
de tablă. 

Pantofii erau lungi şi cu vârfuri ascuţite. 

El purtase întotdeauna vara sandale, iar 
iarna tradiţionalele cizme ieftine. 

Căpitanul Vimes de-abia se descurca să fie 
ofiţer. Nu era deloc sigur cum să devină 
gentleman. Se părea că asta implica îmbrăcarea 
costumului... 

Musafirii soseau. Auzea scrâşnetul roţilor de 
trăsură pe aleea de acces şi lipăitul purtătorilor 
de palanchin. 

Aruncă o privire pe fereastră. Bulevardul 
Scoone era situat mai sus decât mare parte din 
Morpork şi oferea cea mai bună perspectivă 
asupra oraşului, dacă-ţi plăcea aşa ceva. Palatul 
Patricianului era o formă mai întunecată în 
amurg, cu o singură fereastră luminată, la etajul 
de sus. Forma centrul unei zone bine luminate, 


care devenea din ce în ce mai întunecată dacă te 
uitai mai spre laturi şi priveai la zone ale oraşului 
în care oamenii nu aprindeau lumânări, căci ar fi 
însemnat să irosească un aliment preţios. In jurul 
Aleii Carierei se vedea lumina roşie a torţelor... 
ei, e Anul Nou al trolilor, e de înţeles. Şi o lucire 
slabă deasupra Pavilionului Magiei de lInaltă 
Energie din Universitatea Nevăzută; lui Vimes i- 
ar fi plăcut să aresteze toţi vrăjitorii sub 
suspiciune de a fi mult mai şmecheri decât e 
cazul. Dar se vedeau mai multe lumini decât se 
aşteptase pe lângă străzile Odgonului şi Abruptă, 
în acea parte a oraşului pe care oamenii de 
genul căpitanului Quirke o numeau „oraşul 
mini”... 

— Samuel! 

Vimes îşi aranjă cravata pe cât putu de 
bine. 

Dăduse piept cu troli şi cu dragoni, dar 
acum va trebui să înfrunte o specie cu totul 
nouă. Bogaţii. 


Întotdeauna era greu să-şi amintească, mai 
târziu, cum i se arăta lumea atunci când era 
dans une certaine condition, după cum spunea 
mama ei, cu delicateţe. 

De exemplu, îşi amintea că vedea 
mirosurile. Străzile şi casele propriu-zise... erau 
acolo, desigur, dar doar ca un fundal monocrom 
şi mohorât pe care sunetele şi, da, mirosurile 
ardeau ca nişte linii strălucitoare de... foc colorat 
şi nori de... păi, de fum colorat. 


Asta era clenciul. Aici se prăbuşeau toate. 
Nu existau, după aceea, cuvintele care să 
descrie ce auzise şi adulmecase. Dacă ai putea 
vedea o a opta culoare distinctă, doar pentru o 
vreme, şi apoi ar trebui s-o descrii înapoi în 
lumea cu şapte culori, tot ce ai putea spune ar fi 
„ceva cam ca un fel de  mov-verzuliu”. 
Experiențele nu treceau prea bine bariera dintre 
specii. 

Câteodată, deşi nu prea des, Angua se 
considera foarte norocoasă că are ocazia să 
vadă ambele lumi. Şi mai erau şi cele douăzeci 
de minute după fiecare Preschimbare când toate 
simţurile erau mai vii, aşa încât lumea strălucea 
ca un curcubeu în fiecare spectru senzorial. 
Aproape că merita totul, doar pentru asta. 

Existau mai multe varietăţi de vârcolaci. 
Unii aveau doar nevoie de-un bărbierit din oră-n 
oră şi de-o pălărie, să le acopere urechile. 
Păreau aproape normali. 

Dar ea îi putea recunoaşte, cu toate 
acestea. Un vârcolac putea dibui un alt vârcolac 
chiar şi-n mijlocul unei mulţimi. Aveau o anume 
expresie a ochilor. Şi, bineînţeles, dacă aveai 
timp, mai existau şi tot felul de alte indicii. 
Vârcolacii trăiau de obicei singuri şi aveau slujbe 
care nu-i obligau să ia contact cu animalele. Se 
dădeau cu mult parfum sau aftershave şi erau 
foarte atenţi la ce mănâncă. Şi ţineau jurnale în 
care treceau, cu grijă, fazele lunii, cu cerneală 
roşie. 

Nu era o viaţă, să fii vârcolac la ţară. O 


amărâtă de găină dacă lipsea, tu erai suspectul 
numărul unu. 

Toată lumea spunea că era mult mai bine la 
oraş. 

Era copleşitor, în orice caz. 

Angua putea vedea mai multe ore din viaţa 
străzii Ulmului dintr-o ochire. Teama tâlharului 
era o line portocalie care se ştergea încet. Urma 
lui Morcove era un norişor în expansiune, verde- 
deschis, cu o nuanţă ce sugera că e uşor 
îngrijorat; mai avea şi sugestii de piele învechită 
şi lustru pentru armură. Alte urme, mai puternice 
sau mai slabe, se întreţeseau pe stradă. 

Una dintre ele mirosea a preş vechi de 
privată. 

— Hei, căţea, zise o voce din spatele ei. 

Angua întoarse capul. Gaspode nu arăta 
mai bine prin ochi de câine, era însă în centrul 
unui nor de mirosuri asortate. 

— A. Tu erai. 

— Corect, zise Gaspode scărpinându-se 
febril. 

Îi aruncă o privire plină de speranţă. 

— Fac şi io o întrebare, mă-nţelegi, aşa ca 
să închid subiectu' de la-nceput, pentru aspectu’ 
artistic, de dragu' cumlezicelor s-ar putea spune, 
dar aş avea vreo şansă să adulmec... 

— Niciuna. 

— Întrebam şi io. Fără supărare. 

Angua strâmbă din bot. 

— Cum de miroşi aşa urât? Vreau să spun, 
şi când eram om miroseai urât, dar acum... 


Gaspode se umflă în pene. 

— Grozav, nu? zise el. Nu s-a-ntâmplat de la 
sine. A trebuit să mă străduiesc pentru asta. 
Dacă erai câine de-adevăratelea, mirosu' ăsta ar 
fi ca un aftershave clasa-ntâi. Apropo, ar fi bine 
să-ţi pui o zgardă, domnişoară. Nimeni nu se ia 
de tine dacă ai zgardă. 

— Mulţumesc. 

Gaspode părea să aibă ceva pe suflet. 

— A... nu obişnuieşti să smulgi inimi, nu? 

— Doar dacă îmi doresc s-o fac, zise Angua. 

— Corect, corect, corect, se grăbi Gaspode 
să spună. Incotro mergi? 

O luase la trap, crăcănat şi legănându-se, 
ca să ţină pasul cu ea. 

— Să  adulmec niţel pe-acasă pe la 
Hammerhock. Nu te-am invitat să vii cu mine. 

— Altă treabă n-am, zise Gaspode. La Casa 
Coastelor nu scot resturile afară înainte de 
miezul nopţii. 

— N-ai o casă unde să te duci? întrebă 
Angua, pe când treceau pe sub o tarabă cu peşte 
prăjit. 

- Casă? lo? Casă? Da. Desigur. N-am io 
treabă. Copii veseli, bucătărie mare, trei mese 
pe zi, cotoi amuzant prin vecini, să-l alerg când 
am io chef, păturica mea şi locşoru' meu lângă 
focu' din sobă, e un dulău bătrân, dar noi îl 
iubim, ekcetra. N-am nicio problemă. 

— Doar că observ că tu n-ai zgardă. 

— A căzut. 

— Serios? 


— De la atâtea cristale de le-avea, că erea 
grele. 

— Asta a fost, sigur. 

— Ai mei mă lasă să fac ce vreau, zise 
Gaspode. 

— Se vede. 

— Câteodată nu dau p-acasă cu zilele, să 
ştii. 

— Chiar aşa? 

— Cu săptămânile, câteodată. 

— Sigur. 

— Da' se bucură teribil să mă vadă, de 
fiecare dată, zise Gaspode. 

—  Parcă-mi  spuseseşi că dormi la 
Universitate, zise Angua, pe când se fereau de o 
căruţă, pe strada Rimei. 

Preţ de o clipă, Gaspode mirosi a 
nesiguranţă, dar îşi reveni splendid. 

— Da, aşa-i, zise el. Păăi, ştii cum e, cu 
familiile astea... Toţi copiii ăia care te tot ia în 
braţe, şi-ţi dă biscuiţi şi d-astea, oamenii care te 
mângâie tot timpu'. Te calcă pă nervi. Aşa că mă 
duc deseori să dorm acolo. 

— Corect. 

— Cât să poate dă des, de fapt. 

— Serios? 

Gaspode scânci niţel. 

— Tre’ să fii atentă, să ştii. O căţea tânără 
ca tine poate da de bucluc mare, în oraşu' ăsta 
dă câini. 

Ajunseseră la pontonul de lemn din spatele 
atelierului lui Hammerhock. 


— Cum crezi... începu Angua, şi se opri. 

Se simţea un amestec de mirosuri acolo, 
dar cel dominant era tăios ca un fierăstrău. 

— Artificii? 

— Şi teamă, zise Gaspode. Multă teamă. 

Adulmecă scândurile. 

— Teamă omenească, nu piticească. Poţi 
să-ţi dai seama dacă e de la un pitic. Din cauza 
hrănirii cu şobolani, ştii? Pfiu! Tre' să fi fost tare 
înfricoşat, dac-a rămas mirosu' aşa puternic. 

— Eu adulmec un om, bărbat, şi un pitic, 
zise Angua. 

— Da. Un pitic mort. 

Gaspode îşi îndesă nasul jerpelit în 
crăpătura de sub uşă şi amuşină zgomotos. 

— Mai e şi alte lucruri, zise el, dar e treaba 
dracu' cu râul atât de aproape de noi. Se simte 
ulei şi... şi unsoare... şi tot felu' de... Hei, un' te 
duci? 

Gaspode fugi mărunţel după Angua care o 
luase înapoi spre strada Rimei, cu nasul la 
pământ. 

— lau urma. 

— Pentru ce? El n-o să-ţi zică mulţumesc, să 
ştii. 

— Care el? 

— Drăguţu' tău. 

Angua se opri atât de brusc, încât Gaspode 
se lovi de ea. 

— Vrei să spui caporalul Morcove? Nu e 
drăguţul meu! 

— Serios? lo-s câine, da? Nasu-i totu’, aşa-i? 


Mirosu' nu minte. Ferămoni. E treaba aia veche 
cu alchimia sexuală. 

— Îl cunosc abia de vreo două nopţi! 

— Aha! 

— Ce vrei să spui, aha? 

— Nimic, nimic. Nu-i nimic rău în asta, 
oricum... 

— Nu există niciun asta ca să poată fi rău! 

— Sigur, sigur. Nu că ar fi fost rău, zise 
Gaspode, şi adăugă repede: chiar dacă ar fi fost. 
Toată lumea îl place pe caporalu' Morcove. 

— ÎI plac, nu-i aşa, zise Angua, şi blana 
zbârlită de pe ceafa i se aşeză la loc. E foarte... 
agreabil. 

— Până şi Fido Barosanu' doar l-a muşcat 
de mână când a încercat să-l mângâie. 

— Cine-i Fido Barosanu'? 

— Lătrător-şef al Breslei Câinilor. 

— Câinii au o Breaslă? Câinii? Hai, las-o jos 
că măcăne... 

— Nu, pe bune. Drepturi de scormoneală, 
locuri de stat la soare, gardă de noapte la lătrat, 
drept de împerechere, urlat cu schimbu'... toată 
şandramaua. 

— Breasla Câinilor, mârâi Angua sarcastic. 
Nu zău! 

— la aleargă tu un şobolan prin burlane p-o 
stradă unde n-ai ce căuta şi să vezi dacă te mint. 
Mare noroc ai că sunt p-acilea, că altfel ai putea 
da serios de bucluc. Un câine care nu-i membru 
al Breslei are probleme mari în oraşu' ăsta. Ai 
noroc, zise Gaspode, că m-ai întâlnit. 


— Presupun că eşti om de ba... câine de 
bază în Breaslă, da? 

— Nu-s membru, zise Gaspode cu mândrie. 

— Şi tu cum supravieţuieşti, atunci? 

— Mie-mi merge mintea, de-aia. Şi oricum, 
Fido Barosanu' mă lasă-n pace. Eu am Puterea. 

— Ce putere? 

— Nu-i treaba ta. Fido Barosanu'... îmi e 
prieten. 

— Nu mi se pare foarte prietenos să muşti 
un om de mână fiindcă te-a mângâiat. 

— Da? Ultimu’ om care a-ncercat să-l 
mângâie pe Fido Barosanu' nu i-au mai găsit 
decât catarama de la curea! 

— Da? 

— Şi încă era într-un copac. 

— Unde suntem aici? 

— Şi p-aici nici măcar copaci nu sunt. Ce 
spuneai? 

Gaspode adulmecă aerul. Nasul lui putea 
citi oraşul cam ca tălpile educate ale căpitanului 
Vimes. 

— Intersecţia bulevardului  Scoone cu 
Prouts, zise el. 

— Urma se pierde. S-a amestecat cu prea 
multe alte chestii. 

Angua adulmecă o vreme primprejur. 
Cineva venise până aici, dar prea mulţi alţi 
oameni se încrucişaseră cu el. Mirosul cel tăios 
era încă acolo, dar doar ca o sugestie în 
învălmăşeala de izuri contradictorii. 

Îşi dădu seama de un miros copleşitor de 


săpun ce se apropia. Îl observase şi mai înainte, 
dar doar ca femeie şi doar ca o boare vagă. Ca 
patruped, i se părea că umple întreaga lume. 

Caporalul  Morcove venea pe stradă, 
îngândurat. Nu se uita pe unde umblă, dar nici n- 
avea nevoie. Oamenii se dădeau la o parte 
pentru caporalul Morcove. 

Era prima dată că-l vedea cu ochii aceştia. 
La naiba! Cum de nu-şi dădeau oamenii seama? 
Tipul umbla prin oraş cum umblă tigrul prin iarba 
înaltă, cum umblă ursul munţilor prin zăpadă, 
purtând peisajul ca pe-o piele... 

Gaspode aruncă o privire în lături. Angua 
şedea şi se holba. 

— Vezi că-ţi curge balele, zise el. 

— Cum?... Şi ce? Ce-are? E firesc. Gâfâi! 

— Hă,hă. 

Morcove o observă şi se opri. 

— la te uită, e cățelul maidanez, zise el. 

— Ham, ham, zise Gaspode, dând din 
coada-i trădătoare. 

— Văd că tu, cel puţin, ai o prietenă, zise 
Morcove, mângâindu-l pe cap şi apoi ştergându- 
şi absent mâna pe tunică. 

— Şi, pe cuvântul meu, ce căţea splendidă! 
zise el. Câine-lup de Vârfu Berbecelui, sunt 
convins. 

O mângâie pe Angua, prietenos şi neatent. 

— Ei, în fine, zise el. Treaba nu se face 
singură, aşa-i? 

— Ham, schiau, dă-i căţelului un biscuit, 
zise Gaspode. 


Morcove se îndreptă şi-şi pipăi buzunarele. 

— Cred că am un biscuit pe-aici — să juri că 
înţelege tot ce spun şi alta nu... 

Gaspode făcu frumos, şi prinse biscuitul din 
zbor. 

— Ham, ham, gudur, gudur, zise el. 

Morcove îi aruncă lui Gaspode acea privire 
cam nedumerită pe care-o aveau întotdeauna 
oamenii când el zicea „ham” în loc să latre, apoi 
dădu din cap către Angua şi-o porni mai departe 
spre bulevardul Scoone şi casa lui lady Ramkin. 

— lată, zise Gaspode, mestecând zgomotos 
biscuitul vechi, un băiat tare cumsecade. 
Simpluţ, dar cumsecade. 

— Da, e simpluţ, nu-i aşa? zise Angua. Asta 
e primul lucru pe care l-am observat la el. El e 
simplu. Şi toate celelalte de-aici sunt complicate. 

— Făcea nişte ochi de miel la tine, mai 
înainte! zise Gaspode. Nu că aş avea ceva 
împotriva ochilor de miel, să nu crezi. Da' să fie 
proaspeţi. 

— Mă dezguşti. 

— Da, dar io cel puţin am aceeaşi formă 
toată luna, fără supărare. 

— Vezi c-o să te alegi cu o muşcătură. 

— O, da, gemu Gaspode. Da, o să mă muşti. 
O, da, ce mă mai tem io de asta, parol. Vreau să 
spun, ia gândeşte-te niţel. Am atâtea boli 
câineşti că mai sunt în viaţă doar fiindcă 
afurisitele sunt prea ocupate să se bată între ele. 
Adică am până şi lincheală, şi p-asta n-o capătă 
decât oile gravide. Dă-i înainte. Muşcă-mă. 


Schimbă-mi viaţa. De fiecare dată când e lună 
plină o să-mi crească păr şi colţi galbeni şi-o să 
fiu obligat să umblu-n patru labe. Da, îmi dau 
seama ce mare diferenţă va fi faţă de situaţia 
mea actuală. De fapt, zise el, e clar că merg cam 
în pierdere la capitolu' păr, aşa că poate o, ştii 
tu, nu chiar o muşcătură, poate doar o 
crănţăneală... 

— Taci din gură. 

TU, cel puţin, ai o prietenă, spusese 
Morcove. Ca şi cum ar fi avut ceva pe suflet... 

— Măcar un lins rapid. 

— Taci din gură. 


XX x 


— Tulburările astea sunt numai din vina lui 
Vetinari, zise ducele de Eorle. Individul n-are stil! 
Şi acum, evident, avem un oraş în care băcanii 
au tot atâta influenţă ca şi baronii. l-a lăsat până 
şi pe instalatori să-şi facă o Breaslă! Asta-i 
împotriva naturii, în umila mea opinie. 

— Dac-ar da măcar un soi de exemplu 
social, n-ar fi aşa rău, zise lady Omnius. 

— Sau măcar dac-ar guverna, zise lady 
Selachii. Mi se pare că oricine îşi poate permite 
să facă orice. 

— Recunosc că nici vechii regi nu erau 
neapărat genul nostru de oameni, spre sfârşit, 
zise ducele de Eorle, dar cel puţin reprezentau 
ceva, în umila mea opinie. Aveam un oraş cum 


trebuie, pe vremea aceea. Oamenii erau mai 
respectuoşi şi-şi cunoşteau lungul nasului. Şi 
munceau cinstit toată ziua, nu leneveau ca 
acum. Şi în orice caz nu ţineam porţile oraşului 
deschise să intre toţi neisprăviţii. Şi, bineînţeles, 
atunci legea era puternică. Nu-i aşa, căpitane? 

Căpitanul Samuel Vimes îşi pironise privirea 
sticloasă într-un punct undeva chiar deasupra şi 
puţin la stânga de urechea stângă a vorbitorului. 

Fumul de trabuc atârna aproape nemişcat 
în aer. Vimes îşi dădea ca prin vis seama că 
petrecuse mai multe ore mâncând prea mult în 
compania unor oameni care-i erau nesuferiţi. 

Se gândea cu dor la mirosul străzilor 
plouate şi la senzaţia pavajului sub tălpile sale 
de carton. O tavă cu băuturi post-prandiale 
orbita în jurul mesei, dar Vimes nu se atinsese 
de ea, fiindcă ar fi supărat-o pe Sybil. lar ea 
încerca să nu arate asta, ceea ce îl supăra şi mai 
tare pe el. 

Efectul whisky-ului trecuse. Tare-i displăcea 
să fie treaz. Dacă era treaz, începea să 
gândească. Şi unul dintre gândurile care se 
îmbulzeau în capul lui era că nu există opinie 
umilă. 

Nu prea avusese de-a face cu cei bogaţi şi 
puternici. De regulă, poliţaii nu-i prea întâlneau. 
Nu că bogaţii ar fi fost mai puţin înclinați să 
comită infracţiuni, chestia era doar că acele 
infracţiuni pe care ei le comiteau depăşeau de 
obicei atât de mult nivelul normal al 
criminalităţii, încât nu erau de nasul purtătorilor 


de cizme scâlciate şi zale ruginite. Să posezi o 
sută de magherniţe de mahala nu era o 
infracţiune, dar să locuieşti în una aproape că 
era; să fii un Asasin — deşi Breasla nu o afirmase 
niciodată de-a dreptul, una dintre cerinţele 
importante la admitere era să fii fiul sau fiica 
unui gentleman — nu era o infracţiune. Dacă 
aveai destui bani, nici nu prea mai puteai comite 
infracţiuni, practic. Puteai perpetra doar mici 
răutăţi amuzante. 

— Şi acum, unde te uiţi, e plin de pitici şi de 
troli obraznici şi de oameni rău crescuţi, zise lady 
Selachii. Sunt mai mulţi pitici acum în Ankh- 
Morpork decât în oricare din oraşele lor, sau cum 
le-or spune ei vizuinilor în care stau. 

— Ce părere ai, căpitane? zise ducele de 
Eorle. 

— Hmm? 

Căpitanul Vimes luase o boabă de strugure 
şi-o tot răsucea între degete. 

— Despre prezenta problemă etnică. 

— Avem aşa ceva? 

— Păi, da... la gândeşte-te la Aleea Carierei. 
Se bat acolo în fiecare seară! 

Vimes examina strugurele în detaliu. Ceea 
ce ar fi vrut să spună era: Bineînţeles că se bat. 
Sunt troli. Normal că se trosnesc cu bâtele — 
troleza e compusă mai mult din limbaj corporal 
şi, ce să-i faci, le place să strige. De fapt, 
singurul care face cu adevărat vreo problemă 
cuiva e ticălosul ăla de Crisopraz, şi asta numai 
fiindcă imită oamenii şi învaţă repede. Cât 


despre religie, zeii trolilor se trosneau între ei cu 
bâtele cu zece mii de ani înainte ca noi să fi 
încetat măcar să încercăm să mâncăm pietre. 

Dar amintirea piticului ucis răscoli o undă 
de perversitate din sufletul lui. 

Puse boaba de strugure înapoi în farfurie. 

— Categoric, zise el. In opinia mea, ticăloşii 
ăia fără Dumnezeu ar trebui adunaţi şi scoşi din 
oraş cu de-a sila. 

Se lăsă o clipă de tăcere. 

— Că asta şi merită, adăugă Vimes. 

— Exact! Sunt aproape ca animalele, zise 
lady Omnius. 

Vimes suspecta că o cheamă Sara. 

— Aţi observat ce capete masive au? zise 
Vimes. E doar piatră, de fapt. Au creierul foarte 
mic. 

— Şi din punct de vedere moral, 
bineînțeles... zise lordul Eorle. 

Se auziră vagi murmure aprobatoare. Vimes 
întinse mâna după pahar. 

— Willikins, nu cred că domnul căpitan 
Vimes mai doreşte vin, zise lady Ramkin. 

— Greşit! zise Vimes, voios. Şi că tot 
vorbeam, ce ziceţi de pitici? 

— Nu ştiu dacă a observat cineva, zise 
lordul Eorle, dar e clar că nu se mai văd atâţia 
câini pe stradă ca pe vremuri. 

Vimes se holbă. Treaba cu câinii era 
adevărată. Parcă nu se mai vedeau chiar aşa 
mulţi cutreierând pe stradă, asta aşa era. Dar el 
intrase prin câteva baruri piticeşti cu Morcove şi 


ştia că într-adevăr piticii nu ezitau să mănânce 
carne de câine, dar numai dacă nu puteau face 
rost de şobolan. Şi zece mii de pitici care s-ar fi 
îndopat încontinuu, cu cuțitul, furculita şi lopata, 
n-ar fi fost în stare să împuţineze populaţia 
şobolănească din Ankh-Morpork. Era un subiect 
de bază în toate scrisorile piticilor către cei de- 
acasă: haideţi încoa', toată lumea, şi aduceţi 
nişte ketchup. 

— Aţi văzut ce capete mici au? reuşi el să 
spună. Capacitate foarte limitată, e clar. Se 
poate măsura. 

— Şi niciodată nu le vezi femeile, zise lady 
Sara Omnius. Asta mi se pare foarte... suspect. 
Ştiţi ce se spune despre pitici, adăugă ea 
întunecându-se. 

Vimes suspină. Lui îi era destul de clar că le 
vedeai femeile tot timpul, doar că arătau exact 
ca piticii bărbaţi. Se putea oare să nu ştie asta 
toți cei care aveau cât de cât idee despre pitici? 

— Şi mai sunt şi isteţi, afurisiţii, zise lady 
Selachii. Ageri ca acele. 

— Ştiţi ceva, zise Vimes clătinând din cap, 
asta-i partea cea mai enervantă, nu-i aşa? Cum 
pot să fie atât de incapabili de gândire raţională 
şi atât de-al naibii de şireţi în acelaşi timp. 

Vimes fu singurul care observă privirea pe 
care i-o aruncă lady Ramkin. Lordul Eorle îşi 
stinse trabucul. 

— Vin pur şi simplu aici şi preiau totul. Şi 
robotesc întruna ca furnicile pe când oamenii 
adevăraţi au şi ei nevoie de somn. E nefiresc. 


Mintea lui Vimes desenă un arc în jurul 
acestui comentariu şi-l compară cu cel de mai 
devreme, despre a munci cinstit toată ziua. 

— Ei, unul dintre ei n-o să mai robotească, 
zise lady Omnius. Camerista mea spunea că l-au 
găsit azi-dimineaţă în râu. O fi vreun război tribal 
sau ceva. 

— Ha... orişicât, e un început, zise lordul 
Eorle râzând. Nu că ar observa cineva că e unul 
mai mult sau mai puţin. 

Vimes zâmbi larg. 

Lângă mâna lui se afla o sticlă de vin, în 
pofida eforturilor pline de tact ale lui Willikins de 
a o lua de acolo. Gâtul ei, ispititor, arăta numai 
bun de înşfăcat... 

Simţi că e privit. Ridică ochii şi, de cealaltă 
parte a mesei, văzu un bărbat care-l privea cu 
atenţie şi a cărui contribuţie mai recentă la 
conversaţie fusese „Poţi să fii aşa amabil să-mi 
dai condimentele, căpitane?” Un chip ce nu avea 
nimic remarcabil, afară de privire — care era 
absolut calmă şi uşor amuzată. Era doctorul 
Cruces. Vimes avu puternica impresie că-i sunt 
citite gândurile. 

— Samuel! 

Mâna lui Vimes se opri în drumul ei spre 
sticlă. Lângă milady, în picioare, era Willikins. 

— Se pare că e un tânăr la uşă şi întreabă 
de tine, zise lady Ramkin. Caporalul Morcove. 

— Vai de mine, ce palpitant! zise lordul 
Eorle. O fi venit să ne aresteze, ce zici? Hahaha. 

— Ha, zise Vimes. 


Lordul Eorle îi dădu un cot vecinei sale. 

— Probabil că undeva se comite o 
nelegiuire, zise el. 

— Da, zise Vimes. Foarte aproape, cred. 

Morcove, ce-şi ţinea respectuos coiful sub 
braţ, fu introdus în sală. 

Privi selecta adunare, îşi linse emoţionat 
buzele şi salută. Se uitau cu toţii la el. Era greu 
să nu-l observi pe Morcove într-o încăpere. In 
oraş erau şi alţi oameni mai masivi decât el. Nu 
arăta intimidant. Doar că părea că 
distorsionează lucrurile din jurul lui, fără să se 
străduiască măcar. Tot ce era în preajmă 
devenea fundal pentru caporalul Morcove. 

— Pe loc repaus, caporale, zise Vimes. 
Care-i mişcarea? Vreau să spun, adăugă el 
repede, amintindu-şi cum abordează Morcove 
limbajul colorat, care este motivul venirii tale aici 
în acest moment? 

— Am ceva să vă arăt, domnule, ăă. 
Domnule, cred că provine de la Asa... 

— Ce-ar fi să mergem noi să vorbim afară 
despre asta, da? zise Vimes. Doctorul Cruces nici 
nu crâcnise. 

Lordul Eorle se lăsă pe spate. 

— Ei, trebuie să spun că sunt impresionat, 
zise el. Întotdeauna v-am crezut pe voi, gardiştii, 
cam ineficienţi, dar văd că sunteţi permanent la 
datorie. Întotdeauna la pândă împotriva minţilor 
criminale, nu? 

— O, da, zise Vimes. Mintea criminală. Da. 

Aerul mai rece al străvechilor culoare era o 


binecuvântare. Se rezemă de perete şi se chiori 
la cartonaş. 

— „Gonne”"? 

— Ştiţi că aţi spus c-aţi văzut ceva în 
curte... începu Morcove. 

— Ce-i aia gonne? 

— Poate ceva /ipsea din muzeul Asasinilor, 
şi au pus acolo un anunţ? zise Morcove. Ştiţi 
dumneavoastră, ca „Retras pentru curăţare”? 
Aşa se face în muzee. 

— Nu, nu prea cr... Şi oricum, ce ştii tu 
despre muzee? 

— O, păi, domnule, zise Morcove. Mă mai 
duc la muzee în ziua mea liberă. La cel de la 
Universitate, bineînţeles, şi lordul Vetinari mă 
lasă să mă uit prin muzeul cel vechi al Palatului, 
şi mai sunt cele ale Breslelor, de obicei îmi dau 
voie să intru dacă-i rog frumos, şi mai e muzeul 
piticesc de lângă strada Rimei... 

— Există aşa ceva? zise Vimes, care 
începuse să fie interesat. Trecuse pe strada 
Rimei de o mie de ori. 

— Da, domnule, la doi paşi, pe Aleea 
Învârtită. 

— Ca să vezi. Ce ţin acolo? 

— Multe mostre interesante de pâine 
piticească, domnule. 

Vimes se gândi o clipă. 

— Dar nu asta e important acum, zise el. Și 
oricum, nu aşa scrii „lipsă”%. 


30 „Lipsă” sau „dispărut” s-ar scrie corect „gone”, nu „gonne”. (n. 
tr.) 


— Ba da, domnule, zise Morcove. 

— Vreau să spun, nu aşa se scrie de obicei. 

Se tot juca cu bucata de carton. 

— Ar trebui să fii nebun ca să intri prin 
efracţie la Breasla Asasinilor, zise el. 

— Da, domnule. 

Mânia îi limpezise capul. Simţea din nou... 
nu, nu emoția, nu ăsta era cuvântul... 
presimţirea a ceva anume. Incă nu ştia ce. Dar 
era acolo, îl aştepta... 

Lady  Ramkin închidea uşa sufrageriei 
îndărătul ei. 

— Te-am urmărit, zise ea. Ai fost foarte 
nepoliticos, Sam. 

— Mă străduiam să nu fiu. 

— Lordul Eorle e un prieten foarte vechi. 

— Chiar e? 

— Păi, îl cunosc de mult. De fapt, nu pot să-l 
sufăr. Dar îl puneai în postură de prost. 

— Se punea singur în postură de prost. Eu 
doar îl ajutam. 

— Dar şi pe tine te-am auzit deseori... fiind 
nepoliticos la adresa piticilor şi trolilor! 

— Asta-i altceva. Eu am dreptul. Idiotul ăla 
n-ar şti ce-i aia un trol nici dacă l-ar călca unul în 
picioare. 

— O, dacă l-ar călca un trol, ar şti, sări şi 
Morcove să ajute. Unii dintre ei ajung să 
cântărească... 

— Şi oricum, ce era aşa important? întrebă 
lady Ramkin. 

— Noi... îl căutăm pe cel care l-a ucis pe 


Chubby, zise Vimes. 

Expresia lui lady Ramkin se schimbă 
instantaneu. 

— Asta-i altceva, desigur, zise ea. 
Asemenea oameni ar trebui biciuiţi în piaţa 
publică! 

De ce am spus asta? gândi Vimes. Poate 
fiindcă e adevărat. Un... gonne... dispare, şi-apoi 
nitam-nisam un pitic artificer ajunge în râu, cu 
un curent teribil pe-acolo pe unde ar fi trebuit să 
aibă pieptul. Astea două sunt legate. Tot ce mai 
trebuie să fac e să găsesc legătura... 

— Morcove, poţi să mergi cu mine înapoi la 
familia Hammerhock? 

— Da, domnule căpitan. De ce? 

— Vreau să văd cum arată pe dinăuntru 
atelierul ăla. Şi de data asta sunt însoţit de un 
pitic. Ba, mai mult, adăugă el, sunt însoţit de 
caporalul Morcove. Pe caporalul Morcove // place 
toată lumea. 


Vimes asculta conversaţia cum curgea 
monoton înainte, în piticeşte. Morcove părea să 
aibă câştig de cauză, dar cu greu. Clanul ceda nu 
din pricina raţiunii, nici din supunere faţă de 
lege, ci... în fine... fiindcă-i ruga Morcove. 

Într-un târziu, caporalul ridică ochii. Şedea 
pe un taburet de-al piticilor, aşa încât genunchii 
îi ajunseseră aproape lângă urechi. 

— Vedeți dumneavoastră, trebuie să 
înţelegeţi că atelierul unui pitic e foarte 
important. 


— Sigur, zise Vimes, înţeleg. 

— Şi, ăă... sunteţi un maimare. 

— Pardon? 

— Un maimare. Mai mare decât un pitic. 

— Aha. 

— Ăă. Interiorul atelierului unui pitic e ca... 
păi, e ca interiorul hainelor lui, dacă înţelegeţi ce 
vreau să spun. Mi-au spus că puteţi să vă uitaţi, 
dacă sunt şi eu cu dumneavoastră. Dar să nu 
atingeţi nimic. Aă. Nu sunt foarte încântați de 
asta, domnule căpitan. 

Un pitic care s-ar fi putut să fie doamna 
Hammerhock scoase un mănunchi de chei. 

— Întotdeauna m-am înţeles bine cu piticii, 
zise Vimes. ; 

— Nu le place, domnule. Aă. Ei nu cred c-o 
să rezolvăm ceva. 

— O să ne dăm toată silința! Ş 

— Aă. N-am tradus bine ce-au spus. Aă. Ei 
nu cred că noi suntem în stare să rezolvăm ceva. 
Nu au intenţia să vă jignească, domnule. Doar că 
nu cred că vom fi lăsaţi să aflăm nimic, domnule. 


— Au! 

— Îmi pare rău, domnule căpitan, zise 
Morcove, care mergea ca un L inversat. După 
dumneavoastră. Aveţi grijă la cap, să nu... 

— Au! 

— Poate mai bine vă aşezaţi şi mă uit eu la 
ce-i pe-aici. 

Atelierul era o încăpere lungă şi, evident, 
joasă, cu încă o uşă mică la celălalt capăt. Sub 


un luminator se afla un banc mare de lucru. Pe 
peretele opus era o forjă şi un rastel de unelte. Și 
o gaură. 

O bucată de tencuială căzuse din perete la 
câteva picioare de la podea, şi mai multe 
crăpături porneau ca razele de la cărămida 
zdrobită de dedesubt. 

Vimes îşi masă rădăcina nasului. Nu 
avusese timp să doarmă astăzi. Asta era încă 
una. Va trebui să se obişnuiască să doarmă când 
e întuneric. Nu-şi mai aducea aminte când 
fusese ultima dată când dormise noaptea. 

Apoi adulmecă, îmi miroase a artificii, zise 
el. 

— Poate de la forjă, zise Morcove. ŞI 
oricum, piticii şi trolii au tot aprins artificii, prin 
tot oraşul. 

Vimes încuviinţă. 

— În regulă, zise el, deci ce vedem noi aici? 

— Cineva a buşit rău peretele ăsta, zise 
Morcove. 

— Asta se putea întâmpla oricând. 

— Nu, domnule, fiindcă e praf de moloz pe 
jos dedesubt şi un pitic îşi ţine întotdeauna 
atelierul curat. 

— Serios? 

Erau pe-acolo tot felul de arme, unele dintre 
ele pe jumătate lucrate, puse în rasteluri lângă 
bancul de lucru. Vimes ridică mare parte dintr-o 
arbaletă. 

— Lucra frumos, zise el. Era tare bun la 
mecanisme. 


— Era faimos pentru ele, zise Morcove 
umblând într-o doară printre mărunţişurile de pe 
banc. O mână foarte delicată. Avea ca hobby 
construcţia de cutii muzicale. Niciodată n-a putut 
rezista unei provocări în materie de mecanică. 
Aă. Ce căutăm, de fapt, domnule? 

- Nu ştiu sigur. Ei, dar asta e ceva... 

Era o secure de luptă atât de grea, încât 
Vimes nici n-o putea ridica bine. Lama era 
acoperită cu o dantelă de linii gravate. Trebuie 
că muncise cu săptămânile s-o facă. 

— Nu e ceva ce vezi de obicei sâmbăta 
seara, nu? 

— O, nu, zise Morcove, asta-i o armă de 
îngropare. 

— Păi, cred şi eu! 

— Vrea să spun, e făcută ca să fie îngropată 
cu un pitic. Fiecare pitic e îngropat cu o armă. 
Ştiţi? Ca s-o ia cu el în... oriunde s-ar duce. 

— Dar are o lucrătură grozavă! Şi e tăioasă 
ca — aaau! — Vimes îşi supse degetul — ca 
briciul! 

Morcove păru şocat. 

— Bineînţeles. N-ar ajuta la nimic să le ţină 
piept cu o armă de duzină. 

— Să ţină piept cui? 

— Oricărui lucru rău pe care l-ar putea 
întâlni în călătoria lui după moarte, zise Morcove 
cam jenat. 

— Aha. 

Vimes ezită. Nu se simţea prea bine pe 
terenul ăsta. 


— E o tradiţie străveche, zise Morcove. 

— Credeam că piticii nu cred în draci şi 
demoni şi toate chestiile de genul ăsta. 

— Adevărat, dar... nu suntem siguri că şi ei 
ştiu asta. 

— Oh. 

Vimes puse jos securea şi luă din rastelul de 
lucru altceva. Era un cavaler în armură, înalt 
cam de nouă degete. In spate avea o cheie. O 
întoarse, şi aproape că scăpă jucăria din mână 
când picioarele figurinei începură să se mişte. O 
puse jos, şi ea o porni în marş ţeapăn, 
fluturându-şi sabia. 

— Umblă cam în genul lui Colon, nu ţi se 
pare? zise Vimes. Figurină de ceasornic! 

— Încep să fie la modă, zise Morcove. 
Domnul Hammerhock se pricepea tare bine la 
ele. 

Vimes încuviinţă. 

— Căutăm orice lucru care n-ar trebui să fie 
aici, zise el. Sau ceva care ar trebui să fie aici, 
dar nu-i. Lipseşte ceva? 

— Greu de spus, domnule. Că nu-i aici. 

— Ce? 

— Un lucru care lipseşte, domnule, zise 
Morcove privind conştiincios în jur. 

— Vreau să spun, zise Vimes cu răbdare, 
orice lucru care nu se află aici, dar te-ai aştepta 
să fie. 

— Păi, văd că are — avea — toate uneltele 
obişnuite, domnule. Şi încă de calitate. Păcat de 
ele, de fapt. 


— De ce-i păcat? 

— Păi, o să meargă la topit, bineînţeles. 

— De ce? Nu le poate folosi vreun alt pitic? 

— Cum? Să folosească uneltele personale 
ale altui pitic? 

Buzele lui Morcove se strânseră a dezgust, 
ca şi cum i s-ar fi sugerat să poarte izmenele 
vechi ale caporalului Nobbs. 

— O, nu, asta nu-i... corect. Vreau să spun, 
uneltele fac... parte din el. Adică... să le 
folosească altcineva, după ce le-a folosit el atâţia 
ani, adică... puah. 

— Serios? 

Soldăţelul ceasornic mărşălui sub bancul de 
lucru. g 

— Ar fi... greşit, zise Morcove. Aă. Scârbos. 

— Ah. 

Vimes se ridică. 

— Domnule că... 

— Au! 

— „aveţi grijă la cap. Îmi pare rău. 

Masându-şi capul cu o mână, Vimes o folosi 
pe cealaltă ca să examineze gaura din tencuială. 

— E... ceva aici, zise el. Dă-mi una din 
dălţile alea. 

Tăcere. 

— O daltă, te rog. Dacă te face să te simţi 
mai bine, adu-ţi aminte că încercăm să aflăm 
cine l-a ucis pe domnul Hammerhock. Bine? 

Morcove alese o daltă, dar fără nicio tragere 
de inimă. 

— Asta-i dalta domnului Hammerhock, aşa 


să ştiţi, zise el cu reproş. 

— Caporal Morcove, vrei să încetezi să fii 
aşa pitic două secunde? Eşti gardist! Şi dă-mi 
afurisita aia de daltă! Am avut o zi grea! 
Mulţumesc! 

Vimes scobi zidul de cărămidă, şi un disc 
grosolan de plumb îi căzu în palmă. 

— Alică de praştie? zise Morcove. 

— N-ar fi avut destul loc aici, zise Vimes. ŞI 
oricum, cum ar fi putut să se îngroape atât de 
adânc în perete? 

Băgă discul în buzunar. 

— Cam asta ar fi, atunci, zise el 
îndepărtându-se. Mai bine am — au! — aa, caută 
soldățelul ăla cu cheiţă, da? Să nu lăsăm 
dezordine în urmă. 

Morcove scociori în întunericul de sub 
bancul de lucru. Se auzi un foşnet. 

— E o bucată de hârtie aici dedesubt, 
domnule. 

Morcove reapăru, fluturând o foaie mică şi 
îngălbenită. Vimes se chiori la ea. 

— Mie mi se par aiureli, zise el. Nu e în 
piticească, atâta lucru ştiu şi eu. Dar simbolurile 
astea — astea-s chestii pe care le-am mai văzut. 
Sau am văzut ceva asemănător. 

— li dădu foaia înapoi lui Morcove. 

— Tu ce poţi scoate din ele? 

Morcove se încruntă. 

— AŞ putea scoate un coif, zise el, sau o 
barcă. Sau ceva ca o crizantemă... 

— Vreau să spun, simbolurile. Simbolurile 


astea, uite aici. 

— Nu ştiu, domnule căpitan. Dar mi se par 
cunoscute totuşi. Cam ca... scrisul alchimiştilor? 

— O, nu! Vimes îşi acoperi ochii cu mâinile. 
Nu nenorociţii de alchimişti! Nu şleahta aia 
afurisită de vânzători de artificii loviți cu leuca! 
Cu asasinii mă descurc, dar nu cu idioţii ăia! Nu! 
îndurare! Cât e ceasul? 

Morcove aruncă o privire la clepsidra pe 
care-o purta la brâu. 

— Cam unsprezece şi jumătate, domnule 
căpitan. 

— Atunci mă duc să mă culc. Bufonii ăia 
mai pot aştepta până mâine. Ai putea să mă faci 
fericit dacă-mi spui că hârtia asta i-a aparţinut 
domnului Hammerhock. 

— Nu prea cred, domnule. 

— Nici eu. Haide. Să ieşim pe uşa din dos. 

Morcove se strecură cu greu afară. 

— Aveţi grijă la cap, domnule. 

Vimes, care aproape că îngenunchease, se 
opri şi se holbă la cadrul uşii. 

— Ei, caporale, zise el într-un târziu, ştim că 
nu l-a ucis un trol, aşa-i? Din două motive. Intâi, 
fiindcă un trol n-ar putea intra pe uşa asta, că-i 
pe măsura unui pitic. 

— Şi care e celălalt motiv, domnule? 

Vimes desprinse cu grijă ceva de pe o 
aşchie a pragului de sus al uşiţei. 

— Celălalt motiv, Morcove, e că trolii n-au 
păr. 

Cele câteva fire care se prinseseră în aşchie 


erau roşii şi lungi. Cineva le lăsase în urmă fără 
să ştie. Cineva înalt. Mă rog, mai înalt decât un 
pitic. 

Vimes le privi cu atenţie. Păreau să fie mai 
mult fire de aţă decât de păr. Aţă roşie, subţire. 
Ei, ce dacă? Un indiciu e un indiciu. 

Le înfăşură cu grijă într-o bucăţică de hârtie 
luată din carnetul lui Morcove şi le înmână 
caporalului. 

— Ţine. Ai grijă de ele. 

Se strecură afară în noapte. Se aflau pe un 
fel de potecă îngustă de lemn, ancorată de zid, 
iar dincolo de ea era râul. 

Vimes se îndreptă de mijloc, cu atenţie. 

— Nu-mi place treaba asta, Morcove, zise 
el. E ceva rău aici dedesubt. 

Morcove privi în jos. 

— Vreau să spun, se întâmplă lucruri 
ascunse, zise Vimes cu răbdare. 

— Da, domnule. 

— Hai înapoi la Yard. 

Avansară până la Podul de Alamă, foarte 
încet, fiindcă Morcove saluta voios pe toţi cei pe 
care-i întâlneau. lInfractori hârşiţi, al căror 
răspuns obişnuit la orice vorbă venită din partea 
unui gardist ar trebui parafrazat delicat printr-o 
serie de simboluri aflate de obicei pe rândul de 
sus al tastaturii, se trezeau zâmbind stânjeniţi şi 
mormăind ceva inofensiv la cordialul său „Bună 
seara, Zdrobilă! Să ai grijă cum mergi!” 

Vimes se opri la jumătatea podului ca să-şi 
aprindă ţigara, scăpărând chibritul de unul dintre 


hipopotamii ornamentali. Apoi privi în jos, la 
apele tulburi. 

— Morcove? 

— Da, domnule căpitan? 

— Tu crezi că există minţi criminale? 

Aproape că îl puteai auzi pe Morcove cum 
încearcă să descâlcească înţelesul. 

— Cum adică... vreţi să spuneţi... domnul 
Lua-mi-aş-Singur-Beregata Dibbler, domnule? 

— Ăla nu-i criminal. 

— Sigur ati mâncat din plăcintele lui, 
domnule. 

— Vreau să spun... da... dar... dar el e doar 
divergent geograficeşte în emisfera financiară. 

— Scuzaţi? 

— Adică el doar nu e de acord cu ceilalţi 
oameni cu privire la poziţia lucrurilor. Ca de pildă 
banii. El crede că ar trebui să fie toţi în buzunarul 
lui. Nu, mă refeream la... 

Vimes închise ochii, gândindu-se la fum de 
ţigară şi băuturi din belşug şi voci laconice. Unii 
oameni ar fura bani de la alţii. În regulă. E doar 
furt. Dar există şi oameni care, cu un simplu 
cuvânt, vor să fure umanitatea oamenilor. Asta 
era cu totul altceva. 

Chestia era... mă rog, nici lui nu-i plăceau 
trolii şi piticii. Dar lui nu-i prea plăcea nimeni. 
Chestia era că el trăia în fiecare zi printre ei, şi 
avea dreptul să-i antipatizeze. Chestia era că 
niciun idiot gras n-avea dreptul să spună 
asemenea cuvinte. 

Privea fix apa. Stătea chiar deasupra unuia 


dintre pilonii podului; râul Ankh se învolbura şi 
gâlgâia în jurul lui. Tot felul de resturi bârne, 
ramuri, gunoaie se adunaseră acolo formând un 
soi de insulă sordidă, plutitoare. Creşteau până 
şi nişte ciuperci pe ea. 

Tare bine i-ar fi prins acum o sticlă de 
Bearhugger's. Lumea se vedea mai limpede 
când o priveai prin fundul unei sticle. 

Şi încă un lucru se văzu mai limpede. 

Doctrina semnăturilor, gândi Vimes. Aşa îi 
spun herbaliştii. Ca şi cum zeii ar fi pus o 
etichetă cu „Foloseşte-Mă Aşa” pe plante. Dacă o 
buruiană arată ca o parte a corpului, face bine la 
bolile acelei părţi. Ai dintele-babei pentru dinţi, 
ventrilica pentru... vintre, ochiul-găinii pentru 
ochi... există până şi nişte bureţi care se cheamă 
Phallus impudicus, şi n-am idee ăia la ce-s buni, 
dar Nobby se dă în vânt după omletă cu ciuperci. 
Acuma... fie ciuperca aia de jos e taman leacul 
cel mai bun pentru mâini, fie... 

Vimes suspină. 

— Morcove, vrei să te duci după o cange de 
barcagiu, te rog? 

Morcove îi urmări privirea. 

— Imediat la stânga buşteanului ăluia, 
Morcove. 

— O, nu! 

— Mă tem că da. Pescuieşte-l de acolo, află 
cum îl chema, şi scrie un raport pentru sergentul 
Colon. 

Cadavrul era al unui clovn. După ce 
Morcove cobori pe piciorul podului şi dădu 


gunoaiele la o parte, trupul pluti la suprafaţă cu 
un zâmbet mare şi trist pictat pe faţă. 

— E mort! 

— Cam molipsitoare chestia asta, nu? 

Vimes privi leşul rânjit. Să nu investighez. 
Să mă ţin deoparte. Să las totul în seama 
Asasinilor şi nenorocitului de Quirke. Aşa mi s-a 
ordonat. 

— Caporal Morcove? 

— Domnule? 

Aşa mi s-a ordonat... 

Păi, la dracu' cu asta. Cine credea Vetinari 
că e el? Vreun soi de soldăţel cu arc? 

— Vom descoperi ce s-a întâmplat aici. 

— Da, să trăiţi! 

— Orice s-ar mai întâmpla. Vom descoperi. 

Râul Ankh e poate singurul râu din univers 
pe care detectivii pot trasa conturul unui 
cadavru. 


Dragă sergent Colon, 

Sper că eşti sănătos. Vremea este 
Frumoasă. Acesta este un cadavru pe care 
lam pescuit din râu azi noapte dar, nu ştim 
cine este decât că e un membru al Breslei 
Bufonilor pe nume Beano. A fost lovit rău la 
ceafă şi a stat înţepenit sub pod mai multă 
vreme, nu e o privelişte Plăcută. Căpitanul 
Vimes spune să descoperim lucruri. Spune că 
el crede că are legătură cu Omorul domnului 
Hammerhock. Spune că să vorbim cu Bufonii. 
Spune că Daţi-i Drumul. De asemenea 
primeşte, te rog, ataşata Foaie de Hârtie. 


Căpitanul Vimes spune, vezi ce zic despre ea 
Alchimiştii... 
Sergentul Colon se opri din citit câteva clipe 
ca să-i blesteme pe toţi alchimiştii. 
„pentru că e un Indiciu Confuz. În 
speranţa că prezenta te Găseşte Sănătos, al 


Dumitale Credincios, Morcove 
lronfoundersson, (cpl). 


Sergentul se scărpină în cap. Ce naiba 
însemnau toate astea? Doi dintre măscăricii de 
vază ai Breslei Bufonilor veniseră imediat după 
micul dejun să ridice cadavrul. Cadavre în râu... 
asta nu era neobişnuit. Dar nu aşa mureau 
clovnii, de obicei, în fond, ce lucruri avea un 
clovn care să merite furate? Cât de ameninţător 
putea fi un clovn? 

Cât despre alchimişti, nici de-al naibii n- 
avea de gând să... De fapt, e/nici nu era obligat. 
Ridică ochii spre recruți. O fi şi ei buni la ceva. 

— Cuddy şi Detritus — nu saluta! — am o 
trebuşoară pentru voi. Duceţi voi biletul ăsta la 
Breasla Alchimiştilor, bine? Şi întrebaţi pe unul 
dintre nebunii ăia ce poate să scoată din el. 

— Unde-i Breasla  Alchimiştilor, dom 
sergent? întrebă Cuddy. 

— Pe strada  Alchimiştilor, bineînțeles, 
răspunse Colon pentru moment. Dar eu m-aş 
grăbi, în locul vostru. 


r 


Breasla Alchimiştilor e vizavi de Breasla 
Jocurilor de Noroc. In general. Câteodată e 


deasupra acesteia, sau dedesubt, sau cade 
bucăţi de jur împrejur. 

Deseori, cartoforii erau întrebaţi de ce nu-şi 
mută sediul de lângă o Breaslă care-şi aruncă 
din greşeală clădirea-n aer odată la câteva luni, 
şi răspunsul lor era: „Aţi citit firma de pe uşă, 
când aţi intrat?” 

Trolul şi piticul mergeau către Breaslă, 
lovindu-se din când în când unul de altul din 
greşeală intenţionată. 

— Oricum, dacă tu aşa deştept, el dă hârtie 
la mine? 

— Ha! Da’ ce, ştii tu s-o citeşti? Zi, ştii? 

— Nu, eu spun la tine să citeşti. Asta 
cheamă del-eg-a-re. 

— Ha! Nu ştii să citeşti! Nu ştii să numeri! 
Trol tâmpit! 

— Nu tâmpit! 

— Ha! Aşa crezi? Toată lumea ştie că trolii 
nu ştiu să numere nici până la patru:!! 

— Mâncător de şobolani! 

— Câte degete îţi arăt? la spune, domnu’ 
Cap de Piatră Deşteaptă! 

— Mulţi, zise Detritus, la risc. 

— Hă, hă, nu, cinci. Ai să fii în mare bucluc 
în ziua lefii. Sergentul Colon o să zică, trol 


31 De fapt, în mod tradiţional trolii numără aşa: unu, doi, trei... 
mulți, şi oamenii consideră că asta înseamnă că ei nu înţeleg 
numerele mai mari. Dar nu-şi dau seama că mulţi poate fî un număr. 
Ca de pildă: unu, doi, trei, multi, mulţi-unu, mulţi-doi, mulţi-trei, 
mulți mulți, mulţi-mulţi-unu, mulţi-mulţi-doi, mulţi-mulţi-trei, multi 
mulţi mulți, mulţi-mulţi-mulţi-unu, mulţi-mulţi-mulţi-doi, mulţi-mulţi- 
mulţi-trei, GRĂMEZI. 


tâmpit, de un’ să ştie el câţi dolari îi dau? Ha! Şi, 
de fapt, cum de ai citit afişul despre înrolare în 
Gardă? Ai găsit pe cineva să ţi-l citească? 

— Da' tu cum citit afiş? Găsit cineva să te 
ridice? 

Bufniră în poarta Breslei Alchimiştilor. 

— Eu bate. Treaba mea! 

— Eu bat la uşă! 

Când domnul Sendivoge, secretarul Breslei, 
deschise uşa, găsi afară un pitic atârnat de 
ciocănel, căruia un trol îi făcea vânt în sus şi-n 
jos. Omul îşi potrivi mai bine casca de protecţie. 

— Da? zise el. 

Cuddy îşi dădu drumul. 

Fruntea masivă a lui Detritus se încreţi. 

— Aă. Nebunule, ce poţi să scoţi din asta? 
zise el. 

Sendivoge se holbă la Detritus, şi-apoi la 
hârtie. Cuddy se tot împingea să se strecoare pe 
lângă trol, care blocase aproape complet uşa. 

— Ce ţi-a venit să-l faci nebun? 

— Sergent Colon, el zis... 

— AŞ putea scoate un coif din ea sau un şir 
de păpuşele, dacă fac rost de nişte foarfeci... 

— Ce vrea să spună... colegul meu, 
domnule, e că poate ne puteţi ajuta în 
cercetările noastre în speța scrisului de pe 
presupusa prezentă foaie de hârtie? zise Cuddy. 
M-a durut, la naiba! 

Sendivoge îl privi miop. 

— Sunteţi gardişti? întrebă el. 

— Eu sunt subagent Cuddy, iar ăsta, zise 


Cuddy arătând în sus, e sub-ar-vrea-el-să-fie- 
agentul Detritus — nu salu... — of... 

Se auzi o bufnitură, şi Detritus se prăvăli 
într-o rână. 

— Aha, de la trupele cu misiuni sinucigaşe? 
zise alchimistul. 

— Îşi revine imediat, zise Cuddy. E de la 
salutat. Îl cam depăşeşte. Ştiţi cum sunt trolii. 

Sendivoge ridică din umeri şi se uită lung la 
scrisul de pe hârtie. 

— Îmi pare... cunoscut, zise el. Am mai 
văzut aşa ceva. la stai... eşti pitic, nu-i aşa? 

— Nasul m-a dat de gol, aşa-i? zise Cuddy. 
Asta mă trădează. 

— Ei, noi încercăm întotdeauna să ajutăm 
comunitatea, oricum, zise Sendivoge. Intraţi, vă 
rog. 

Câteva şuturi cu cizmele cu căpute de fier 
ale lui Cuddy îl aduseră pe Detritus înapoi la 
semiconştienţă, şi el se urni şi-i urmă înăuntru. 

— De ce, ăă, de ce purtaţi cască antişoc, 
domnule? zise Cuddy, pe când înaintau pe 
coridor. 

De jur împrejurul lor se auzea zgomot de 
ciocane. În general, Breasla se afla în plin proces 
de reconstrucţie. 

Sendivoge îşi dădu ochii peste cap. 

— Bile, zise el. Bile de biliard, de fapt. 

— Ştiu şi eu pe cineva care joacă în stilul 
ăsta, zise Cuddy. 

— O, nu. Domnul Silverfish ţinteşte bine. De 
fapt, cam asta e problema. 


Cuddy privi din nou casca de protecţie. 

— E de la fildeş, ştiţi. 

— Aha, zise Cuddy, fără să priceapă, 
elefanții? 

— Fildeş făra elefanţi. Fildeş transmutat. O 
afacere solidă. 

— Credeam că voi vă ocupați de aur. 

— Ah, da. Bineînţeles, voi ăştia ştiţi totul 
despre aur, zise Sendivoge. 

— A, da, zise Cuddy, care reflecta la 
expresia „voi ăştia”. 

— Aurul, zise Sendivoge gânditor, s-a 
dovedit cam dificil... 

— De când tot încercaţi? 

— De trei sute de ani. 

— E cam mult. 

— Dar la fildeş lucrăm de doar o săptămână 
şi merge foarte bine! zise alchimistul repede. Cu 
excepţia unor uşoare efecte secundare pe care, 
fără îndoială, vom reuşi să le eliminăm în scurt 
timp! 

Deschise o uşă. 

Dădea într-o cameră mare, din plin echipată 
cu obişnuitele cuptoare prost ventilate, şiruri de 
creuzete clocotinde şi un aligator împăiat. Erau 
borcane în care pluteau chestii. Aerul mirosea a 
speranţă de viaţă limitată. 

Totuşi, mare parte din echipament fusese 
mutat ca să facă loc unei mese de biliard. Vreo 
şase alchimişti stăteau în jurul ei, cu atitudinea 
celor ce sunt în orice clipă gata s-o rupă la fugă. 

— E a treia pe săptămâna asta, zise 


Sendivoge mohorât. 

Salută din cap o siluetă aplecată deasupra 
unui tac. 

— Aă, domnule Silverfish... începu el. 

—  Linişte! Jucăm! zise  alchimistul-şef 
chiorându-se la bila albă. 

Sendivoge privi la tabela cu scorul. 

— Douăzeci şi unu de puncte, zise el. Pe 
cuvântul meu. Poate că totuşi am adăugat 
camfor exact cât trebuie la nitroceluloză... 

Se auzi un ţăcănit. Bila albă se rostogoli, 
ricoşă din marginea mesei şi începu să 
accelereze. Scoţând fum alb, se năpusti spre un 
grup de bile roşii nevinovate. 

Silverfish scutură din cap. 

— instabil, zise el. Toată lumea /a pământ! 

Cu toţii se pitiră la podea, cu excepţia celor 
doi gardişti, dintre care unul era, ca să zicem 
aşa, pre-pitit, iar al doilea era cu mai multe 
minute în urma evenimentelor. 

Bila neagră decolă propulsată de o coloană 
de flăcări, vâjâi pe lângă faţa lui Detritus lăsând 
în urmă fum negru şi apoi făcu ţăndări o 
fereastră. Bila verde nu se mişca din loc, dar se 
învârtea ca un titirez. Celelalte bile se repezeau 
care încotro şi din când în când izbucneau în 
flăcări sau se izbeau de pereţi. 

O bilă roşie îl pocni pe Detritus între ochi, 
luă o traiectorie curbă înapoi spre masă, se 
înfundă în buzunarul din mijloc şi-apoi explodă. 

Se lăsă liniştea, întreruptă doar de câte-un 
acces de tuse. Silverfish apăru din fumul des şi, 


tremurând, schimbă scorul cu vârful în flăcări al 
tacului său. 

— Unu, zise el. Ei, asta-i. Înapoi la creuzet. 
Să mai comande cineva o masă de biliard... 

— Scuzaţi, zise Cuddy, împungându-l în 
genunchi. 

— Cine-a vorbit? 

— Aici jos! 

Silverfish privi în jos. 

— Oh. Eşti pitic? 

Cuddy îl privi, fără expresie. 

— Eşti uriaş? zise el. 

— Eu? Sigurcă nu! 

— Aha. Atunci trebuie că eu sunt pitic, aşa- 
i? Şi ăsta din spatele meu e un trol, zise Cuddy. 

Detritus luă o poziţie oarecum de drepţi. 

— Am venit să vedem dacă ne puteţi spune 
ce scrie pe hârtia asta, zise Cuddy. 

— Dă, zise Detritus. 

Silverfish privi biletul. 

— A, da, zise el, o chestie de-a bătrânului 
Leonard. Ce-i cu asta? 

— Leonard? întrebă Cuddy. 

Apoi se încruntă spre Detritus. 

— Notează asta, se răsti el. 

— Leonard da Quirm, zise alchimistul. 

Cuddy tot nedumerit arăta. 

— N-ai auzit de el? întrebă Silverfish. 

— Nu cred să fi auzit, domnule. 

— Credeam că toată lumea a auzit de 
Leonard da Quirm. Complet dus cu pluta. Dar şi 
genial. 


— Era alchimist? 

Notează, notează... Detritus, buimac, se 
uita primprejur după un căpătâi de lemn ars şi 
un perete mai la-ndemână. 

— Leonard? Nu. Nu aparţinea Breslei. Sau 
aparţinea tuturor Breslelor, dacă vrei. Se băga în 
toate cele. Meșterea, dacă înţelegi ce vreau să 
spun? 

— Nu, domnule. 

— Mai şi picta, şi-şi făcea de lucru cu 
diverse mecanisme. Tot ce-i trecea prin cap. 

Sau măcar o daltă şi-un ciocan dac-aş găsi, 
gândi Detritus. 

— Asta de-aici, zise Silverfish, e o formulă 
pentru... ei, în fine, nu-i nimic dacă-ţi spun, nu e 
cine ştie ce secret... e formula a ceea ce noi 
numim Pulbere nr. 1. Sulf, salpetru şi cărbune. 
Se foloseşte la făcut artificii. Orice tâmpit poate 
s-o facă. Dar arată ciudat fiindcă e scrisă de-a- 
ndoaselea. 

— Asta pare important, şuieră Cuddy către 
trol. 

— O, nu. Aşa obişnuia el să scrie — invers, 
zise Silverfish. Aşa era el ciudat. Dar foarte 
deştept, cu toate acestea. Aţi văzut portretul 
Monei Ogg pictat de el? 

— Nu cred. 

Silverfish îi  înmână pergamentul lui 
Detritus, care se chiori la el de parcă ar fi înţeles 
ce scrie. Poate ar putea să scrie pe ăsta, se 
gândi el. 

—  Dinţii ei te urmăreau prin cameră. 


Uluitor. De fapt, unii spuneau că te urmăreau şi 
după ce ieşeai din cameră şi dădeai colţul pe 
stradă. 

— Cred că ar trebui să ne adresăm 
domnului da Quirm, zise Cuddy. 

— O, aţi putea face asta, aţi putea, sigur, 
zise Silverfish. Dar s-ar putea ca el să nu fie în 
stare să vă asculte. A dispărut de vreo doi ani. 

„„„Şi atunci după ce găsesc ceva cu care să 
scriu, gândi Detritus, mai trebuie să găsesc pe 
cineva să mă înveţe să scriu... 

— A dispărut? Cum? întrebă Cuddy. 

— Noi credem, zise Silverfish, venind mai 
aproape, că a găsit o metodă ca să se facă 
invizibil. 

— Serios? 

— Fiindcă, zise Silverfish, dând conspirativ 
din cap, nimeni nu l-a mai văzut. 

— Ah, zise Cuddy. Aă. Spun şi eu ce-mi 
trece prin minte, mă înţelegeţi, dar... nu credeţi 
că ar fi putut să plece undeva unde să nu-l puteţi 
vedea? 

— Neee, nu era ăsta stilul bătrânului 
Leonard. Nu era el omul care să dispară. Dar s-ar 
fi putut volatiliza. 

— Oh. 

— Era cam... dezechilibrat, dacă înţelegeţi 
ce vreau să spun. Cu capul prea plin de creieri. 
Ha, mi-aduc aminte că odată a venit cu o idee 
despre cum să stoarcem fulgere din lămâi! Hei, 
Sendivoge, ţi-aduci aminte de Leonard şi lămâile 
lui cu fulgere? 


Sendivoge descrise cerculeţe în dreptul 
tâmplei cu un deget. 

— O, da. „Dacă înfigi tije de cupru şi de zinc 
în  lămâi, hocus-pocus, îţi ies fulgere 
domesticite.” Omul era un idiot! 

— A, nu era idiot, zise Sendivoge, ridicând 
de jos o bilă de biliard scăpată ca prin minune de 
detonare. Doar prea deştept ca să-i fie bine, cum 
spunea bunică-mea. Lămâi cu fulgere! La ce 
foloseşte aşa ceva? Şi cu maşina aia a lui de 
„Voci-din-eter” a fost la fel de rău. Eu i-am spus: 
„Leonard, zic, atunci la ce mai sunt buni 
vrăjitorii, ei? Avem magie cât se poate de 
normală la dispoziţie pentru treburile astea. 
Lămâi cu fulgere? încă puţin şi-o să-mi spui de 
oameni cu aripi”. Şi ştiţi ce mi-a răspuns? Ştiţi ce 
mi-a răspuns? A spus: „Păi, dacă veni vorba...” 
Bietul băiat. 

Până şi Cuddy se alătură râsetelor. 

— Şi aţi încercat? întrebă el după aceea. 

— Ce să încercăm? zise Silverfish. 

— Hă. Hă. Hă, zise Detritus ţinându-se cu 
greu după ceilalţi. 

— Să puneţi tije de metal în lămâi? 

Nu fi tâmpit. 

— Asta litera ce înseamnă? zise Detritus 
arătând spre hârtie. 

Se uitară să vadă. 

— O, ăla nu-i un simbol, zise Silverfish. E 
doar obiceiul lui Leonard. Tot timpul mâăzgălea 
pe marginea hârtiei. Desene, desene, desene. l- 
am spus: „Ar putea să te cheme domnul 


Măzgălici”. 

— Credeam că e ceva de alchimie, zise 
Cuddy. Seamănă puţin cu o arbaletă fără arc. ŞI 
cuvântul ăsta Ennognu. Ce înseamnă? 

— Habar n-am. Mie-mi sună a ceva barbar. 
Oricum... dacă asta e tot, domnule gardist... noi 
avem cercetare serioasă de făcut, zise Silverfish, 
aruncând bila de fildeş fals în aer şi prinzând-o. 
Nu suntem cu toţii visători cu ochii deschişi, ca 
bietul Leonard. 

— Ennognu. zise Cuddy, întorcând hârtia în 
toate direcţiile. U-n-g-o-n-n-e. 

Silverfish scăpă bila. Cuddy reuşi să se 
ascundă în spatele lui Detritus în ultima clipă. 


— Eu am mai făcut asta, zise sergentul 
Colon în timp ce se apropia de Breasla Bufonilor 
împreună cu Nobby. Când sun la uşă, să stai lipit 
de perete, bine? 

Soneria avea forma unei perechi de sâni 
artificiali, din aceia care-s extraordinar de 
amuzanţi pentru jucătorii de rugby şi pentru 
persoanele cărora li s-a extirpat simţul umorului. 
Colon îi trase una, rapid, şi-apoi plonjă la 
adăpost. 

Se auzi un chiot, vreo câteva claxoane, un 
cântecel care trebuie să i se fi părut tare vesel 
nu se ştie cui, apoi se deschise o uşiţă deasupra 
soneriei şi pe ea ieşi, încetişor, o tartă cu cremă 
ţinută de-un braţ de lemn. Apoi braţul se frânse 
şi tarta căzu grămadă, lângă piciorul lui Colon. 

— Trist, nu-i aşa? zise Nobby. 


Uşa se deschise greoi, dar doar de câteva 
degete, şi un clovn mititel îl privi scrutător. 

— la zi, ia zi, ia zi, spuse el, de ce a bătut 
grăsanul la uşă? 

— Nu ştiu, zise Colon automat. De cea 
bătut grăsanul la uşă? 

Se priveau unul pe altul, împiedicaţi în 
poantă. 

— Asta am întrebat eu, zise clovnul cu 
reproş. Avea o voce deprimată, deznădăjduită. 

Sergentul Colon puse cap compas spre 
sănătatea mintală. 

— Sunt sergentul Colon, din Patrula de 
Noapte, zise el, şi ăsta de-aici e caporalul Nobbs. 
Am venit să vorbim cu cineva despre omul 
care... a fost găsit în râu, OK? 

— A. Da. Bietul Frate Beano. Păi, atunci mai 
bine aţi intra, zise clovnul. 

Nobby era cât pe ce să împingă uşa, să 
intre, dar Colon îl opri şi, în tăcere, arătă cu 
degetul deasupra uşii. 

— Pare să fie o găleată cu var sus pe uşă, 
zise el. 

— Chiar aşa? zise clovnul. 

Era tare mărunt, cu nişte ghete uriaşe care- 
i dădeau alura unui L mare de tipar. Faţa o avea 
tencuită cu fard de culoarea pielii, pe care 
fuseseră pictate nişte sprâncene încruntate 
amarnic. Părul îl avea făcut din nişte mopuri 
vechi, vopsite în roşu. Nu era gras, dar avea 
băgat în pantaloni un fel de cerc menit să-l facă 
să pară amuzant de obez. O pereche de bretele 


de cauciuc, care făceau să-i salte nădragii la 
fiecare pas, veneau să întregească imaginea 
deplinului, desăvârşitului tembel. 

— Da, zise Colon. Este. 

— Sigur? 

— Absolut. 

— Imi pare rău, zise clovnul. E o prostie, 
ştiu, dar e tradiţională, oarecum. Aşteptaţi o 
clipă. 

Se auzi cum cineva târăşte şi potriveşte o 
scară, apoi diverse zăngăneli şi înjurături. 

— Gata, acum intraţi. 

Clovnul îi conduse prin loja portarului. Nu se 
auzea decât clămpănitul ghetelor sale pe pavaj. 
Apoi păru să-i vină o idee. 

— Nu prea am şanse, ştiu, dar poate 
vreunul dintre dumneavoastră ar dori să-mi 
miroasă floarea de la butonieră? 

— Nu. 

— Nu. 

— Nu, presupun că nu. 

Clovnul suspină. 

— Nu e uşor, să ştiţi. Clovneria, vreau să 
spun. Sunt de gardă la poartă pen' că-s pedepsit. 

— Serios? 

— Nu reuşesc să ţin minte: plângi la 
suprafaţă şi râzi în interior sau altfel? Mereu le- 
ncurc. 

— Cu privire la Beano ăsta... începu Colon. 

— Tocmai ce-i facem funeraliile, zise clovnul 
cel mărunt. De-asta am pantalonii în bernă. 

leşiră din nou la lumina soarelui. 


Curtea interioară era înţesată cu clovni şi 
bufoni. Zurgălăii clincăneau în adierea vântului. 
Câte-o rază de soare sclipea, reflectată de nasuri 
roşii şi de câte-un jet de apă scăpat, de emoție, 
din vreo falsă butonieră. 

Clovnul îi conduse pe gardişti până la un 
rând de bufoni. 

— Sunt sigur că Doctorul Whiteface*? vă va 
primi de îndată ce terminăm, zise el. Apropo, 
numele meu e Boffo. 

Şi întinse, plin de speranţă, mâna. 

— Nu i-o strânge, avertiză Colon. 

Boffo se dezumflă. 

O fanfară începu să cânte, şi din capelă ieşi 
o procesiune de membri ai Breslei. Cu câţiva 
paşi înaintea celorlalţi mergea un clovn, purtând 
o urnă mică. 

— E foarte emotionant, spuse Boffo. 

Pe un podium, de cealaltă parte a curţii, 
aştepta un clovn gras cu pantaloni lălăi, bretele 
enorme, un papion care se rotea leneş în bătaia 
vântului şi cu joben. Faţa îi fusese pictată ca o 
chintesenţă a nefericirii. Tinea în mână o băşică 
pe-un băț. 

Clovnul cu urna ajunse la podium, urcă 
treptele şi aşteptă. 

Fanfara tăcu. 

Clovnul cu jobenul îl lovi pe purtătorul urnei 
cu băşica-n cap — o dată, de două ori, de trei 
ori... 

Purtătorul urnei înaintă, mişcă din perucă, 

apucă într-o mână urna şi în cealaltă cingătoarea 
clovnului şi, cu mare solemnitate, îi turnă 
celuilalt în pantaloni cenuşa răposatului Frate 
Beano. 

Din asistenţă se ridică un suspin. Fanfara 
atacă imnul clovnilor, Marşul Idioților, iar capătul 
trombonului zbură cât colo şi lovi un clovn în 
ceafa. Acesta se întoarse şi trimise un pumn 
către clovnul din spatele lui, care însă evită 
lovitura, astfel că un al treilea clovn fu aruncat 
direct în toba mare, spărgând-o. 

Colon şi Nobby se priviră şi scuturară din 
cap. 

Boffo scoase o batistă mare, roşu cu alb, şi- 
şi suflă nasul cu un zgomot amuzant de claxon. 

— Clasic, zise el. Exact cum şi-ar fi dorit. 

— Ai vreo idee cum s-a întâmplat? întrebă 
Colon. 

— O, da. Fratele Grimaldi a făcut schema 
călcâi-şi-vârf şi-a răsturnat urna în... 

— Vreau să spun, cum a murit Beano? 

— Aă. Noi credem că a fost un accident, 
zise Boffo. 

— Un accident, zise Colon sec. 

— Da. Aşa crede doctorul Whiteface. 

Clovnul aruncă o privire scurtă în sus. Ei îi 
urmăriră ochii. Acoperişurile Breslei Asasinilor se 
vedeau chiar alături de ale Breslei Bufonilor. Nu 
se făcea să superi asemenea vecini, mai ales 
dacă singura armă pe care-o aveai la dispoziţie 
era o tartă cu cremă, cu muchie de aluat fraged. 

— Aşa crede doctorul Whiteface, spuse din 


nou Boffo privindu-şi uriaşele ghete. 

Sergentul Colon prefera o viaţă liniştită. Şi 
oraşul se putea lipsi de un clovn sau doi. In 
opinia lui, dacă ar fi dispărut clădirea cu totul, 
lumea ar fi devenit un loc mai fericit, categoric. 
Şi totuşi... şi totuşi... pe cuvânt, n-avea idee ce 
dăduse peste gardişti în ultima vreme. Era din 
cauza lui Morcove, asta era. Până şi bătrânul 
Vimes se molipsise. Nu mai lăsăm lucrurile aşa 
cum au căzut... 

— Poate curăța un ciomag, să zicem, şi s-a 
descărcat accidental, zise Nobby. Şi el se 
molipsise. 

— Nimeni n-ar fi vrut să-l ucidă pe tânărul 
Beano, zise clovnul încet. Era un suflet prietenos. 
Avea prieteni pretutindeni. 

— Aproape pretutindeni, zise Colon. 

Înmormântarea se încheiase. Măscăricii, 
bufonii şi clovnii plecau fiecare în treaba lui, 
înghesuindu-se şi blocându-se prin diferite uşi în 
decursul operaţiunii. Se iscă o mare îmbrânceală 
şi îmbulzeală, cu claxonat din nasuri şi căzut 
grămadă. Era o scenă în stare să facă un om 
fericit să-şi taie venele într-o frumoasă dimineaţă 
de primăvară. 

— Tot ce ştiu eu, zise Boffo abia auzit, e că 
ieri când l-am văzut arăta foarte... ciudat. L-am 
strigat când a ieşit pe poartă şi... 

— Cum adică ciudat? zise Colon. 

Acum detectivez, gândi el, cu o vagă adiere 
de mândrie. Lumea mă Ajută în Cercetările mele. 

— Nu ştiu. Ciudat. Parcă nu era el... 


— Şi asta era ieri? 

— O, da. leri-dimineaţă. Sunt sigur, fiindcă 
eram de serviciu... 

— leri-dimineaţă? 

— Aşa cum ţi-am spus, domnu'. Acuma, 
eram toţi cam zguduiţi după explozie... 

— Frate Boffo! 

— O, nu... îngână clovnul. 

Cineva se îndrepta cu paşi mari spre ei. O 
fiinţă înspăimântătoare. 

Niciun clovn nu era amuzant. Aici stătea tot 
rostul unui clovn. Oamenii râdeau de clovni, dar 
numai din teamă. Rațiunea de a fi a clovnilor era 
ca, după ce-i vedeai, orice altceva ţi s-ar fi 
întâmplat să ţi se pară plăcut. Era plăcut să ştii 
că există cineva care stă mai prost decât tine. 
Cineva trebuia să fie bătaia de joc a universului. 

Dar până şi clovnii se tem de ceva, şi acest 
ceva e clovnul cu faţa albă. Acela care niciodată 
nu se nimereşte în calea tartelor. Acela în haine 
albe lucitoare şi cu machiaj alb mat. Acela cu 
pălărioara ascuţită, gura îngustă şi sprâncene 
negre delicate. 

Doctorul Whiteface. 

— Cine sunt aceşti domni? se răsti el. 

— Aă... începu Boffo. 

— Garda de Noapte, domnule, zise Colon 
salutând. 

— Şi de ce sunteţi aici? 

—  Investigăm cercetările noastre privind 
decesul fatal al clovnului Beano, domnule, zise 
Colon. 


— Mi se pare că asta ţine de treburile 
Breslei, sergent. Nu crezi? 

— Păi, domnule, a fost găsit în... 

— Sunt convins că nu e nevoie să deranjăm 
Garda cu aşa ceva, zise doctorul Whiteface. 

Colon ezită. Prefera să dea ochii cu doctorul 
Cruces decât cu apariţia asta. Cel puţin pentru 
asasini era normal să fie neplăcuţi. Plus că mare 
diferenţă între clovni şi mimi nu era, dacă stăteai 
să te gândeşti. 

— Nu, domnule, zise el. E evident că a fost 
un accident, corect? 

— Desigur. Fratele Boffo vă va conduce la 
uşă, zise clovnul-şef. După care, adăugă el, se va 
prezenta la mine în birou. A înţeles? 

— Da, doctore Whiteface, bâigui Boffo. 

— Ce-o să-ţi facă? întrebă Nobby, pe când 
se îndreptau spre poartă. 

— Var în pălărie, probabil, zise Boffo. O 
tartă în figură, dacă am noroc. 

— Le deschise portiţa mică. 

— Mulţi dintre noi nu-s de acord cu asta, 
şopti el. Nu văd de ce ticăloşii ăia să scape 
basma curată. Ar trebui să ne ducem cu toţii la 
Asasini şi să lămurim treaba. 

— De ce la Asasini? întrebă Colon. De ce să 
fi ucis ei un clovn? 

Boffo facu o mutră vinovată. 

— Eu n-am spus nimic! 

Colon se încruntă la el. 

— Aici e clar că se-ntâmplă ceva ciudat, 
domnu' Boffo. 


Boffo privi înjur, părând că se aşteaptă în 
orice clipă la o tartă răzbunătoare cu cremă. 

— Voi găsiţi-i nasul, şuieră el. Doar găsiţi-i 
nasul. Sărmanul lui nas! 

Poarta se trânti în urma lor. 

— Sergentul Colon se-ntoarse spre Nobby. 

— Avea corpul delict un nas, Nobby? 

— Da, Fred. 

— Şi-atunci ăsta ce voia? 

— Habar n-am. 

Nobby îşi scărpină un furuncul promiţător. 

— Poate vorbea despre un nas fals. Ştii tu. 
Unul d-alea roşii cu elastic? Alea — se strâmbă 
Nobby — care cred ei că-s aşa de amuzante. Că 
d-ăla n-avea. 

Colon bătu scurt la uşă, având grijă să nu se 
afle în calea vreunei vesele capcane amuzante. 

Ferestruica se deschise. 

— Da? şuieră Boffo. 

— Vorbeai despre nasul lui fals? întrebă 
Colon. 

— Despre ăla adevărat! Acum căraţi-vă! 

Ferestruica se trânti la loc. 

— E dus, zise Nobby ferm. 

— Beano avea un nas adevărat. Ţie ţi s-a 
părut că arăta în neregulă? zise Colon. 

— Nu. Avea vreo două găuri. 

— Ei, nu ştiu cum e cu nasurile, zise Colon, 
dar ori Fratele Boffo greşeşte total, ori aici se- 
ntâmplă ceva suspect. 

— Adică ce? 

— Păi, Nobby, tu eşti cum s-ar zice un 


soldat de carieră, aşa-i? 

— Corect, Fred. 

— Câte eliminări** dezonorante ai avut? 

— O mulţime, zise Nobby cu mândrie. Dar 
le oblojesc c-o cataplasmă. 

— Ai fost pe multe câmpuri de luptă, nu-i 
aşa? 

— Cu zecile. 

Sergentul Colon dădu din cap. 

— Deci, ai văzut o sumedenie de cadavre, 
nu, când te îngrijeai de cei căzuţi... 

Caporalul Nobbs încuviinţă. Ştiau amândoi 
că „a se îngriji” însemna să recoltezi diversele 
bijuterii personale şi să le furi cizmele. Multe 
erau îndepărtatele câmpuri de bătaie pe care 
ultima privelişte din viaţa inamicilor răniţi de 
moarte fusese caporalul Nobbs îndreptându-se 
spre ei cu un sac, un cuţit şi o expresie calculată. 

— E păcat să laşi lucruri bune să se piardă, 
zise Nobby. 

— Deci, ai văzut cum morţii se fac... mai 
morţi, zise sergentul Colon. 

— Mai morţi decât morţi? 

— Ştii tu. Mai stârvoşi, zise sergenul Colon, 
expert legist. 

— Adică se fac ţepeni şi vineţi şi d-astea? 

— Corect. 

— Şi pe urmă aşa, scârboşi şi zemuinzi... 


33 Joc de cuvinte în engleză: „dishonourable discharge” înseamnă 
eliminarea unei persoane din armată în urma unor infracţiuni de 
care s-a făcut vinovat, dar „discharge” înseamnă şi secreție, 
scurgere, zemuire. (n. tr.) 


— Da, destul... 

— Acuma, la ăştia e mai uşor să le scoţi 
inelele, să ştii... 

— Ideea e, Nobby, că poţi să-ţi dai seama 
cât de vechi e un cadavru. De pildă, clovnul ăla. 
L-ai văzut şi tu, ca şi mine. Cam cât ai zice că 
avea? 

— Păi, vreun metru şaptezeci, zic eu. 
Cizmele nu-i veneau bine, asta-i clar. Prea lălâi. 

— Vreau să spun, de cât timp era mort. 

— De vreo două zile. Poţi să-ţi dai seama 
fiindcă are... 

— Şi-atunci cum se face că Bolfo l-a văzut 
ieri de dimineaţă? 

Merseră agale înainte. 

— Da, e cam complicată asta, zise Nobby. 
Ai dreptate. Căpitanul o să fie foarte interesat, 
cred. Poate era zombi? 

— Nu prea cred. 

— Niciodată nu i-am înghiţit pe zombi, zise 
Nobby gânditor. 

— Serios? 

— Mereu era al naibii de greu să le furi 
cizmele. 

Sergentul Colon salută din cap un cerşetor 
aflat în trecere. 

— Tot mai faci dansuri populare în serile 
libere, Nobby? 

— Da, Fred. Săptămâna asta exersăm „La 
cules de liliac”. Are un pas foarte complicat cu 
dublă încrucişare. 

— Clar că eşti un om cu multiple segmente, 


Nobby. 

— Doar dacă nu pot scoate altfel inelele, 
Fred. 

— Ce vreau să spun e că prezinţi o 
dihotomie incitantă. 

Nobby dădu un şut într-un căţel mic şi 
jumulit. 

— lar ai citit cărţi, Fred? 

— Tre’ să-mi cultiv mintea, Nobby. Din 
cauza recruţilor ăstora noi. Morcove mai tot 
timpul are nasul într-o carte, Angua ştie cuvinte 
pe care eu tre’ să le caut în dicţionar, până şi 
juma” de buletin e mai deştept ca mine. Îmi tot 
păşesc pe filetele nervoase. Sunt cam 
subînzestrat la capitolul cap. 

— Eşti mai deştept ca Detritus, zise Nobby. 

— Aşa-mi spun şi eu. Îmi spun: „Fred, fie ce- 
o fi, eşti mai deştept ca Detritus”. Dar pe urmă 
îmi spun: „Fred, şi drojdia e”. 


Bărbatul întoarse spatele ferestrei. 

Aşa deci. Afurisita de Gardă! 

Afurisitul ăla de Vimes! Era exact omul 
nepotrivit la locul nepotrivit. De ce nu sunt în 
stare oamenii să înveţe din lecţiile istoriei? Omul 
ăsta are trădarea încuibată în gene! Cum să 
poată fi condus oraşul aşa cum se cuvine cu un 
asemenea om prin preajmă, care scormoneşte 
pretutindeni? Nu pentru asta există Garda. 
Gardiştii trebuie să facă ceea ce li se spune şi să 
aibă grijă ca şi ceilalţi să facă la fel. 

Unul ca Vimes poate să dea totul peste cap. 


Nu pentru că ar fi deştept. Un gardist deştept e o 
contradicţie în termeni. Dar şi o simplă 
întâmplare poate crea probleme. 

Gonne era pe masă. 

— Ce să fac cu Vimes? 

Ucide-l. 


Angua se trezi. Era aproape de prânz, se 
afla în propriul pat, în casa doamnei Cake, şi 
cineva bătea la uşă. 

— Mmm? zise ea. 

— lo nu ştiu. Să-i spun să plece? zise o voce 
cam de la nivelul clanţei. 

Angua chibzui rapid. Ceilalţi chiriaşi o 
avertizaseră despre asta. Işi aşteptă semnalul de 
intrare. 

— O, mulţumesc, dragă. Uitasem, zise 
vocea. 

Trebuia să-ţi alegi bine momentul, cu 
doamna Cake. Nu era simplu să locuieşti într-o 
casă condusă de cineva a cărui minte avea doar 
o legătură nominală cu prezentul. Doamna Cake 
era paranormală. 

— lar aveţi precogniţia pornită, doamnă 
Cake, zise Angua dându-se jos din pat şi 
scotocind la repezeală prin maldărul de haine de 
pe scaun. 

— Unde-am ajuns? întrebă doamna Cake, 
de dincolo de uşă. 

— Tocmai aţi spus: „Nu ştiu, să-i spun să 
plece?”, doamnă Cake, zise Angua. 

Hainele! Asta era problema, de fiecare 


dată! Măcar vârcolacii bărbaţi trebuiau doar să 
se-ngrijească de o pereche de chiloţi şi puteau 
zice c-au fost la jogging. 

— Bun. Doamna Cake tuşi. E un tânăr la 
parter şi-ntreabă de tine, zise ea. 

— Cine e? întrebă Angua. 

Urmă o scurtă tăcere. 

— Da, cred că se potriveşte, zise doamna 
Cake. Scuze, dragă. Capăt nişte dureri de cap 
teribile dacă oamenii nu completează întrebările 
care trebuie. Eşti umană“, dragă? 

— Puteţi intra, doamnă Cake. 

Camera nu era cine ştie ce. Era mai mult 
maro. Podea de linoleum maro, pereţi maro, 
deasupra patului maro un tablou înfăţişând un 
cerb maro atacat de câini maro pe-o costişă 
maro şi în fundal un cer care, contrar oricărei 
înţelepciuni meteorologice, era maro. Exista şi- 
un şifonier maro. Poate, cine ştie, dacă ţi-ai fi 
croit drum printre misterioasele paltoane vechi” 
care atârnau în el, ai fi răzbătut până pe-un 
tărâm magic plin de animale vorbitoare şi 
spiriduşi, dar probabil că n-ar fi meritat 
osteneala. 

Doamna Cake intră. Era o femeie mărunţică 
şi grasă, care-şi compensa lipsa de înălţime 
purtând o uriaşă pălărie neagră; nu din cea 
ascuţită de vrăjitoare, ci una încărcată cu păsări 
împăiate, fructe de ceară şi diverse alte obiecte 

decorative; toate vopsite în negru. Angua o 
simpatiza. Camerele ei erau curate, chiriile 
erau mici, şi doamna Cake era foarte 
înţelegătoare cu persoanele care duceau vieţi 
mai neobişnuite şi aveau, să zicem, o aversiune 
faţă de usturoi. Fiica ei era vârcolac şi ea 
înţelegea pe deplin necesitatea ferestrelor de la 
parter şi a uşilor prevăzute cu clanţe lungi, care 
să poată fi deschise cu laba. 

— E îmbrăcat în zale, zise doamna Cake, 
care avea în fiecare mână câte o găleată cu 
pietriş. Şi are săpun în urechi. 

— Ah. Aă. Bine. 

— lo pot să-i spun să plece, dacă vrei, zise 
doamna Cake. Aşa fac mereu dacă vine lume 
proastă. Mai ales dacă au ţepe cu ei. Nu suport 
chestii d-astea, oameni care fac mizerie pe holuri 
sau flutură torţe şi alte alea p-aici. 

— Cred că ştiu cine e, zise Angua. Mă ocup 
eu. 

Şi-şi băgă cămaşa în pantaloni. 

— Trage uşa după tine dacă ieşi, strigă 
doamna Cake după ea, pe când trecea pe hol. Eu 
mă duc să-i schimb domnului Winkins ţărâna din 
sicriu, că are dureri de spate. 

— Mie chestia aia îmi seamănă a pietriş, 
doamnă Cake. 

— Da, e ortopedic! 

Morcove aştepta respectuos pe prag, cu 
coiful sub braţ şi cu o expresie foarte stânjenită 
pe chip. 

— Ei? zise Angua, nu fără blândeţe. 

— Aă. Bună dimineaţa. M-am gândit, ştii, că 
poate, că tu nu prea cunoşti oraşul, şi eu aş 
putea, dacă vrei, dacă nu te deranjează, cum 
mai e destul până intrăm în tură... să-ţi arăt 
împrejurimile? 

Pentru o clipă, Angua crezu că s-a molipsit 
de precogniţia doamnei Cake. Prin minte îi 
fulgerau diverse viitoruri. 

— N-am luat micul dejun, zise ea. 

— La birtul piticesc al lui Gimlet, în strada 
Odgonului, se serveşte un mic dejun foarte bun. 

— E amiază. 

— Pentru Patrula de Noapte, e ora micului 
dejun. 

— Sunt practic vegetariană. 

— Au şobolani de soia. 

Ea se dădu bătută. 

— Mă duc să-mi iau haina. 

— Hă, hă, zise o voce încărcată de cinism 
usturător. î 

Ea privi în jos. În spatele lui Morcove şedea 
Gaspode, şi încerca să se uite urât în timp ce se 
scărpina în disperare. 

—  Astă-noapte am alergat o pisică 
împreună, de-am urcat-o-n copac, zise Gaspode. 
Tu şi cu mine, da? Am putea s-o scoatem la 
capăt. Destinul ne-a adus împreună, ca să mă 
esprim aşa. 

— Dispari. 

— Pardon? zise Morcove. 

— Nu tu. Câinele ăla. 


Morcove se-ntoarse. 

— Asta? Chiar te deranjează? E un căţel 
simpatic. 

— Ham, ham, biscuit. 

Morcove îşi controlă automat buzunarele. 

— Vezi? zise Gaspode. Băiatu' ăsta e 
Domnu' Gâgă, am dreptate? 

— Câinii au voie în prăvăliile piticeşti? 
întrebă Angua. 

— Nu, răspunse Morcove. 

— Doar atârnaţi în cârlig, zise Gaspode. 

— Serios? Mie-mi convine, zise Angua. Hai 
să mergem. 

— Vegetariană? mormăi Gaspode, pornind- 
o şontăc după ei. Vai de mine. 

— Taci din gură. 

— Pardon? zise Morcove. 

— Gândeam şi eu cu voce tare. 


Perna lui Vimes era tare şi rece. El o pipăi 
prudent. Era tare şi rece deoarece nu era o 
pernă, ci o masă. Obrazul părea să îi fie încleiat 
de ea, şi el nu dorea să speculeze cu ce anume. 

Nu apucase nici măcar să-şi scoată armura. 

Dar reuşi să-şi dezlipească un ochi. 

Scrisese ceva în blocnotes. În încercarea de 
a înţelege lucrurile. Şi pe urmă adormise. 

Cât era ceasul? Nu era vreme de privit 
înapoi. 

Descifră: 

Furat dela Breasla Asasinilor: gonne > 
Hammerhock ucis. 


Miros de artificii. Bucată de plumb. 
Simboluri Alchimice. Al 2lea cadavru în râu. Un 
clovn. Unde era nasul roşu? 

Gonne. 

Privi fix notițele mâăzgălite la repezeală. 

Sunt pe drum, se gândi el. Nu-i nevoie să 
ştiu unde duce. Trebuie doar să-l urmez. 
Întotdeauna există o nelegiuire, dacă o cauţi 
destul de atent. Şi Asasinii sunt amestecați 
undeva prin treaba asta. 

Urmăreşte fiecare indiciu. Controlează 
fiecare detaliu. Fragment cu fragment, 
perseverează. 

Mi-e foame. 

Se ridică în picioare, clătinându-se, şi-şi 
privi fața în oglinda crăpată de deasupra 
ligheanului. 

Evenimentele zilei precedente  picurau 
treptat prin filtrul îmbâcsit al memoriei lui. În 
centrul tuturor trona faţa lordului Vetinari. Vimes 
se înfuria doar gândindu-se la el. Cu câtă 
indiferenţă îi vorbise, spunându-i să nu se 
intereseze de furtul comis la... 

Vimes îşi privi fix imaginea... ceva îi ciupi 
urechea şi făcu sticla ţăndări. 

Vimes se holbă la gaura din tencuială, 
înconjurată de ceea ce mai rămăsese din rama 
oglinzii. În jurul lui, sticla poleită cădea pe podea, 
cu sunet de clopoței. 

Vimes rămase înlemnit câteva clipe lungi. 

Apoi picioarele lui, ajungând la concluzia că 
nu-i creierul acasă, îi trântiră restul trupului la 


podea. 

Se auzi încă un clinchet şi-o sticlă de 
jumătate de Bearhugger's explodă pe birou. 
Vimes nici nu-şi amintea s-o fi cumpărat. 

Înaintă de-a buşilea, ajunse lângă fereastră 
şi se ridică în picioare, lipit de perete. 

Prin minte îi fulgerau imagini. Piticul mort. 
Gaura din zid... 

Un gând părea că-i încolţeşte din şale şi se 
răspândeşte în sus până la creier. Pereţii ăştia 
sunt din şipci şi ipsos, şi mai sunt şi vechi; dacă 
te străduieşti niţel, poţi să-i străpungi cu degetul. 
Cât despre o bucată de metal... 

Se aruncă la podea în acelaşi timp în care 
un pocnet vestea apariţia unei găuri în zid, lângă 
fereastră. Aerul se umplu de praf de ipsos. 

Arbaleta lui era rezemată de perete. Nu era 
ţintaş expert, dar, la naiba, cine era? Doar o- 
ndreptai spre ţintă şi trăgeai. O trase spre el, se 
întoarse pe spate, îşi băgă piciorul în scăriţa ei şi 
trase de coardă până o auzi intrând în locaşul ei. 

Apoi se răsuci să ajungă într-un genunchi şi 
potrivi o săgeată în poziţie de tragere.. 

O catapultă, asta trebuie să fie. Musai. Ceva 
construit pe măsura unui trol, poate. De undeva 
de pe acoperişul Operei, sau de altundeva la fel 
de sus... 

Atrage-le focul, atrage-le focul... luă coiful 
şi-l ridică în vârful unei săgeți. Ce-avea de făcut 
era să se ghemuiască sub fereastră şi... 

Se gândi o clipă. Apoi se târî până într-un 
colţ al camerei, unde stătea sprijinită o prăjină 


cu un cârlig în vârf. Pe vremuri, o foloseau ca să 
deschidă ferestrele de sus, demult cimentate de 
rugină. 

Îşi puse coiful în vârful prăjinii, se îndesă în 
colţul camerei şi, cu un oarecare efort, ridică 
prăjina astfel ca doar o bucăţică de coif să se 
vadă deasupra pervazu... 

Poc. 

Din podea zburară aşchii, dintr-un loc unde 
ar fi incomodat serios pe cineva care ar fi stat 
lungit pe jos ca să ridice, cu prudenţă, un coif- 
momeală în vârful unui băț. 

Vimes zâmbi. Cineva încerca să-l ucidă, şi 
asta îl facea să se simtă mai plin de viaţă decât 
se simţise de zile-ntregi. 

Şi acel cineva era şi niţeluş mai puţin 
inteligent decât el. Aceasta era o calitate pentru 
care puteai să te rogi s-o aibă orice candidat la 
titlul de ucigaş al tău. 

Lăsă prăjina să cadă, ridică arbaleta, se 
aruncă prin faţa ferestrei, trase spre o siluetă 
neclară aflată vizavi, pe acoperişul Operei, de 
parcă arbaleta ar fi putut lovi ceva de la 
asemenea distanţă, străbătu camera dintr-un 
salt şi deschise uşa. Ceva se înfipse în cadrul uşii 
chiar când canatul se închidea în urma lui. 

Apoi în jos pe scara de serviciu, afară pe 
uşă, sus pe acoperişul privăţii, sari în Aleea 
Pumnului, urcă pe scara din dos a lui Zorgo 
Retrofrenologul*”, intră în sala lui de operaţii şi 


37 Treaba stă aşa. Frenologia, după cum ştie toată lumea, e o 
metodă de a citi caracterul, aptitudinile şi abilităţile cuiva 


direct la geam. 

Zorgo şi pacientul lui din acel moment îl 
priveau curioşi. 

Acoperişul domnului Pugnant era neocupat. 
Vimes se întoarse şi întâlni două priviri 
nedumerite. 

— 'Neaţa, căpitane Vimes, zise 
retrofrenologul, care încă ţinea ciocanul ridicat 
într-o mână masivă. 

Vimes zâmbi agitat. 

— Mi s-a părut... începu el şi continuă 
repede, că am văzut un fluture rar şi interesant 
pe acoperişul de colo. 

Trolul şi pacientul priviră politicoşi pe lângă 
el. 

— Dar nu era, zise Vimes. 

Se întoarse la uşă. 

— Scuze de deranj, zise el şi plecă. 

Pacientul lui Zorgo privi în urma lui cu 
interes. 

— Parcă avea o arbaletă, nu? zise el. Cam 
ciudat, să pleci cu arbaleta după fluturi rari şi 
interesanti. 

Zorgo potrivi mai bine caroiajul aplicat pe 
teasta cheală a pacientului. 


examinându-i umflăturile şi adânciturile de pe cap. Drept urmare - 
conform acelui gen de gândire logică ce caracterizează mintea 
cetățeanului din Ankh-Morpork ar trebui să fie posibil să modelezi 
caracterul cuiva provocăndu-i umflături atent calibrate în locurile 
corespunzătoare. Poţi să intri într-o prăvălie şi să comanzi un 
temperament artistic cu tendinţă la introspecţie şi garnitură de 
isterie. Ceea ce capeti, de fapt, sunt lovituri în cap cu o serie de 
ciocane de diferite dimensiuni, dar schema creează locuri de muncă 
şi menţine banii în circulaţie, şi ăsta-i esenţialul. 


— N-am idee, zise el. Presupun că-i opreşte 
să provoace atâtea nenorocite de furtuni. 

Ridică din nou ciocanul. 

— Acuma, ce căutam noi să obţinem azi? 
Hotărâre, da? 

— Da. Adică nu. Poate. 

— Corect. 

Zorgo îşi fixă ţinta. 

— Asta, zise el, în deplin acord cu adevărul, 
n-o să doară niciun pic. 


Era mai mult decât un simplu birt. Era un fel 
de centru al comunităţii piticeşti şi un loc de 
întâlnire. Vorbăria încetă când intră Angua, 
aplecându-se aproape până-n pământ, apoi 
reîncepu, puţin mai tare şi cu ceva râsete, când 
în urma ei apăru Morcove. El făcu vesel cu mâna 
celorlalţi muşterii. 

Apoi dădu atent la o parte două scaune. 
Aveai, la limită, loc să şezi drept, cu condiţia să 
şezi pe podea. 

— Foarte... drăguţ, zise Angua. Etnic. 

— Vin foarte des aici, zise Morcove. 
Mâncarea e bună şi, bineînţeles, e folositor să 
simţi pulsul temeliei societăţii. 

— Asta e uşor de făcut aici, categoric, zise 
Angua şi râse. 

— Pardon? 

— Păi, vreau să spun, temelia... e mult... 
mai aproape... 

Simţea cum parcă i se cască o groapă sub 
picioare, cu fiecare cuvânt mai largă. Zgomotul 


vocilor încetase iar. 

— Aă, zise Morcove privind-o fix. Cum să 
formulez asta? Lumea vorbeşte pe piticeşte... 
dar ascultă pe omeneşte. 

— Scuze. 

Morcove  zâmbi, apoi îi facu semn 
bucătarului de după tejghea şi-şi drese glasul cu 
mult zgomot. 

— Cred că am o bomboană de tuse pe 
undeva... începu Angua. 

— Eu doar comandam micul dejun, zise 
Morcove. 

— Ştii meniul pe de rost? 

— O, da. Dar îl au şi scris pe perete. 

Angua se întoarse şi privi din nou la ceea ce 
luase drept nişte zgârieturi întâmplătoare. 

— E în Oggham, zise Morcove. O străveche 
şi poetică scriere runică ale cărei origini se pierd 
în negura timpurilor, dar se crede că a fost 
inventată chiar înaintea zeilor. 

— Vai de mine! Şi ce scrie? 

Morcove îşi drese glasul de-adevăratelea, 
de data asta. 

Cârnat, ou, fasole şi şobolan 12 p. 
Cârnat, şobolan şi friganea 10 p. 
Şobolan cu brânză şi smântână 9 p. 
Şobolan cu fasole 8 p. 

Şobolan cu ketchup 7 p. 

Şobolan 4 p. 


— De ce costă ketchupul aproape cât şi 


şobolanul? întrebă Angua. 
— Ai gustat vreodată şobolan fără ketchup? 


zise Morcove. Oricum, pentru tine am comandat 
pâine piticească. Ai mâncat vreodată pâine 
piticească? 

— Nu. 

— Toată lumea ar trebui să guste, o dată-n 
viaţă, zise Morcove. 

Păru să chibzuiască la ce spusese. 

— Majoritatea aşa fac, adăugă el. 


La trei minute şi jumătate după ce se 
deşteptase, căpitanul Samuel Vimes, din Patrula 
de Noapte, se împletici în sus pe ultimele câteva 
trepte ce duceau pe acoperişul Operei oraşului, 
gâfâi convulsiv şi dădu la boboci allegro ma non 
troppo. 

Apoi se rezemă de zid, cu arbaleta 
pregătită, fluturând-o vag de colo colo. 

Nu mai era nimeni pe acoperiş. Doar ţiglele 
de plumb, cât vedeai cu ochii, absorbind lumina 
dimineţii. Deja era aproape prea cald ca să te 


38 sobolanul cu brânză şi smântână este doar una dintre faimoasele 
mâncări din Lumea-Disc ce pot fi procurate în cosmopolitul oraş 
Ankh-Morpork. Conform publicaţiei La Bună Venită în Ankh-Morpork, 
Oraşulu celor O Miie de Surprize, editată de Breasla Negustorilor: 
„Asemenea de vânzare în ale sale îmbielşugate prăvălii suntu 
Slumpie, Draci cu Gem, Fikkun Haddock, Budincă Bocită, Clooty 
Dumplings* şi, a nu se uita. Sandviş cu Oase**, făcut din cele mai 
bune piceoare de porc. Nu degeaba se spune, Dacă vrei să Guşti cu 
adevăratu Ankh-Morpork, încearcă Sandvişulu cu Oase.” 

* A nu se confunda cu felul scoţian Clootie Dumpling, care e un 

soi de budincă cu osânză umplută cu fructe. Versiunea din Ankh- 

Morpork se aşază pe limbă ca bezeaua cea mai fină, iar în stomac 

ca o ghiulea de beton. 

** În original, Knuckle Sandwich, mai înseamnă şi „un pumn în 

figură", (n. tr.) 


mişti. 

Când îşi mai reveni, luă la rând hornurile şi 
lucarnele şi începu să se uite prin jur. Dar erau o 
duzină de locuri pe unde s-ar fi putut cobori, şi o 
mie de ascunzişuri pe-acolo. 

De-aici se putea vedea drept în camera lui. 
De fapt, se vedea în camerele mai tuturor 
orăşenilor. 

Catapultă... nu... 

Ei, în fine. Cel puţin existaseră martori. 

Se duse până la marginea acoperişului şi se 
aplecă să vadă. 

— 'Neaţa, zise el, şi clipi. Erau şase etaje 
până jos, nu cea mai bună privelişte pentru 
cineva cu stomacul recent golit. 

— Aă... ai putea să vii aici sus, te rog? 
întrebă el. 

— lhe jişi. 

Vimes se dădu îndărăt să-i facă loc. Se auzi 
un scrâşnet de piatră pe piatră şi un gargui se 
căţără laborios pe parapet, cu mişcări ca de 
animaţie ieftină. 

Nu ştia prea multe despre neamul garguilor. 
Morcove spusese odată ceva de genul: „ce 
evoluţie minunată a putut duce la o specie de 
trol urban aflat într-o relaţie simbiotică cu 
burlanele”, şi admirase modul în care «i 
canalizau apa de ploaie prin urechi şi-o scoteau 
pe gură, prin nişte site fine. Erau probabil cea 
mai ciudată specie de pe Disc™. Pe clădirile 


3 Greşit. Vimes nu prea călătorea, decât pe jos, şi nu ştia despre 
Graurul Sinucigaş de Lancre, de pildă, sau despre Lema Umbritoare, 


colonizate de gargui păsările nu-şi prea făceau 
cuib, iar liliecii le ocoleau. 

Cum te cheamă, prietene? 

— 'Oghijă-ejde-'Ovei. 

Buzele lui Vimes se mişcară în vreme ce el 
insera mental sunetele pe care o creatură cu 
gura fixată permanent în poziţia deschis nu era 
capabilă să le rostească.  Cornişă-peste- 
Broadway. Identitatea personală a unui gargui 
era intim legată de locaţia lui obişnuită, ca la 
midii. 

— Ei, Cornişă, ştii cine sunt eu? 

— 'U, zise garguiul îmbufnat. 

Vimes încuviinţă. Asta stă aici sus, fie soare, 
fie ploaie, şi strecoară musculiţe prin urechi, 
gândi el. Până şi scoicile se plimbă mai mult. 

— Sunt căpitanul Vimes, din Garda Oraşului. 

Garguiul îşi ciuli urechile uriaşe. 

— A'a. Ugheji 'engu 'onu 'Ohove? 

Vimes descurcă şi vorba asta şi clipi. 

— II cunoşti pe caporalul Morcove? 

— O, AA. Goagă 'unea î gu'oajde 'e 'Ohove. 

Vimes pufni. Eu am crescut aici, gândi el, şi- 
acum când trec pe stradă, lumea zice, cine-i 
individul ăla mohorât? lar Morcove e în oraş de 
câteva luni şi toată lumea îl cunoaşte. Şi el îi 


care există în doar două dimensiuni şi se hrăneşte cu matematicieni, 
sau despre fluturele cuantic de furtună. Dar poate că specia cea mai 
ciudată, şi poate cea mai tristă, de pe Disc este elefantul eremit. 
Această creatură, lipsită de pielea groasă a rudei sale apropiate, 
trăieşte în colibe şi se mută în case mai mari sau construieşte 
dependinţe pe măsură ce creşte. Nu e ceva nemaiauzit ca un călător 
ce străbate câmpiile Howondalandului să se trezească dimineaţa în 
mijlocul unui sat care nu fusese acolo în seara dinainte. 


cunoaşte pe toţi. Toată lumea îl place. Chestia 
asta m-ar călca pe nervi, dacă individul n-ar fi 
aşa de agreabil. 

— Tu locuieşti tocmai aici sus, zise Vimes, 
intrigat în ciuda problemei mult mai presante 
care-l preocupa, cum se face că-l cunoşti pe 
Ohove... Morcove? 

— Hine in gând î gând aihi hi orhejde u oi. 

— Vine aihi? 

— Aa. 

— A mai venit şi altcineva aici sus? 
Adineaori? 

— Aa. 

— Ai văzut cine era? 

— Uu. U eha u aca. Hi avea arhivighii. 'Au 
văjug 'ehând e drada Hogovern. 

— Pe strada Holofern, îşi traduse Vimes. 
Oricine ar fi fost, acum era departe. 

— Ahea un ăc, adăugă Cornişă. Un ăc gu 
arhivighii. 

— Un ce? 

—  Arhivighii. Jii? Vung! Drojg! Jgânghei! 
Hacheghe! Vang! 

— Aaa, artificii! 

— Aa. Aja an hus ji eu. 

— Un băț cu artificii? Ca un... ca băţul de la 
o rachetă? 

— Oo, i-ghi-odune! Un ăc, 
ANG! 

— İl îndrepţi şi face bang? 

— Aaa! 

Vimes se scărpină în cap. Părea să fie ceva 


A 


n îngheci, ace 


cam ca un toiag de vrăjitor. Dar alea nu făceau 
bang. 

— Păi... mulţumesc, zise el. Ai fost... oarghe 
anaghil. 

Se întoarse să plece pe scări. 

Cineva încercase să-l ucidă. 

Şi  Patricianul îl  avertizase să nu 
investigheze furtul comis la Breasla Asasinilor. 
Furtul, îi spusese. 

Până atunci, Vimes nici măcar nu fusese 
sigur că existase un furt. 

Şi pe urmă, bineînţeles, mai sunt şi legile 
întâmplării. Acestea joacă un rol mult mai 
important în procedurile poliţiei decât i-ar plăcea 
cauzalităţii narative să recunoască. Pentru 
fiecare crimă rezolvată grație  migăloasei 
descoperiri a unei urme vitale sau a unui muc de 
ţigară, o sută rămân nerezolvate fiindcă vântul a 
purtat câteva frunze unde nu trebuia sau fiindcă 
n-a plouat în seara precedentă. Câte crime nu 
sunt rezolvate datorită unui fericit accident — 
oprirea întâmplătoare a unei maşini, o remarcă 
auzită de un martor, prezenţa cuiva aparţinând 
naţionalităţii potrivite pe o rază de cinci mile faţă 
de locul crimei şi fără alibi... 

Până şi Vimes ştia despre puterea 
întâmplării. 

Cu un clinchet, sandaua lui lovi ceva 
metalic. 


— Şi acesta, zise caporalul Morcove, e 
faimosul arc de triumf ce comemorează Bătălia 


de la Crumhorn. Am câştigat-o noi, parcă. Are 
peste nouăzeci de statui de soldaţi celebri. E un 
adevărat punct de reper. 

— Mai bine le ridicau contabililor o statuie, 
zise o voce câinească dindărătul lui Angua. 
Prima bătălie din tot universul în care inamicul a 
fost convins să-şi vândă armele. 

— Şi unde e, atunci? întrebă Angua, care 
încă îl ignora pe Gaspode. 

— Ah. Da. Aici e problema, zise Morcove. 
Scuze, domnule Scant. Dânsul e domnul Scant. 
Păstrător Oficial al Monumentelor. Conform 
vechilor tradiţii, e plătit cu un dolar pe an şi un 
maiou nou de fiecare Veghe a Vierului. 

La răspântie şedea, pe un taburet, un moş 
cu pălăria trasă peste ochi. Şi-o împinse pe 
ceafa. 

— 'Nă ziua, domnu’ Morcove. Vreţi să vedeţi 
arcul de triumf, aşa-i? 

— Da, vă rog. 

Morcove se întoarse din nou către Angua. 

— Din păcate, punerea în practică a 
proiectului a fost încredinţată Prostului de 
Johnson. 

Moşul, extrase într-un târziu o cutiuţă de 
carton dintr-un buzunar şi-i scoase cu mult 
respect capacul. 

— Unde e? 

— Uite-aici, zise Morcove. După bucăţica aia 
de vată. 

— Oh. 

— Mă tem că în viziunea domnului Johnson 


măsurătorile exacte erau ceva ce nu se întâmplă 
decât celorlalţi. 

Domnul Scant închise cutiuţa. 

— Tot el a construit şi Memorialul din 
Quirm, Grădinile Suspendate din Ankh şi Colosul 
din Morpork, zise Morcove. 

— Colosul din Morpork? întrebă Anngua. 

Domnul Scant ridică un deget costeliv. 

— Ah. Nu plecaţi, zise el, şi începu să-şi 
pipăie buzunarele. II am eu pe-aici pe undeva. 

— A construit omul ăla vreodată ceva 
folositor? 

— Păi, odată a proiectat o  olivieră 
ornamentală pentru lordul Snapcase cel Nebun, 
zise Morcove, pe când se îndepărtau agale. 

— Pe-aia a nimerit-o bine? 

— Nu tocmai. Dar iată un fapt interesant, în 
solniţă locuiesc patru familii, iar borcănelul de 
piper îl folosim ca siloz pentru cereale. 

Angua zâmbi. Fapte interesante. Morcove 
dădea pe dinafară de fapte interesante despre 
Ankh-Morpork. Angua simţea că începe să 
plutească în derivă pe o mare de fapte. Să te 
plimbi pe străzi cu Morcove era ca şi cum ai fi 
participat la trei excursii cu ghid deodată. 

— Asta de-aici, zise Morcove, e Breasla 
Cerşetorilor. Breasla lor e cea mai veche din 
oraş. Nu multă lume ştie asta. 

— Chiar aşa? 

— Oamenii îşi închipuie că a Bufonilor sau a 
Asasinilor trebuie să fie prima. Poţi să întrebi pe 
oricine. Or să-ţi spună, „cea mai veche Breaslă 


din Ankh-Morpork e, cu siguranţă, a Bufonilor 
sau a Asasinilor”. Dar nu sunt. Sunt foarte 
recente. Dar Breasla Cerşetorilor există de 
secole. 

— Serios? zise Angua, istovită. Învăţase în 
ultima oră mai multe lucruri despre Ankh- 
Morpork decât ar fi dorit să ştie orice persoană 
rezonabilă. Avea o vagă suspiciune că Morcove 
încearcă să-i facă curte. Dar, în loc de 
obişnuitele flori sau de ciocolată, el părea că 
încearcă să-i ofere, legat cu fundiţe, un oraş. 

lar ea, în pofida instinctelor ei rezonabile, 
era geloasă. Pe un oraş! Pe toţi zeii, nu-l cunosc 
decât de două zile! 

Era din cauza felului în care purta locul ăsta 
ca pe-o mantie. In fiecare clipă, te aşteptai să 
izbucnească în genul de cântec care are rime 
dubioase şi expresii de tipul „un oraş după inima 
mea” şi „vreau să fac parte din el”“%, genul de 
cântec pe care oamenii dansează pe stradă şi-i 
dau cântăreţului mere şi i se alătură şi ei, şi o 
duzină de biete fetiţe cu chibrituri dau dintr- 
odată dovadă de uluitoare capacităţi coregrafice 
şi toţi se poartă ca nişte ştrengari de cetăţeni 
inimoşi şi nu ca acei ipochimeni câinoşi, 
răuvoitori şi egocentrişti care bănuiesc fiecare că 
sunt. Dar chestia era că dacă Morcove ar fi 
izbucnit vreodată în cântec şi-n dans, oamenii 
chiar i s-ar fi alăturat. Morcove ar fi fost în stare 
să convingă şi-un cerc de mennhiri să se alinieze 
în spatele lui şi să danseze rumba. 


+ Aluzie la cântecul New York, New York (n.tr.) 


— Au în curtea principală nişte statui foarte 
interesante, zise el. Inclusiv una a lui Jimi, Zeul 
Cerşetorilor. Hai să-ţi arăt. N-or să se supere. 

Şi ciocăni la uşă. 

— Nu-i nevoie, zise Angua. 

Uşa se deschise. 

Nările lui Angua se dilatară. Mirosul ăsta... 

Un cerşetor îl privi pe Morcove din cap 
până-n picioare. li căzu falca. 

— Te cheamă Cumbling Michael, nu? zise 
Morcove, pe tonul lui vesel. 

Uşa i se trânti în nas. 

— Ei, asta n-a fost o chestie prea 
prietenoasă, zise Morcove. 

—  Duhneşte, nu? zise o mică voce 
nesuferită, de undeva din spatele lui Angua. lar 
ea, deşi n-avea deloc intenţia să-i dea atenţie lui 
Gaspode, se trezi că încuviinţează din cap. Deşi 
la cerşetori domnea un adevărat cocteil de 
mirosuri, al doilea ca importanţă era cel de frică, 
iar cel care le acoperea pe toate era cel de 
sânge. Mirosea a sânge de-i venea să ţipe. 

îndărătul uşii se auzea o ciorovăială de 
multe voci, apoi uşa se deschise. 

De data asta erau acolo o întreagă mulţime 
de cerşetori. Cu toţii se holbau la Morcove. 

— În regulă, Înălţimea Voastră, zise cel 
numit Cumbling Michael, ne dăm bătuţi. De 
unde-aţi ştiut? 

— De unde-am ştiut ce... începu Morcove, 
dar Angua îi dădu un ghiont. 

— Aici a fost ucis cineva, zise ea. 


— Ea cine e? întrebă Cumbling Michael. 

— Subagenta Angua este un om al Gărzii, 
zise Morcove. 

— Hă, hă, zise Gaspode. 

— Trebuie să recunosc, aţi devenit mai 
buni, zise Cumbling Michael. Abia de câteva 
minute i-am găsit sărmanul trup. 

Angua îl simțea pe Morcove cum deschide 
gura să întrebe „Pe cine? “ li mai dădu un cot. 

— Aţi face bine să mă duceţi la el, zise ea. 

El se dovedi a fi... 

În primul rând, se dovedi a fi o ea. Era într-o 
încăpere plină de zdrenţe, la ultimul etaj. 

Angua îngenunche lângă trup. Era cât se 
poate de clar că acela era un trup. Nu era o 
persoană, în niciun caz. O persoană avea de 
obicei mai mult cap pe umeri. 

— De ce? întrebă ea. Cine ar face aşa ceva? 

Morcove se întoarse către  cerşetorii 
îngrămădiţi în jurul uşii. 

— Cine era fata? 

— Lettice Knibbs, zise Cumbling Michael. 
Era doar camerista Reginei Molly. 

Angua ridică ochii spre Morcove. 

— Regină? întrebă ea. 

— Câteodată, căpeteniei cerşetorilor i se 
spune rege sau regină, zise Morcove. Gâfâia. 

Angua acoperi cadavrul cu pelerina de 
catifea a cameristei. 

— Doar camerista, murmură ea. 

În mijlocul podelei era o oglindă înaltă de- 
un stat de om, sau cel puţin rama ei. Sticla zăcea 


împrăştiată de jur împrejur, ca nişte paiete. 

La fel zăcea şi geamul ferestrei. 

Morcove dădu nişte cioburi la o parte cu 
piciorul. In podea era săpat un şanţ, cu ceva 
metalic înţepenit la capăt. 

— Cumbling Michael, am nevoie de un cui şi 
de-o bucată de sfoară, zise Morcove, măsurat şi 
cu multă atenţie. Ochii nu i se dezlipeau de 
bucata de metal. Parcă se aştepta să mişte. 

— Nu cred... începu cerşetorul. 

Morcove întinse mâna fară să-l privească şi- 
| săltă în sus de guler, aparent fără niciun efort. 

— O bucată de sfoară, repetă el, şi un cui. 

— Da, caporale Morcove. 

— Şi voi, ceilalţi, plecaţi! zise Angua. 

Ei căscară ochii mari. 

— Daţi-i drumul! răcni ea încleştându-şi 
pumnii. Şi nu vă mai holbaţi la ea! 

Cerşetorii dispărură. 

— O să dureze până fac rost de sfoară, zise 
Morcove dând cioburile în lături. O să fie nevoiţi 
s-o cerşească de la cineva, vezi tu. 

Işi scoase cuțitul şi începu să scobească în 
scândurile duşumelei, cu multă atenţie. Până la 
urmă, scoase de-acolo o bucată de metal, uşor 
turtită după trecerea prin fereastră, oglindă, 
duşumea şi anumite părţi din răposata Lettice 
Knibbs care nu fuseseră nicidecum proiectate să 
vadă lumina zilei. 

Morcove tot sucea metalul în mână. 

— Angua? 

— Da? 


— De unde ai ştiut că e un mort aici? 

— Am... avut o presimţire, atât. 

Cerşetorii se întoarseră atât de agitaţi, încât 
şase dintre ei se străduiau să transporte o 
singură bucată de sfoară. 

Morcove bătu cuiul în cercevea dedesubtul 
geamului spart şi legă de el un capăt al sforii. Îşi 
înfipse apoi cuțitul în şanţul din duşumea şi fixă 
de el celălalt capăt. Apoi se lungi pe jos şi privi 
de-a lungul sforii. 

— Măiculiţă! 

— Ce e? 

— Trebuie să se fi tras de pe acoperişul 
clădirii Operei. 

— Da? Şi? 

— E la peste două sute de iarzi de noi. 

— Da? 

— Şi... chestia aia a intrat de două degete 
într-o podea din stejar. 

— O cunoşteai pe fată... cât de cât? întrebă 
Angua cam stânjenită. 

— N-aş putea spune. 

— Credeam că tu cunoşti pe toată lumea. 

— Ea era doar o persoană pe care o mai 
vedeam prin oraş. E plin oraşul de oameni pe 
care doar îi vezi din când în când. 

— De ce au cerşetorii nevoie de servitori? 

— Doar nu crezi că părul meu ajunge aşa de 
unul singur, drăguță? 

In uşă stătea o apariţie. Faţa îi era numai 
bube. Erau acolo şi negi, şi pe ei alţi negi, care, 
la rândul lor, aveau păr. Era posibil să fi fost de 


parte femeiască, dar era greu să-ţi dai seama, 
sub atâtea straturi suprapuse de zdrențe. 
Susmenţionatul păr arăta de parcă i-ar fi făcut 
permanent un uragan. Cu degetele năclăite de 
melasă. Apoi fiinţa se îndreptă de spate. 

— Ah. Caporalul Morcove. Nu ştiam că tu 
erai. 

Vocea era acum normală, fără urmă de 
milogeală sau vaier. Persoana se întoarse şi 
trase una zdravănă cu toiagul în ceva aflat pe 
coridor. 

— Sidney Picurici, băiat rău ce eşti! Ai fi 
putut să-mi spui că e caporalul Morcove! 

— Aaaul! 

Nou-venita intră hotărâtă în cameră. 

— Şi cine-i prietena ta, domnule Morcove? 

— Vi-o prezint pe subagenta Angua. Angua, 
dumneaei e Regina Molly a Cerşetorilor. 

De data asta, observă Angua, iată o 
persoană care nu e surprinsă de prezenţa unei 
femei în Gardă. Regina Molly o salută din cap, ca 
între femei din câmpul muncii. Breasla 
Cerşetorilor era un non-angajator bazat pe 
oportunităţi egale. 

— Bună ziua îţi doresc. N-ai cumva zece mii 
de dolari să-mi dai şi mie pentru un mic conac? 

— Nu. 

— Întrebam şi io. 

Regina Molly împunse rochia moartei. 

— Ce-a ucis-o, caporale? 

— Cred că a fost un nou fel de armă. 

— Am auzit zgomot de sticlă spartă şi-am 


găsit-o aşa, zise Molly. Cine ar fi putut dori s-o 
omoare? 

Morcove se uita la pelerina de catifea. 

— A cui cameră e asta? întrebă el. 

— A mea. E dressingul meu. 

— Atunci cine a făcut asta nu voia s-o ucidă 
pe ea. Pe tine te voia, Molly „Unii în zdrenţe, şi 
unii în trenţe, şi unul în robă de catifea...” stă 
scris în Statutul vostru, nu? E costumul oficial al 
cerşetorului-şef. Fata probabil nu s-a putut 
abţine, a vrut să vadă cum îi şade. Era roba 
corectă, camera corectă. Dar persoana greşită. 

Molly îşi duse mâna la gură, riscând să se 
otrăvească instantaneu. 

— Asasinat? 

Morcove scutură din cap. 

— Nu prea pare. Astora le place să lucreze 
de aproape. E o profesiune grijulie, adăugă el cu 
amărăciune. 

— Ce să fac? 

— S-o îngropi pe biata fată ar fi un început 
bun. 

Morcove întorcea bucata de metal pe toate 
feţele, între degete. Apoi o mirosi. 

— Artificii, zise el. 

— Da, zise Angua. 

— Şi voi ce-o să faceţi? întrebă Regina 
Molly. Sunteţi gardişti, nu? Ce se întâmplă? Ce- 
aveţi de gând să faceţi în privinţa asta? 


Cuddy şi Detritus avansau pe strada 
Phedra. De-o parte şi de cealaltă a străzii erau 


tăbăcării, cărămidării şi depozite de cherestea; 
zona nu făcea parte dintre atracțiile oraşului şi 
de aceea, suspecta Cuddy, le fusese repartizată 
lor spre patrulare, „ca să înveţe oraşul”. In felul 
ăsta nu mai stăteau în calea celorlalţi. Sergentul 
Colon era de părere că ei doi strică aspectul 
locului. 

Altceva decât zăngănitul cizmelor lui şi 
bufnitura pumnilor lui Detritus pe caldarâm nu se 
auzea. 

Intr-un târziu, Cuddy spuse: 

— Vreau să ştii că nici mie nu-mi place să 
fac echipă cu tine, cum nu-ţi place nici ţie. 

— Corect! 

— Dar ca să ne putem împăca cu situaţia 
asta, mai bine facem nişte schimbări, OK? 

— Adică ce? 

—De pildă, e ridicol să nu fii în stare să 
numeri. Ştiu că trolii ştiu să numere. Tu de ce nu 
ştii? 

— Ştiu număr! 

— Atunci, câte degete îţi arăt? 

Detritus miji ochii. 

— Doi? 

— OK. Dar acum câte degete îţi arăt? 

— Doi... şi încă unu... 

— Şi doi şi cu unu fac?... 

Detritus se panicase. Asta era deja algebră. 

— Doi şi cu unu fac trei. 

— Doi şi cu unu fac trei. 

— Şi acum câte sunt? 

— Doi şi doi. 


— Asta înseamnă patru. 

— Pată-ru. 

— Şi acum câte sunt? 

Cuddy ridică opt degete. 

— Doipatru. 

Cuddy părea surprins. Se aşteptase la un 
răspuns de genul „mulţi” sau poate „grămezi”. 

— Ce-i aia doipatru? 

— Un doi şi cu doi şi cu doi şi cu doi. 

Cuddy lăsă capul într-o parte. 

— Hmm, zise el. OK. Un doipatru e ceea ce 
noi numim un opt. 

— Hăpt. 

— Ştii, zise Cuddy, aruncându-i trolului o 
privire lungă şi critică, s-ar putea să nu fii atât de 
prost pe cât pari. Asta nu-i greu. Să ne gândim 
cum să facem. Adică... eu o să mă gândesc, şi tu 
poţi să mi te alături când o să ştii cuvintele. 


Vimes trânti uşa Postului de Gardă în urma 
sa. Sergentul Colon ridică ochii de la birou. Părea 
mulţumit. 

— Ce s-a mai întâmplat, Fred? 

Colon trase adânc aer în piept. 

— Lucruri interesante, căpitane. Eu şi 
Nobby am detectivizat la Breasla Bufonilor. Am 
scris pă hârtie tot ce-am aflat. E totul aici. Un 
raport ca la carte. 

— Bun. 

— E scris totul, uite. Ca lumea. Cu 
punctuație şi tot ce trebuie. 

— Bravo. 


— Are virgule şi de toate, uite. 

— Sunt convins că o să-mi placă, Fred. 

Şi ăia... şi Cuddy şi Detritus au aflat şi ei 
câte ceva. A scris şi Cuddy un raport. Da' n-are 
atâta punctuație ca al meu. 

— Cât timp am dormit? 

— Şase ore. 

Vimes încercă să-şi facă loc în minte pentru 
toate acestea, şi nu reuşi. 

— Trebuie să înghit ceva, zise el. Nişte 
cafea sau ceva. Şi-atunci lumea va fi, într-un fel 
sau altul, mai bună. 


Cineva care ar fi trecut pe strada Phedra ar 
fi putut vedea un trol şi un pitic strigând unul la 
celălalt, după toate aparențele, foarte agitaţi. 

— Un doi-treizecişi doi, şi opt, şi unu! 

— Vezi? Câte cărămizi în grămada de colo? 

Pauză. 

— Un şaisprezece, şi opt, şi patru, şi unu! 

— Ţi-aduci aminte ce ţi-am spus, că să 
împărţi la opt-şi-cu-doi? 

Pauză mai lungă. 

— Doi-zeci-şi-nouă? Corect! 

— Corect! 

—Poţi să reuşeşti! 

— Pot reuşeşti! 

— Ai talent la numărat până la doi! 

— Am talent numărat până la doi! 

— Dacă poţi să numeri până la doi, poţi să 
numeri până la oricât! 

— Dacă pot număr până la doi, pot număr 


până la oricât! 
— Şi atunci lumea e moluscă ta! 
— Moluscă mea! Ce-i aia moluscă? 


Angua era nevoită să alerge ca să ţină 
pasul cu Morcove. 

— N-ar trebui să ne ducem să ne uităm la 
clădirea Operei? 

— Mai târziu. Oricine ar fi fost acolo, până 
ajungem noi, e plecat de mult. Trebuie să-i 
spunem căpitanului. 

— Crezi că a fost ucisă de acelaşi lucru care 
l-a ucis şi pe Hammerhock? 

— Da. 


— Sunt... nouă păsări. 

— Aşa-i. 

— Sunt... unu pod. Da. 

— Sunt... patru-zeci bărci. Bine. 

— Sunt... o mie. Trei sute. Şase-zeci. Patru 
cărămizi. 

— OK. 

— Sunt... 

— Eu unul aş mai lăsa-o baltă. Nu vrei să tot 
toceşti lucrurile numărându-le... 

— Sunt... un om care fuge... 

— Cum? Unde? 


Cafeaua lui Sham Harga era ca plumbul 
topit, dar un lucru tot avea bun: după ce-o 
terminai, aveai o senzaţie copleşitoare de 
uşurare că ajunseseşi la fundul ceştii. 


— Asta, zise Vimes, a fost o cafea al naibii 
de oribilă, Sham. 

— Corect, zise Harga. 

— Vreau să spun, am băut o grămadă de 
cafea proastă la viaţa mea, dar asta, asta a fost 
ca şi cum mi-ar fi trecut cineva un fierăstrău 
peste limbă. De când o ai la fiert? 

— În ce zi suntem? întrebă Harga spălând 
un pahar. 

În general îl găseai spălând pahare. Nimeni 
n-a aflat vreodată ce se întâmpla cu paharele 
curate. 

— In cinşpe august. 

— Ce an? 

Sham Harga zâmbi, sau cel puţin îşi mişcă 
niţel muşchii din jurul gurii. Sham Harga reuşise 
să ţină ani de zile un birt de succes după 
următoarea rețetă:  zâmbea întotdeauna, 
niciodată nu dădea pe datorie şi înţelegea că 
majoritatea clienţilor lui doresc hrană care 
conţine în mod echilibrat cele patru principii 
nutritive: zahăr, amidon, grăsime şi fărâmiţe 
arse crocante. 

— AŞ vrea două ouă, zise Vimes, cu 
gălbenuşurile tari ca piatra, dar albuşul atât de 
moale, încât să curgă ca melasa. Şi şuncă, şunca 
aia specială plină de nodule osoase şi bucățele 
de grăsime care atârnă. Şi o friganea. Din aia 
care-ţi face arterele să se închidă ca o uşă 
trântită numai ce te uiţi la ea. 

— Grea comandă, zise Harga. 

— leri ţi-a ieşit. Şi dă-mi nişte cafea. Neagră 


ca miezul nopţii într-o noapte fără lună. 

Harga păru surprins. Nu-i stătea în fire lui 
Vimes să vorbească aşa. 

— Cât de neagră înseamnă asta, zici tu? 
întrebă el. 

— O, al naibii de neagră, cred. 

— Nu neapărat. 

— Ce? 

— Ai parte de mai multe stele în nopţile fără 
lună. Normal că se văd mai bine. O noapte fără 
lună poate să fie chiar luminoasă. 

Vimes suspină. 

— O noapte înnorată şi fără lună? zise el. 

Harga privea cu grijă în cafetieră. 

— Cumulus sau cirro-nimbus? 

— Pardon? Ce-ai spus? 

De cumulus se reflectă luminile oraşului, că- 
s mai joşi, ştii. Acuma, poţi să ai şi reflexie de 
altitudine înaltă de la cristalele de gheaţă din... 

— O noapte fără lună, zise Vimes cu o voce 
sfârşită, care-i la fel de neagră ca şi cafeaua aia. 

— Bun! 

— Şi o gogoaşă. 

Vimes îl înşfăcă pe Harga de vesta-i pătată 
şi-l trase până ajunse nas în nas cu el. 

— O gogoaşă la fel de gogoşată ca o 
gogoaşă făcută din făină, apă, un ou mare, 
zahăr, nişte drojdie, scorţişoară după gust şi 
umplutură de gem, jeleu sau şobolan în funcţie 
de preferința naţională sau de specie, OK? Nu 
gogoşată ca vreun lucru metaforic în vreun fel. 
Doar o gogoaşă. Una gogoaşă. 


— O gogoaşă. 

— Da. 

— Trebuia doar să spui. 

Harga îşi scutură vesta, îi aruncă o privire 
plină de reproş lui Vimes şi intră în bucătărie. 


— Stai! În numele legii! 

— Care nume la lege, atunci? 

— De un' să ştiu eu? 

— De ce noi urmărim pe el? 

— Fiindcă fuge! 

Cuddy era gardist doar de câteva zile, dar 
deja învățase un lucru de bază şi important: e 
aproape imposibil să se afle cineva pe stradă 
fără să încalce legea. Există o tolbă întreagă de 
infracţiuni disponibile pentru polițistul care 
doreşte să schimbe două vorbe cu un cetăţean, 
începând cu Lenevire cu Intenţie, trecând prin 
Obstrucţionare, şi mergând până la Zăbovire 
Concomitent Fiind de Culoarea / Forma / Specia / 
Sexul Nepotrivit. Îi trecu razant prin minte ideea 
că oricine nu o rupea la fugă când îl vedea pe 
Detritus c-o porneşte în pumni şi în viteză în 
urmărirea lui probabil contravine prevederilor 
Ordonanţei contra Prostiei din 1581. Dar acum 
era prea târziu ca să mai ia aşa ceva în 
considerare. Cineva fugea, iar ei îl urmăreau. Il 
urmăreau pentru că fugea, iar el fugea pentru că 
era urmărit. 


Vimes se aşeză cu cafeaua în mână şi privi 
la obiectul pe care-l culesese de pe acoperiş. 


Arăta ca un fel de nai scurt, dacă naiul ar fi 
cântat doar şase note, toate la fel. Erau nişte 
tuburi de oţel, sudate împreună. Pe una din părţi 
era o fâşie de metal zimţat, ca o roată dinţată 
desfăşurată, şi toată chestia puţea a artificii. 

Aşeză obiectul lângă farfurie cu grijă. 

Apoi citi raportul sergentului Colon. Se 
vedea că Fred Colon muncise ceva vreme la el, 
probabil cu ajutorul unui dicţionar. Suna după 
cum urmează: 


Raportul Serg. F. Colon. La aprox. ora 10 
a.m. azi, 15 Auguste, am avansat în 
companiea Caporal,  C.W.St.]. Nobbs, la 
Breasla Bufonilor şi Saltimbancilor din strada 
Zeului, în care locație am conversat cu clovnul 
Boffo care a spus, clovnul Beano, respectiv 
corpus derelicti, a fost categoric văzut de el, 
clovnul Boffo, ieşind din Breaslă în dimineaţa 
precedentă inediat după explozie. (Aceasta e 
complet aiurea în opinia mea, motivul fiind, 
stârvul era mort de cel puţin două zile, Cpl 
C.W.St.J.Nobbs e de aceeaşi părere, deci 
cineva spune braşoave, să n-ai niciodată 
încredere în unul care-şi câştigă pâinea 
căzând în cur.) La care ne-a ieşit în cale Dr. 
Whiteface, şi mult n-a lipsit să ne dea afară 
derriere velocite. Am avut impresia, recte, eu 
şi cu Cpl C.W.St.J. Nobbs, că Bufonii se tem că 
a fost mâna asasinilor, dar nu ştim de ce. In 
plus, clovnul Boffo îi dădea înainte că să 
căutăm noi nasul lui Beano, dar noi când l-am 
văzut aici avea nas, aşa că l-am întrebat pe 
clovnul Boffo, vrei să zici nasul fals, iar el a 
spus: nu, nasul adevărat, căraţi-vă. La care, 
noi ne-am întors aici. 


Vimes chibzui şi-şi dădu seama ce va să 
zică derriere velocite. Toată povestea cu nasul 
părea un mister învăluit într-o enigmă, sau cel 
puţin în scrisul sergentului Colon, ceea ce era 
cam acelaşi lucru. De ce să ţi se ceară să cauţi 
un nas care nu se pierduse? 

Se uită la raportul lui Cuddy, scris cu slova 
grijulie şi colţuroasă a cuiva care e obişnuit mai 
mult cu runele. Şi epopeile. 


Căpitane  Vimes, află întrv aceasta 
cronica  lvcrării mele, Svbagent Cvddy. 
Frvmoasă era dimineaţa şi voioase inimile 
noastre când  pornit-am către Breasla 
Alchimiştilor, vnde faptele înfaptvitv-s-av dvpă 
cvm deîndată voi cânta. Ele av inclvs mingi 
explozive. Cât despre căvtarea încredinţată 
novă, am fost informaţi că bvcata de hârtie 
alătvrată [alătvrat] e scrisă cu slova lui 
Leonard da Qvirm, care a dispărvt în 
circvmstanţe misterioase. Este despre cvm se 
face o pvlbere nvmită Pvlbere nr. 1, care se 
foloseşte la artificii. DI. Silverfish alchimistvl 
spvne că toţi alchimiştii o ştiv. Mai mvilt, pe 
marginea hârtiei este vn desen cv Vn Gonne, 
că l-am întrebat pe vărv-mev Grabpot despre 
Leonard şi el îi vindea vopsele Ivi Leonard şi i- 
a recvnoscvt scrisvl şi-a spvs că Leonard tot 
timpvl scria de-a-ndaratelea fiindcă era vn 
geniv. Am copiat alătvrat desenvl. 


Vimes puse hârtiile jos şi deasupra puse 
chestia metalică. 

Apoi băgă mâna în buzunar şi scoase două 
bucățele de metal. 

Un băț, spusese garguiul. 


Vimes privi desenul. Arăta, după cum 
observase şi Cuddy, ca patul unei arbalete cu o 
țeavă pusă deasupra. Alături mai erau câteva 
schiţe cu chestii ciudate şi mecanice, şi vreo 
două dintre acele obiecte din şase tuburi. Întreg 
desenul arăta ca o mâzgăleală făcută într-o 
doară. Cineva, poate chiar acest Leonard, citise 
o carte despre artificii şi mâzgălise pe margini. 

Artificii. 

Păi... artificii? Dar artificiile nu erau arme. 
Alea mici făceau doar zgomot. Rachetele 
mergeau în sus, mai mult sau mai puţin, dar 
singurul lucru de care puteai fi sigur că-l pot lovi 
era cerul. 

Hammerhock era cunoscut pentru talentul 
său la mecanisme. Acesta nu era una dintre 
calităţile piticeşti majore. Oamenii aşa credeau, 
dar nu era adevărat. Piticii se pricepeau la 
metale, categoric, şi făceau săbii bune şi 
giuvaiere, dar nu erau foarte tehnici când venea 
vorba de chestii ca, de pildă, arcurile sau roţile 
dinţate. Hammerhock era deosebit. 

Deci... 

Să presupunem că exista o armă. Să 
presupunem că această armă avea ceva 
deosebit, ciudat, terifiant. 

Nu, nu se poate. Aşa ceva ori ar invada 
piaţa, ori ar fi distrus. N-ar ajunge în muzeul 
Asasinilor. Ce fel de lucruri se pun în muzee? 
Lucruri care nu funcţionează, sau s-au pierdut, 
sau care nu trebuie uitate... deci ce noimă ar 
avea să pui artificiul nostru în vitrină? 


Uşa aceea avusese o grămadă de încuietori. 
Deci... nu era un muzeu dintr-acelea în care poţi 
intra când ai chef, carevasăzică. Poate că trebuie 
să fii un Asasin de frunte, şi într-o zi, unul dintre 
şefii Breslei te duce acolo în crucea, hm, nopţii, 
şi-ţi spune... şi-ţi spune... 

În acest punct, nu se ştie de ce, în minte i 
se profilă chipul Patricianului. 

Din nou, Vimes simţi o sugestie a ceva, 
ceva central, fundamental... 


— Un’ s-a dus? Un’ s-a dus? 

În faţa uşilor se deschidea un labirint de 
alei. Cuddy se sprijini de-un zid şi se luptă să-şi 
recapete suflul. 

— Uite el colo! strigă Detritus. Pe Aleea Os 
de Balenă! 

Şi se lansă greoi în urmărire. 


Vimes lăsă cafeaua jos. 

Cel care trăsese în el cu acele bile de 
plumb, cine-o fi fost, ţintise cu mare precizie de 
la o distanţă de mai multe sute de iarzi, şi 
trăsese şase focuri cu mult mai repede decât ar 
fi putut cineva să slobozească săgeți... 

Vimes ridică ţevile. Şase ţevuşte, şase 
focuri. Şi puteai căra multe dintr-astea în 
buzunare. Puteai trage mai departe, mai rapid şi 
cu mai multă precizie decât oricine altcineva cu 
orice fel de armă... 

Aşa deci. Un nou tip de armă. Mult, mult 
mai rapidă decât un arc. Aşa ceva nu le-ar 


plăcea Asasinilor. Nu le-ar plăcea deloc. Ei nu 
agreau nici măcar arcul cu săgeți. Asasinii 
preferau să ucidă de aproape. 

Aşa că-l puseseră pe... pe gonne la păstrare 
în siguranţă, sub cheie. Doar zeii puteau şti cum 
ajunsese aşa ceva în mâna lor. Şi probabil doar 
câţiva Asasini de frunte ştiau despre el. Și 
transmiteau secretul mai departe: păzi/ți-vă de 
lucruri ca ăsta... 


— Acolo! El intrat pe Aleea Împiedicată! 

— Mai încet! Mai încet! 

— De ce? întrebă Detritus. 

— E o fundătură. 

Cei doi gardişti se opriră, greoi. 

Cuddy ştia că deocamdată el era creierul 
echipei, cu toate că Detritus tocmai se apucase, 
strălucind de mândrie, să numere pietrele zidului 
de lângă el. 

De ce fugăriseră un om prin jumătate de 
oraş? Fiindcă fugise de ei. Nimeni nu fugea din 
faţa Gărzii. Hoţii doar îşi arătau permisele. Hoţii 
fără permis nu aveau nicio teamă de Gardă, căci 
îşi rezervau toată teama pentru Breasla Hoţilor. 
Asasinii respectau întotdeauna litera legii. lar 
oamenii cinstiţi nu fugeau din faţa Gărzii“. A fugi 
de Gardă era ceva de-a dreptul suspect. 

Originea denumirii de Aleea Impiedicată se 
pierduse în faimoasa negură a vremii, dar 


4 Axioma „oamenii cinstiţi n-au de ce să se teamă de poliţie” se 
află în prezent în curs de investigaţie la Curtea de Apel pentru 
Axiome. 


numele ajunsese să fie binemeritat. Caselor li se 
adăugaseră etaje ieşite în afară, care aproape că 
se întâlneau deasupra aleii, transformată într-un 
fel de tunel, cu doar câteva degete de cer 
deasupra. 

Cuddy aruncă o privire pe după colţ, în 
întuneric. 

Clic. Clic. 

Zgomotul venise din adâncurile beznei. 

— Detritus? 

— Da? 

— Ala avea vreo armă? 

— Doar un băț. Unu băț. 

— Fiindcă... îmi miroase a artificii. 

Cuddy îşi retrase capul, cu multă grijă. 

Şi în atelierul lui Hammerhock mirosea a 
artificii. lar domnul Hammerhock căpătase un 
găuroi în piept. Şi pe Cuddy îl cuprindea treptat o 
groază cu nume, care e mult mai specifică şi 
înfiorătoare decât groaza fără nume. Era ca 
sentimentul acela pe care îl ai când joci cărţi pe 
miză mare şi adversarul tău zâmbeşte deodată şi 
tu înţelegi că nu cunoşti toate regulile, dar ştii 
că-ţi va trebui mult noroc ca să scapi din impasul 
ăsta păstrându-ţi, dacă eşti extrem de norocos, 
cămaşa. 

Pe de altă parte... îşi închipuia ce faţă ar fi 
făcut sergentul Colon. Am urmărit un om până 
pe aleea asta, dom' sergent, şi pe urmă am 
renunţat... 

Trase sabia. 

— Subagent Detritus? 


— Da, subagent Cuddy? 
— După mine. 


De ce? Blestemăţia era făcută din metal, 
nu? Zece minute într-un creuzet încins ar fi 
rezolvat problema. Aşa un lucru, ceva atât de 
periculos, de ce să nu te descotoroseşti pur şi 
simplu de el? De ce să-l păstrezi? 

Dar asta n-ar fi stat în firea omului, nu-i 
aşa? Unele lucruri erau prea fascinante ca să fie 
distruse. 

Privi tubuleţele ciudate de metal. Şase ţevi 
scurte, sudate împreună, şi bine închise la unul 
din capete. La partea de sus a fiecărei ţevuşti 
era câte-o găurică... 

Vimes ridică încet una dintre bucăţile de 
plumb... 


Aleea cotea o dată sau de două ori, dar nu 
existau ramificații sau uşi. Doar o uşă, la capătul 
îndepărtat. Era mai mare decât o uşă normală şi 
foarte rezistentă. 

— Unde suntem? şopti Cuddy. 

— Nu şt'u, zise Detritus. Undeva îndărătul 
docurilor. 

Cuddy împinse cu sabia şi deschise uşa. 

— Cuddy? 

— Da? 

— Am mers şaptezeci şi nouă paşi! 

— Frumos. 

Pe lângă ei se revărsa aer îngheţat. 

—Depozit de carne, şopti Cuddy. Cineva a 


forţat încuietoarea... 

Se strecură pe uşă şi intră într-o încăpere 
înaltă, întunecată, mare cât un templu, cu care şi 
avea unele asemănări. Prin ferestre acoperite cu 
gheaţă, tăiate sus, se furişa o lumină palidă. Pe 
stelaje stivuite până sus în tavan atârnau 
carcase după carcase de carne. 

Erau semitransparente şi atât de îngheţate, 
încât răsuflarea lui Cuddy se transforma în praf 
de gheaţă. 

— Măi, măi, zise Detritus. Eu cred ăsta 
depozitul de carne de porc futures de pe 
Şoseaua Morpork. 

— Cum? 

— Am lucrat aici, zise trolul. Am lucrat peste 
tot. Cară-te, trol prost, tu prea tâmpit, adăugă el 
mohorât. 

— Mai e vreo ieşire? 

— Uşa principală dă în Şoseaua Morpork. 
Dar aici nu intră nimeni cu lunile. Până când 
carnea există“?. 


42 Probabil nicio altă lume din multivers nu are depozite pentru 
lucruri care nu există decât in potentia, dar depozitul de carne de 
porc futures din Ankh-Morpork este produsul regulilor Patricianului 
cu privire la metaforele nefondate, al atitudinii literale a cetăţenilor 
care consideră că toate cele trebuie să existe pe undeva, şi al 
subţirimii generale a ţesăturii realităţii în zona Ankh, care-i atât de 
subţire că-i mai subţire decât ceva foarte subţire. Rezultatul net e că 
punerea în vânzare a cărnii de porc futures a cărnii care nu există 
încă a dus la construirea unui depozit în care să fie stocată până 
când există. Temperaturile extrem de scăzute sunt cauzate de 
dezechilibrul în fluxul energiei temporale. Cel puţin asta spun 
vrăjitorii din Pavilionul Magiei de Înaltă Energie. Şi ei au pălării 
ascuţite cum se cuvine, şi litere de şi le pun după nume, aşa că ştiu 
despre ce vorbesc. 


Pe Cuddy îl trecu un fior. 

— Tu de colo! strigă el. Aici e Garda! leşi la 
vedere! 

O siluetă întunecată ieşi la iveală dintre 
două carcase de pre-porc. 

— Acum ce facem? întrebă Detritus. 

Silueta îndepărtată ridică un lucru ce părea 
a fi un băț, ţinându-l ca pe o arbaletă. 

Şi trase. Primul foc ricoşă din coiful lui 
Cuddy. 

O mână pietroasă se încleştă pe capul 
piticului şi Detritus îl împinse pe Cuddy în 
spatele lui, dar deja silueta alerga, alerga către 
ei, trăgând din mers. 

Detritus clipi. 

Cinci gloanţe, unul după altul, îi străpunseră 
platoşa. 

Şi apoi alergătorul ieşi pe uşa deschisă, 
trântind-o în urma lui. 


— Căpitane Vimes? 

El ridică privirea. Se afla acolo căpitanul 
Quirke de la Patrula de Zi, însoţit de doi dintre 
oamenii săi. 

— Da? 

— Vii cu noi. Şi dă-mi sabia. 

— Ce? 

— Cred că m-ai auzit, căpitane. 

— Uite ce, sunt eu, Quirke. Sam Vimes? Nu 
fi prost. 

— Nu sunt prost. Am oameni cu arbalete. 
Oameni. Tu eşti cel care-ar fi prost dacă s-ar 


opune arestării. 
— Cum? Sunt arestat? 
— Numai dacă nu vii cu noi... 


Patricianul era în Biroul Ogival şi privea pe 
fereastră. Multidangătele cacofonice ale orei 
cinci tocmai se potoleau. 

Vimes salută. Din spate, Vetinari arăta ca 
un flamingo carnivor. 

— Ah, Vimes, spuse el fără să se întoarcă, 
vino lângă mine, vrei? Şi spune-mi ce vezi. 

Din Biroul Ogival se vedea jumătate de 
oraş, deşi asta însemna mai mult acoperişuri şi 
turnuri. Imaginaţia lui Vimes popula turnurile cu 
oameni înarmaţi cu gonne. Patricianul ar fi fost o 
ţintă uşoară. 

— Ce vezi acolo, căpitane? 

— Oraşul Ankh-Morpork, domnule, zise 
Vimes păstrându-şi cu mare grijă chipul 
inexpresiv. 

— Şi-i aduce oare aminte de ceva, 
căpitane? 

Vimes se scărpină în cap. Ei, dacă vrea să 
joace jocul ăsta, hai să-l jucăm... 

— Păi, domnule, când eram copil ai mei au 
avut odată o vacă, şi într-o zi s-a îmbolnăvit, şi 
mereu pe mine mă puneau să curâţ grajdul, şi... 

— Mie îmi aduce aminte de un ceas, zise 
Patricianul. Cu rotiţe mari, rotiţe mici. Toate 
ticăie înainte. Rotiţele mici merg ca sfârleaza, 
cele mari se rotesc încet, fiecare cu altă viteză, 
vezi tu, dar maşinăria funcţionează. Şi ăsta-i 


lucrul cel mai important. Maşinăria merge 
înainte. Căci atunci când maşinăria se strică... 

Patricianul se întoarse brusc, porni spre 
birou cu mersul lui obişnuit, de prădător la 
pândă, şi se aşeză. 

— Sau, poate, din când în când intră câte- 
un fir de nisip între roţi şi le dezechilibrează. 
Doar un firicel de nisip. 

Vetinari ridică ochii şi-i aruncă lui Vimes un 
zâmbet lipsit de voioşie. 

— Nu admit asta. 

Vimes privea fix în perete. 

— Mi se pare că ţi-am spus să uiţi de 
anumite evenimente recente, căpitane? 

— Să trăiţi. 

— Cu toate acestea, se pare că Garda a 
stânjenit rotiţele. 

— Să trăiţi. 

— Ce să mă fac cu tine? 

— N-aş putea spune, domnule. N 

Vimes examina minuțios peretele. Işi dorea 
să fi fost şi Morcove aici. Băiatul o fi el simplut, 
dar era atât de simpluţ, încât uneori observa 
lucruri care scăpau celor mai subtili. Şi venea 
mereu cu idei simple, care-ţi rămâneau în minte. 
Aia cu polițistul, de pildă. Îi spusese odată lui 
Vimes, cum avansau ei pe strada Zeilor Mărunţi: 
Ştiţi de unde vine cuvântul „poliţist”, domnule? 
Vimes nu ştiuse. „Polis” însemna pe vremuri 
„oraş”, spusese Morcove. Asta înseamnă poliţist: 


„un om dedicat oraşului”*. Nu multă lume ştia 
asta. Tot de la „polis” vine şi cuvântul 
„politicos”. Însemna pe vremuri comportamentul 
potrivit pentru cineva care trăieşte în oraş. 

Om al oraşului... Morcove venea mereu cu 
chestii de-as- tea. Ca de pildă „gabor”**. Vimes, 
toată viaţa lui, îşi închipuise că gardiştii erau 
numiţi astfel fiindcă purtau insigne de cupru, dar 
nu, zicea Morcove, cuvântul vine de la 
străvechiul cappere, a captura. 

Morcove citea cărţi în timpul liber. Nu prea 
bine. Ar fi avut greutăţi mari la citit dacă-i tăiai 
degetul arătător. Dar încontinuu. Şi se plimba 
prin Ankh-Morpork în ziua lui liberă. 

— Căpitane Vimes? 

Vimes clipi. 

— Domnule? 

— Nu ai nici cea mai vagă idee despre 
echilibrul delicat al oraşului. Am să-ţi mai spun 
odată. Afacerea asta cu Asasinii şi cu piticul şi cu 
clovnul ăsta... trebuie să încetezi să te mai 
implici. 

— Nu, să trăiţi. Nu pot. 

— Dă-mi insigna ta. 

Vimes cobori ochii spre insigna lui. 

— Nu prea-şi bătea capul cu ea, de fapt. Era 
doar ceva ce avusese întotdeauna. Nu însemna 
cine ştie ce pentru el... nu chiar... nici în bine, 


% Înţelesul e mai evident în engleză, în care „poliţist" se spune 
„policeman”, iar „man” înseamnă „om”, (n.tr.) 

4 În engleză, „copper" (politai, gabor) mai înseamnă şi „cupru“, 
(n.tr.) 


nici în rău. Era doar ceva ce avusese 
întotdeauna. 

— Insigna mea? 

— Şi sabia. 

Încet, cu degete pe care deodată le simţea 
ca pe nişte banane, şi încă banane care nu-i 
aparţineau, Vimes îşi descătărămă sabia. 

— Şi insigna. 

— Ăă. Nu insigna. 

— De ce nu? 

— Aă. Fiindcă e insigna mea. 

— Dar oricum îţi dai demisia când te însori. 

— Aşa-i. 

Ochii li se întâlniră. 

— Cât de mult înseamnă pentru tine? 

Vimes se holbă. Nu-şi putea găsi cuvintele 
potrivite. Doar că el întotdeauna fusese un om 
cu o insignă. Nu era sigur că poate fi una fără 
cealaltă. 

Într-un târziu, lordul Vetinari spuse: 

— Foarte bine. Pe câte ştiu, te însori mâine 
la prânz. 

Degetele lui lungi culeseră invitaţia poleită 
cu aur, în relief, de pe birou. 

— Da. Atunci, poţi să-ţi păstrezi insigna. ŞI 
să te retragi cu onoruri. Dar sabia o păstrez eu. 
Şi în scurtă vreme va sosi Patrula de Zi la Yard 
şi-ţi va dezarma oamenii. Suspend Patrula de 
Noapte, căpitane Vimes. Mai târziu, aş putea 
numi un alt om la conducerea lor când voi găsi 
de cuviinţă. Până atunci, dumneata şi oamenii 
dumitale vă puteţi considera în concediu. 


— Patrula de Zi? O şleahtă de... 

— Pardon? 

— Da, să trăiţi. 

— O singură încălcare a ordinelor totuşi, şi 
insigna e a mea. Ţine minte. 


Cuddy deschise ochii. 

— Eşti viu? întrebă Detritus. 

Piticul îşi scoase cu multă grijă coiful. 
Marginea acestuia avea un şanţ adânc, iar pe el 
îl durea capul. 

— Pare să fie o excoriaţie uşoară, zise 
Detritus. 

— O ce? Ooh. Cuddy se strâmbă. Şi oricum, 
tu eşti bine? 

Ceva ciudat se întâmplase cu trolul. Cuddy 
nu-şi dăduse încă seama ce anume, dar clar era 
ceva neobişnuit la el, şi nu era vorba de cât de 
găurit era. 

— Presupun că armura a ajutat întru câtva, 
zise Detritus, şi trase de curelele platoşei. Cinci 
discuri metalice îi căzură cam de pe la nivelul 
brâului. 

— Dacă nu le-ar fi încetinit platoşa, aş fi 
căpătat nişte excoriaţii serioase, zise el. 

— Ce-i cu tine? De ce vorbeşti aşa? 

— Aşa cum, rogu-te? 

— Ce s-a întâmplat cu graiul gen „eu trol 
mare”? Să nu mi-o iei în nume de rău. 

— Nu sunt sigur că te înţeleg. 

Cuddy se cutremură, şi bătu din picioare să 
se încălzească. 


—Hai să ieşim de-aici. 

O luară repejor spre uşă. Era încuiată. 

— Poţi s-o spargi? 

— Nu. Dacă depozitul ăsta nu era imun la 
troli, ar fi fost gol. Regret. 

— Detritus? 

— Da? 

— Te simţi bine? Că, ştii, îţi ies aburi din 
cap. 

— De fapt, mă simt... ăă... 

Detritus clipi. Se auzi un clinchet de gheaţă 
care cade. În ţeastă i se petreceau lucruri 
ciudate. 

Gândurile care în mod normal i se târau cu 
încetineală prin creier deveniseră deodată 
vibrante, pline de viață. Şi se părea că sunt din 
ce în ce mai multe. 

— Fantastic, zise el. 

Ceea ce era o replică atât de netrolească, 
încât până şi Cuddy, ale cărui extremităţi 
amorţiseră deja, se opri să se holbeze la el. 

— Am impresia, zise Detritus, că deslăşor o 
autentică cugetare. E deosebit de interesant! 

— Ce vrei să spui? 

De pe Detritus se mai prăvăli nişte gheaţă 
când el se scărpină în cap. 

— Desigur! zise el ridicând un deget 
gigantic. Superconductivitate! 

— Ce? 

—  Înţelegi? Creier de silicon impur. 
Disiparea căldurii e o problemă. Ziua 
temperatură prea înaltă, viteza de procesare 


scade, vremea se încălzeşte, creierul se opreşte 
complet, trolii se transformă în piatră până la 
căderea nopţii, respectiv temperaturi mai 
scăzute, cu toate acestea, dacă scădem 
temperatura suficient, creierul operează mai 
repede şi... 

— Cred c-am să mor în curând de frig, zise 
Cuddy. 

Detritus privi în jur. 

— Există mici deschideri cu geamuri acolo 
sus, zise el. 

— Prea su' ca s-le-ajung, chia' da' măur' pe 
um'rii tăi, mormăi Cuddy, pleoştindu-se mai tare. 

— Ah, dar planul meu include aruncarea 
unui lucru prin ele pentru a atrage ajutoare, zise 
Detritus. 

— Ce pla'? 

De fapt, am formulat douăzeci şi trei de 
planuri, dar cel despre care vorbesc are o 
probabilitate de reuşită de 97%, zise Detritus, cu 
un zâmbet radios. 

— N-a'em ni'ic de arunca’, zise Cuddy. 

— Eu am, zise Detritus ridicându-l de jos. 
Nu te îngrijora. Îţi pot calcula traiectoria cu o 
precizie uluitoare. Şi pe urmă tot ce ai de făcut 
este să-l aduci aici pe căpitanul Vimes sau pe 
Morcove sau pe altcineva. 

Firavele proteste ale lui Cuddy descriseră 
un arc prin aerul îngheţat şi dispărură dimpreună 
cu sticla ferestrei. 

Detritus se aşeză la loc. Viaţa era atât de 
simplă, dacă te gândeai cu adevărat la asta. lar 


el gândea cu adevărat. 

Era şaptezeci şi şase la sută sigur că îi va 
scădea temperatura cu cel puţin încă şapte 
grade. 


Domnul Lua-mi-aş Singur Beregata Dibbler, 
Misit, Comerciant Investitor şi vânzător de tot şi 
toate, se gândise îndelung şi cu seriozitate să se 
lanseze în comerţul cu alimente etnice. Dar asta 
era o evoluţie firească în cariera lui. Vechea lui 
afacere cu cârnaţi-în-chiflă începuse să cam 
lâncezească în ultima vreme, şi, pe de altă parte, 
vedeai peste tot pitici şi troli cu bani prin 
buzunare, sau pe unde şi-or ţine trolii banii, iar 
banii aflaţi în posesia altora erau ceva ce 
întotdeauna i se păruse lui Beregată a fi 
împotriva ordinii fireşti şi  cuviincioase a 
lucrurilor. 

Nu era greu să-i mulţumeşti pe pitici. Era 
uşor să faci şobolan-pe-băţ, deşi asta însemna o 
îmbunătăţire, per total, a standardelor normale 
de catering ale lui Dibbler. 

Pe de altă parte însă, trolii erau în esenţă, la 
urma urmei, fără supărare, dacă e să fim 
cinstiţi... în esenţă, erau bolovani umblători. 

Ceruse sfaturi despre mâncări pentru troli 
de la Crisopraz, care şi el era trol, deşi mai că 
nu-ţi mai dădeai seama, în ziua de azi, că era de 
atâta vreme printre oameni, încât acum umbla la 
costum şi, după cum spunea el, învățase tot 
soiu’ dă chestii civilăzate, ca extorcarea, 
împrumutu' dă bani cu camătă de 300 la sută pă 


lună, treburi d-ăstea. Crisopraz o fi fost el născut 
într-o peşteră la altitudini cu zăpadă tot anul pe 
vreun munte pe undeva, dar după cinci minute 
în Ankh-Morpork, se integrase cât ai clipi. Lui 
Dibbler îi plăcea să-l considere pe Crisopraz 
prieten; ar fi fost groaznic să ţi-l închipui 
duşman. 

Beregată alesese ziua de azi ca să încerce 
pentru prima dată noua linie de marfa. O pornise 
pe străzi, împingându-şi roaba cu mâncăruri 
fierbinţi şi strigând: 

—  Cârnaţi! Cârnaţi fierbinţi! În chiflă! 
Plăcinte cu carne! Luaţi-le cât sunt calde! 

Asta era doar ca să-şi intre în mână. 
Şansele ca vreun om să mănânce ceva provenit 
din roaba lui Dibbler erau de-acuma foarte mici, 
afară doar dacă turteai lucrul respectiv şi i-l 
strecurai pe sub uşă, după două săptămâni de 
regim de înfometare. Dar el privi conspirativ în 
jur mereu găseai troli pe-acolo, lucrau ca docheri 
şi săltă capacul de pe o nouă tavă. 

Aşa deci, cum era? A, da... 

— Conglomerate  dolomitice! Hai la 
conglomerate dolomitice, neamule! Noduli de 
mangan! Luaţi-i cât sunt... ăă... rotunzi! Ezită un 
moment, apoi reluă în forță: Piatră ponce! Piatră 
ponce! Două la dolar! Calcar prăjit... 

Câțiva troli apărură lângă el, să se holbeze. 

— Dumneata, domnule, pari... înfometat, 
zise Dibbler, rănjindu-i larg celui mai mărunt 
dintre troli. De ce nu-ncerci pietrişul nostru în 
chiflă? Mmm-mmm! Ce zici, ce depozit aluvial 


gustos, ei? 

Avea şi LMSB Dibbler metehnele lui, dar 
prejudecățile de specie nu erau printre ele. Lui îi 
plăcea de oricine avea bani, şi nu făcea deosebiri 
la culoarea sau forma mâinii care i-i întindea. 
Căci Dibbler avea credinţă într-o lume în care 
orişicare fiinţă gânditoare putea păşi cu capul 
sus, respira liber, putea căuta să-şi asigure viaţa, 
libertatea şi fericirea, şi avansa către zorii 
luminoşi ai viitorului. Dacă în acelaşi timp putea 
fi convinsă şi să înfulece ceva de pe tava cu 
mâncări fierbinţi a lui Dibbler, cu atât mai bine. 

Trolul inspectă bănuitor tava şi-apoi ridică o 
chiflă. 

— Urr, câh, zise el, e plin de amoniţi! Puah! 

— Pardon? zise Dibbler. 

— Pietrişul ăsta, zise trolul, e răsuflat. 

— Proaspăt şi delicios! Taman cum îl 
cioplea mama! 

— Dă, şi granitu' ăsta ie plin de cuarţ, zise 
alt trol aplecându-se, gigantic, peste Dibbler. 
Cuarţu' înfundă arterele, aşa să ştii. 

Trânti piatra la loc pe tavă. Trolii plecară 
agale, întorcându-se din când în când ca să-i 
arunce câte o privire bănuitoare lui Dibbler. 

— Răsuflat? Răsuflat? Cum ar putea să fie 
răsuflat? E de piatră! strigă Dibbler după ei. 

Ridică din umeri. Ei, în fine. După asta 
cunoşteai un bun negustor, că ştia când să lase 
baltă o afacere proastă. 

Puse capacul la loc pe tavă şi descoperi o 
alta. 


— Mâncare de mină! Mâncare de mină! 
Şobolan! Şobolan! Şobolan-pe-bâţ! Hai, neamule, 
cât sunt morţi! Hai la... 

Deasupra lui se auzi zgomot de sticlă 
spartă, şi subagentul Cuddy ateriză cu capu-n jos 
în tava lui. 

— Nu-i nevoie de atâta grabă, avem pentru 
toată lumea, zise Dibbler. 

— Scoate-mă de-aici, zise Cuddy cam 
înfundat. Sau dă-mi nişte ketchup. 

Dibbler trase zdravăân de cizmele piticului. 
Aveau gheaţă pe ele. 

— Proaspăt venit din munţi, aşa-i? 

— Unde-i omul care are cheia de la 
depozitul ăsta? 

— Dacă ţi-a plăcut şobolanul nostru, de ce 
să nu încerci gama noastră fină de... 

Securea lui Cuddy îi apăru în mână în mod 
aproape magic. 

— Te retez de la genunchi, zise el. 
GerhardtSockdelaBreaslaMăcelariloreomul tău. 

— Bun. 

— Acumterogiasecureadeacolo. 

Cizmele lui Cuddy derapară pe pavaj de- 
atâta grabă, când plecă. 

Dibbler îşi privi rămăşiţele distruse ale 
roabei. Buzele i se mişcară în vreme ce calcula. 

— Hei! strigă el. Mi-eşti dator... hei, mi-eşti 
dator pentru trei şobolani! 


Lordul Vetinari se simţise cam ruşinat, 


privind uşa care se închidea în urma căpitanului 
Vimes. Nu-şi dădea seama de ce. Sigur, era greu 
de suportat pentru bietul om, dar era singura 
cale... 

Luă o cheie din dulapul de lângă biroul său 
şi merse la perete. Mâinile sale atinseră un semn 
de pe tencuială, care la prima vedere nu era 
deloc diferit de o duzină de alte semne, dar 
acesta făcu ca o porţiune de perete să se dea la 
o parte, pe balamalele ei bine unse. 

Nimeni nu cunoştea toate coridoarele şi 
tunelurile ascunse prin zidurile Palatului; se 
spunea că unele dintre ele duc mult mai departe 
de atât. lar sub oraş erau o sumedenie de pivnițe 
vechi. Un om cu un târnăcop şi cu un bun simţ al 
direcţiei ar fi putut ajunge oriunde ar fi vrut, doar 
găurindu-le zidurile uitate. 

Coborî mai multe scări înguste şi trecu pe- 
un coridor până la o uşă, pe care o descuie. Uşa 
se deschise, pe balamale bine unse. 

Aceasta nu era, propriu-zis, o temniţă; 
camera aflată de cealaltă parte a uşii era foarte 
aerisită şi bine luminată de nişte ferestre mari, 
dar situate foarte sus. Înăuntru mirosea a talaş şi 
a clei. 

— Păzea! 

Patricianul se feri. 

Ceva asemănător cu un liliac ţăcăni şi vâjâi 
pe deasupra capului său, zbură în nişte cercuri 
scălâmbe prin mijlocul camerei, apoi se 
dezmembră într-o duzină de piese agitate. 

— Vai de mine, zise o voce blândă. Înapoi la 


şevaletul de proiectare. Bună ziua, înălţimea 
Voastră. 

— Bună ziua, Leonard, răspunse Patricianul. 
Ce-a fost asta? 

— Eu îi spun dispozitiv-de-zbor-cu-aripi- 
batante, zise Leonard da Quirm, dându-se jos de 
pe scăriţa ce-o folosise ca rampă de lansare. 
Funcţionează cu fâşii de gutapercă răsucite 
împreună foarte strâns. Dar mă tem că nu prea 
merge bine. 

Leonard da Quirm nu era, de fapt, foarte 
bătrân. Era unul dintre acei oameni care încep să 
arate venerabili pe la vârsta de treizeci de ani, şi 
probabil vor arăta cam la fel şi la nouăzeci. Şi nu 
era nici propriu-zis chel. Doar că, în creşterea lui, 
capul îi trecuse prin păr, ridicându-se ca o 
măreaţă cupolă de piatră din pădurea deasă. 

Particule de inspiraţie burniţează încontinuu 
prin univers. Destinația lor, dacă le-ar păsa 
vreun pic de asta, este mintea potrivită la locul 
potrivit şi timpul potrivit. Dacă lovesc neuronul 
care trebuie, are loc o reacţie în lanţ, şi ceva mai 
târziu cineva clipeşte în lumina reflectoarelor, 
întrebându-se de unde naiba i-o fi venit, de fapt, 
ideea pâinii feliate. 

Leonard da Quirm ştia cum e cu inspiraţia. 
Una dintre primele lui invenţii fusese o scufie de 
noapte metalică cu împământare, pe care-o 
purta în speranţa că astfel afurisitele de 
particule o să înceteze să mai lase urme încinse 
la alb prin imaginaţia lui chinuită. Rareori avea 
efect. Sărmanul om cunoştea ruşinea de a găsi 


dimineaţa, la trezire, cearşafurile pline de schiţe 
nocturne ale unor maşinării de asalt până atunci 
necunoscute sau planuri inovatoare pentru 
dispozitive de curăţat mere. 

Familia da Quirm fusese foarte bogată şi 
tânărul Leonard umblase la o mulţime de şcoli, 
unde absorbise o mare varietate de informaţii, în 
pofida obiceiului său de a privi întruna pe geam, 
desenând zborul păsărilor. Leonard era unul 
dintre acei oameni nefericiţi a căror soartă este 
de a fi fascinaţi de lume, de forma, gustul şi 
mişcarea ei... 

Şi pe lordul Vetinari îl fascina, de aceea şi 
era încă în viaţă. Unele lucruri sunt un exemplu 
atât de perfect al tipului lor încât e greu să le 
distrugi. Ceva unic e întotdeauna aparte. 

Era un prizonier model. Dacă-i dădeai 
destul lemn, sârmă, vopsele şi mai ales dacă-i 
dădeai hârtie şi creioane, nu se mişca din loc. 

Patricianul dădu la o parte un teanc de 
desene şi se aşeză. 

— Frumoase desene, constată el. Ce sunt? 

— Caricaturile mele, zise Leonard. 

— Asta cu băieţelul căruia i s-a oprit zmeul 
într-un pom e tare bun, spuse lordul Vetinari. 

— Mulţumesc. Pot să vă fac nişte ceai? Mă 
tem că zilele astea nu mă văd cu prea multă 
lume, în afară de omul care unge balamalele. 

— Am venit ca să... 

Patricianul se opri şi împunse unul din 
desene cu degetul. 

— Pe ăsta e lipită o bucăţică de hârtie 


galbenă, zise el, bănuitor. 

Şi trase de ea. Hârtiuţa se dezlipi de pe 
desen, cu un vag sunet ca de măsea suptă, și i 
se lipi de degete. Pe bileţel, cu scrisul inversat şi 
puchinos al lui Leonard, erau cuvintele: „ăgraem 
ăs erap atsA: omeM”. 

— O, de asta sunt chiar mulţumit, zise 
Leonard. Eu îi spun „hârtiuţe-comode-pentru- 
scris-notiţe-cu-clei-care-se-dezlipeşte-când-vrei”. 

Patricianul se jucă o vreme cu hârtia. 

— Din ce-i făcut cleiul? 

— Limacşi fierţi. 

Patricianul îşi dezlipi hârtia de pe o mână. 
Ea se lipi de cealaltă. 

— Pentru asta aţi venit la mine? 

—Nu. Am venit să-ţi vorbesc, zise lordul 
Vetinari, despre gonne. 

— O, vai. Îmi pare foarte rău. 

— Mă tem că a... evadat. 

— Vai de mine. Am avut impresia că mi-aţi 
spus că aţi scăpat de el. 

— Li l-am dat asasinilor să-l distrugă. În 
fond, ei se mândresc cu calitatea artistică a 
muncii lor. Ar trebui să fie îngroziţi de ideea ca 
vreun om să aibă asemenea putere la dispoziţie. 
Dar idioţii ăia nu l-au distrus. Au crezut că-l pot 
ţine sub cheie. Şi acum l-au pierdut. 

— Nu l-au distrus? 

— Se pare că nu, tâmpiţii. 

— Şi nici dumneavoastră. Mă întreb de ce? 

— Eu... dar ştii ceva, nu ştiu de ce? 

— N-ar fi trebuit să-l construiesc. A fost pur 


şi simplu aplicarea unor principii. Balistică, ştiţi. 
Aerodinamică elementară. Energie chimică. Nişte 
aliaje destul de deştepte, dacă îndrăznesc să 
spun aşa. Şi sunt foarte mândru de ideea 
ghinturilor. A trebuit să realizez o unealtă foarte 
complicată ca să le fac, ştiţi. Vă pun lapte? 
Zahăr? 

— Nu, mulţumesc. 

— Sunt oameni care-l caută, presupun? 

— Îl caută asasinii. Dar n-o să-l găsescă. Nu 
gândesc cum trebuie. 

Patricianul ridică de jos un teanc de schiţe 
de schelet uman. Erau deosebit de bune. 

— Vai, vai. 

— Aşa că mă bazez pe Gardă. 

— Asta trebuie că înseamnă acel căpitan 
Vimes despre care mi-aţi vorbit. 

Lordului Vetinari întotdeauna îi făceau mare 
plăcere conversațiile lui ocazionale cu Leonard. 
Omul vorbea de fiecare dată despre oraş ca şi 
cum ar fi fost o altă lume. 

— Da. 

— Sper că i-aţi explicat cât de importantă e 
însărcinarea asta. 

— Într-un fel. l-am interzis în mod expres să 
se ocupe de ea. De două ori. 

Leonard dădu din cap. 

— Ah. Cred... cred că înţeleg. Sper să 
funcţioneze. 

Suspină. 

— Presupun că ar fi trebuit să-l demontez, 
dar... era atât de clar că e un lucru făcut. Aveam 


impresia asta stranie că doar asamblez ceva ce 
există deja. Câteodată mă întreb de unde mi-a 
venit aşa o idee. Părea... nu ştiu cum... ca un 
sacrilegiu, să zicem, să-l demontez. Ar fi fost ca 
şi cum ai fi demontat o persoană. Un biscuit? 

— Demontarea unei persoane e câteodată 
necesară, zise lordul Vetinari. 

— Acesta, desigur, e un punct de vedere, 
zise Leonard da Quirm, politicos. 

— Ai vorbit despre sacrilegiu, zise lordul 
Vetinari. De obicei aşa ceva implică zei de un fel 
sau altul, nu-i aşa? 

— Am folosit eu cuvântul? Nu-mi pot 
imagina că există vreun zeu al lui gonne. 

— E foarte greu, da. 

Patricianul se foi, deranjat, întinse mâna în 
spate, şi scoase de-acolo un obiect. 

— Ce e asta? întrebă el. 

— A, chiar mă întrebam unde l-am pus, zise 
Leonard. E un model al maşinii mele de zburat- 
prin-înşurubare-în aer”. 

Lordul Vetinari împunse cu degetul rotorul 
minuscul. 

— Crezi că ar funcţiona? 

— O, da, zise Leonard şi suspină. Cu 
condiţia să găsim un om cu forţa a zece bărbaţi 
şi care să învârtă manivela cam de o mie de ori 
pe minut. 

Patricianul se relaxă, într-un mod care abia 


4 Probabil s-a observat deja că, deşi Leonard da Quirm era fără 
discuţie cel mai mare geniu tehnologic al tuturor timpurilor, când 
venea vorba să le dea nume lucrurilor, era un soi de Detritus. 


acum atrăgea atenţia asupra precedentului 
moment de încordare. 

— Acum există în oraş, zise el, un om cu un 
gonne. L-a folosit cu succes o dată, şi aproape că 
a reuşit încă o dată. Ar fi putut un oarecare să 
inventeze un gonne? 

— Nu, zise Leonard. Eu sunt un geniu. 

O spusese cu toată simplitatea. Enunţa un 
fapt, doar atât. 

— Asta e clar. Dar odată ce gonne a fost 
inventat, Leonard, cât de genial trebuie să fie 
cineva ca să construiască un al doilea? 

— Tehnica de ghintuire necesită o fineţe 
considerabilă, şi mecanismul de armare care 
face să alunece ansamblul bullette trebuie 
echilibrat exact, şi capătul ţevii, desigur, trebuie 
să fie foarte... Leonard văzu expresia de pe faţa 
Patricianului, şi ridică din umeri. Trebuie să fie 
un om inteligent, zise el. 

— Oraşul ăsta e plin de oameni inteligenţi, 
zise Patricianul. Şi pitici. Oameni şi pitici deştepţi 
care meşteresc la lucruri. 

— Îmi pare atât de rău. 

— Niciodată nu stau să se gândească. 

— Într-adevăr. 

Lordul Vetinari se lăsă pe spate şi privi prin 
luminator. 

— Şi fac lucruri ca de pildă inaugurarea 
Barului Peşte la Pachet Three Jolly Luck pe locul 
vechiului templu din strada Dagon în noaptea 
solstițiului de iarnă, când mai era şi lună plină, 
pe deasupra. 


— Aşa-s oamenii, din păcate. 

— N-am aflat niciodată ce s-a ales de 
domnul Hong. 

— Sărmanul om. 

— Şi mai sunt şi vrăjitorii. Scormonesc, 
umblă, meşteresc. O dată nu stau să se 
gândească înainte să înşface o aţă din țesătura 
realităţii şi s-o smucească. 

— Şocant. 

—  Alchimiştii? Ideea lor despre datoria 
civică e să amestece lucruri ca să vadă ce se- 
ntâmplă. 

— Şi de-aici, tot se aud bubuiturile. 

— Şi pe urmă, desigur, mai apare şi cineva 
ca tine... 

— Sunt într-adevăr dezolat. 

Lordul Vetinari răsucea în mâini modelul 
maşinăriei de zburat. 

— Visezi la zbor, zise el. 

— O, da. Atunci omul ar fi cu adevărat liber. 
Din aer, nu există graniţe. Nu ar mai putea 
exista războaie, căci cerul e infinit. Cât de fericiţi 
am fi, dacă am putea zbura. 

Vetinari răsucea mereu modelul în mâini. 

— Da, zise el. Cred că am fi. 

— Am încercat cu mecanism de ceasornic, 
ştiţi. 

— Pardon? Mă gândeam la altceva. 

— Vreau să spun, un mecanism de 
ceasornic ca motor pentru maşina de zburat. Dar 
nu funcţionează. 

— Oh. 


— Forţa oricărui resort este limitată, nu 
contează cât de tare îl întorci. 

— O, da. Da. Şi speri că dacă întorci resortul 
într-un sens, toată energia lui se va desfăşura în 
sensul celălalt. lar câteodată eşti obligat să 
întorci resortul până atinge limita, zise Vetinari, 
şi să te rogi să nu se rupă. 

Expresia lui se schimbă. 

— Vai de mine, zise el. 

— Pardon? zise Leonard. 

— N-a lovit peretele. E posibil să fi mers 
prea departe. 


Detritus şedea şi aburea. Se simţea acum 
flămând nu după hrană, ci după lucruri la care să 
se gândească. Pe măsură ce scădea 
temperatura, eficienţa creierului său creştea şi 
mai mult. Avea nevoie de ceva de făcut. 

Calculă numărul cărămizilor din zid, mai 
întâi în baza doi apoi în baza zece şi la sfârşit în 
baza şaisprezece. Numerele se aliniau şi-i 
mărşăluiau prin creier, îngrozite şi ascultătoare. 
Fură descoperite împărțirea şi înmulţirea. 
Algebra fu inventată şi-i oferi o distracţie 
interesantă pentru un minut sau două. Şi apoi 
simţi cum ceața numerelor se risipeşte şi ridică 
privirea spre muntele sclipitor, îndepărtat al 
analizei matematice. 

Trolii evoluaseră în locuri înalte, stâncoase 
şi mai presus de toate reci. Creierele lor de 
silicon erau obişnuite să funcţioneze la 
temperaturi scăzute. Dar jos, pe câmpiile 


înăbuşitoare, acumularea de căldură îi încetinea 
şi-i prostea. Nu era adevărat că doar trolii proşti 
veneau în oraşe. Trolii care se hotărau să 
coboare în oraş erau cel mai adesea inteligenţi 
— dar deveneau proşti. 

Detritus era considerat cretin chiar şi după 
standardele traiului orăşean. Dar asta era doar 
din cauză că avea un creier optimizat de la 
natură pentru o temperatură care nu se întâlnea 
în Ankh-Morpork nici chiar la vreme de iarnă 
grea... 

Acum creierul său se apropia de 
temperatura sa ideală de operare. Din nefericire, 
aceasta era prea puţin diferită de punctul optim 
pentru moarte al trolilor. 

O parte din creierul său chibzuia la asta. 
Exista o mare probabilitate de a fi salvat. Asta 
însemna că va trebui să plece. Şi asta însemna 
că va redeveni prost, la fel de sigur ca 

Mai bine să profităm cât mai putem, atunci. 

Se întoarse înapoi în lumea numerelor atât 
de complexe încât nu mai aveau înţeles, ci doar 
un punct de vedere tranzitoriu. Şi continuă, de 
asemenea, şi cu moartea prin îngheţ. 


Dibbler ajunse la Breasla Măcelarilor la 
scurtă vreme după Cuddy. Porţile cele mari şi 
roşii fuseseră deschise în şuturi şi dincolo de ele 
un măcelar mai mărunţel şedea frecându-şi 
nasul. 

Pe unde-a luat-o? 


— Pe-acolo. 

lar în sala cea mare, măcelarul-şef, 
Gerhardt Sock, se-mpleticea de colo colo în cerc. 
Asta deoarece avea cizmele lui Cuddy proptite 
pe piept. Piticul se atârnase de vesta omului ca 
un marinar pe-o iolă care face volta pe furtună 
şi-şi rotea securea direct sub nasul lui. 

— Dă-mi-o în clipa asta sau te oblig să-ți 
mănânci propriul nas! 

Un cârd de ucenici măcelari încerca să nu le 
stea în cale. 

— Dar... 

— Nu mă contrazice! Sunt ofiţer al Gărzii, 
aşa să ştii! 

— Dar nu... 

— lţi mai dau o şansă, musiu. Dă-mi-o în 
clipa asta! 

Sock închise ochii. 

— Ce anume doreşti? 

Mulțimea aştepta. 

— Ah, zise Cuddy. Ahaha. Nu ţi-am spus? 

— Nu! 

— Eu sunt destul de sigur c-am spus, ştii. 

— N-ai spus! 

— Oh. Bine. Vreau cheia de la depozitul de 
carne de porc futures, dacă ţii musai. 

Cuddy sări jos. 

— De ce? 

Securea se înfiinţă din nou în faţa nasului 
omului. 

— Intrebam şi eu, rosti Sock cu o voce 
disperată, ca de la mare distanţă. 


— E un om al Gărzii acolo, şi moare de frig, 
zise Cuddy. 


Se adunase o mulţime măricică în jurul lor, 
până reuşiră ei să deschidă uşa principală. 
Bucăţi de gheaţă căzură cu un clinchet pe pavaj, 
şi veni un val de aer îngheţat. 

Podeaua şi şirurile de carcase atârnate, ce- 
şi făceau călătoria în sens invers prin timp, erau 
acoperite de chiciură. La fel şi o mogâldeaţă în 
formă de Detritus, ghemuită în mijlocul sălii. 

ÎI cărară afară, la soare. 

— E normal să-i fulgere ochii aşa, 
intermitent? întrebă Dibbler. 

Detritus clipi. La căldura zilei, gheaţa 
alunecă de pe el. 

Simţea cum i se crapă minunatul univers de 
numere. Temperatura în urcare i se lovea de 
gânduri ca un aruncător de flăcări mângâind un 
fulg de zăpadă. 

— Spune ceva! zise Cuddy. 

Turnuri de intelect se prăbuşiră în vreme ce 
focul înghiţea creierul lui Detritus. 

— Hei, ia uite la astea, zise un ucenic. 

Pereţii interiori ai depozitului erau acoperiţi 
cu numere. Ecuaţii de complexitatea unei reţele 
neurale fuseseră zgâriate în stratul de chiciură. 
La un moment anume în decursul calculului, 
matematicianul trecuse de la numere la litere, şi 
apoi nici literele nu-i mai fuseseră de ajuns; 
parantezele ca nişte cuşti închideau expresii 
care erau faţă de matematica obişnuită ceea ce 


e un oraş faţă de o hartă. 

Şi deveneau mai simple pe măsură ce se 
apropiau de ţel mai simple, şi totuşi conţineau în 
liniile fluide ale simplităţii lor o spartană, 
minunată complexitate. 

Cuddy se holba la ele. Ştia că nu va fi 
niciodată în stare să le înţeleagă, nici într-o sută 
de ani. 

Chiciura se sfărâma în aerul devenit mai 
cald. 

Şirul de ecuaţii devenea tot mai îngust, şi 
ele continuau în jos pe perete şi apoi pe podea, 
până la locul unde şezuse trolul, şi deveneau 
până la urmă doar câteva expresii care păreau 
să se mişte şi să scânteieze de o viaţă proprie. 
Asta era matematică fără numere, pură ca 
fulgerul. 

Şirul se termina într-un fel de vârf, iar în 
vârf se afla un simbol foarte simplu: „=“. 

— Egal ce? întrebă Cuddy. Egal cu ce? 

Chiciura se prăbuşi. 

Cuddy ieşi în stradă. Detritus şedea acum 
într-o băltoacă, înconjurat de o grămadă de 
spectatori oameni. 

— Nu poate unul dintre voi să-i aducă o 
pătură sau ceva? zise. 

Un om foarte gras zise: 

— Hăâ? Cine-ar mai folosi o pătură după ce a 
fost pusă pe un trol? 

— Ha, da, ai dreptate, zise Cuddy. 

Aruncă o privire spre cele cinci găuri din 
platoşa lui Detritus. Pentru un pitic, ar fi fost cam 


la înălţimea capului. 

— Poţi să vii o clipă lângă mine, te rog? 

Omul rânji spre prietenii lui şi se apropie 
nonşalant. 

— Presupun că vezi găurile din armura lui, 
aşa-i? zise Cuddy. 

LMSB Dibbler era un supravieţuitor. La fel 
cum rozătoarele şi insectele pot simţi un 
cutremur înainte să aibă loc primele vibrații, la 
fel şi el îşi dădea seama când ceva grav urma să 
se întâmple în stradă. Cuddy se purta prea 
frumos. Când un pitic devenea aşa amabil, 
însemna că-şi adună toate rezervele de violenţă, 
să le folosească mai târziu. 

— lo o să, ăă, mă duc în treaba mea, atunci, 
zise el, şi o porni de-a-ndaratelea. 

— N-am nimic împotriva piticilor, să ştii, 
zise grasul. Vreau să spun, pentru mine, piticii e 
aproape oameni. Doar nişte oameni mai mici sau 
aproape. Dar trolii... păăăi, ei nu-s ca noi, am 
dreptate? 

— Pardon, pardon, faceţi loc, faceţi loc, 
zicea Dibbler, care reuşea, cu căruciorul lui, să 
dispară într-o viteză ce se întâlneşte de obicei la 
vehiculele cu zaruri blănoase atârnate la parbriz. 

— Frumoasă haină ai mata, zise Cuddy. 

Căruciorul lui Dibbler luă colţul pe-o singură 
roată. 

— E o haină frumoasă, zise Cuddy. Ştii ce ar 
trebui să faci tu cu o haină ca asta? 

Fruntea omului se încreţi. 

— S-o scoţi în clipa asta, zise Cuddy, şi să i- 


o dai trolului. 

— Ce? Cum îndrăzneşti... 

Omul îl înşfacă pe Cuddy de cămaşă şi-l 
săltă în sus. 

Om şi pitic alcătuiră un tablou interesant şi 
absolut staționar, vreme de câteva clipe. 

Cuddy ajunsese aproape la nivel cu faţa 
omului şi privea cu interes cum ochii începeau să 
i se umple de lacrimi. g 

— Lasă-mă jos, zise Cuddy. Incetişor. Dacă 
mă iei prin surprindere, fac mişcări involuntare. 

Omul se conformă. 

— Acum scoate-ţi haina... bun... şi dă-mi- 
0... mulţumesc... 

— Securea ta... şopti omul. 

— O secure? O secure? Securea mea? 
Cuddy privi în jos. la te uită, ia te uită. Nici nu 
mi-am dat seama că o ţineam acolo. Ce mai 
chestie. 

Omul încerca să stea în vârful picioarelor. 
Ochii îi lăcrimau. 

— Treaba cu securea asta, zise Cuddy, 
chestia interesantă, e că e o secure de aruncat. 
Am ieşit campion trei ani la rând, la Capul de 
Aramă. Puteam s-o arunc şi să despic o 
rămurică-n două de la treizeci de iarzi într-o 
clipă. Cu spatele. Plus că eram bolnav în ziua aia. 
Un atac de fiere. 

Şi se retrase. Omul se lăsă recunoscător pe 
călcâie. 

Cuddy înveli umerii trolului cu haina. 

— Hai, ridică-te, zise el. Hai să te ducem 


acasă. 
Trolul se ridică greoi. 
— Câte degete îţi arăt? zise Cuddy. 
Detritus se chiori la el. 
— Doi şi cu unu? sugeră el. 
— Merge, zise Cuddy. Pentru moment. 


Domnul Brânză privi pe deasupra tejghelei 
la căpitanul Vimes, care nu se mai mişcase de o 
oră. Era ceva obişnuit să vezi la Găleata băutori 
serioşi, care beau flră plăcere, ci mai degrabă 
păreau hotărâți să nu mai fie treji vreodată în 
viaţă. Dar asta era ceva nou. Asta era 
îngrijorător. Nu voia să-i moară vreun muşteriu 
în casă. 

În bar nu mai era nimeni. Omul îşi atârnă 
şorţul într-un cui şi dădu fuga la sediul Gărzii, 
aproape ciocnindu-se în uşă cu Morcove şi 
Angua. 

— O, mă bucur să te găsesc pe tine, caporal 
Morcove, zise el. Ai face bine să vii la mine. E 
căpitanul Vimes. 

— Ce i s-a-ntâmplat? 

— Nu ştiu. A băut groaznic de mult. 

— Dar parcă se lăsase! 

— Cred, zise domnul Brânză, prudent, că 
asta nu mai corespunde realităţii. 


O scenă, undeva lângă Aleea Carierei. 

— Unde noi merge? 

— Mergem să găsim pe cineva să te ajute. 
— Nu doctor pitic! 


— Trebuie să fie pe-aici cineva care să ştie 
cum să te lipească cu nişte ciment rapid sau ce- 
oţi face voi la răni. E normal să se prelingă 
chestia asta de pe tine? 

— Nu ştiu. Nu prelins până acum. Unde noi? 

— Nu ştiu. N-am mai fost pe aici. 

Zona era dincolo de cartierul abatoarelor şi 
oboarelor, în direcţia vântului. Asta însemna că 
trolii erau singurii care acceptau să locuiască 
acolo, căci pentru ei mirosurile organice erau 
cam tot atât de evidente sau relevante pe câte 
mirosul granitului pentru oameni. Un banc vechi 
suna cam aşa: trolii locuiesc lângă ţarcul de vite? 
Şi cu duhoarea cum rămâne? A, vacilor nu le 
pasă... 

Ceea ce era o tâmpenie. Trolii n-au miros, 
decât pentru alţi troli. 

Clădirile aveau un aspect cam bolovănos. 
Fuseseră clădite iniţial pentru oameni şi apoi 
adaptate de troli, adică li se lărgiseră uşile cu 
şuturi şi li se astupaseră ferestrele. Incă nu se 
înnoptase. Nu se vedea niciun trol. 

— Uh, zise Detritus. 

— Haide, uriaşule, zise Cuddy împingându-l 
pe Detritus să avanseze precum un remorcher 
care împinge un petrolier. 

— Subagent Cuddy? 

— Da. 

— Tu pitic. Aici Aleea Carierei. Dacă găsit la 
tine aici, tu în mare bucluc. 

— Suntem gardişti ai oraşului. 

— Crisopraz, la el nu pasă de asta nici cât 


coprolit. 

Cuddy privi înjur. 

— Voi ce fel de doctori aveţi, oricum? 

Un trol apăru în cadrul unei uşi. Apoi încă 
unul. Şi încă unul. 

Ceea ce Cuddy luase drept o grămadă de 
moloz se dovedi a fi un trol. 

Dintr-odată, erau troli peste tot. 

Sunt gardist, gândi Cuddy. Aşa a spus 
sergentul Colon. Încetează a mai fi pitic şi începe 
să fii gardist. Asta sunt eu. Nu un pitic. Un 
gardist. Mi-au dat o insignă în formă de scut. 
Garda Oraşului — asta sunt. Port o insignă. 

Mi-aş dori să fie insigna mult mai mare. 


Vimes şedea liniştit la o masă din colţ, la 
Găleata. Avea în faţă câteva hârtii şi nişte chestii 
metalice, dar lucrul la care se holba era pumnul 
lui. ÎI ţinea pe masă atât de strâns, încât 
încheieturile i se albiseră. 

— Căpitane  Vimes? zise  Morcove 
fluturându-i o mână prin faţa ochilor. Nu obţinu 
nicio reacţie. 

— Cât a băut? 

— Două guri de whisky, atât. 

— N-ar trebui să ajungă aşa de la atât de 
puţin, nici chiar dacă era pe stomacul gol, zise 
Morcove. 

Angua arătă la gâtul unei sticle care-i ieşea 
lui Vimes din buzunar. 

— Nu cred că a băut pe stomacul gol. Cred 
că şi-a băgat nişte alcool în stomac mai întâi. 


— Căpitane Vimes? zise Morcove din nou. 

— Ce strânge în mână? întrebă Angua. 

— Nu ştiu. E de rău, niciodată nu l-am văzut 
aşa. Haide. Tu ia lucrurile. Eu îl iau pe căpitan. 

— Nu şi-a plătit băutura, zise domnul 
Brânză. 

Morcove şi Angua îl priviră. 

— Din partea casei? zise domnul Brânză. 


În jurul lui Cuddy era un zid de troli. Cam 
ăsta era cuvântul potrivit. In acea clipă, păreau 
mai mult surprinşi decât ameninţători, aşa cum 
ar fi arătat şi nişte câini dacă o pisică s-ar fi 
înfiinţat, tacticoasă, în cuştile lor. Dar când se 
vor fi obişnuit, în fine, cu ideea că el chiar exista, 
probabil va fi doar o chestiune de timp până 
când această stare de fapt nu va mai fi de 
actualitate. 

Până la urmă, unul dintre ei zise: 

— Ce asta, atunci? 

— El om al Gărzii, la fel ca eu, zise Detritus. 

— El pitic. 

— El gardist. 

— El obraznic rău, asta clar. 

Un deget butucănos de trol îl împunse pe 
Cuddy în spinare. Trolii se apropiau. 

— Eu număr la zece, zise Detritus. Pe urmă 
orice trol nu pleacă unde trol treabă are, bucluc 
mare la trol. 

— Tu Detritus, zise un trol deosebit de lat. 
Toţi ştie că tu trol prost, tu înrolat Gardă pentru 
că tu trol prost, tu nu ştii numeri la... 


Zbong. 

— Unu, zise Detritus. Doi... Trii. Patăru. 
Cinci. Şase... 

Trolul cel prăbuşit ridică ochii uluit. 

— Detritus ăla, la el numără. 

Se auzi un vâjâit şi o secure ricoşă dintr-un 
zid, lângă capul lui Detritus. 

Pe stradă veneau mulţi pitici, cu un aer 
hotărât şi letal. Trolii se împrăştiară. 

Cuddy alergă spre ei. 

— Voi ce vreţi să faceţi? zise el. Aţi 
înnebunit sau ce? 

Un pitic arătă spre Detritus cu un deget 
tremurător. 

— Asta ce-i? 

— E un gardist. 

— Mie-mi seamănă a trol. Peel! 

Cuddy făcu un pas îndărăt şi-şi scoase 
securea. 

— Te ştiu eu pe tine, Stronginthearm, zise 
el. Ce puneţi la cale? 

— Ştii tu, om al Gărzii, zise Stronginthearm. 
Garda a spus că pe Bjorn Hammerhock l-a ucis 
un trol. Au găsit trolul! 

— Nu, asta nu-i... 

Din spatele lui Cuddy se auzi ceva. Se 
întorseseră _trolii, înarmaţi pentru vânat pitici. 
Detritus se întoarse şi scutură un deget către ei. 

— Dacă un trol mişcă, zise el, eu încep 
număr. 

— Hammerhock a fost ucis de un om, zise 
Cuddy. Căpitanul Vimes crede... 


— Garda a arestat trolul, zise un pitic. 
Bolovanii dracu'! 

— Suge-pietre! 

— Monoliţilor! 

— Mâncători de şobolani! 

— Ha, eu om doar de puţin timp, zise 
Detritus, şi deja eu săturat de voi troli proşti. Ce 
crede voi oameni zice, hai? O, la ei etnici, ei nu 
ştie poarte în oraş mare, sare cu ciomag şi fură 
singuri lucru de purtat pe cap la ei. 

— Suntem gardişti, zise Cuddy. Treaba 
nostră e să păstrăm ordinea. 

— Bun, zise Stronginthearm. Duceţi-vă şi 
păstraţi-o undeva în siguranţă până om avea 
nevoie de ea. 

— Aici nu vale Koom, zise Detritus. 

— Aşa-i! strigă un pitic din spatele mulţimii. 
De data asta vă vedem! 

Trolii şi piticii se revărsau spre ei din 
ambele capete ale străzii. 

— Ce-ar face caporalul Morcove în situaţia 
asta? şopti Cuddy. 

— El zice, voi persoane rău, faceţi la mine 
furios, opriţi clipa asta. 

— Şi atunci ei ar pleca, aşa-i? 

— Dă. 

— Ce s-ar întâmpla dacă am încerca şi noi 
asta? 

— Căutăm cap la noi în şanţ. 

— Cred că ai dreptate. 

— Vezi alee ăla? El alee frumos. El spune 
salut. Voi depăşiţi numeric... 256+64+8+2+1 la 


1. Veniţi faceţi-mi vizită. 

Un ciomag ricoşă din coiful lui Detritus. 

— Fugi! 

Cei doi gardişti o luară la goană spre alee. 
Armatele improvizate îi priviră şi-apoi, uitând 
pentru moment de conflict, se lansară în 
urmărire. 

— Unde asta duce? 

— Departe de cine ne urmăreşte! 

— Mie place alee asta. 

In spatele lor, urmăritorii, care dintr-odată 
se treziseră că încearcă să treacă buluc printr-un 
spaţiu care de-abia era destul de lat pentru un 
trol, îşi dădură seama că se-mpingeau cu 
inamicii lor de moarte şi începură să se bată unii 
cu alţii în cea mai rapidă, violentă şi mai presus 
de toate îngustă bătălie care se văzuse vreodată 
în oraş. 

Cuddy îi făcu semn peste umăr lui Detritus 
să se oprească şi aruncă o privire după colţ. 

— Cred că suntem în siguranţă, zise el. Tot 
ce-avem de făcut e să ieşim de aici prin celălalt 
capăt şi să ne-ntoarcem la sediul Gărzii. OK? 

Se întoarse, nu văzu trolul, facu un pas 
înainte, şi dispăru temporar de pe tărâmul 
oamenilor. 


— O, nu, zise sergentul Colon. A promis că 
nu se mai atinge de băutură! Uite, a băut o sticlă 
întreagă! 

— Ce era? Bearhugger's? zise Nobby. 

— Nu cred, că văd că mai respiră. Haideţi, 


ajutaţi-mă să-l mut. 

Patrula de Noapte se adună împrejur. 
Morcove îl depusese pe căpitanul Vimes pe un 
scaun, în mijlocul podelei sediului Gărzii. 

Angua ridică sticla şi se uită la etichetă. 

— „LMSB Dibbler's Original Autentic Rouă 
Munţilor Plouaţi”, citi ea. O să moară! Scrie aici 
că e „dovedit 150% tărie”! 

— Nee, asta-i doar reclama lui moş Dibbler, 
zise Nobby. N-are dovezi adevărate. Doar probe 
circumstanţiale. 

— De ce n-are sabia la el? întrebă Angua. 

Vimes deschise ochii. Primul lucru pe care-l 
văzu fu figura îngrijorată a lui Nobby. 

— Aaau! zise el. Sab'e? A’ dat-o! Uraa! 

— Cum? zise Colon. 

— Nu ma’ e Pat'u'a! Totu’ dus! 

— Cred că e cam beat, zise Morcove. 

— Beat? lo nu-j beat! N-ai a'ea cu'aj să mă 
faşi beat da'ă eram treaz! 

— Daţi-i nişte cafea, zise Angua. 

— Cafeaua noastră n-ar face faţă, cred eu, 
zise Colon. Nobby, dă fuga la Sally Grasu', în 
aleea Strângecureaua, şi ia o cană din aia 
specială a lor, klatchiană. Da’ să nu fie cană 
metalică, fii atent. 

Vimes clipi când îl mutară pe alt scaun. 

— Totu’ dus copcă, zise el. Bang! Bang! 

— Lady Sybil o să se supere rău, zise 
Nobby. Ştiţi că promisese să ne se mai atingă de 
băutură. 

— Căpitane Vimes? zise Morcove. 


— Mm? 

— Câte degete îţi arăt? 

— Mm? 

— Câte mâini, atunci? 

— Pat'u? 

— Aoleu, de ani de zile nu l-am mai văzut în 
halul ăsta, zise Colon. la staţi, lăsaţi-mă să încerc 
ceva. Mai vrei un pahar, căpitane? 

— In niciun caz nu-i mai trebuie încă... 

— Taci din gură, ştiu ce fac. Încă un rând, 
căpitane Vimes? 

— Mm? 

— În viaţa mea nu l-am văzut să nu fie în 
stare să răspundă „da!”, tare şi clar! zise Colon 
dându-se îndărăt. Cred că am face bine să-l 
ducem sus la el în cameră. 

— ÎI duc eu, sărmanul om, zise Morcove. Îl 
ridică pe Vimes ca pe-un fulg, şi-l aburcă pe 
umăr. 

— Nu suport să-l văd aşa, zise Angua, 
urmându-l pe coridor şi în sus pe scări. 

— Nu bea decât când e deprimat, zise 
Morcove. 

— Dar de ce îl apucă depresia? 

— Câteodată e din cauză că n-a băut. 

Clădirea din Pseudopolis Yard fusese, la 
origine, reşedinţa familiei Ramkin. Acum, primul 
etaj era ocupat de gardişti, cam la nimereală. 
Morcove avea o cameră. Nobby avea camere pe 
rând, patru până acum, şi se muta când podeaua 
devenea prea greu de găsit. Şi Vimes avea şi elo 
cameră. 


— Aici locuieşte? întrebă Angua. Zei din 
ceruri! 

— La ce te aşteptai? 

— Nu ştiu. La orice. La ceva. Nu la nimic. 

Era acolo un pat trist din fier. Arcurile şi 
salteaua se lăsaseră, formând astfel un fel de 
matriţă, ce forţa pe oricine se aşeza acolo să se 
dispună instantaneu în poziţie de dormit. Era şi 
un spălător, sub o oglindă spartă. Pe marginea 
lui, un brici, aliniat cu grijă către Miez, fiindcă 
Vimes împărtăşea credinţa populară că astfel 
lama rămâne ascuţită. Era un scaun maro cu 
fundul de nuiele rupt. Şi un cufăr mic la piciorul 
patului. 

Şi asta era tot. 

— Vreau să spun, măcar un preş, zise 
Angua. Sau un tablou pe perete. Ceva. 

Morcove îl puse pe Vimes pe pat, iar el se 
prelinse inconştient în poziţia respectivă. 

— Tu n-ai şi tu ceva în camera ta? întrebă 
Angua. 

— Ba da. Am o diagramă în secţiune a 
puţului nr. 5 de-acasă. Are nişte straturi foarte 
interesante. Am ajutat când s-a făcut. Şi mai am 
nişte cărţi şi lucruri. Căpitanul Vimes nu e tocmai 
o persoană de interior. 

— Dar nu e nici măcar o lumânare! 

— Îşi găseşte drumul spre pat din memorie, 
aşa zice el. 

— Sau un bibelou sau orice. 

— E sub pat o foaie de carton, spuse 
Morcove. Mi-amintesc că eram cu el în strada 


Filigranului când a găsit-o. A spus, „pariez că de- 
aici ies tălpi pentru o lună de zile”. Era foarte 
bucuros. 

— Nici măcar cizme nu-şi poate permite să- 
Şi ia? 

— N-aş zice. Ştiu că lady Sybil s-a oferit să-i 
cumpere câte cizme noi vrea, dar el s-a cam 
supărat. Se pare că încearcă să le facă să 
dureze. 

— Dar tu poţi să-ţi cumperi cizme, şi eşti 
plătit mai puţin decât el. Plus că trimiţi bani 
acasă. Probabil că-i bea pe toţi, idiotul. 

— N-aş crede. Nu cred că a băut deloc de 
luni de zile. Lady Sybil l-a obişnuit să fumeze 
trabuc. 

Vimes sforăi tare. 

— Cum poţi admira un asemenea om? 
întrebă Angua. 

— E un om foarte bun. 

Angua ridică cu piciorul capacul cufărului de 
lemn. 

— Hei, nu cred că ar trebui să faci asta, zise 
Morcove, abătut. 

— Mă uit doar, zise Angua. Nu-i împotriva 
legii. 

— De fapt, conform Legii Intimităţii din 
1467, este o... 

— Aici nu-s decât cizme vechi şi chestii. Şi 
nişte hârtii. 

Se aplecă şi ridică un caiet grosolan. Era 
doar un teanc de hârtii de formă neregulată, 
legate împreună între nişte coperte de carton. 


— Asta aparţine căpitanului... N 
Ea deschise caietul şi citi câteva rânduri. li 
căzu falca. 
— Ai văzut ce scrie aici? Păi, normal că n- 
are niciodată bani! 
— Ce vrei să spui? 
— Îi cheltuieşte pe femei! N-ai fi zis, aşa-i? 
la uite nota asta. Patru într-o săptămână! 
Morcove i se uită peste umăr. Pe pat, Vimes 
grohăi. 
Acolo, pe pagină, cu scrisul buclat al lui 
Vimes, erau cuvintele: 
Dna Gaskin, str. Tocată: 5$ 
Dna Scurrick, str. Melasei: 4$ 


Dna Maroon, aleea Wixon: 4$ 
Annabel Curry, Lobsneaks: 2$ 


— Annabel Curry n-a fost prea bună, pentru 
doar doi dolari, zise Angua. 

Îşi dădu seama de o scădere bruscă a 
temperaturii. 

— Nu cred să fi fost, zise Morcove măsurat. 
Are doar nouă ani. 

O mână a lui îi prinse strâns încheietura 
mâinii, iar cealaltă îi scoase caietul dintre 
degete. 

— Hei, dă-mi drumul! 

— Sergent! strigă Morcove peste umăr, poţi 
să urci aici un moment? 

Angua încercă să se smulgă din strânsoare. 
Braţul lui Morcove era la fel de neclintit ca o bară 
de oţel. 


Scările scârţâiră sub pasul lui Colon, apoi 
uşa se deschise. 

Fred ţinea, cu un cleşte, o ceşcuţă foarte 
mică. 

— Nobby a venit cu caf... începu el, apoi se 
opri. 

— Sergent, zise Morcove, privind-o fix pe 
Angua în ochi, subagenta Angua vrea să afle 
despre doamna Gaskin. 

— Văduva bătrânului Leggy Gaskin? 
Locuieşte pe strada Tocată. 

— Şi doamna Scurrick? 

— Din strada Melasei? Acum lucrează ca 
spălătoreasă. 

Sergentul Colon se uita când la unul, când 
la celălalt, încercând să înţeleagă situaţia. 

— Doamna Maroon? 

— Asta-i văduva sergentului Maroon, vinde 
cărbune în strada... 

— Dar Annabel Curry? 

— Ea merge tot la Şcoala de Caritate a 
Pizmaşelor Surori ale lui Sek cu Şapte Mâini, nu-i 
aşa? Colon zâmbi către Angua, agitat, tot 
nepricepând ce se întâmplă. E fata caporalului 
Curry, dar sigur că asta a fost înainte să vii tu... 

Angua ridică ochii spre Morcove. Expresia 
lui era de nedescifrat. 

— Sunt văduve de poliţai? 

El încuviinţă. 

— Şi o orfană. 

— E o viaţă grea, zise Colon. Văduvele nu 
primesc pensie, ştii. 


Privi din nou de la unul la celălalt. 

— S-a întâmplat ceva? 

Morcove îşi slăbi strânsoarea, puse caietul 
înapoi în cufăr şi închise capacul. 

— Nu, zise el. 

— Uite, îmi pare rău... începu Angua. 

Morcove o ignoră şi dădu din cap către 
sergent. 

— Dă-i cafeaua. 

— Dar... paisprezece dolari... asta-i aproape 
jumătate din solda lui! 

Morcove ridică braţul inert al lui Vimes şi 
încercă să-i desfacă degetele, dar, deşi Vimes 
era complet inconştient, pumnul lui era ca piatra. 

— Adică jumătate de so/dă! 

— Nu ştiu ce-o ţine aici, zise Morcove 
ignorând-o. Poate e un indiciu. 

Luă cafeaua şi-l săltă pe Vimes în sus de 
guler. 

— Tu doar bea asta, căpitane, zise el, şi 
totul îţi va părea mult mai... clar... 

Cafeaua klatchiană te readuce la realitate 
încă şi mai abitir decât un plic maro ce soseşte 
pe neaşteptate de la fisc. De fapt, împătimiţii 
cafelei îşi iau precauţia de a se îmbăta zdravăn 
înainte să se atingă de ea, deoarece cafeaua 
Klatchiană te trece înapoi prin trezie şi, dacă nu 
eşti atent, le scoate de partea cealaltă, unde 
mintea omului nu e făcută să meargă. Cei din 
Gardă erau în general de părere că Samuel 
Vimes era de la natură cam cu două duşti în 
urmă faţă de normal, şi avea nevoie de-un 


coniac dublu zdravăn ca să se cheme că-i treaz. 

— Cu grijă... cu grijă... 

Morcove lăsă câteva picături să se scurgă 
între buzele lui Vimes. 

— Uite, când am spus... începu Angua. 

— Las-o baltă. 

Morcove nici măcar nu întorsese privirea. 

— Nu voiam decât... 

— Am spus, las-o baltă. 

Vimes deschise ochii, aruncă lumii o privire 
şi urlă. 

— Nobby! 

— Da, dom’ sergent? 

— Ce-ai cumpărat, Specială Deşertul Roşu 
sau Normală Muntele Cret? 

— Deşertul Roşu, dom’ sergent, că... 

— Puteai să-mi fi spus. Mai bine dă-mi — se 
mai uită odată la grimasa de groază a lui Vimes 
— juma’ de pahar de Bearhugger's. L-am trimis 
prea departe în cealaltă direcţie. 

Paharul fu adus şi administrat. Vimes ieşi 
din înţepeneală, când îşi facu efectul. 

Palma i se deschise. 

— O, zei, zise Angua. Avem nişte bandaje? 


Cerul era un cerculeţ alb sus, deasupra lor. 

— Unde naiba suntem, camarade? zise 
Cuddy. 

— Peşteră. 

— Nu-s peşteri sub Ankh-Morpork. E pe sol 
argilos. 

Cuddy căzuse cam zece iarzi, dar căderea 


fusese amortizată, căci îi căzuse lui Detritus în 
cap. Trolul şedea, înconjurat de lemnărie 
putrezită în... Ce mai... într-o peşteră! Sau, gândi 


Cuddy, când ochii i se mai obişnuiră cu 
semiîntunericul, mai curând într-un tunel placat 
cu piatră. 


— N-am făcut nimic, zise Detritus. Doar stat 
acolo, pe urmă, totul trece pe lângă mine în sus. 

Cuddy scormoni prin noroiul de pe jos şi 
ridică o bucată de lemn. Era foarte gros. Şi foarte 
putred. 

— Am căzut prin ceva în altceva, zise el. 

Pipăi peretele rotunjit al tunelului. 

— Şi asta-i zidărie faină. Foarte faină. 

— Cum ieşim? 

Imposibil să se caţăre înapoi. Bolta tunelului 
era mult mai înaltă decât Detritus. 

— Mergem până găsim ieşirea, cred, zise 
Cuddy. 

Adulmecă aerul, care era muced. Piticii au 
un foarte bun simţ al direcţiei în subteran. 

— Pe aici, zise el, pornind la drum. 

— Cuddy? 

— Da? 

— Nimeni nu spus vreodată că e tunele sub 
oraş. Nimeni nu ştie de ele. 

— Si? 

— Şi atunci nu e ieşire. Fiindcă ieşire e şi 
intrare, şi dacă nimeni nu ştie de tunele, e fincă 
nu e intrare. 

— Dar trebuie să ducă undeva. OK. 

Pe fundul tunelului era un fel de potecă de 


noroi negru, mai mult sau mai puţin uscat. Şi pe 
pereţi se vedea şi mâăzgă, care arăta că la un 
moment dat, în trecutul recent, tunelul fusese 
plin cu apă. Ici şi colo, petice uriaşe de mucegai, 
licărind de putreziciune, aruncau o lucire palidă 
peste zidurile străvechi“. 

Cuddy simţea cum se înveseleşte, cum 
umblau ei prin beznă. Piticii întotdeauna se 
simțeau mai fericiţi sub pământ. 

— La sigur găsim o cale de ieşire, zise el. 

— Corect. 

— Şi deci... cum se face că te-ai înrolat, ia 
zi? 

— Ha! Drăguţa mea Ruby spus, tu vrei 
nuntă, tu găseşte slujbă bună, eu nu mărit trol 
care lume zice, el nu trol bun, el prost ca 
scurtătură lemn. Vocea lui Detritus stârnea 
ecouri în întuneric. 

— Dar tu? 

— Eu mă plictisisem. Lucram pentru 
cumnatul meu, Durance. Are o afacere bunicică, 
face şobolani cu răvaşe pentru restaurantele 
piticeşti. Dar m-am gândit că asta nu-i o slujbă 
adevărată pentru un pitic. 

— Mie pare slujbă uşoară. 

— Era al naibii de greu să-i faci să înghită 

46 Nu că ar fi fost nevoie. Cuddy, ca membru al unei rase care 
prefera să lucreze sub pământ, şi Detritus, membru al unei rase 
nocturne prin excelenţă, amândoi vedeau foarte bine pe întuneric. 
Dar peşterile misterioase şi tunelele întotdeauna au mucegaiuri 
luminoase, cristale ciudat de strălucitoare sau, în lipsă de altceva, 
măcar o lucire nepământeană în aer, pentru cazul că apare vreun 


erou de rasă omenească pe-acolo şi trebuie să vadă ce face pe- 
ntuneric. Ciudat, dar adevărat. 


răvaşele. 

Cuddy se opri. O schimbare în aerul din jur 
sugera că înaintea lor se deschide un tunel mai 
vast. 

Şi, într-adevăr, tunelul se deschidea în 
coasta unuia mult mai mare. Pe podea era un 
strat gros de noroi, prin mijlocul căruia curgea 
un firicel de apă. Lui Cuddy i se părea că aude 
şobolani, sau ceea ce el spera să fie şobolani, 
cum fug să se ascundă, în golurile întunecate. | 
se părea chiar că aude sunetele oraşului — 
amestecate, nedesluşite — cum se strecoară 
până la ei prin pământ. 

— E ca un templu, zise el, şi vocea lui bubui 
în depărtări. 

— Scris aici pe perete, zise Detritus. 

Cuddy se chiori la literele scobite adânc, în 
piatră. 

„VIA CLOACA”, zise el. Hmm. Păi, să 
vedem... via e un cuvânt vechi care înseamnă 
stradă, drum. Cloaca înseamnă... 

Se uită în întuneric. 

— Asta-i o canalizare, zise el. 

— Ce aia? 

— E ca un... păi, uite, unde-şi aruncă trolii... 
deşeurile? întrebă Cuddy. 

— În stradă, zise Detritus. Igienic. 

— Asta-i... o stradă subterană doar pentru... 
în fine, pentru rahat, zise Cuddy. Nici nu ştiam că 
Ankh-Morpork are aşa ceva. 

— Poate Ankh-Morpork nu ştia că Ankh- 
Morpork are aşa ceva, zise Detritus. 


— Corect. Ai dreptate. Locul ăsta e vechi. 
Suntem în măruntaiele pământului. 

— În Ankh-Morpork până şi rahatul are o 
stradă doar pentru el, zise Detritus, cu uimire şi 
respect în voce. Cu adevărat, aici e ţara 
oportunităţilor. 

— Uite încă o inscripţie, zise Cuddy, şi râcâi 
nişte mâzgă de pe perete. 

— „Cirone IV me fabricat”, citi el. Asta a fost 
unul dintre primii regi, nu-i aşa? Hei... ştii ce 
înseamnă asta? 

— Nimeni n-a mai fost pe aici de ieri, zise 
Detritus. 

— Nu! Locul ăsta... locul ăsta are o vechime 
de mai bine de două mii de ani. Probabil că noi 
suntem primii care călcăm pe aici de... 

— De ieri, zise trolul. 

— leri? leri? Ce-are ziua de ieri de-a face cu 
asta? 

— Urmele încă proaspete, zise Detritus. 

Şi arătă cu degetul. 

— În noroi se vedeau urme de paşi. 

— De cât timp locuieşti aici? întrebă Cuddy, 
care dintr-odată se simţea foarte expus, în 
mijlocul tunelului. 

— Noauă ani. Acesta e numărul de ani cât 
am locuit aici. Noauă, zise Detritus, cu mândrie. 
E doar unul dintr-un mare... număr de numere 
până la care ştiu să număr. 

— Ai auzit vreodată de tunele aflate sub 
oraş? 

— Nu. 


— Dar cineva ştie de ele, totuşi. 

— Da. 

— Ce facem acum? 

Răspunsul era inevitabil. Urmăriseră un om 
până în depozitul de carne de porc futures, şi 
aproape fuseseră ucişi. Pe urmă se treziseră în 
mijlocul unui mic război, şi aproape fuseseră 
ucişi. Acum se aflau într-un tunel misterios cu 
urme proaspete de paşi. Dacă sergentul Colon 
sau caporalul Morcove i-ar fi întrebat, „Şi pe 
urmă ce-aţi făcut?”, niciunul din ei nu suporta să 
se imagineze răspunzând „Ne-am întors”. 

— Urmele duc încolo, zise Cuddy, şi apoi se 
întorc. Dar cele care se întorc nu sunt aşa de 
adânci precum cele care se duc. Se vede care-s 
făcute mai târziu fiindcă sunt peste celălalt rând. 
Deci ăla era mai greu la ducere decât la 
întoarcere, aşa-i? 

— Corect, zise Detritus. 

— Deci asta înseamnă...? 

— El slăbit? 

— Căra ceva, şi l-a lăsat... undeva mai 
încolo. 

Priviră amândoi fix întunericul. 

— Deci, noi mergem şi aflăm ce a fost? zise 
Detritus. 

— Aşa cred. Tu cum te simţi? 

— Simt OK. 

Deşi erau din specii diferite, minţile lor se 
focalizaseră pe o singură imagine, ce cuprindea 
o izbucnire de flacără din gura unei ţevi şi un 
plumb şuierând prin noaptea subterană. 


— S-a întors, zise Cuddy. 

— Da. 

Priviră din nou în întuneric. 

— Asta n-a fost o zi plăcută, zise Cuddy. 

— Asta adevărat. 

— Aş vrea şi eu să ştiu ceva, în caz că... 
adică... uite, ce s-a întâmplat în depozitul de 
carne? Ai făcut toate calculele alea! Toate 
numerele! 

— lo... nu ştiu. Doar am văzut totul. 

— Totul ce? 

— Tot ce este. Totul. Toate numerele din 
lume. Puteam să le număr pe toate. 

— Cu ce erau egale? 

— Nu ştiu. Ce-i aia egale? 

Merseră înainte, să vadă ce le aduce 
viitorul. 

Urma îi conduse într-un final într-un tunel 
mai îngust, în care trolul abia dacă putea sta în 
picioare. La un moment dat, ajunseră undeva 
unde nu se mai putea înainta. O piatră se 
prăbuşise din tavan şi după ea căzuseră noroi şi 
sfărâmături, blocând tunelul. Dar asta nu mai 
conta pentru că ei găsiseră ce veniseră să caute, 
deşi nu căutaseră deloc asta. 

— Vai de noi, zise Detritus. 

— Asta-i clar, zise Cuddy, şi privi vag în 
jurul lui. 

— Ştii, zise el, eu cred că tunelurile astea 
sunt de obicei pline cu apă. Sunt cu mult sub 
nivelul obişnuit al râului. 

Privi înapoi la jalnica descoperire. 


— O să iasă bucluc mare de la asta, zise el. 


— E insigna lui, zise Morcove. Cerule. O 
strângea atât de tare încât i s-a înfipt direct în 
palmă. 


Teoretic, Ankh-Morpork e construit pe sol 
argilos, dar de fapt e mai mult construit pe Ankh- 
Morpork; a fost construit, ars, colmatat cu noroi 
şi reconstruit de atâtea ori încât fundaţiile sale 
sunt vechi pivnițe, străzi îngropate şi oasele şi 
grămezile de gunoi fosilizate ale oraşelor 
străvechi. 

Sub acestea, în întuneric, şedeau piticul şi 
trolul. 

— Ce facem noi acum? 

— Ar trebui să-l lăsăm aici şi să ne ducem 
după caporalul Morcove. El o să ştie ce-i de 
făcut. 

Detritus privi peste umăr la lucrul din 
spatele lor. 

— Nu-mi place asta, zise el. Nu corect să-l 
lăsăm aici. 

— Corect. Aşa-i, ai dreptate. Dar tu eşti trol, 
şi eu sunt pitic. Ce crezi că s-ar întâmpla dacă 
ne-ar vedea lumea cărând chestia asta pe 
stradă? 

— Mare bucluc. 

— Exact. Haide. Hai să ne ţinem după urme 
şi să ieşim de-aici. 

— Şi dacă noi întoarcem, iar el nu mai e 
aici? zise Detritus, ridicându-se greoi în picioare. 


— Cum s-ar putea? Şi noi ieşim ţinându-ne 
după urme, aşa că dacă ăla care l-a adus aici se 
întoarce, o să ne întâlnim pe drum. 

— O, bine. Ce bucur eu că tu spus asta. 


Vimes şedea pe marginea patului său şi 
Angua îi bandaja mâna. 

— Căpitanul Quirke? zise Morcove. Dar el 
e... nu e o alegere bună. 

— Maioneză Quirke, noi aşa îi spuneam, 
zise Colon. E un marţafoi. 

— Nu-mi spuneţi, zise Angua. E bogat, opac 
şi unsuros, aşa-i? 

— Şi are un uşor miros de ouă, zise 
Morcove. 

— Poartă pene la coif, zise Colon, şi are o 
platoşă de te poţi oglindi în ea. 

— Păi, şi Morcove tot una de-astea poartă, 
zise Nobby. 

— Da, dar diferenţa e că Morcove îşi 
lustruieşte mereu armura fiindcă... lui îi place să 
aibă armură curată, zise Colon, loial. Dar Quirke 
o ţine pe-a lui lucioasă fiindcă e un marţafoi. 

— Dar e foarte implicat în caz, zise Nobby. 
Am auzit lumea vorbind, când m-am dus după 
cafea. L-a arestat pe Cărbunaru, trolul. IlI ştii, 
căpitane? Curăţătorul de privăţi. L-a văzut cineva 
în vecinătatea străzii Rimei chiar înainte să fie 
ucis piticul. 

— Dar e imens, zise Morcove. N-ar fi putut 
intra pe uşă. 

— Are un mobil, zise Nobby. 


— Da? 

— Da. Hammerhock era pitic. 

— Asta nu-i mobil. 

— Ba e pentru un trol. Şi oricum, chiar dacă 
n-a făcut el crima, ceva tot a făcut el. Sunt o 
mulţime de dovezi împotriva lui. 

Ca de pildă ce? întrebă Angua. 

— E trol. 

— Asta nu-i dovadă. 

Pentru căpitanul Quirke, este, zise 
sergentul. 

— La sigur a făcut el ceva, repetă Nobby. 

La fel gândea şi Patricianul cu privire la 
crimă şi pedeapsă. Dacă există o crimă, atunci 
trebuie să aibă loc o pedeapsă. Dacă se-ntâmplă 
să fie chiar criminalul în cauză implicat în 
procesul de pedepsire, atunci acesta e un 
accident fericit, dar dacă nu, atunci orice 
criminal e bun, şi având în vedere că oricine e 
neîndoielnic vinovat de ceva, rezultatul final este 
că, în termeni generali, s-a făcut dreptate. 

— Mare ticălos Cărbunaru ăla, zise Colon. E 
trolul de încredere al lui Crisopraz. 

— Da, dar nu l-ar fi putut ucide pe Bjorn, 
zise Morcove. Şi cu cerşetoarea cum rămâne? 

Vimes şedea şi se uita-n pământ. 

— Şi tu ce crezi, căpitane? întrebă Morcove. 

Vimes ridică din umeri. 

— Cui îi pasă? zise el. 

— Păi, ție îţi pasă, zise Morcove. Ţie îţi pasă 
întotdeauna. Nu putem lăsa nici măcar pe unul 
ca... 


— Ascultaţi-mă, zise Vimes, cu glas pierit. 
Hai să zicem că-l găsim pe cel care l-a ucis pe 
pitic şi pe clovn? Sau pe fată. N-ar fi nicio 
diferenţă. Oricum e totul putred. 

— Ce anume, căpitane? întrebă Colon. 

— Totul. La fel de bine poţi încerca să 
goleşti un puț cu o sită. N-au decât să încerce 
Asasinii să rezolve asta. Sau Hoţii. Pe urmă poate 
o să-ncerce cu şobolanii. De ce nu? Nu suntem 
noi oamenii potriviţi pentru asta. Trebuia să 
rămânem la sunat din clopot şi la strigat „Totul e 
bine”. 

— Dar totul nu e bine, căpitane, zise 
Morcove. 

— Şi ce dacă? Când a avut asta vreo 
importanţă? 

— Aoleu, zise Angua în şoaptă. Cred că i-ai 
dat prea mult din cafeaua aia... 

Vimes spuse: 

— Mâine mă retrag din Gardă. Douăzeci şi 
cinci de ani am bătut trotuarele... 

Nobby începu să rânjească, stânjenit, dar se 
opri când sergentul, aparent fără să-şi schimbe 
poziţia, îi înşfacă un braţ şi i-l răsuci blând, dar 
semnificativ, în sus pe la spate. 

— ...Şİ ce-am rezolvat cu asta? Ce bine am 
făcut? Doar mi-am tocit o grămadă de cizme. Nu- 
i loc pentru poliţişti în Ankh-Morpork! Cui îi pasă 
ce-i drept şi ce nu? Asasini şi hoţi şi troli şi pitici! 
Un rege ne mai lipseşte, să pună capac la tot! 

Ceilalţi membri ai Patrulei de Noapte stătea 
şi-şi priveau picioarele, tăcuţi şi jenaţi. Apoi 


Morcove spuse: 

— E mai bine să aprinzi o lumânare decât 
să blestemi întunericul, căpitane. Aşa se spune. 

— Ce? Furia lui Vimes bubui din senin, ca un 
trăsnet. Cine spune asta? Când a fost vreodată 
adevărat aşa ceva? Niciodată n-a fost! Asta-i 
genul de lucruri pe care cei lipsiţi de putere le 
spun ca să le pară totul mai puţin îngrozitor, dar 
sunt doar vorbe, niciodată nu ajută la ceva... 

Se auzi un bubuit în uşă. 

— Asta trebuie să fie Quirke, zise Vimes. 
Aveţi ordin să vă predaţi armele. Patrula de 
Noapte e suspendată pentru o zi. 

— Nu se poate să umble gaborii aiurea şi să 
deranjeze lucrurile, nu? Deschide uşa, Morcove. 

— Dar... 

— Asta a fost un ordin. N-oi fi eu bun la 
altceva, dar, la naiba, pot să-ţi ordon ţie să 
deschizi uşa, aşa că deschide uşa! 

Quirke era însoţit de vreo şase membri ai 
Patrulei de Zi. Aveau arbalete. Având în vedere 
faptul că îndeplineau o sarcină cam dezagreabilă 
ce avea de-a face cu alţi ofiţeri ai Gărzii, le 
ţineau îndreptate mai mult în jos. Având în 
vedere că tâmpiţi nu erau, aveau piedicile trase. 

Quirke nu era tocmai un om rău. Nu avea 
destulă imaginaţie. Specialitatea lui era mai mult 
genul acela de  meschinărie măruntă şi 
generalizată care lasă o uşoară patină de 
murdărie pe sufletul tuturor celor cu care vine în 
contact“. Mulți oameni au slujbe care îi 


11 Cam ca şi compania britanică de căi ferate. 


depăşesc întru câtva, dar există diferite moduri 
de a reacţiona. Câteodată sunt amabili şi 
descumpăniţi, câteodată sunt Quirke. Quirke se 
conducea, în acţiunile sale, după o maximă: n- 
are importanţă dacă ai dreptate sau nu, câtă 
vreme eşti ferm. În general, nu prea existau 
prejudecăţi rasiale în Ankh-Morpork; când ai 
parte de pitici şi troli, simpla culoare a altor 
oameni nu înseamnă cine ştie ce. Dar Quirke era 
genul de om căruia de la natură îi vine bine să 
pronunţe cuvântul negru cu doi de g%. 

Purta o pălărie cu pene. 

— Intră, intră, zise Vimes. Că doar nu ne 
întrerupi. 

— Căpitane Vimes... 

— E în regulă. Ştim. Daţi-i armele, toată 
lumea. E un ordin, Morcove. Una sabie din 
dotarea oficială, una lance sau halebardă, un 
baston sau matracă, una arbaletă. Asta-i tot, nu-i 
aşa, sergent Colon? 

— Da, să trăiţi. 

Morcove ezită doar o clipă. 

— Ei, mă rog, zise el. Sabia mea oficială e la 
rastel. 

— Şi aia de la brâul tău ce-i? 

Morcove nu spuse nimic. Insă îşi schimbă 
uşor poziţia. Bicepşii i se reliefau prin pielea 
jachetei. 

— Sabia oficială. Corect, zise Quirke, şi se 
întoarse. Era unul dintre acei oameni care dau 


48 Aluzie la termenul englezesc „nigger”, apelativ insultător 
pentru persoanele de culoare, (n.tr.) 


înapoi din faţa unui atac în forţă, dar se 
dovedesc nemiloşi în faţa slăbiciunii. 

— Unde-i suge-pietre? zise el. Şi bolovanul? 

— Ah, zise Vimes, te referi la acei 
reprezentanţi ai celorlalte rase de fiinţe raţionale 
care au ales să se alăture, la bine şi la rău, 
cetăţenilor acestui oraş? 

— Vreau să spun piticul şi trolul, zise 
Quirke. 

— N-am nici cea mai vagă idee, spune 
Vimes voios. 

Lui Angua i se păru că iar e beat, de parcă 
disperarea ar putea îmbăta pe cineva. 

— Nu ştim, domnule, zise Colon. Nu i-am 
văzut toată ziua. 

— Probabil se bat pe Aleea Carierei, la un 
loc cu ceilalţi, zise Quirke. Nu poţi avea încredere 
în persoane de tipul lor. Ar fi trebuit să ştii asta. 

Şi lui Angua i se păru de asemenea că, deşi 
cuvinte ca de pildă juma' de buletin sau suge- 
pietre erau insultătoare, totuşi păreau a fi 
chemări la frăţie universală pe lângă vorbe ca 
„persoane de tipul lor” în gura unuia precum 
Quirke. Se surprinse, şocată, că-şi concentrase 
privirea pe jugulara individului. 

— Se bat? întrebă Morcove. De ce? 

Quirke ridică din umeri. 

— Cine ştie? 

— la să vedem, zise Vimes. Ar putea fi ceva 
în legătură cu o arestare nedreaptă. Ar putea 
avea legătură cu faptul că unii dintre piticii mai 
agitaţi n-au nevoie decât de o scuză ca să se 


repeadă la troli. Tu cum gândeşti situaţia, 
Quirke? 

— Eu nu gândesc, Vimes. 

— Bravo. Eşti exact genul de care are 
nevoie oraşul. 

Vimes se ridică. 

— Eu plec, atunci, zise el. Ne vedem cu toţii 
mâine. Dacă va mai fi un mâine. 

Uşa se trânti în urma lui. 


Sala aceasta era imensă. Era cât o piaţă de- 
a oraşului, şi la fiecare câţiva iarzi erau coloane 
care susțineau acoperişul. Din ea se desprindeau 
tuneluri în toate direcţiile, pornind de la înălţimi 
diferite. Din majoritatea picura apă, venită din 
mici izvoare şi pâraie subterane. 

Asta era problema. Un strat subţire de apă 
care curgea pe podeaua de piatră ştersese orice 
urmă de paşi. 

Un tunel foarte larg, aproape blocat cu 
moloz şi nămol, pornea într-o direcţie de care 
Cuddy era aproape sigur că duce la estuar. 

Era aproape plăcut acolo. Nu se simţea alt 
miros decât de umezeală, ca pământul de sub un 
bolovan. Şi era răcoare. 

— Am văzut săli mari, piticeşti, sus în 
munţi, zise Cuddy, dar trebuie să recunosc că 
asta e cu totul altceva. 

Vocea lui stârnea ecouri care reverberau de 
jur împrejurul sălii. 

— O, da, zise Detritus, musai e altceva, 
fiindcă nu e o sală mare piticească din munţi. 


— Vezi vreo cale să urcăm? 

— Nu. 

— Se poate să fi trecut pe lângă zeci de 
drumuri către suprafaţă fără să ştim. 

— Da, zise trolul. E o problemă încurcată. 

— Detritus? 

— Da? 

— Ştii că iar te-ai făcut deştept aici la 
răcoare? 

— Serios? 

— Poţi să te foloseşti de asta ca să găseşti o 
cale de ieşire? 

— Să săpăm? sugeră trolul. 

Ici şi colo, prin tuneluri se vedeau lespezi 
căzute. Nu multe; reţeaua fusese bine zidită... 

— Nu. N-avem cazma, zise Cuddy. 

Detritus încuviinţă. 

— Dă-mi platoşa ta, zise el. 

O rezemă de zid. Pumnul lui se abătu de 
câteva ori asupra ei. Apoi i-o înapoie piticului. 
Avea, mai mult sau mai puţin, forma unei 
cazmale. 

— E cale lungă până sus, zise Cuddy 
nehotărât. 

— Dar ştim direcţia, zise Detritus. Ori o 
facem, ori rămânem aici şi ne hrănim cu şobolani 
până la sfârşitul zilelor. 

Cuddy ezită. Ideea nu suna prea rău... 

— Fără ketchup, adăugă Detritus. 

— Cred că am văzut o lespede căzută chiar 
aici aproape, zise piticul. 


Căpitanul Quirke privi înjur, la sala postului 
de Gardă, cu aerul unuia care face o favoare 
decorului aruncându-i o privire. 

— Drăguţ loc, zise el. Cred că o să ne 
mutăm aici. E mai bun decât sediul de lângă 
Palat. 

— Dar noi stăm aici, zise sergentul Colon. 

— O să trebuiască să vă înghesuiți, zise 
căpitanul Quirke. 

Aruncă o privire spre Angua. Îl enerva felul 
cum îl privea fix. 

— O să fie şi câteva schimbări pe-aici, zise 
el. g 

— In spatele lui, uşa se deschise scârţâind 
şi lăsă să intre un căţel mic şi împutţit. 

— Dar lordul Vetinari n-a spus cine va 
comanda Patrula de Noapte, zise Morcove. 

— Ho, da? Mie mi se pare, mie mi se pare, 
zise Quirke, că nu-s şanse să fie unul dintre 
amărâţii de voi, ha? Mie mi se pare că sunt toate 
şansele să facă din două Patrule una singură. 
Mie mi se pare că prea e multă neglijenţă pe- 
aici. Mi se pare cam prea jerpelită trupa. 

Aruncă din nou o privire spre Angua. ÎI 
descumpănea felul în care se uita la el. 

— Mie mi se pare... începu din nou Quirke, 
apoi observă câinele. Poftim, uite! zise el. Câini 
în sediul Gărzii! li dădu un şut zdravăn lui 
Gaspode, şi rânji când câinele fugi schelălăind, 
să se ascundă sub masă. 

— Dar cum rămâne cu Lettice Knobbs, fata 
de la cerşetori? zise Angua. Pe ea sigur n-a ucis- 


o un trol. Şi nici pe clovn. 

— Trebuie să vezi imaginea de ansamblu, 
zise Quirke. 

— Domnu' Căpitanu', zise o voce joasă de 
sub masă, audibilă la nivel conştient doar pentru 
Angua, te mănâncă poponeaţa. 

— Care e imaginea ansamblului, atunci? 
zise sergentul Colon. 

— Trebuie să gândiţi la nivelul întregului 
oraş, zise Quirke, şi se mută de pe un picior pe 
altul, stânjenit. 

— Te mănâncă rău, zise vocea de sub 
masă. 

— Te simţi bine, căpitane Quirke? întrebă 
Angua. 

Căpitanul se foi. 

— Ciupi, ciupi, ciupi, zise vocea. 

— Vreau să spun, unele lucruri sunt 
importante, altele nu, zise Quirke. Aarggh! 

— Pardon? 

— Ciupi. 

— Nu pot să stau aici cât e ziua de lungă să 
vorbesc cu voi, zise Quirke. Tu. Îmi raportezi mie. 
Mâine după-amiază... 

— Ciupi, ciupi, ciupi... 

— Stânga-mprejuuur! 

Patrula de Zi ieşi repejor din sală, cu Quirke 
țopăind şi foindu-se la, cum ar veni, coada 
grupului. 

— Pe cuvântul meu, ce grăbit era să plece, 
zise Morcove. 

— Da, zise Angua. N-am idee de ce. 


Se priviră unii pe alţii. 
— Gata, asta a fost? zise Morcove. S-a 
terminat cu Patrula de Noapte? 


De obicei, e foarte linişte în biblioteca 
Universităţii Nevăzute. Poate se mai aude vreun 
pas târşâit, al vreunui vrăjitor care se plimbă 
printre rafturi, câte-o tuse cavernoasă mai 
întrerupe liniştea academică, şi, rareori, câte-un 
țipăt de moarte, dacă vreun student imprudent 
nu tratează vechile cărţi magice cu prudenţa 
cuvenită. 

Să luăm în considerare urangutanii. 

În toate lumile binecuvântate cu prezenţa 
acestora, există suspiciunea că ar putea vorbi, 
dar aleg să nu o facă, de teamă ca oamenii să 
nu-i pună la muncă, probabil în industria 
televiziunii. Fapt este că ei pot vorbi. Doar că 
vorbesc în urangutaneză. Singura limbă în care 
oamenii îi pot însă asculta e cea a nedumeririi. 

Bibliotecarul Universităţii Nevăzute luase 
hotărârea unilaterală de a sprijini înţelegerea 
între rase prin redactarea unui Dicţionar 
Urangutan — Uman. De trei luni lucra la el. 

Nu era uşor. Ajunsese până la „Uuk”®. 

Se dusese jos la Arhive, unde era mai 
răcoare. 

Şi dintr-odată se auzea cineva cântând. 

+9 Asta poate însemna... mă rog... înțelesurile includ: „Scuzaţi-mă, 
v-aţi atârnat de inelul meu de cauciuc, mulţumesc frumos”, „O fi 
doar biomasă vitală care oxigenează planeta din punctul tău de 


vedere, dar pentru mine e casa mea” şi „N-aţi văzut o pădure 
tropicală, că era aici mai adineauri?” 


Îşi scoase creionul dintre degetele de la 
picior şi ascultă. 

Un om ar fi decis că nu-şi poate crede 
urechilor. Urangutanii sunt mai cu bun-simţ. 
Dacă n-ai încredere în propriile urechi, în ale cui 
urechi să te-ncrezi? 

Undeva sub pământ, cineva cânta. Sau 
încerca să cânte. 

Vocile htoniene grăiau cam aşa: 

— Rua, aru, Rua, aru... 

— Ascultă, mă... trol ce eşti! E cel mai 
simplu cântec din lume. Uite, aşa: „Aur, aur, aur, 
aur!” 

— Aur, Aur, Aur, Aur... 

— Nu! Aia-i strofa a doua! 

Se mai auzea şi un zgomot ritmic ca de 
pământ aruncat cu lopata şi moloz dat la o parte. 

Bibliotecarul evaluă situaţia o vreme. Aşa 
deci... un pitic şi un trol. Erau două specii pe 
care le prefera oamenilor. In primul rând, nici 
unii, nici ceilalți nu erau mari cititori. 
Bibliotecarul sprijinea, desigur, din toată inima 
cititul în general, dar cititorii, în particular, îl 
călcau pe nervi. Era un soi de, ce mai încolo- 
încoace, de sacrilegiu felul cum tot luau cărţile 
de pe rafturi şi le toceau cuvintele citindu-le. Lui 
îi plăceau oamenii care iubeau şi respectau 
cărţile, şi cel mai bun mod de a-ţi arăta 
asemenea sentimente, în opinia Bibliotecarului, 
era să le laşi pe rafturile lor, unde le pusese 
natura. 

Vocile acelea înfundate păreau să se 


apropie. 

— Aur, aur, aur... 

— Acuma cânţi refrenul! 

Pe de altă parte, într-o bibliotecă nu se intră 
pe oriunde te taie capul. 

Se duse, legănat, spre rafturi şi alese de- 
acolo compendiul exhaustiv al lui Humptulip, 
Cum se ucidu Insectiele. Cu toate cele două mii 
de pagini ale lui. 


Vimes se simţea de-a dreptul voios, cum 
mergea pe bulevardul Scoone. Işi dădea seama 
că mai exista şi un Vimes interior, care urla din 
toţi rărunchii. Dar îl ignora. 

Nu puteai să fii un poliţai adevărat în Ankh- 
Morpork şi să rămâi în toate minţile. Trebuia să-ţi 
pese. Şi dacă-ţi păsa, în Ankh-Morpork, era ca şi 
cum ai fi deschis o conservă de carne în mijlocul 
unui banc de piranha. 

Fiecare se adapta la situaţie cum putea. 
Colon nu se gândea niciodată la asta, iar Nobby 
nu-şi făcea griji, iar cei noi nu fuseseră pe-aici 
destul timp cât să-i copleşească, iar Morcove... el 
doar era el însuşi. 

Sute de oameni mureau zilnic în oraş, 
deseori din motiv de sinucidere. Ce mai contau 
câţiva în plus? 

Vimes cel interior bătea cu pumnii în pereţi. 

In faţa conacului Ramkin erau adunate un 
număr bunicel de căleşti, şi locul părea să fie 
infestat cu variate rude de parte femeiască şi 
Emme  Interşanjabile. Toate făceau diverse 


prăjituri şi lustruiau diverse lucruri. Vimes trecu 
printre ele, mai mult sau mai puţin neobservat. 

Pe Sybil o găsi în adăpostul dragonilor, 
purtând cizmele ei de cauciuc şi armură 
protectoare antidragon. Rânea relaxată boxele şi 
părea să n-aibă habar de haosul controlat din 
conac. 

Ridică ochii când auzi uşa închizându-se în 
spatele lui Vimes. 

—O, ai venit. Ai ajuns devreme acasă, zise 
ea. Eu n-am mai putut suporta agitația, de-aia 
am venit aici. Dar o să trebuiască să mă duc să 
mă schimb în curând... 

Se opri când îi văzu expresia. 

— S-a întâmplat ceva rău, aşa-i? 

— Nu mă mai întorc la lucru, zise Vimes. 

— Serios? Săptămâna trecută spuneai c-o 
să faci toată tura. Spuneai că o să-ţi facă 
plăcere. 

Nimic nu-i scapă lui Sybil, gândi Vimes. 

Ea îl mângâie pe mână. 

— Mă bucur că ai scăpat de asta, zise ea. 


Caporalul Nobbs ţâşni în postul de Gardă şi 
trânti uşa în urma lui. 

— Cum e? întrebă Morcove. 

— Bine nu-i, zise Nobby. Se aude că trolii 
vor să pornească în marş spre Palat ca să-l 
elibereze pe Cărbunaru. Peste tot umblă bande 
de troli şi de pitici, căutând ceartă. Plus 
cerşetori. Lettice a avut mulţi prieteni. Şi mai 
sunt şi o mulţime de membri de-ai Breslelor pe 


străzi. Oraşul, zise el, plin de importanţă, e ca un 
butoi de pulbere nr. 1. 

— Ce-aţi zice să mergem să campăm 
undeva mai departe, pe câmpie? zise Colon. 

— Ce-are asta de-a face cu situaţia? 

— Dacă aruncă cineva vreun chibrit în oraş 
la noapte, s-a zis cu Ankh-ul, zise sergentul 
mohorât. De obicei putem închide porţile 
oraşului, aşa-i? Dar acum râul n-are apă decât de 
vreo doi coti. 

— Inundaţi oraşul doar ca să stingeţi 
incendiile? întrebă Angua. 

— Îhî. 

— Şi mai e ceva, zise Nobby. Au aruncat cu 
chestii în mine! 

Morcove rămăsese cu ochii ţintă la perete. 
Acum însă scoase din buzunar o cărțulie mică, 
neagră şi jerpelită şi începu s-o frunzărească. 

— Spune-mi, zise el, cu o voce uşor 
distantă, s-a produs o prăbuşire iremediabilă a 
legii şi ordinii? 

— Da. Sunt prăbuşite de fo' cinci sute de 
ani, zise Colon. Prăbuşirea legii şi ordinii e sarea 
şi piperul în Ankh-Morpork. 

— Nu, vreau să spun mai mult decât de 
obicei. E important. 

Morcove întoarse o pagină. Buzele i se 
mişcau în tăcere în timp ce citea. 

— Aruncatul cu mizerii în mine mie mi se 
pare că-i prăbuşire a legii şi ordinii, zise Nobby. 

Îşi dădu seama cum îl priveau ceilalţi. 

— Nu prea cred c-o să prindă ideea asta, 


zise Colon. 

— Ba s-au prins de n-aveai treabă, zise 
Nobby, p/us că o parte mi-au intrat pe sub guler. 

— Dar de ce-au aruncat cu lucruri în tine? 
întrebă Angua. 

— Fi'ncă sunt gardist, zise Nobby. Piticilor 
nu le place Garda din cauza domnului 
Hammerhock, şi trolilor nu le place Garda fi'ncă 
a fost arestat Cărbunaru, şi oamenilor nu le 
place Garda din cauză că-s atâţia pitici şi troli 
furioşi pe străzi. 

Cineva bubui în uşă. 

— Asta probabil că-i o gloată furioasă, să 
ştiţi, zise Nobby. 

Morcove deschise uşa. 

— Nu e o gloată furioasă, anunţă el. 

— Uuk. 

— E un urangutan care cară un pitic leşinat 
şi după el se ține un trol. Dar de furios e furios 
tare, dacă-ți foloseşte la ceva. 


Majordomul lui lady Ramkin, Willikins, îi 
pregătise o cadă mare cu apă pentru baie. Ha! 
Mâine va fi majordomul lui, şi cada lui. 

Şi asta nu era una din acele albii înghesuite, 
pe care le târăşti în fața vetrei să faci baie, nu. 
La. conacul Ramkin se colecta apa de ploaie de 
pe acoperiş într-o cisternă mare, după ce 
strecurau mai întâi porumbeii, şi apoi o încălzea 
un gheizer” străvechi şi-o trimitea prin nişte ţevi 
gemânde şi scârţâitoare până la o pereche de 


5 Care făcea şi slujba de fochist. 


robinete masive şi de-acolo într-o cadă emailată. 
Alături se găseau o seamă de obiecte aliniate pe- 
un prosop pufos — perii imense pentru frecat pe 
spate, trei feluri de săpun, o lufa. 

Lângă cadă stătea Willikins, răbdător, ca un 
suport de prosoape insuficient încălzit. 

— Da? zise Vimes. 

— Inălţimea Sa... adică, tatăl lui milady... 
dorea să îi fie frecat spatele, zise Willikins. 

— Dumneata du-te şi ajută-l pe moşneag să 
mai bage lemne pe foc, zise Vimes ferm. 

Rămas singur, se luptă să-şi descătărămeze 
platoşa şi-o aruncă într-un colţ. Cămaşa de zale 
zbură după ea, apoi coiful, şi punga de bani, şi 
diversele chestii din piele sau bumbac care 
stăteau între un gardist şi lumea de-afară. 

Apoi se cufundă, cu prudenţă la început, în 
spuma băii. 


— Încearcă săpun. Săpun o să meargă, zise 
Detritus. 

— Stai odată cuminte! zise Morcove. 

— Îmi smulgi capul! 

— Haide, săpuneşte cap lui! 

— Ba pe-al tău să-l săpuneşti! 

Se auzi un fel de thung şi coiful lui Cuddy i 
se desfăcu de pe cap. 

Cuddy ieşi la lumină, clipind. Privirea i se 
fixă pe Bibliotecar şi începu să mârâie. 

— M-a pocnit în cap! 

— Uuk. 

— Spune că i-ai ieşit din podea. 


— Ăsta nu-i un motiv ca să mă pocnească-n 
cap. 

— Unele lucruri care ies din podeaua 
Universităţii Nevăzute nici măcar nu au cap, zise 
Morcove. 

— Uuk! 

— Sau au cu sutele. De ce săpai acolo jos? 

— Nu săpam în jos. Săpam în sus... 

Morcove şezu şi ascultă, ii întrerupse doar 
de două ori. 

— A tras în tine? 

— Cinci ori, zise Detritus, încântat. Trebuie 
raportez avarii platoşă faţă, dar nu şi spate, 
deoarece din fericire corpul meu fost în drum, şi 
salvat prețioasă proprietate municipală valoare 
trei dolari. 

Morcove ascultă mai departe. 

— Canalizare? zise el mai târziu. 

— Parc-ar fi un oraş întreg subteran. Am 
văzut coroane şi chestii sculptate pe pereţi. 

Ochii lui Morcove luceau. 

— Asta înseamnă că trebuie să fie tocmai 
de pe vremea când aveam regi! Şi pe urmă când 
am tot reconstruit oraşul am uitat că e acolo, 
dedesubt... 

— Aă. Asta nu-i singurul lucru care e acolo 
jos, zise Cuddy. Noi... am găsit ceva. 

— Oh? 

— Ceva de rău. 

— N-o să-ţi placă deloc, zise Detritus. Rău, 
rău, rău. Chiar mai rău. 

— Ne-am gândit că-i mai bine să-l lăsăm 


acolo, fiindcă e Probă. Dat tu ar trebui să-l vezi. 

— O să dea tot peste cap, zise trolul, care-şi 
intrase în mână. 

— Ce era? 

— Dacă noi spunem ţie, tu spui, voi etnici 
proşti, rupeţi la mine peste picior, zise Detritus. 

— Aşa că mai bine vii şi vezi, zise Cuddy. 

Sergentul Colon privi la restul Patrulei. 

— Cu toţii? zise el cam timorat. Aă. N-ar 
trebui să rămână vreo doi ofiţeri cu vechime aici 
sus? În caz că se-ntâmplă ceva? 

— Vrei să spui, în caz că se-ntâmplă ceva 
aici sus? întrebă Angua, acră. Sau în caz că se- 
ntâmplă ceva acolo jos? 

— Mă duc eu cu subagentul Cuddy şi 
subagentul Detritus, zise Morcove. Nu cred că e 
bine să mai vină cineva cu noi. 

— Dar ar putea fi periculos! zise Angua. 

— Dacă aflu cine-i ăla care a tras în gardişti, 
zise Morcove, aşa o să fie. 


Samuel Vimes întinse degetul mare de la 
picior şi deschise robinetul de apă fierbinte. 

La uşă se auzi un ciocănit respectuos şi 
intră Willikins, cu demnitatea unui vechi servitor 
al familiei. 

— Domnul ar dori ceva? 

Vimes chibzui. 

— Lady Ramkin a spus că nu doriţi alcool, 
zise Willikins, ca şi cum i-ar fi citit gândurile. 

— Aşa a spus? 

— Clar şi răspicat, domnule. Dar am aici un 


trabuc foarte fin. 

Tresări când Vimes rupse cu dinţii capătul 
trabucului şi-l scuipă dincolo de cadă, dar scoase 
nişte chibrituri şi i-l aprinse. 

— Mulţumesc, Willikins. Care ţi-e numele 
mic? 

— Numele mic, domnule? 

Vreau să spun, cum îţi spun oamenii care-ţi 
sunt mai apropiaţi? 

— Willikins, domnule. 

— Oh. Bine, atunci. În regulă. Poţi să pleci, 
Willikins. 

— Da, domnule. 

Vimes se lăsă pe spate, în apa caldă. Vocea 
interioară tot mai era acolo pe undeva, dar 
încerca să nu-i dea atenţie. Cam pe la ora asta, 
zicea vocea, ai fi avansat pe strada Zeilor 
Mărunţi, taman pe lângă bucata aia de zid vechi 
de cetate unde te poţi opri la adăpost de vânt să 
fumezi o ţigară răsucită de mână... 

Ca s-o acopere, începu să cânte cât îl ţinea 
gura. 


Canalele imense de sub oraş răsunau de 
voci omeneşti şi aproape omeneşti pentru prima 
oară după mii de ani. 

— Hai-ho... 

— ...hai-ho... 

— Uuuk uuuk uuuk uuuk uuk... 

— Voi toţi prost! 

— Nu mă pot abţine. E din cauza sângelui 
meu aproape piticesc. Aşa ne place nouă, să 


cântăm în subteran. Pentru noi e natural. 

— Bine, dar e/ de ce cântă? El primată. 

— E sociabil. 

Aveau cu ei torţe. Lumina arunca umbre, 
care jucau pe stâlpii din caverna cea mare şi 
alergau prin tuneluri. Indiferent de ce pericole 
puteau să-i pândească din întuneric, Morcove era 
entuziasmat de bucuria descoperirii. 

— E uluitor! Scria ceva de Via Cloaca într-o 
carte veche pe care am citit-o, dar toată lumea 
credea că e o stradă pierdută! Splendidă 
lucrătură. Ce noroc avem că râul e la un nivel 
aşa scăzut. După cum arată tunelurile astea, 
sunt de obicei pline cu apă. 

— Asta am spus şi eu, zise Cuddy. Pline cu 
apă, aşa am spus. 

Aruncă o privire spre umbrele dănţuitoare, 
care desenau forme stranii şi îngrijorătoare pe 
peretele din fund ciudate animale bipede, 
apariţii subterane bizare... 

Morcove suspină. 

— Detritus, nu mai face umbre mişcătoare. 

— Uuk. 

— Ce el spus? 

— A zis „Fă lepurele Schilod, e preferatul 
meu”, traduse Morcove. 

Bezna fojgăia de şobolani. Cuddy privi atent 
în jur. Tot îşi imagina siluete, ascunse acolo, 
ţintind de-a lungul unui soi de ţeavă... 

Avu câteva clipe grele când pierdu urmele 
din ochi pe piatra udă, dar le regăsi apoi, lângă 
un perete drapat cu mucegai. Şi mai era şi ţeava 


cea ciudată. Lăsase o zgărietură pe piatră. 

— Nu-i departe, zise el, şi-i dădu torţa lui 
Morcove. 

Morcove dispăru. 

II auziră cum păşeşte prin noroi, apoi un 
fluierat de uimire, şi apoi linişte, ceva timp. 

Morcove reapăru. 

— Pe cinstea mea, zise el. Voi doi ştiţi cine 
e ăla? 

— Arată ca... 

— Arată ca o mare belea, zise Morcove. 

—  Inţelegi de ce nu l-am scos noi la 
suprafaţă? zise Cuddy. N-ar fi o idee bună să cari 
un cadavru omenesc pe străzi la momentul ăsta, 
eu aşa m-am gândit. Şi mai ales cadavrul ăsta. 

— Şi eu am gândit o parte din asta, zise şi 
Detritus. 

— Aveţi dreptate, zise Morcove. Bună 
treabă, băieţi. Cred că mai bine... îl lăsăm aici, 
deocamdată, şi ne întoarcem mai târziu cu un 
sac. Şi... să nu mai spuneţi nimănui. 

— Decât sergentului şi celorlalți, zise 
Cuddy. 

— Nu... nici măcar lor. l-ar face pe toţi... 
foarte agitaţi. 

— Cum spui dumneata, caporal Morcove. 

— Aici avem de-a face cu o minte bolnavă, 
băieţi. 

Cuddy se lumină de-o lumină subterană. 

— Ah, zise el. Il suspectezi pe caporalul 
Nobbs, domnule? 

— E mai rău de-atăât. Haideţi, să ieşim la 


suprafaţă. 

Aruncă o privire spre marea cavernă 
înţesată cu stâlpi. 

— Ai vreo idee unde suntem, Cuddy? 

— S-ar putea să fim sub Palat, domnule. 

— Aşa am socotit şi eu. Sigur, tunelurile 
astea se întind pretutindeni... 

Gândurile  îngrijorate ale lui  Morcove 
deraiară pe undeva printr-un tunel îndepărtat. 

Chiar şi pe seceta asta, era apă în 
canalizare. Se vărsau în ea izvoare, sau se 
infiltra apă de sus. De peste tot se auzea 
picuratul şi clipocitul apei. Şi era răcoare, 
răcoare. 

Ar fi fost aproape, plăcut acolo dacă n-ar fi 
fost cadavrul acela trist, chircit, al cuiva care 
semăna ca două picături de apă cu clovnul 
Beano. 


Vimes se şterse cu prosopul. Willikins îi 
pregătise şi un halat împodobit cu brocart pe 
mâneci. Se îmbrăcă cu el, ş-apoi o luă agale spre 
dressingul lui. 

Asta era încă o noutate. Bogaţii aveau până 
când şi camere speciale în care să te îmbraci, şi 
haine pe care să le porţi când te duci în dressing 
să te îmbraci. 

Îi fuseseră pregătite haine noi. În seara asta 
era ceva şic, roşu cu galben... 

„cam pe-acum ar fi avansat pe strada 
Minei de Melasă... 

„Şi o pălărie. Cu pană. 


Vimes se îmbrăcă, şi-şi puse chiar şi pălăria. 
Şi părea chiar normal şi calm, până când îţi 
dădeai seama că evita să-şi întâlnească propria 
privire în oglindă. 


Membrii Patrulei şedeau în jurul mesei celei 
mari din sala de gardă, tare abătuţi. Erau In 
Afara Programului. Nu mai fuseseră niciodată cu 
totul În afara Programului. 

— Hai să jucăm cărţi, ce părere aveţi? zise 
Nobby, cu vioiciune, şi extrase un pachet de cărţi 
jegoase de pe undeva din cotloanele duhnitoare 
ale uniformei lui. 

— Ai câştigat ieri toate soldele noastre, zise 
sergentul Colon. 

— Păi, atunci aveţi acum şansa să le 
câştigaţi înapoi. 

— Da, dar aveai în mână cinci regi, Nobby. 

Nobby amestecă pachetul de cărţi. 

— Ştiţi, asta-i nostim, zise el, dai de regi 
peste tot, dacă te uiţi mai bine. 

— La sigur dai, dacă te uiţi la tine în 
mânecă. 

— Nu, vreau să spun, avem Calea Regală în 
Ankh, şi regii de la cărţi, şi ni se dă Șilingul 
Regelui când ne înrolăm, zise Nobby. Avem regi 
peste tot, mai puţin pe tronul acela aurit din 
Palat. Vă spun eu... n-am mai avea toate 
problemele astea în oraş dacă am avea rege. 

Morcove privea în tavan, cu sprâncenele 
încordate de concentrare. Detritus număra pe 
degete. 


— O, da, zise sergentul Colon. Berea ar fi la 
un bănuţ halba, ar înflori pomii din nou. O, da. 
De fiecare dată când îşi suceşte cineva o gleznă 
în oraşul ăsta, cică nu s-ar fi întâmplat aşa dacă 
aveam rege. Vimes şi-ar ieşi din pepeni dacă te- 
ar auzi vorbind aşa. 

— Da, dar de un rege ar asculta oamenii, 
zise Nobby. 

— Vimes ar spune că exact asta-i problema, 
zise Colon. E la fel ca ailaltă chestie a lui, cu 
folosirea magiei. Treaba asta îl enervează. 

— Cum apare rege, în primul rând? întrebă 
Detritus. 

— Cineva a tăiat o piatră-n două, zise 
Colon. 

— Ha! Anti-siliconism! 

— Nee, cineva a scos o sabie dintr-o piatră, 
zise Nobby. 

— Păi, şi de unde a ştiut că e acolo? vru 
Colon să ştie. 

— Îi... ieşea capătul afară, nu? 

— leşea afară, unde putea oricine să-l 
înşface? În oraşul ăsta? 

— Doar regele de drept putea s-o scoată, 
ştii tu, zise Nobby. 

— Aha, corect, zise Colon. Acum înțe/eg. O, 
da. Deci, ce spui tu e că a fost cineva care a 
hotărât cine e regele de drept înainte ca el să 
scoată sabia? Mie-mi sună a aranjament. 
Probabil a făcut cineva o piatră falsă, goală pe 
dinăuntru, şi-a pus înăuntru un pitic să ţină de 
sabie c-o pereche de cleşti, până vine tipul care 


trebuie... 

O muscă se tot lovea de geamul ferestrei, 
apoi o porni în zigzag prin cameră şi la urmă se 
aşeză pe-o grindă, unde securea lui Cuddy, 
aruncată într-o doară, o reteză în două. 

N-ai suflet nici atâtica, Fred, zise Nobby. 
Mie mi-ar fi plăcut să fiu un cavaler cu armură 
strălucitoare. Asta face regele, dacă i-ai fost de 
folos. Te face cavaler. 

— Gardist de noapte cu armură vai de 
mama ei, ăsta-i metier-ul tău, zise Colon, şi se 
uită mândru înjur să vadă dacă a observat 
cineva liniuţa oblică de deasupra e-ului. Nee, n-ai 
să mă vezi pe mine făcând plecăciuni vreunui tip 
doar fiindcă a scos o sabie dintr-o piatră. Asta nu 
face din tine un rege. Dar să ştiţi, adăugă el, 
cineva care ar fi în stare să înfigă o sabie într-o 
piatră... aşa un bărbat, ei da, el e un rege. 

— Aşa un bărbat ar fi un as, zise Nobby. 

Angua căscă. 

Ding-ding a-ding-ding... 

— Ce dracu' e asta? zise Colon. 

Scaunul lui Morcove ateriză cu picioarele 
din faţă pe podea. El se scotoci în buzunar şi 
scoase o pungă de catifea, pe care-o răsturnă pe 
masă. Din ea alunecă un disc auriu cam de-o 
palmă diametru. Apăsă un buton de pe margine 
şi discul se deschise ca o scoică. 

Patrula cea oprită privi cu atenţie. 

— E un orologiu? întrebă Angua. 

— Un ceas de buzunar, zise Morcove. 

— E foarte mare. 


— Asta-i din cauza mecanismului. Trebuie 
să aibă loc toate rotiţele. Ceasurile alea mici au 
doar câte-un drăcuşor înăuntru şi ăia nu durează 
deloc şi oricum merg aiurea... 

Ding-ding  a-ding-ding, ding dingle ding 
ding... 

— Şi cântă un cântecel! zise Angua. 

— La fiecare oră, zise Morcove. Face parte 
din mecanismul de ceasornic. 

Ding. Ding. Ding. 

— Şi pe urmă bate ora exactă, zise 
Morcove. 

— Rămâne în urmă, atunci, zise sergentul 
Colon. Toate celelalte ceasuri au bătut adineauri, 
sigur le-ai auzit. 

— Văru-meu Jorgen face ceasuri de-astea, 
zise Cuddy. Merg mai exact şi decât drăcugşorii, şi 
decât ceasurile cu apă sau cu lumânări. Sau 
decât alea mari cu pendul. 

— Are un arc şi rotiţe, zise Morcove. 

— Piesa importantă, zise Cuddy, scoțând o 
lupă de undeva de prin barba lui şi examinând 
ceasul cu atenţie, e o chestie micuță care se 
leagănă care nu lasă roţile să se învârtă prea 
repede. 

— Şi aia de unde ştie dacă se învârt prea 
repede? Intrebă Angua. 

— E de la cum e făcută, zise Cuddy. Nici eu 
nu prea înţeleg. Ce-i inscripţia asta de aici... 

O citi cu voce tare. 

„Un ceas dela, Vechii tăi Prieteni din 
Gardă”? 


— E un joc de cuvinte, zise Morcove. 

Urmă o tăcere lungă, stânjenitoare. 

— Aă. Am pus câţiva dolari pentru fiecare 
dintre voi, noii recruți, adăugă el roşind. Vreau 
să spun... puteţi să mi-i daţi înapoi când aveţi. 
Dacă vreţi. Vreau să spun... la sigur aţi fi ajuns 
prieteni. După ce îl cunoşteaţi mai bine. 

Restul Patrulei schimbară priviri între ei. 

Ar fi capabil să conducă armate, gândi 
Angua. Chiar ar fi. Au existat oameni care, prin 
forţa viziunii lor, au inspirat faptele măreţe ale 
unei întregi naţiuni. La fel ar putea fi şi el. Nu 
pentru că visează la hoarde în marş, sau 
dominarea lumii, sau la un imperiu de o mie de 
ani. Ci doar pentru că el crede că toţi oamenii 
sunt de fapt de treabă, în fundul sufletului, şi că 
s-ar înţelege de minune între ei dacă şi-ar da 
niţel osteneala, şi crede asta cu atâta tărie, încât 
credinţa lui e ca o flacără mai înaltă decât e el. 
El are un vis din care noi cu toţii facem parte, 
aşa încât visul modelează lumea în jurul lui. Şi 
lucrul bizar e că nimeni nu vrea să ÎI 
dezamăgească. Ar fi ca şi cum ai da şuturi în cel 
mai mare căţeluş din univers. E ca o magie. 

— Aurul se cojeşte, zise Cuddy. Dar e un 
ceas frumos, adăugă el repede. 

— Eu speram să putem să i-l dăm în seara 
asta, zise Morcove. Şi să mergem pe urmă să... 
bem ceva... 

— Nu-i o idee bună, zise Angua. 

— Lasă mai bine pe mâine, zise Colon. O să- 
i facem o gardă de onoare la cununie. Aşa-i 


tradiţia. Ridicăm cu toţii săbiile-n sus şi facem un 
fel de boltă cu ele. 

— Noi n-avem decât o singură sabie pentru 
toţi, zise Morcove, amărât. 

Priviră cu toţii în podea. 

— Nu-i corect, zise Angua. Nu mă 
interesează cine-a furat ce-o fi furat de la 
Asasini, dar el a făcut ce trebuie când a încercat 
să afle cine l-a ucis pe domnul Hammerhock. Şi 
de Lettice Knibbs văd că nu-i pasă nimănui. 

— Eu vreau aflu cine tras în mine, zise 
Detritus. 

— N-am idee cine ar putea fi atât de prost 
încât să fure de la Asasini, zise Morcove. Aşa 
spunea căpitanul Vimes. Spunea că trebuie să fii 
nebun ca să-ţi vină ideea să intri prin efracţie în 
casa aia. 

Priviră din nou în podea. 

— Ca un clovn sau măscărici? întrebă 
Detritus. 

— Detritus, nu e vorba de nebun în sensul 
de măscărici, zise Morcove cu blândeţe. Voia 
doar să spună că trebuie să fii idi... 

Se opri brusc. Ridică ochii în tavan. 

— Aoleu, zise el. Să fie chiar atât de simplu? 

— Cât de simplu? întrebă Angua. 

Cineva bătu tare în uşă. Nu era o bătaie 
politicoasă. Era bubuitul cuiva care ori va aduce 
pe cineva să-i deschidă, ori va dărâma uşa. 

Un gardist intră, împiedicându-se. li lipsea 
jumătate din armură şi avea un ochi vânăt, dar 
încă mai putea fi recunoscut drept Skully 


Muldoon, din Patrula de Zi. 

Colon îl ajută să se ridice. 

— Te-ai bătut, Skully? 

Skully privi în sus la Detritus şi scânci. 

— Ticăloşii au atacat sediul Gărzii! 

— Cine? 

— Aştia! 

Morcove îl bătu pe umăr. 

— Acesta nu e un trol, zise el. Acesta e 
subagentul Detritus — nu saluta. Trolii au atacat 
Patrula de Zi? 

— Aruncă cu pavele în noi! 

— Nu poţi avea încredere la ei, zise 
Detritus. 

— În cine? întrebă Skully. 

— In troli. Ticăloşi vicleni, părerea mea, zise 
Detritus, cu toată convingerea unui trol purtător 
de insignă. Trebuie stai cu ochii pe ei. 

— Cu Quirke ce s-a întâmplat? întrebă 
Morcove. 

— Nu ştiu! Trebuie să faceţi ceva, voi de- 
aici! 

— Suntem suspendaţi, zise Colon. E oficial. 

— Să nu v-aud cu de-astea! 

— Aha, zise Morcove, cu însufleţire. 

Scoase din buzunar un ciot de creion şi bifa 
ceva în cartea lui cea neagră. 

— Incă mai ai căsuţa aceea de pe strada 
Facilă, sergent Muldoon? 

— Cum? Ce? Da! Şi ce-i cu asta? 

— Şi chiria e mai mult de un bănuţ pe lună? 

Muldoon se holbă la el cu unicul său ochi 


funcţional. 

— Eşti simpluţ la cap sau ce? 

Morcove îi zâmbi larg. 

— Aşa e, sergent Muldoon. Dar e mai mult? 
Face un bănuţ pe lună, după socotinţa ta? 

— Sunt pline străzile de pitici care caută 
harţă şi tu vrei să ştii despre piaţa imobiliară? 

— Un bănuţ? 

— Nu fi tâmpit! Face cel puţin cinci dolari pe 
lună! 

— Aha, zise Morcove, bifând din nou în 
carte. Asta-i inflaţia, fără îndoială. Şi presupun că 
ai un ceaun de gătit... posezi cel puţin două 
pogoane şi-o treime de pământ şi mai mult de 
jumătate de vacă? 

— In regulă, în regulă, zise Muldoon. Asta-i 
un soi de glumă, corect? 

— Cred că putem renunţa la condiţiile 
privind proprietatea, probabil, zise Morcove. Zice 
aici că se poate renunţa la ele în cazul unui 
cetăţean cu drepturi depline. În sfârşit, a avut 
loc, în opinia ta, o prăbuşire iremediabilă a legii 
şi ordinii în oraş? 

— Au răsturnat roaba lui Beregată Dibbler şi 
l-au obligat să mănânce doi dintre cârnaţii lui în 
chiflă! 

— Vai de mine! zise Colon. 

— Fără muştar! 

— Cred că asta înseamnă da, zise Morcove. 

Bifă încă o dată pagina, şi închise cartea cu 
o plesnitură decisivă. 

— Ar fi cazul să mergem, zise el. 


— Ni s-a spus... începu Colon. 

— În conformitate cu Legile şi Ordonanţele 
oraşului Ankh-Morpork, zise Morcove, oricare 
rezidenţi al oraşului, în vremuri de prăbuşire 
iremediabilă a legii şi ordinii, sunt obligaţi ca, la 
cererea unui ofiţer al oraşului care este cetăţean 
cu drepturi depline — sunt trecute aici tot felul 
de chestii despre proprietate şi de-astea, şi pe 
urmă continuă — să se organizeze într-o miliţie 
pentru apărarea oraşului. 

— Ce înseamnă asta? întrebă Angua. 

— Miliție... chibzui sergentul Colon. 

— la stai, nu poţi face asta! zise Muldoon. E 
o aiureală! 

— Aşa e legea. N-a fost abrogată niciodată, 
zise Morcove. 

— N-am avut niciodată o miliţie! N-a fost 
niciodată nevoie de aşa ceva! 

— Până acum, cred eu. 

— Uite ce e, zise Muldoon, voi să veniţi cu 
mine la Palat. Sunteţi oameni ai Gărzii... 

— Şi vom apăra oraşul, zise Morcove. 


Râuri de oameni se scurgeau pe lângă 
postul de Gardă. Morcove opri vreo doi din drum, 
întinzând pur şi simplu mâna. 

— Domnul Popley, aşa e? zise el. Cum mai 
merg afacerile la băcănie? Bună ziua, doamnă 
Popley. 

— N-ai auzit? sări omul agitat. Trolii au dat 
foc la Palat! Apoi urmări privirea lui Morcove, în 
sus pe Broadway, până acolo unde Palatul se 


vedea, întunecat şi butucănos, în lumina 
înserării. La fiecare fereastră, torentele de flăcări 
se remarcau prin absenţă. 

— Parol, zise Morcove. 

— Şi piticii sparg geamuri şi-şi fac de cap! 
adăugă băcanul. Niciun câine nu mai e în 
siguranţă! 

— Nu poţi avea încredere în ei, zise Cuddy. 

Băcanul se holbă la el. 

— Eşti pitic? zise el. 

— Uluitor! De unde ştiu oamenii asta? zise 
Cuddy. 

— Eu, unul, plec! Nu mai stau pe-aici, ca s- 
ajungă doamna  Popley s-o  necinstească 
blestemaţii ăia mici! Ştiţi ce se spune despre 
pitici! 

Gardiştii priviră perechea cum se pierdea 
din nou în mulţime. 

— Păi, eu unul nu ştiu, zise Cuddy fără să se 
adreseze cuiva anume. Ce se spune despre 
pitici? 

Morcove opri un om care împingea o roabă. 

— Vreţi, vă rog, să-mi spuneţi ce se 
întâmplă, domnule? zise el. 

— Şi ştii să-mi spui ce se spune despre 
pitici? adăugă o voce din spatele lui. 

— Ăla nu-i un domn, ăla e Beregată, zise 
Colon. Şi ia uite ce culoare are la faţă! 

— E normal luceşte la el aşa? întrebă 
Detritus. 

— Mă simt perfect! Mă simt perfect! zise 
Dibbler. Ha! Să mai vină vreunul să denigreze 


standardele mărfii mele! 

— Ce se întâmplă, Beregată? întrebă Colon. 

— Se spune... începu Dibbler, verde la faţă. 

— Cine spune? întrebă Morcove. 

— Se spune, zise Dibbler. Ştii tu. Lumea. 
Toți oamenii. Se spune că trolii au ucis pe cineva 
sus în deal la Dolly Sisters şi piticii au sfărâmat 
totul din magazinul de oale non-stop al lui 
Cretosu trolul şi-au dărâmat Podul de Alamă şi... 

Morcove privi în susul străzii. 

— Tocmai ai traversat Podul de Alamă, zise 
el. 

— Da, păi... eu ţi-am spus ce se spune, zise 
Dibbler. 

— A, am înţeles. 

Morcove se îndreptă de spate. 

— Ai auzit cumva... aşa, din întâmplare... şi 
alte lucruri despre pitici? zise Cuddy. 

— Cred că va trebui să mergem să 
discutăm cu Patrula de Zi despre arestarea lui 
Cărbunaru, zise Morcove. 

— Dar n-avem arme, zise Colon. 

—  Cărbunaru n-are niciun amestec în 
uciderea domnului Hammerhock, sunt convins, 
zise Morcove. Suntem înarmaţi cu adevărul. Cum 
ni s-ar putea împotrivi, dacă suntem înarmaţi cu 
adevărul? 

— Păi, ar putea cu o arbaletă, de pildă, să 
ne trimită o săgeată drept în ochi de să ne iasă 
prin ceafă, zise sergentul Colon. 

— În regulă, sergent, zise Morcove, atunci 
de unde mai luăm încă nişte arme? 


Silueta masivă a Arsenalului se profila pe 
cerul luminat de apus. 

Era straniu să dai peste un arsenal într-un 
oraş care se baza pe înşelătorii, mită şi asimilare 
ca să-şi învingă duşmanii dar, după cum spunea 
sergentul Colon, după ce le-ai câştigat armele la 
cărţi, aveai nevoie de un loc unde să le 
depozitezi. 

Morcove bătu la uşă. După o vreme, se 
auziră paşi, şi se deschise o ferestruică. O voce 
suspicioasă spuse: „Da?” 

— Caporal Morcove, Miliția oraşului. 

— N-am auzit de aşa ceva. Căraţi-vă. 

Şi ferestruica se închise. Morcove îl auzi pe 
Nobby cum râde înfundat. 

Bătu din nou în uşă, mai tare. 

— Da? 

— Sunt caporalul Morcove... 

Oblonul dădu să se închidă, dar se lovi de 
bastonul lui Morcove, pe care acesta îl îndesase 
în gaură. 

— „„.Şi am venit să iau arme pentru oamenii 
mei. 

— Da? Şi cu ce drept? 

— Cum? Dar sunt... 

Bastonul fu dat la o parte şi oblonul se 
închise cu un bufnet. 

— Să iertaţi, zise caporalul Nobbs, băgându- 
se în faţă, cu coatele. Lăsaţi-mă pe mine să 
încerc. Că eu am mai fost pe-aici, ştiţi. 

Trase uşii un şut cu vestitele sale cizme cu 


căpute de oţel, temute pretutindeni unde se 
găseau oameni prăbuşiţi la podea şi incapabili de 
a se apăra. 

Zarang. 

— Ţi-am spus să te... 

— Suntem auditori, zise Nobby. 

Urmă o clipă de linişte. 

— Cum? 

— Am venit să facem inventarul. 

— Pe ce ba... 

— Cum? Cum? Auzi ce zice, pe ce bază? 
Nobby rânji dispreţuitor către gardişti. Aşa? Vrea 
să mă ţină la uşă, să aibă timp amicii lui să dea 
fuga să scoată marfa de la amanet, 
carevasăzică? 

— Dar nu... 

— ŞI, şi pe urmă, o să ne facă figura aia cu 
o mie de săbii în gestiune, mai ştii? Cinzeci de 
lăzi, stivuite, da' dacă le deschizi, alea patruzeci 
de la fund sunt pline cu bolovani, aşa-i? 

— Eu... 

— Cum te cheamă, musiu? 

— Eu... 

— Să deschizi uşa în clipa asta! 

Ferestruica se închise. Se auzi zăngănitul 
unor zăvoare trase de cineva care nu e deloc 
sigur că e bine ce face şi-o să se apuce dintr-o 
clipă într-alta să pună întrebări. 

— Ai vreo hărtie la tine, Fred? Repede! 

— Da. dar... începu sergentul Colon. 

— Orice hârtie! Acum! 

Colon scotoci în buzunar şi-i înmână lui 


Nobby o factură de băcănie taman când se 
deschise uşa. Nobby se năpusti ţâfnos înăuntru, 
obligându-l pe omul care-i deschisese să dea 
îndărăt. 

— Nu fugi! zbieră el, n-am găsit nicio 
neregulă... 

— Nu fu... : 

— DEOCAMDATA! 

Morcove apucă să vadă că se aflau într-o 
sală imensă, plină de umbre complicate. In afară 
de omul de la uşă, mai gras decât Colon, se mai 
vedeau şi doi troli, care păreau să lucreze la o 
tocilă. Evenimentele recente nu păreau să fi 
pătruns prin zidurile groase ale locului. 

— În regulă, nu intraţi în panică, doar opriţi 
orice activitate, opriţi orice activitate, vă rog. 
Sunt caporalul Nobbs, de la Inspectoratul de 
Intendenţă al oraşului Ankh-Morpork, Biroul de 
Audit... 

Hârtia fu fluturată prin faţa ochilor omului 
cu o viteză orbitoare, iar vocea lui Nobby 
tremură o clipă, cât el socoti cum să încheie 
fraza... 

— ...Municipal, Inspector Audit Special. Câte 
persoane lucrează aici? 

— Doar eu... 

Nobby arătă spre troli. 

— Şi cu ăştia ce-i? 

Omul scuipă pe podea. 

— A, am crezut că întrebi de persoane. 

Morcove întinse automat o mână, care se 
opri în platoşa lui Detritus. 


— OK, zise Nobby, ia să vedem ce avem 
aici... 

Şi-o porni în pas rapid pe lângă rastele, aşa 
încât ceilalţi trebuiau să alerge ca să ţină pasul 
cu el. 


— Ce-i asta? 
— Aa... 
— Nu ştii, ai? 


— Ba da... e... e... 

— O arbaletă de asalt, cu afet, de 2000 de 
livre, cu coardă triplă şi dispozitiv de încărcare 
cu dublă acţiune? 

— Aşa-i. 

— Asta nu-i o arbaletă  Klatchiană 
ranforsată, cu mecanism de armare în picior-de- 
tap şi baionetă subiacentă? 

— Aă... ba da? 

Nobby o examină în fugă şi-apoi o aruncă la 
o parte. 

Restul membrilor Patrulei de Noapte îl 
priveau uluiţi. Nu-l ştiuseră vreodată pe Nobby 
să folosească vreo armă mai complicată decât 
un cuţit. 

— Ai pe-aici vreun arc hershebian din cele 
cu douăsprezece focuri ŞI încărcare 
gravitaţională? 

— Hă? N-am decât ce se vede, domnu”. 

Nobby luă din rastel o arbaletă de 
vânătoare. Braţele lui slăbănoage trosneau din 
toate încheieturile, în vreme ce el trăgea din 
răsputeri de mecanismul de armare. 

— Săgeţile de la asta le-ai vândut? Sunt 


chiar aici! 

Nobby alese o săgeată de pe raft şi-o 
instală în locaşul ei. Apoi ochi de-a lungul ei. Şi 
se întoarse. 

— Imi place inventarul ăsta, zise el. O să-l 
luăm pe tot. 

Omul privi de-a lungul săgeţii drept în 
ochiul lui Nobby şi, spre admiraţia îngrozită a lui 
Angua, nu leşină. 

— Nu mă sperii pe mine cu un arc mititel, 
zise el. 

— Ţi-e frică de arcul ăsta mititel? zise 
Nobby. Nu. Aşa-i. Asta-i un arc mititel. Un arc 
micuţ ca ăsta n-are cum să bage-n sperieţi un 
om ca tine, fiindcă e un arc tare mic. Ca să sperii 
un bărbat ca tine ar fi nevoie de un arc mai 
mare. 

Angua ar fi dat solda pe-o lună ca să-l poată 
vedea pe armurier din faţă. Îl observase pe 
Detritus cum coboară arbaleta de asalt de pe 
raft, o armează cu o singură mână şi-un icnet 
abia auzit, şi face un pas înainte. Acum putea 
doar să-şi imagineze cum i se rotesc omului 
ochii-n cap când răceala vârfului săgeţii îi atinse 
ceafa groasă şi roşie. 

— Cel din spatele tău însă, ăla da, arc mare, 
zise Nobby. 

Nu că săgeata aceea de doi metri ar fi fost 
ascuţită. Scopul ei era să sfărâme uşi, nu să facă 
operaţii chirurgicale. 

— Acum pot să apăs trăgaci? urui Detritus, 
în urechea omului. 


— N-ai îndrăzni să tragi cu chestia aia aici 
înăuntru! Aia-i o armă de asalt! Ar trece direct 
prin pereţi! 

— Asta ulterior, zise Nobby. 

— Uite ce, nu... 

— Sper că întreţii bine chestia aia, zise 
Nobby. Drăciile astea sunt tare vulnerabile la 
oboseala metalelor. Mai ales în zona piedicii. 

— Ce-i aia piedica? zise Detritus. 

Se lăsă linişte. 

Morcove reuşi să vorbească, parcă de la 
mare distanţă. 

— Caporal Nobbs? 

— Da, să trăiţi? 

— Preiau eu de aici, dacă nu te superi. 

Împinse cu blândeţe arcul de asalt la o 
parte, dar lui Detritus nu-i plăcuse poanta despre 
persoane şi vârful se tot rotea înapoi. 

— Uite, zise Morcove, mie nu-mi place acest 
element de coerciţie. N-am venit aici ca să 
brutalizăm acest biet om. E un angajat al 
oraşului, ca şi noi. E foarte urât din partea 
voastră să băgaţi groaza în el. De ce nu-i cerem 
voie, pur şi simplu? 

— Scuze, domnule, zise Nobby. 

Morcove îl bătu pe armurier pe umăr. 

— Putem să luăm nişte arme? întrebă el. 

— Ce? 

— Nişte arme? În scop oficial? 

Armurierul părea incapabil să se adapteze 
situaţiei. 

— Vrei să spui că am de ales? zise el. 


— 0, desigur. În Ankh-Morpork, noi 
practicăm acţiunea poliţienească liber 
consimţită. Dacă crezi că nu poţi să-ţi dai acordul 
la cererea noastră, trebuie doar să spui. 

Se auzi un bong discret, când vârful săgeţii 
se lovi din nou de ţeasta omului, la ceafă. El 
căută în van ceva ce să răspundă, căci singurul 
cuvânt de care-şi aducea aminte în clipa aceea 
era „Foc!”. J 

— AG, zise el. Aă. Mda. Bun. Sigur. Luaţi ce 
vreţi voi. 

— Foarte bine, foarte bine. Şi sergentul 
Colon o să-ţi dea o recipisă, în care va menţiona, 
desigur, că ne eliberezi armele de bună voie. 

— De bunăvoie? 

— Problema este absolut la alegerea 
dumitale, desigur. 

Faţa omului se încreţi de efortul cugetării 
disperate. 

— Eu socot... 

— Da? 

— Eu socot că e OK să le luaţi voi. Luaţi-le 
în clipa asta. 

—Bravo. Ai un cărucior? 

— Şi se-ntâmplă cumva să ştii ce se spune 
despre pitici? zise Cuddy. 

Angua îşi dădea seama, din nou, că 
Morcove n-avea fir de ironie în sufletul lui. Tot 
ceea ce spusese fusese spus serios. Dacă omul 
chiar s-ar fi împotrivit, probabil că Morcove ar fi 
cedat. Sigur, de la probabi/ şi până la cu 
siguranță era totuşi o distanţă. 


Nobby ajunsese până la capătul şirului de 
rafturi, chiţăind din când în când de încântare 
când mai găsea vreun ciocan de război mai 
interesant sau vreun paloş deosebit de înfiorător. 
Şi încerca să le ia în mână pe toate în acelaşi 
timp. 

Apoi le lăsă pe toate să cadă pe jos şi-o 
porni în fugă înainte. 

— Oo, uau! O maşină de foc klatchiană! Ei, 
asta chiar că e pe gustul meu! 

ÎI auziră scormonind prin penumbră. Apoi 
reapăru, împingând un soi de ladă pe rotiţe mici 
şi scârţâitoare. Avea tot felul de mânere şi saci 
dolofani de piele, şi o duză în faţă. Arăta ca un 
ceainic supradimensionat. 

— Are chiar şi pielăria unsă şi întreţinută! 

— Ce-i asta? întrebă Morcove. 

— Plus că are gaz în rezervor! Nobby începu 
să pompeze energic de-un mâner. După cum am 
auzit, chestia asta a fost interzisă în opt ţări şi 
trei religii au anunţat că vor excomunica pe orice 
soldat prins c-o foloseşte!”! Are cineva un foc? 

— Uite aici, zise Morcove, dar ce-i... 

— Priveşte! 

Nobby aprinse un chibrit, îl aplică la gura 
tubului din partea din faţă a aparatului şi trase 
de o manetă. 

Până la urmă reuşiră să stingă focul. 

— Mai trebuie ajustată niţel, zise Nobby, 

51 lar alte cinci au adoptat-o cu titlul de armă sfântă şi au 


recomandat să fie folosită asupra tuturor necredincioşilor, ereticilor, 
gnosticilor şi a celor care se foiesc în timpul predicii. 


prin masca-i de funingine. 

— Nu, zise Morcove. 

Tot restul vieţii, îşi va aminti acel jet de 
flăcări care-i pârlise faţa, în drumul său către 
peretele opus. 

— Dare... 

— Nu. E prea periculos. 

— Ăsta-i e şi rostul... 

— Vreau să spun că poate răni oamenii. 

— Aha, zise Nobby, corect. Trebuia să-mi fi 
spus. Noi vrem arme care să nu rănească 
oamenii, da? 

— Caporal Nobbs? zise sergentul Colon, 
care fusese şi mai aproape de flăcări decât 
Morcove. 

— Da, dom’ sergent? 

— L-ai auzit pe caporalul Morcove. Fără 
arme păgâneşti. Şi oricum, cum se face că ştii 
aşa multe despre chestiile astea? 

— Serviciul militar. 

— Chiar aşa, Nobby? zise Morcove. 

— Am avut o slujbă deosebită, să trăiţi. 
Mare responsabilitate. 

— Şi ce slujbă era? 

— Ofiţer de intendenţă, să trăiţi, zise 
Nobby, salutând zelos. 

— Tu ai fost ofiţer de intendenţă? zise 
Morcove. În armata cui? 

— A Ducelui de Pseudopolis, să trăiţi. 

— Dar Pseudopolisul a pierdut toate 
războaiele în care a luptat! 

— Da... păi... 


— Cui ai vândut armele? 

— Asta-i calomnie, aşa să ştiţi! Erau doar 
trimise la ascuţit şi şlefuit, aproape tot timpul! 

— Nobby, aici e Morcove, cel care-ţi 
vorbeşte. Cam cât timp lipseau armele, 
aproximativ? 

— Aproximativ? Aha. Păi, cam sută la sută 
din timp, dacă e să apreciem aproximativ, să 
trăiţi. 

— Nobby? 

— Ordonaţi? 

— Nu-i nevoie să mă iei cu să trăiţi. 

— Da, să trăiţi. 

Până la urmă, Cuddy rămase credincios 
securii sale, dar mai luă vreo două securi pe 
lângă, dacă tot erau acolo; sergentul Colon alese 
o suliță, fiindcă chestia cu sulița, chestia 
importantă, e că totul se întâmplă la celălalt 
capăt al ei, şi anume departe de tine; subagenta 
Angua îşi alese, fără prea mult entuziasm, o 
sabie scurtă, iar caporalul Nobbs... 

„„„caporalul Nobbs devenise un soi de arici 
mecanic compus din lame lungi, arcuri, ţepuşe şi 
chestii butucănoase la câte-un capăt de lanţ. 

— Eşti sigur, Nobby? întrebă Morcove. Nu 
vrei să mai renunţi la nimic? 

— E atât de greu să faci o alegere, să trăiţi! 

Detritus rămăsese la arcul său uriaş. 

— Asta-i tot ce iei, Detritus? 

— Nu, să trăiţi! lau pe Cremene şi Morenă, 
să trăiţi! 

Cei doi troli care lucraseră în arsenal se 


aliniaseră în spatele lui Detritus. 

— Le-am primit jurământul, să trăiţi, zise 
Detritus. Folosit jurământ de troli. 

Cremene salută aproximativ. 

- El spus că rupe capete goohuloog la noi 
dacă noi nu înrolăm şi nu facem cum spus la noi, 
să trăiţi. 

— Foarte vechi jurământ de troli, zise 
Detritus. Foarte faimos, foarte tradiţional. 

— Unul din ei ar putea căra maşina 
Klatchiană de foc... începu Nobby, plin de 
speranţă. 

—Nu, Nobby. Păi... bun venit în Gardă, 
agenţi. 

— Caporale Morcove? 

— Da, Cuddy? 

— Nu-i corect. Sunt troli. 

— Avem nevoie de fiecare om pe care-l 
putem găsi, Cuddy. 

Morcove făcu un pas îndărăt. 

— Acuma, nu dorim ca oamenii să aibă 
impresia că noi căutăm ceartă, zise el. 

—O, păi cu hainele astea, n-o să fie nevoie 
să căutăm noi ceartă, zise sergentul Colon 
abătut. 

— O întrebare, să trăiţi? zise Angua. 

— Da, subagent Angua? 

— Cine e duşmanul? 

— La cum arătăm, n-o să avem nicio 
problemă să ne găsim duşmani, zise sergentul 
Colon. 

— Nu căutăm duşmani, căutăm informaţii, 


zise Morcove. Cea mai bună armă de care avem 
acum nevoie e adevărul, şi pentru început, ne 
vom duce la Breasla Bufonilor şi vom afla de ce 
fratele Beano a furat gonne. 

— El a fost hoţul de gonne? 

— Aşa cred că a fost, da. 

— Dar a murit înainte să fie furat gonne! 
zise Colon. 

— Da, zise Morcove. Ştiu asta. 

— Păi, zise Colon, aşa alibi mai zic şi eu. 

Detaşamentul se încolonă şi, după o scurtă 
discuţie cu trolii privitor la care le e piciorul drept 
şi care e stângul, o porni în marş. Nobby se tot 
întorcea să se uite cu jind la maşina de foc. 

Câteodată, e mai bine să aprinzi un 
aruncător de flăcări decât să  blestemi 
întunericul. 

Zece minute mai târziu, se strecuraseră 
prin mulţime şi ajunseseră în faţa celor două 
Bresle. 

— Vedeţi? zise Morcove. 

— Clădirile sunt alipite, zise Nobby. Şi ce-i 
cu asta? Tot au un zid între ele. 

— Nu sunt aşa de sigur, zise Morcove. Dar 
pe cinstea mea, o să aflăm. 

— Avem timp pentru asta? întrebă Angua. 
Credeam că ne ducem la Patrula de Zi. 

— E ceva ce trebuie să aflu înainte, zise 
Morcove. Bufonii nu mi-au spus adevărul. 

— la stai niţel, ia stai niţel, zise sergentul 
Colon. Chestia asta a mers mult prea departe. 
Uite ce e, nu vreau să omorâm pe nimeni, clar? 


Din întâmplare, eu sunt sergentul prin părţile 
astea, dacă interesează pe cineva. M-aţi înţeles, 
Morcove? Nobby? Nu tragem, nu scoatem sabia. 
E destul de rău şi-aşa dacă dăm buzna pe 
proprietatea Breslei, dar dacă tragem în cineva, 
atunci o să dăm rău de tot de bucluc. Lordul 
Vetinari n-o să se mulţumească cu sarcasmul. S- 
ar putea să ajungă până la Colon înghiţi în sec — 
ironie. Aşa că ăsta a fost un ordin. Şi oricum, ce- 
ai de gând să faci? 

— Eu doar vreau ca oamenii să-mi spună 
chestii, zise Morcove. 

— Păi, în caz că nu vor, n-ai voie să-i 
răneşti, zise Colon. Uite ce, poţi să pui întrebări, 
de acord. Dar dacă dr. Whiteface începe să ne 
facă greutăţi, o lăsăm baltă, bine? Mie clovnii îmi 
dau fiori. lar el e cel mai rău dintre toţi. Dacă el 
nu vrea să ne răspundă, noi ne retragem în mod 
paşnic şi, ei, nu ştiu, ne-o veni nouă altă idee. 
Asta-i un ordin, după cum am mai spus. Ai 
înţeles? E un ordin. 

— Dacă nu vrea să ne răspundă la întrebări, 
repetă Morcove, trebuie să mă retrag în mod 
paşnic. Corect. 

— Dacă ne-am înțeles, e bine. 

Morcove ciocăni la poarta Breslei Bufonilor, 
ridică mâna, prinse tarta cu cremă chiar când 
ieşea prin gura de tragere şi-o îndesă violent 
înapoi. Apoi trase un şut porţii, care se deschise 
de-o palmă către înăuntru. 

Cineva din spatele ei zise: „Au.” 

Uşa se deschise mai larg, dezvăluind privirii 


un clovn micuţ, glazurat tot cu cremă şi cu var. 

— Nu era nevoie să faci asta, zise el. 

— Voiam doar să intru în spiritul locului, 
zise Morcove. Eu sunt caporalul Morcove, iar 
aceasta e miliția cetăţenească, şi tuturor ne 
place să mai şi râdem. 

— Pardon... 

— Mai puţin subagentului Cuddy. lar 
subagentul Detritus, deşi adoră să râdă, o face la 
câteva minute după restul lumii. Şi suntem aici 
ca să vorbim cu Dr. Whiteface. 

Părul clovnului se ridică măciucă în cap. Din 
butonieră îi ţâşni un jet de apă. 

— Aveţi... aveţi o programare? întrebă el. 

— Nu ştiu, zise Morcove. Avem vreo 
programare? 

— Eu am o bilă de fier cu ţepuşe pe ea, se 
oferi Nobby. 

— Ala-i un buzdugan, Nobby. 

— Pe cuvânt? 

— Da, zise Morcove. O programare este un 
angajament pentru a întâlni pe cineva, în vreme 
ce un buzdugan e o ditai bucata de metal care 
se foloseşte pentru zdrobirea violentă a ţestelor. 
E important să nu confundăm cele două noţiuni, 
nu-i aşa, domnule?... 

Şi ridică din sprâncene spre clovn. 

— Boffo, domnule. Dar... 

— Deci, dacă ai putea dumneata să mergi 
fuguţa şi să-l anunţi pe dr. Whiteface că noi 
suntem aici cu o bilă de fier cu ţe... Ce tot spun? 
Vreau să zic, fără programare, şi dorim să-l 


vedem? Te rog? Mulţumesc. 

Clovnul dispăru rapid. 

— Aşa, zise Morcove. A fost bine, sergent? 

— Probabil o să fie chiar satiric, zise Colon 
mohorât. 

Acum aşteptau. După o vreme, subagentul 
Cuddy scoase din buzunar o şurubelniţă şi 
inspectă maşinăria de aruncat tarte, fixată de 
uşă. Ceilalţi se foiau de pe-un picior pe altul, cu 
excepţia lui Nobby, care îşi tot scăpa diverse 
lucruri pe picioare. 

Boffo reapăru, încadrat de doi măscărici 
musculoşi care arătau de parcă n-aveau niciun 
fel de simţ al umorului. 

— Dr. Whiteface spune că nu există o miliţie 
a oraşului, se aventură el să spună. Dar. Aă. Dr. 
Whiteface spune că dacă e ceva cu adevărat 
important va primi pe câţiva dintre voi. Dar nu 
pe troli sau pe pitic. Noi am auzit că bande de 
troli şi de pitici terorizează oraşul. 

— Aşa se spune, zise Detritus, încuviinţând 
din cap. 

— Apropo, ştii cumva ce se... începu Cuddy, 
dar tăcu după ce Nobby îi dădu un cot. 

— Eu şi cu tine, sergent? zise Morcove. ŞI 
tu, subagent Angua. 

— Aoleu, zise sergentul Colon. 

Dar îl urmară pe Morcove în clădirea 
întunecată şi de-a lungul coridoarelor sumbre 
până la biroul doctorului Whiteface. Şeful tuturor 
clovnilor, bufonilor şi măscăricilor stătea în 
picioare în mijlocul podelei, şi un bufon se 


străduia să-i mai coasă nişte paiete pe haină. 

— Ei? 

— Bună seara, domnule doctor, zise 
Morcove. 

— Aş dori să vă fie clar că lordul Vetinari va 
afla de îndată despre toate astea, zise dr. 
Whiteface. 

— O, da. Îi voi spune eu, zise Morcove. 

— Nu-mi pot închipui de ce mă hărţuiţi pe 
mine în vreme ce afară pe străzi e răscoală. 

— A, păi... de asta o să ne ocupăm mai 
târziu. Dar căpitanul Vimes spunea întotdeauna, 
domnule, că există infracţiuni mari şi infracţiuni 
mici. Câteodată cele mici par mari, iar pe cele 
mari abia dacă le vezi, dar chestia crucială este 
să decizi care-s cele mici şi care-s cele mari. 

Se priveau fix unul pe celălalt. 

— Şi? întrebă clovnul. 

— Aş dori să-mi vorbiţi, zise Morcove, 
despre ceea ce s-a întâmplat în această casă în 
seara de alaltăieri. 

Dr. Whiteface îl privea în tăcere. 

Apoi spuse: 

— Şi dacă n-o fac? 

— Atunci, zise Morcove, mă tem că voi fi 
obligat, cu deosebit regret, să execut ordinul pe 
care l-am primit chiar înainte de a intra aici. 

Aruncă o privire spre Colon. 

— Aşa este, nu-i aşa, dom' sergent? 

— Cum? Hă? Păi, da... 

— Eu tare mi-aş dori să nu fiu obligat s-o 
fac, dar nu am de ales, zise Morcove. 


Dr. Whiteface se încruntă fioros la amândoi. 

— Dar aici suntem pe proprietatea Breslei! 
N-aveţi niciun drept să... să- 

— Eu nu ştiu despre asta, sunt doar un 
caporal, zise Morcove. Dar în viaţa mea n-am 
nesocotit un ordin direct, şi regret să vă comunic 
că pe acesta îl voi executa pe deplin şi întocmai. 

— la ascultă... 

Morcove păşi o idee mai aproape. 

— Probabil că o să mă ruşinez de ce fac, 
dacă vă consolează, zise el. 

Clovnul privi în ochii lui oneşti şi văzu acolo, 
ca toată lumea, doar purul adevăr. 

— Ascultă! Dacă strig, zise dr. Whiteface 
înroşindu-se la faţă, pe sub machiaj, vin aici o 
duzină de oameni! 

— Credeţi-mă, zise Morcove, asta mi-ar 
uşura şi mai mult executarea ordinului. 

Dr. Whiteface se mândrea cu iscusinţa lui în 
aprecierea caracterului oamenilor. In expresia 
hotărâtă a lui Morcove nu se putea distinge 
nimic altceva decât onestitate absolută, 
meticuloasă. Se jucă niţel cu o pană de scris și- 
apoi o aruncă în lături cu o mişcare bruscă. 

— La naiba! strigă el. Cum aţi aflat, hai? 
Cine v-a spus? 

— N-aş putea să vă spun, serios, zise 
Morcove. Dar oricum, e logic. Ambele Bresle au 
câte o singură intrare, dar clădirile sunt lipite. Nu 
era nevoie decât să facă cineva o gaură în zid. 

— Te asigur că noi n-am ştiut nimic, zise 
clovnul. 


Sergentul Colon era pierdut în admiraţie. 
Văzuse el destui care blufau când aveau o mână 
proastă, dar nu mai văzuse pe nimeni care să 
blufeze fără cărţi. 

— Am crezut că e o simplă farsă, zise 
clovnul. Ne-am gândit că tânărul Beano o făcuse 
cu intenţii umoristice, dar pe urmă a fost găsit 
mort şi noi n-am... 

— Mai bine arătaţi-mi spărtura, zise 
Morcove. 


Restul Gărzii stătea în curte, în diverse 
variaţii pe tema Pe Loc Repaus. 

— Caporal Nobbs? 

— Da, subagent Cuddy? 

— Ce anume spune toată lumea despre 
pitici? 

— Ei, haide, faci mişto de mine, aşa-i? 
Oricine ştie cât de cât ceva despre pitici ştie 
asta, zise Nobby. 

Cuddy tuşi. 

— Nu şi piticii, zise el. 

— Cum adică nu şi piticii? 

— Nouă nimeni nu ne-a spus ce ştie toată 
lumea despre pitici, zise Cuddy. 

— Păi... s-or fi gândit că ştiţi, zise Nobby, 
cam leşinat. 

— Eu nu ştiu. 

— Of, bine, zise Nobby. Aruncă o privire 
către troli, apoi se aplecă spre Cuddy şi şopti 
ceva în zona aproximativă a urechii lui. 

Cuddy dădu din cap. 


— A, asta-i tot? 

— Da. Aă... e adevărat? 

— Cum? A, da. E ceva natural pentru un 
pitic. Unii sunt mai bine înzestrați decât alţii, 
bineînţeles. 

— Aşa-i la toată lumea, zise Nobby. 

— Eu unul, de pildă, am economisit peste 
şaptezeci şi opt de dolari. 

— Nu! Adică, nu. Vreau să spun, nu e vorba 
să fii bine înzestrat cu bani. Vreau să spun... 

Şi Nobby îi şopti din nou. Expresia lui Cuddy 
nu se schimbă. 

Nobby dădu din sprâncene la el. 

— Ei, e adevărat? 

— De unde să ştiu eu? Nu ştiu câţi bani au 
în medie oamenii. 

Nobby se dezumflă. 

— Măcar o chestie tot e adevărată, zise el. 
Voi, piticii, chiar sunteţi îndrăgostiţi de aur, aşa- 
i? 

— Sigur că nu. Nu fi fraier. 

— Păi... 

— Doar spunem aşa, ca să-l momim în pat. 


Erau în dormitorul unui clovn. Colon se 
întrebase câteodată ce fac clovnii la ei acasă, şi 
iată, era totul aici suportul supradimensionat de 
pantofi, presa extralată de pantaloni, oglinda cu 
lumânări de jur împrejur, nişte batoane de fard 
de dimensiuni industriale... şi un pat care părea 
cu nimic mai complicat decât o pătură pusă 
direct pe jos, fiindcă asta şi era. Clovnii şi bufonii 


nu erau încurajați să aibă un stil de viaţă 
confortabil. Umorul era o treabă serioasă. 

Mai era acolo şi o gaură în zid, destul de 
mare cât să încapă un om. Lângă ea se vedea o 
grămăjoară de cărămizi sfărâmate. 

De partea cealaltă era întuneric. 

De partea cealaltă, oamenii ucideau alţi 
oameni pentru bani. 

Morcove îşi strecură capul şi umerii prin 
spărtură, dar Colon încercă să-l tragă înapoi. 

— Stai niţel, băiete, nu ştii ce orori te 
aşteaptă dincolo de aceste ziduri... 

— Doar arunc o privire, ca să aflu. 

— Ar putea fi o cameră de tortură sau o 
temniţă sau vreo gropniță hidoasă sau cine ştie 
ce! 

— E doar camera unui student, dom’ 
sergent. 

— Păi, vezi? 

Morcove trecu dincolo. Îl auzeau cum se 
mişcă de colo colo în întuneric. Era un întuneric 
de asasin, şi părea cumva mai bogat şi mai puţin 
mohorât decât întunericul de la clovni. 

Băgă capul înapoi. 

— Dar să ştiţi că pe-aici n-a trecut nimeni 
de ceva vreme, zise el. Pe podea e plin de praf, 
dar se văd urme de paşi în el. Şi uşa e încuiată şi 
zăvorul tras. Pe dinăuntru. 

Restul trupului lui Morcove reveni şi el, 
după cap. 

— Vreau doar să fiu sigur că am înţeles pe 
deplin, îi spuse el doctorului Whiteface. Beano a 


făcut spărtura care duce în Breasla Asasinilor, 
da? Şi pe urmă s-a dus şi a făcut să explodeze 
dragonul ăla? Şi apoi s-a întors prin spărtura 
asta? Şi atunci cum a fost ucis? 

— De către Asasini, nu mă îndoiesc, zise Dr. 
Whiteface. Ar fi fost dreptul lor. In fond, intrarea 
prin efracţie pe proprietatea Breslei e o 
infracţiune foarte gravă. 

— L-a văzut cineva pe Beano după 
explozie? întrebă Morcove. 

— O, da. Boffo era de pază la poartă şi îşi 
aminteşte foarte clar că l-a văzut ieşind. 

— E sigur că el era? 

Dr. Whiteface părea nedumerit. 

— Bineînţeles. 

— De ce? 

— De ce? Pentru că l-a recunoscut, desigur. 
Aşa îţi dai seama cine sunt oamenii. Te uiţi la ei 
şi spui... ăsta e cutare. Se cheamă re-cu-noaş-te- 
re, zise clovnul, apăsat şi cu subiînţeles. Era 
Beano. Boffo spune că arăta foarte îngrijorat. 

— Aha. Bine. Nu mai am întrebări, domnule 
doctor. Beano avea cumva vreun prieten printre 
asasini? 

— Păi... e posibil, e posibil. Noi nu 
dezaprobăm vizitele. 

Morcove privi lung la faţa clovnului. Apoi 
zâmbi. 

— Desigur. Ei, cu asta am cam terminat, 
cred. 

— Măcar dacă ar fi rămas la ceva, ştiţi, 
original, zise dr. Whiteface. 


— Ca de pildă o găleată cu var pusă pe uşă 
sau o tartă cu cremă? întrebă sergentul Colon. 

— Exact! 

— Ei, păi, noi ar trebui să plecăm, zise 
Morcove. Presupun că nu doriţi să depuneţi o 
plângere împotriva Asasinilor? 

Doctorul Whiteface încercă să arate 
panicat, dar nu-i ieşea prea bine, având în 
vedere rânjetul larg care-i era pictat pe față. 

— Cum? Nu! Vreau să spun dacă un asasin 
ar fi pătruns prin efracție la noi în Breaslă, adică 
nefiind în exerciţiul funcţiunii, păi, noi, în ceea ce 
ne priveşte, ne-am fi considerat pe deplin 
îndreptăţiţi să, mă rog... 

— Să-i turnaţi dulceaţă în sân? zise Angua. 

— Să-l pocniţi în cap cu o băşică pe băț? 
zise Colon. 

— Tot ce se poate. 

— Fiecare Breaslă cu metodele ei, desigur, 
zise Morcove. Vă sugerez să plecăm, dom' 
sergent. Nu mai avem ce face aici. Ne cerem 
scuze că v-am deranjat, dr. Whiteface. Imi dau 
seama ce povară am fost pentru dumneata. 

Clovnul se pleoşti de tot, de uşurare. 

— Niciun deranj. Niciun deranj. Mă bucur 
dacă am fost de ajutor. Ştiu că trebuie să vă 
faceţi datoria. 

Îi conduse în jos pe scări şi înapoi în curte, 
făcând conversaţie febrilă. Restul Gărzii luă, 
zăngănind, poziţie de drepţi. 

— De fapt... zise Morcove, tocmai când era 
condus spre poartă, ar mai fi un lucru, dacă aţi 


putea. 

— Desigur, desigur. 

— Aă, îmi dau seama că sunt puţin 
impertinent, zise Morcove, dar m-au interesat 
întotdeauna obiceiurile Breslelor... aşa că... ar 
putea cineva să-mi arate muzeul dumnea- 
voastră, credeţi? 

— Pardon? Care muzeu? 

— Muzeul clovnilor? 

— A, vrei să spui Sala Feţelor. Nu e un 
muzeu. Desigur. Nu e niciun secret acolo. Boffo, 
ia notă. Va fi plăcerea noastră să ţi-o prezentăm 
oricând doreşti, caporale. 

— Mulţumesc foarte mult, dr. Whiteface. 

— Oricând doreşti. 

— Tocmai am ieşit din tură, zise Morcove. 
Mi-ar plăcea chiar acum. Dacă tot sunt aici, ştiţi. 

— Nu poţi să ieşi din tură când... Au! zise 
Colon. 

— Pardon, sergent? 

— Mi-ai dat un şut! 

— Te-am călcat din greşeală pe picior, 
sergent. Îmi pare rău. 

Colon îl privi în ochi pe Morcove, încercând 
să distingă un mesaj. Se obişnuise cu Morcove 
cel simplu. Morcove cel complicat era la fel de 
neliniştitor ca o rață care încearcă să te sfâşie 
bucăţi. 

— Noi o să, ăă, păi, noi plecăm atunci, bine? 
zise el. 

— N-are rost să mai rămâneţi aici acum că 
totul s-a rezolvat, zise Morcove, mişcând fioros 


din sprâncene. Mai bine ne-am lua liber în seara 
asta, de fapt. 

Aruncă o privire către acoperişuri. 

— A, păi, acum că totul s-a rezolvat, noi o 
să plecăm, zise Colon. Nu-i aşa, Nobby? 

— A, da, sigur că plecăm, fiindcă totul s-a 
rezolvat, zise Nobby. Ai auzit, Cuddy? 

— Ce, că totul s-a rezolvat? zise Cuddy. A, 
da. Noi putem să plecăm. OK, Detritus? 

Detritus privea fix la nimic, ursuz, cu pumnii 
sprijiniți de pământ. Asta era postura normală 
pentru un trol care aşteaptă să vină sorocul 
următorului gând. 

Silabele numelui său înghiontiră un neuron, 
îndemnându-l la activitate ezitantă. 

— Ce? întrebă el. 

— Totul s-a rezolvat. 

— Ce rezolvat? 

— Ştii tu... moartea domnului Hammerhock 
şi toate celelalte. 

— Serios? 

— Da! 

— Aha. 

Detritus se gândi o vreme la asta, dădu din 
cap şi căzu din nou în ce stare o fi fost aceea pe 
care o avea de obicei mintea lui. 

Alt neuron mai aruncă o scânteie. 

— Bine, zise el. 

Cuddy îl privi câteva clipe. 

— Cam asta a fost, zise el trist. Altceva nu 
mai dă din el. 

— Mă întorc repede, zise Morcove. Putem 


merge, nu-i aşa... Joey, da? Dr. Whiteface? 

— N-are ce să strice, presupun, zise dr. 
Whiteface. Foarte bine. Arată-i  caporalului 
Morcove orice doreşte, Boffo. 

—În regulă, domnule, zise clovnul cel 
mititel. 

— Trebuie să fie o slujbă tare veselă, să fii 
clovn, zise Morcove. 

— Aşa trebuie? 

— Numai glume şi distracţie, vreau să spun. 

Boffo îl privi chiorâş pe Morcove. 

— Păi... zise el. Sunt şi momente bune... 

— Pariez că da. Sunt convins. 


— Faci deseori de gardă la poartă, Boffo? 
întrebă amabil Morcove, pe când mergeau prin 
clădirea Breslei Bufonilor. 

— Ha! Mai tot timpul, zise Boffo. 

— Şi când a venit prietenul ăla al lui Beano, 
ştii tu, asasinul... când l-a vizitat? 

— A, deci ştii despre el, zise Boffo. 

— O, da, zise Morcove. 

— Acum vreo zece zile a fost, zise Boffo. O 
luăm pe-aici, pe lângă poligonul de tir cu tarte. 

— Uitase numele lui Beano, dar ştia în ce 
cameră stă. Nu ştia numărul camerei, dar te-a 
condus direct la uşă, continuă Morcove. 

—  Aşa-i. Presupun că ţi-a spus dr. 
Whiteface, zise Boffo. 

— Am vorbit cu dr. Whiteface, zise Morcove. 

Angua simţea că începe să înţeleagă felul în 
care punea Morcove întrebări. Le punea 


nepunându-le. Pur şi simplu spunea oamenilor 
ceea ce ştia sau suspecta el, iar ei se trezeau 
completând detaliile relatării, în efortul de a ţine 
pasul cu el. Şi niciodată nu spunea, propriu-zis, 
vreo minciună. 

Boffo deschise o uşă şi moşmondi să 
aprindă o lumânare. 

— Ei, asta e, zise el. Eu am în grijă locul 
ăsta, când nu sunt pus să păzesc afurisita de 
poartă. 

— Zei din ceruri, şopti Angua. E oribil. 

— E foarte interesant, zise Morcove. 

— E istoric, zise clovnul Boffo. 

— Toate căpşoarele alea mici... 

Se întindeau cât vedeai cu ochii în lumina 
lumânării, raft după raft înţesat cu feţişoare 
minuscule de clovni ca şi cum un trib de vânători 
de capete ar fi căpătat deodată un simţ sofisticat 
al umorului şi dorinţa de a face lumea un loc mai 
bun. 

— Ouă, zise Morcove. Sunt ouă obişnuite de 
găină. Procedura e asta: iei un ou de găină, şi 
faci câte o găurică la fiecare capăt, şi sufli prin 
ele să iasă tot oul dinăuntru, pe urmă un clovn 
îşi pictează înfăţişarea de clovn pe coaja oului şi 
atunci acela e machiajul lui oficial şi niciun alt 
clovn n-are voie să-l folosească. Asta e foarte 
important. Unele înfăţişări sunt transmise ca 
moştenire de familie generaţii întregi, să ştii. E 
un lucru foarte valoros înfăţişarea unui clovn. 
Nu-i aşa, Boffo? 

Clovnul se holba la el. 


— De unde ştii tu toate astea? 

Am citit într-o carte. 

Angua ridică un ou străvechi. De el era 
legată o etichetă, pe care erau scrise o duzină de 
nume, toate tăiate cu o linie, în afară de ultimul. 
Cerneala numelor celor mai de sus pălise de 
aproape nu se mai vedea. Il puse la locul lui şi, 
fără să bage de seamă, îşi şterse mâna de 
tunică. 

— Ce se întâmplă dacă un clovn vrea să 
folosească faţa altui clovn? întrebă ea. 

— A, noi comparăm toate ouăle noi cu cele 
de pe rafturi, zise Boffo. Nu e permis. 

Se plimbau printre rafturile cu feţe. Angua 
simţea că aproape poate auzi clipocitul a 
milioane de pantaloni plini cu jeleu şi ecourile a 
mii de nasuri claxonând, şi a mii de rânjete 
pictate pe feţe lipsite de zâmbet. Undeva pe la 
mijlocul camerei era un soi de alcov în care se 
găsea un birou şi un scaun, o etajeră încărcată 
cu registre vechi şi un banc de lucru plin cu 
borcănaşe de vopsea uscată, şuviţe de păr de 
cal vopsit, paiete şi tot felul de mărunţişuri 
aparţinând artei specializate a pictorului de ouă. 
Morcove ridică un smoc de păr de cal colorat şi-l 
răsuci gânditor între degete. 

— Dar cum ar fi, zise el, dacă un clovn, 
vreau să spun, unul care are propria lui faţă... 
dacă, să presupunem, ar vrea să folosească faţa 
altui clovn? 

— Pardon? zise Boffo. 

— Dacă, să zicem, ar folosi machiajul altui 


clovn? întrebă Angua. 

— A, asta se întâmplă tot timpul, zise Boffo. 
Băieţii împrumută mereu unsoare de la 
prieteni... 

— Unsoare? întrebă Angua. 

— Fardul cu care se machiază, traduse 
Morcove. Nu, cred că ceea ce vrea să întrebe 
subagenta, Boffo, e asta: ar putea un clovn să se 
machieze astfel încât să arate ca alt clovn? 

Fruntea lui Boffo se încreţi, ca şi cum ar fi 
încercat din greu să înţeleagă o întrebare 
imposibilă. 

— Pardon? 

— Unde e oul lui Beano, Boffo? 

— Chiar aici pe birou, zise Boffo. Poţi să te 
uiţi la el dacă vrei. 

Le fu înmânat un ou. Avea un nas roşu şi 
gogonat şi o perucă roşie. Angua văzu cum 
Morcove îl ridică spre lumină, scoțând din 
buzunar câteva firicele roşii. 

— Dar, zise ea, încercând din nou să-l facă 
pe Boffo să înţeleagă, n-ai putea să te trezeşti 
într-o dimineaţă şi să te machiezi astfel încât să 
arăţi ca un alt clovn? 

El o privi. Era greu să-ţi dai seama de 
expresia feţei lui, gura fiindu-i pictată într-o 
veşnică grimasă de durere, dar după cum i se 
părea ei, ai fi zis că-i sugerase să execute un 
anume act sexual cu un pui de găină. 

— Cum aş putea face asta? zise el. Atunci 
n-aş mai fi eu. 

Dar s-ar putea ca altul să o facă totuşi? 


Butoniera lui Boffo scuipă apă. 

— Nu sunt obligat să ascult astfel de 
murdării, domnişoară. 

— Ce spui tu înseamnă, atunci, zise 
Morcove, că niciun clovn nu şi-ar face vreodată 
machiajul după, ăă, modelul altui clovn? 

— lar începi! 

— Da, dar poate că din greşeală vreun 
clovn începător ar putea... 

—uUite ce e, noi suntem oameni cumsecade, 
bine? 

— Scuze, zise Morcove. Cred că înţeleg. 
Acuma... când a fost găsit bietul domn Beano, nu 
mai avea pe cap peruca de clovn, dar aşa ceva e 
foarte posibil să se fi pierdut în râu. Dar nasul, 
ei... i-ai spus sergentului Colon că i-a luat cineva 
nasul. Nasul lui adevărat. Ai putea, zise Morcove, 
cu tonul amabil cu care s-ar adresa cineva unui 
retardat, să ne arăţi nasul tău adevărat, Boffo? 

Boffo îşi ciocăni nasul roşu şi borcănat pe 
care-l purta. 

— Dar ăla e... începu Angua. 

— „nasul tău adevărat, zise Morcove. 
Mulţumesc. 

Clovnul se mai calmă niţel. 

— Cred că mai bine aţi pleca, zise el. Nu-mi 
plac lucrurile de felul ăsta. Mă dau peste cap. 

— Îmi pare rău, zise Morcove, din nou. Doar 
că... eu cred că am o idee. M-am mai gândit la 
asta şi înainte... dar acum sunt destul de sigur. 
Cred că ştiu cine a făcut asta. Dara trebuit să 
văd ouăle ca să fiu sigur. 


— Vrei să spui că l-a ucis un alt clovn? sări 
Boffo, belicos. Că dacă asta spui, eu mă duc 
direct la... 

— Nu chiar, zise Morcove. Dar îţi pot arăta 
faţa ucigaşului, întinse mâna şi luă ceva dintre 
mărunţişurile de pe masă. Apoi se întoarse spre 
Boffo şi-şi deschise palma. Avea spatele întors 
spre Angua, aşa că ea nu putea vedea ce avea el 
în mână. Dar Boffo scoase un strigăt răguşit şi-o 
rupse la fugă printre rândurile de feţe, cu 
pantofii uriaşi plesnind asurzitor podeaua de 
piatră. 

— Mulţumesc, spuse  Morcove, către 
spinarea lui îndepărtată. Ne-ai fost de mare 
ajutor. Strânse pumnul la loc. 

— Haide, zise el. Mai bine plecăm. Nu cred 
că ne vor simpatiza prea tare pe-aici, într-un 
minut sau două. 

— Ce i-ai arătat? întrebă Angua, cum 
avansau ei demn, dar rapid, spre ieşire. Era ceva 
ce-ai venit aici să găseşti, da? Tot ce-ai spus, 
despre cât de mult vrei să vizitezi muzeul... 

— Chiar voiam să-l vizitez. Un bun poliţist 
trebuie să fie întotdeauna deschis experienţelor 
noi, zise Morcove. 

Ajunseră la ieşire. Nicio tartă răzbunătoare 
nu se năpusti asupra lor din întuneric. 

Afară, Angua se rezemă de zid. Aerul 
mirosea mai bine aici, ceea ce e o apreciere tare 
neobişnuită, pentru aerul din Ankh-Morpork. Dar 
cel puţin, aici oamenii puteau râde fără să fie 
plătiţi pentru asta. 


— Nu mi-ai arătat ce l-a speriat aşa, zise ea. 

— l-am arătat un ucigaş, zise Morcove. Îmi 
pare rău. N-am crezut c-o s-o ia chiar aşa. 
Presupun că sunt cu toţii cam încordaţi, zilele 
astea. Şi e la fel ca şi cu piticii şi uneltele. 
Fiecare gândeşte în felul lui. 

— Ai găsit acolo faţa ucigaşului? 

— Da. 

Morcove deschise palma. 

Conţinea un ou alb. 

— Aşa arată, zise el. 

— Ucigaşul n-are faţă? 

— Nu, acum gândeşti ca un clovn. Eu sunt 
foarte simplu, zise Morcove, dar ceea ce cred că 
s-a întâmplat e asta. Cineva de la Asasini îşi 
dorea o cale de a intra şi-a ieşi fără să fie văzut. 
Şi-a dat seama că între cele două Bresle nu e 
decât un zid subţire. El avea o cameră. Tot ce 
avea de făcut era să afle cine locuieşte de 
cealaltă parte. Mai târziu l-a ucis pe Beano şi i-a 
luat peruca şi nasul. Nasul lui adevărat. Aşa 
gândesc clovnii. Cu machiajul n-a fost prea greu. 
Fard poţi cumpăra de oriunde. A intrat în Breaslă 
machiat ca să arate ca Beano. A spart zidul. Pe 
urmă a coborât în curtea interioară, în faţa 
muzeului, dar de data asta, îmbrăcat ca Asasin. 
A luat... a luat gonne şi s-a întors aici. A trecut 
din nou prin gaura din zid, deghizat în Beano, şi 
a plecat fără probleme. Şi pe urmă, cineva l-a 
ucis şi pe el. 

— Boffo a spus că Beano arăta îngrijorat, 
zise Angua. 


— Şi eu m-am gândit: asta-i ciudat, fiindcă 
ar trebui să priveşti un clovn de foarte aproape 
ca să-ţi poţi da seama care-i expresia lui 
adevărată. Dar ai putea observa dacă machiajul 
lui nu e chiar cum trebuie. Dacă, de pildă, a fost 
făcut de cineva care nu prea e obişnuit să facă 
asta. Dar lucrul important e că dacă un clovn 
vede faţa lui Beano că iese pe uşă, pentru el 
înseamnă că a văzut persoana plecând. Ei nu pot 
gândi că altcineva poate purta acea faţă. Nu aşa 
gândesc ei. Un clovn şi înfăţişarea lui sunt unul şi 
acelaşi lucru. Fără machiajul lui, un clovn nu 
există. Un clovn n-ar purta machiajul altui clovn, 
la fel cum niciun pitic n-ar folosi uneltele altui 
pitic. 

Sună riscant totuşi, zise Angua. 

— A fost. A fost foarte riscant. 

— Morcove? Ce vrei să faci mai departe? 

— Cred că ar fi o idee bună să aflăm a cui 
era camera de cealaltă parte a spărturii, nu 
crezi? S-ar putea să aparţină prietenului lui 
Beano. 

— În Breasla Asasinilor? Doar noi doi? 

— Aă. Ai dreptate. 

Morcove părea atât de abătut, încât Angua 
cedă. 

— Cât e ceasul? întrebă ea. 

Morcove scoase, cu multă atenţie, ceasul 
pregătit pentru căpitanul Vimes din punguţa lui 
de pânză. 

= Ei 

— ...äbing, abing, abong, bong... bing... 


bing... 

Aşteptară răbdători să termine. 

— Şapte fără un sfert, zise Morcove. Merge 
perfect, să ştii. L-am potrivit după cadranul solar, 
ăla mare din Universitate. 

Angua aruncă o privire cerului. 

— OK, zise ea. Eu pot să aflu, cred. Lasă 
asta în seama mea. 

— Cum? 

— Aă... eu... păi, aş putea să mă schimb de 
uniformă, nu, şi, ăă, să mă dau drept sora 
vreunei servitoare, sau ceva, şi să intru 
înăuntru... 

Morcove nu părea convins. 

— Crezi că ar funcţiona? 

— Ai vreo idee mai bună? 

— Acum nu. 

— Ei, vezi. Eu o să... uite... tu întoarce-te la 
restul trupei şi... eu o să găsesc un loc să mă 
schimb cu ceva mai potrivit. 

Nu avu nevoie să întoarcă privirea ca să-şi 
dea seama de unde vine chicotitul. Gaspode 
avea un talent să apară neauzit, ca un mic 
norişor de metan într-o cameră aglomerată, şi la 
fel ca şi acesta, reuşea să umple în mod nefericit 
întreg spaţiul disponibil. 

— De unde să faci rost de haine de schimb 
prin părţile astea? întrebă Morcove. 

— Un bun gardist ştie întotdeauna să 
improvizeze, zise Angua. 

— Tare mai horcăie cățelul ăla, zise 
Morcove. De ce te urmează peste tot? 


— Chiar n-aş şti să-ţi spun. 

— Ţi-a adus un cadou. 

Angua riscă o privire. Gaspode ţinea, cu 
mare greutate, un os uriaş în gură. Osul era mai 
lat decât lungimea câinelui, şi aparținuse 
probabil vreunui animal care se înecase în 
mlaştinile preistoriei. Era, pe alocuri, verde şi 
mucegăit. 

— Ce drăguţ, zise ea rece. Hai, tu du-te. 
Lasă-mă să văd ce pot face... 

— Dacă eşti sigură... începu Morcove, cu 
regret în glas. 

— Da. 

După plecarea lui, Angua se îndreptă spre 
cel mai apropiat gang. Mai erau doar câteva 
minute până la răsăritul lunii. 


Sergentul Colon salută când îl văzu venind 
pe Morcove, îngândurat şi încruntat. 

— Putem merge acasă acum, domnule? 
sugeră el. 

— Cum? De ce? 

— Acum că totul s-a rezolvat? 

— Am spus asta doar ca să îndepărtez 
suspiciunea, zise Morcove. 

— Aha. Foarte deşteaptă mişcare, zise 
sergentul, repede. Aşa m-am gândit şi eu. Spune 
asta ca să îndepărteze suspiciunea, aşa m-am 
gândit. 

— Incă mai avem un ucigaş liber pe străzi. 
Sau ceva şi mai rău. 

Morcove îşi privi trupa desperecheată. 


— Dar acum, cred că va trebui să rezolvăm 
problema cu Patrula de Zi, zise el. 

— Aă. Lumea spune că e practic răscoală 
acolo, zise Colon. 

— De aceea trebuie s-o rezolvăm. 

Colon îşi muşcă buza. El nu era, propriu-zis, 
un laş. Anul trecut oraşul fusese invadat de un 
dragon, iar el se urcase pe un acoperiş şi chiar 
trăsese în el cu săgeți în vreme ce fiara se 
repezea asupra lui cu gura deschisă, deşi e 
adevărat că după aceea fusese obligat să-şi 
schimbe izmenele. Dar asta fusese simplu. 
Ditamai dragonul care scuipă foc, nu e nimic 
complicat în asta. E acolo, chiar în faţa ta, şi se 
pregăteşte să te prăjească de viu. E singurul 
lucru de care trebuie să-ţi faci griji. Sigur, e 
cogeamite lucrul de care să-ţi faci griji, dar e... 
simplu. Nu este niciun mister cu el. 

— Noi o să trebuiască să rezolvăm asta? 
zise el. 

— Da. 

— A. Bine. Mie-mi place să rezolv lucruri. 


Moş Ron Duhoare era membru în bună 
regulă al Breslei Cerşetorilor. Era un Mormăitor, 
şi încă unul bun. Obişnuia să umble în urma 
oamenilor, mormăind în limba lui personală, 
până când îi dădeau bani ca să înceteze. Lumea 
îl considera nebun, dar nu era, nu pe de-a- 
ntregul. Problema lui era doar că, deşi la nivel 
cosmic el era ancorat în realitate, avea dificultăţi 
să remarce lucrurile mai mici, cum ar fi alţi 


oameni, zidurile şi săpunul (deşi în ceea ce 
priveşte obiectele foarte mici, cum ar fi 
monedele, vederea lui era deosebit de ageră). 

Ca urmare, el nu fu deloc surprins când o 
femeie tânără şi frumoasă ţâşni pe lângă el şi-şi 
scoase toate hainele. Lui i se întâmplau mereu 
asemenea lucruri, deşi până acum doar pe 
dinăuntrul capului. 

Apoi văzu ceea ce se întâmplă după aceea. 

Stătu să se uite după silueta suplă şi aurie 
care trecu pe lângă el ca săgeata. 

— Le-am spus eu! Le-am spus eu! zise el. 
Capătul greşit al trompetei zdrenţărosului îi 
paşte, să nu crezi că n-am s-o fac. Scârnăvie. 
Mână moartă şi creveţi! Le-am spus eu! 


Gaspode dădu din ceea ce era teoretic o 
coadă când o văzu pe Angua reapărând. 

— „Hă te himbi gu gheva mai botrivit”! zise 
el cam înfundat, din cauza osului din gură. Bună 
ajda. Hi-am agus o migă adenţie... 

Şi dădu drumul osului pe pavaj. Nici pentru 
ochii de lup ai lui Angua nu arăta mai îmbietor. 

— Ce să fac cu el? zise ea. 

— E plin ochi cu măduvă hrănitoare, osul 
ăla, zise el, acuzator. 

— Să crezi tu, zise Angua. la zi, cum intri tu 
de obicei în Breasla Asasinilor? 

— Şi poate mai târziu am putea să dăm o 
tură, să zicem, pe la grămezile de gunoi din 
strada Phedre? zise Gaspode, cu coada-i ciuntită 
bătând în continuare darabana pe pavaj. Sunt 


nişte şobolani acolo de-o să ţi se facă păru'... Nu, 
bine, uită c-am zis de asta, sfârşi el repede, când 
văzu focul care se aprinse pentru o clipă în ochii 
lui Angua. 

Suspină. 

— E o scurgere lângă bucătărie, zise el. 

— Are loc un om? 

— Nici măcar un pitic. Dar n-o să merite. Le 
dă spaghete în seara asta. Nu găseşti prea multe 
oase în spaghete. 

— Haide. 

El o urmă şchiopătând. 

— Ala era un os pe cinste, zise el. Nici 
atâtica nu se înverzise. Ha! Da’ la o cutie dă 
bomboane dă şocolată de la Musiu Chipeş n-ai 
zice nu, pariez. 

Apoi se piti la pământ, când ea se întoarse 
furioasă spre el. 

— Ce tot spui? 

— Nimic! Nimic! 

Se luă din nou după ea, scheunând. 

Nici Angua nu era prea fericită. Întotdeauna 
fusese o problemă, chestia asta cu blana şi colții 
care-i creşteau la fiecare lună plină. Dâăţile 
trecute, chiar când credea că în sfârşit avusese 
noroc, descoperise că puțini bărbați se simt 
fericiți într-o relație dacă partenerei lor îi creşte 
blană şi urlă la lună. Şi-şi jurase: fără încurcături 
dintr-astea. 

În ceea ce-l priveşte pe Gaspode, el se 
resemnase la o viaţă lipsită de iubire, sau cel 
puţin, mai multă iubire decât afecțiunea practică 


de care avusese parte până acum, şi anume o 
chihuahua luată prin surprindere şi o scurtă 
aventură cu piciorul unui poştaş. 


Pulberea nr. 1 alunecă pe hârtia îndoită şi 
umplu tubul de metal. Afurisitul de Vimes! Cine- 
ar fi crezut că o să îndrăznească să vină pe 
acoperişul Operei? Pierduse acolo un rând de 
tuburi. Dar mai avea încă trei, puse bine în 
locaşul lor din patul armei, gol pe dinăuntru. Un 
săculeţ de pulbere nr. 1 şi cunoştinţe 
rudimentare de turnare a plumbului, doar de 
asta avea nevoie un om, ca să stăpânească 
oraşul... 

Gonne zăcea pe masă. Metalul avea un 
luciu albăstrui. Sau, poate, nu un luciu, o lucire. 
Şi, bineînţeles, asta doar din pricina uleiului. 
Trebuia să crezi că e doar uleiul. Era foarte clar 
că e un lucru de metal. Era imposibil să fie ceva 
viu. 

Şi totuşi... 

Şi totuşi... 

Se aude că cea de la Breaslă era doar o fată 
cerşetoare. 

Și? Şi ce dacă? Era o țintă oportună. N-a 
fost vina mea. A fost vina ta. Eu sunt doar 
gonne. Nu gonne e cel care ucide oameni. 
Oamenii ucid oameni. 

— Tu l-ai ucis pe Hammerhock! Băiatul a 
spus că ai tras singur! Şi el te reparase! 

Te aşteptai la recunoştinţă? Ar fi construit 
un alt gonne. 


— Şi ăsta era un motiv ca să-l ucizi? 

Desigur. N-ai destulă înțelegere. 

Vocea asta, să fie oare în capul lui sau vine 
de la gonne? Nu putea fi sigur. Edward spusese 
că exista o voce... o voce care spunea că orice 
doreşti, îţi poate da... 


Lui Angua îi fu uşor să intre în Breaslă, chiar 
trecând prin mulţimea furioasă. Unii dintre 
Asasini, cei care proveneau din familii nobile 
care au câini mari şi flocoşi tolăniţi prin casă la 
fel cum au cei din clasele de jos covoare, îşi 
aduseseră câţiva să le ţină de urât. In plus, 
Angua respira pedigri prin toţi porii, îşi atrăsese 
multe priviri admirative, în trecerea ei prin 
clădire. 

La fel de uşor a fost şi să ajungă pe 
coridorul potrivit. Îşi amintea cum arăta locul 
privit din Breasla de alături, şi numărase etajele. 
Şi oricum, nu fusese nevoie să caute prea atent. 
Duhoarea de artificii plutea în aer pe toată 
lungimea culoarului. 

Mai erau şi o mulţime de asasini adunaţi 
acolo. Uşa fusese deschisă cu forţa. Angua 
aruncă o privire pe după colţ şi-l zări ieşind pe 
dr. Cruces, cu mânia întipărită pe faţă. 

— Domnule Downey? 

Un asasin cu părul alb luă poziţie de drepţi. 

— Prezent. 

Vreau să fie găsit! 

— Da, domnule doctor... 

— De fapt vreau să fie înhumat! Cu Extremă 


Impoliteţe! Şi preţul îl fixez la zece mii de dolari 
— îl voi plăti personal, mă înţelegi? Şi va fi scutit 
şi de taxa Breslei, în plus! 

Mai mulţi asasini se desprinseră nonşalant 
din mulţime şi plecară. Zece mii de dolari, scutiţi 
de impozit, erau bani serioşi. 

Downey părea stânjenit. 

— Domnule doctor, eu mă gândesc... 

— Gândeşti? Nu te plătesc ca să gândeşti! 
Cerul singur ştie pe unde s-o fi ascuns idiotul ăla. 
Am dat ordin să fie scotocită Breasla! De ce n-a 
forţat nimeni uşa asta? 

— Regret, domnule doctor. Edward ne 
părăsise de săptămâni întregi şi nu m-am 
gândit... 

— Nu te-ai gândit? Atunci pentru ce te 
plătim? 

— Pe ăsta nu l-am văzut niciodată aşa 
furios, zise Gaspode. 

Din spatele Asasinului-şef se auzi o tuse. 
Din cameră se ivise dr. Whiteface. 

— Ah, doctore, zise dr. Cruces. Cred că 
poate ar fi mai bine să mergem să ne continuăm 
discuţia în cabinetul meu, da? 

— Sunt cu adevărat teribil de dezolat, 
milord... 

— Nu face nimic. Acel mic... diavol ne-a pus 
pe amândoi în postura de caraghioşi. Oh... n-am 
vrut să sune personal, desigur. Domnule 
Downey, Bufonii şi Asasinii vor păzi această 
spărtură până când vom putea aduce nişte 
meşteri s-o repare, mâine-di- mineaţă. Nimeni nu 


are voie să treacă prin ea, s-a înţeles? 

— Da, domnule doctor. 

— Foarte bine. 

— Ala-i domnu’ Downey, zise Gaspode, pe 
când dr. Cruces şi clovnul-şef se îndepărtau pe 
coridor. Număru' doi de la Asasini, adăugă el, 
scărpinându-şi o ureche. l-ar face felu' lu' moş 
Cruces şi pentru doi firfirei, da' nu e voie. 

Angua o luă înainte. Downey, care tocmai 
îşi ştergea fruntea cu o batistă neagră, cobori 
privirea spre ea. 

— la te uită, tu eşti nouă, zise el, apoi îi 
aruncă o privire lui Gaspode. Şi văd că s-a întors 
şi cotarla. 

— Ham, ham, zise Gaspode cu coada 
ciuntită lovind podeaua. Apropo, adăugă el către 
Angua, dacă-l prinzi în toane bune, îţi mai dă 
câte-o bomboană cu mentă. Numa' anu' ăsta a 
otrăvit cinşpe oameni. La otrăvuri se pricepe 
aproape la fel de bine ca moş Cruces. 

— Trebuie să ţin cont de asta? întrebă 
Angua. Downey o mângâie pe cap. 

— O, un asasin n-are voie să te omoare 
decât dacă-l plăteşte cineva. Dacă-şi ia banu’, 
atunci e-n regulă. 

Acum Angua ajunsese într-o poziţie din care 
putea vedea uşa camerei. Era acolo o ramă mică 
de tablă în care fusese pus un cartonaş cu un 
nume. 

Edward d'Eath. 

— Edward d'Eath, zise ea. 

— Ei, numele ăsta mi-aduce aminte de 


multe, zise Gaspode. Ai lui locuiau în Calea 
Regală. Erea bogaţi precum Creozot. 

— Cine-a fost Creozot? 

— Un gagiu dă prin străinătăţi care erea 
bogat. 

— Ah. 

— Da’ străbunicu' erea însetat tot timpu’, şi 
bunicu' vâna orice vedea purtând o rochie, adică 
rochia lui, m-ai înţeles, iar taica d'Eath, păi, el 
erea băiat de casă şi nu bea da' a pierdut şi 
restu' dă bani pă motiv că nu pricepea neam 
care-i diferenţa între unşpe şi unu. 

— Nu văd cum te poate face asta să pierzi 
bani. 

— Te face, dacă joci Bagă-l la Apă pă Dom’ 
Ceapă cu băieţii mari. 

Câinele şi vârcolacul o porniră înapoi pe 
coridor. 

— Despre domnişorul Edward ştii ceva? 
întrebă Angua. 

— Nee. Casa or vândut-o nu de mult. Avea 
familia datorii. Pă el nu l-am văzut. 

— Tu eşti o adevărată mină de informaţii, 
zise Angua. 

— lo umblu peste tot. Nimeni nu dă atenţie 
la un câine. 

Gaspode strâmbă din nasul lui, ca o trufă 
smochinită. 

— Maamă. Da’ ce mai pute a gonne. 

— Da. E ceva ciudat cu asta, zise Angua. 

— Cum? 

— Ceva nu-i în regulă. 


Mai erau şi alte mirosuri. De şosete 
nespălate, mirosul altor câini, al fardului 
doctorului Whiteface, al cinei de ieri — aerul era 
plin de ele. Dar mirosul de artificii al lucrului pe 
care Angua ajunsese să-l numească automat 
gonne le învăluia pe toate celelalte, aspru ca 
acidul. 

— Ce nu-i în regulă? 

— N-am idee... poate mirosul de gonne... 

— Nee. Asta de-aici a pornit. Gonne a fost 
ţinut aici cu anii. 

— Aşa-i. OK. Păi, am aflat un nume. S-ar 
putea să-i folosească lui Morcove... 

Şi Angua o luă în jos pe scări. 

— Să mă ierţi... zise Gaspode. 

— Da? 

— Cum poţi să te faci femeie la loc? 

— Trebuie doar să ies din lumina lunii şi 
să... mă concentrez. Aşa funcţionează. 

— Muică. Asta-i tot? 

— Dacă, după calendar, e lună plină, mă 
pot Preschimba şi ziua, dacă vreau. Nu sunt 
obligată să mă Preschimb decât când mă atinge 
lumina lunii. 

— Nu mă-nnebuni? Da' cu iarba-lupului cum 
e? 

— larba-lupului? E o plantă. O specie de 
aconit, mi se pare. 

— Ce-i cu ea? 

— Păi, nu te omoară? 

— Uite ce, nu te apuca să crezi tot ce auzi 
despre vârcolaci. Suntem şi noi oameni, ca toată 


lumea. Mai tot timpul, adăugă ea. 

Ajunseseră deja în faţa Breslei şi se 
îndreptau către gang, şi intrară chiar în el, dar 
acestuia îi lipseau anumite elemente importante 
care fuseseră prezente ultima dată când se 
aflaseră ei acolo. Cel mai notabil dintre acestea 
era reprezentat de uniforma lui Angua, dar se 
mai putea observa şi o lipsă totală de Moş Ron 
Duhoare. 


— La naiba. 
Priviră amândoi la un petic de noroi 
neocupat. 


— Alte haine mai ai? întrebă Gaspode. 

— Da, dar doar acasă, în strada Ulmului. 
Asta era singura mea uniformă. 

— Tre’ să pui ceva pe tine când eşti om? 

— Da. 

— De ce? lo mă gândeam că o femeie goală 
să potriveşte în orice companie, fară supărare. 

— Eu prefer hainele. 

Gaspode adulmecă pământul. 

— Păi, haide atunci, suspină el. Mai bine îl 
găsim pă Moş Ron Duhoare înainte să-ți 
preschimbe zalele într-un clondir de 
Bearhugger's, corect? 

Angua privi în jur. Mirosul lui Moş Ron 
Duhoare era practic tangibil. 

— In regulă. Dar să ne grăbim. 

larba-lupului? N-aveai nevoie de buruieni 
de-ale babelor care să-ţi facă viaţa amară, dacă 
erai obligată să-ţi petreci o săptămână din 
fiecare lună cu două picioare şi patru sfârcuri în 


plus. 


Gloata se adunase în jurul Palatului 
Patricianului, ca şi în faţa Breslei Asasinilor. Se 
vedeau o mulţime de cerşetori. Arătau urât. 
Urâţenia, oricum, e o calitate la un cerşetor, dar 
aceştia arătau mai urât decât ar fi fost nevoie. 

Miliția privi prudent de după colţ. 

— Sunt sute de oameni acolo, zise Colon. ŞI 
grămezi de troli în faţa Patrulei de Zi. 

— Unde se vede mulţimea cea mai opacă? 

— Acolo unde-s trolii, zise Colon, apoi îşi 
dădu seama ce spusese. Glumeam şi eu, 
adăugă. 

— Foarte bine, zise Morcove. Voi toţi, după 
mine. 

Vorbăria încetă când miliția înaintă în marş, 
în trap mărunt, în pumni sau în opinteli către 
sediul Patrulei de Zi. 

Doi troli deosebit de masivi le blocară 
drumul. Mulțimea privea, într-o tăcere plină de 
aşteptări. 

Dintr-o clipă într-alta, gândi Colon, cineva o 
să arunce cu ceva. Şi atunci noi vom muri cu 
toţii. 

Ridică ochii. Pe streşini începuseră să se 
iţească, cu mişcări încete şi smucite, capete de 
gargui. Nimeni nu voia să piardă o încăierare pe 
cinste. 

Morcove dădu din cap către cei doi troli. 

Sunt plini de licheni peste tot, observă 
Colon. 


— Voi sunteţi Fluorit şi Bauxită, aşa-i? zise 
Morcove. 

Fluorit dădu din cap, în silă. Bauxită era mai 
dur şi se mulţumi să se uite urât. 

— Sunteţi exact genul de care am nevoie, 
continuă Morcove. 

Colon îşi înşfăcase marginile coifului ca un 
melc mărimea 10 care încearcă să intre într-o 
cochilie de mărimea 1. Bauxită era un fel de 
avalanşă cu picioare. 

— Sunteţi recrutaţi, zise Morcove. 

Colon riscă o privire, pe sub coif. 

— Mergeţi şi vă ridicaţi armele de la 
caporalul Nobbs. Subagentul Detritus vă va lua 
jurământul. 

Morcove se îndreptă de spate. 

— Bun venit în Garda Cetăţenească. Ţineţi 
minte, fiecare subagent poartă în raniţa sa 
bastonul de feldmareşal. 

Trolii nu se mişcaseră. 

— lo nu intru în Gardă, zise Bauxită. 

— Ai stofă de ofiţer, pe cuvântul meu, zise 
Morcove. 

— Hei, nu poţi să-i bagi pe ăia în Gardă! 
strigă un pitic din mulţime. 

— Aa, bună ziua, domnule Stronginthearm, 
zise Morcove. Ce mă bucur să văd aici pe liderii 
comunităţii. De ce să nu intre şi ei în miliţie? 

Toţi  trolii ascultau cu  luare-aminte. 
Stronginthearm îşi dădu seama că devenise 
deodată centrul atenţiei, şi ezită. 

— Păi... în primul rând, ai doar un singur 


pitic... începu el. 

— Şi eu sunt pitic, după lege, zise Morcove. 

Stronginthearm părea cam stânjenit. Toată 
chestia asta cu condiţia piticească entuziast 
asumată de Morcove era cam dificilă pentru 
piticii mai militanţi. 

— Eşti cam mare, zise el, neconvingător. 

— Mare? Ce-are a face mărimea cu faptul 
de a fi pitic? vru să ştie Morcove. 

— A... cam tot? şopti Cuddy. 

— Bun argument, zise Morcove. Asta-i un 
argument bun. 

Privi feţele din jur. 

— În regulă. Avem nevoie de câţiva pitici 
cinstiţi, cu respect faţă de lege... dumneata de 
Colo... 

— Eu? zise un pitic neprevăzător. 

— Ai avut vreo condamnare”? până acum? 

— Păi, ştiu şi eu... da, credeam cu tărie că 
cine nu cheltuieşte nimica nu-i lipseşte... 

— Bine. Şi am să iau pe... pe voi doi... şi pe 
tine. Încă patru pitici, da? Nu mai puteţi să vă 
plângeţi de reprezentare acum, aşa-i? 

— lo nu intru în Gardă, zise din nou Bauxită, 
dar de data asta cu nesiguranţă în glas. 

— Voi troli nu puteţi pleca acum, zise 
Detritus. Altfel, prea mult pitic. Asta numere, aşa 
ştiţi la voi. 

— Eu nu mă înrolez în nicio Gardă! zise un 
pitic. 

5 joc de cuvinte în engleză: „conviction” înseamnă atât 
condamnare, cât şi convingere, (n. tr.) 


— Ce, nu eşti destul de bărbat, ai? zise 
Cuddy. 

— Cum? Ba sunt la fel de tare ca orice 
ticălos de trol! 

— Bun, atunci s-a rezolvat, zise Morcove 
frecându-şi palmele. Agent interimar Cuddy? 


— Ordonaţi? 
— Hei, zise Detritus, de ce el dintr-odată 
agent plin? 


— Pentru că are în subordine recruţii pitici, 
zise Morcove. lar tu ai în subordine recruţii troli, 
Agent Interimar Detritus. 

— Eu agent interimar plin însărcinat cu 
recruți troli? 

— Desigur. Acuma, dacă ai vrea să te dai la 
o parte, subagent Bauxită... 

— În spatele lui Morcove, Detritus trase 
adânc aer în piept, cu mândrie. 

— lo nu vreau... 

— Subagent Bauxită! Trol oribil mătăhălos 
ce eşti! Tu stai drept! Tu salută clipa asta! Tu dai 
la o parte drum caporal Morcove! Voi doi trol, voi 
vine aici! Unn.. doi... trei... pată-ru! Voi în Gardă 
acum! Aaau, nu pot cred ce văd ochi meu! Tu de 
unde vine, Bauxită? 

— Muntele Curmătura, dar... 

— Muntele Curmătura! Muntele Curmătura? 
Doar Detritus aruncă o privire la degetele lui, 
apoi le ascunse ferm la spate doar două lucruri 
vin muntele Curmătura! Pietre şi... şi... — se 
lansă el într-o improvizație disperată — şi alt fel 
de pietre! Tu care fel e, Bauxită? 


— Ce dracu' se întâmplă aici? 

Se deschisese uşa postului de Gardă. 
Căpitanul Quirke ieşi, cu sabia în mână. 

— Voi doi trol oribil! Voi ridică mâna 
dreaptă clipa asta, voi repetă jurământ de trol... 

— Ah, domnule căpitan, zise Morcove. 
Putem vorbi o clipă? 

— Ai dat de bucluc, caporal Morcove, se 
răsti Quirke. Cine naiba te crezi? 

— Eu voi face cum spus mie... 

— Nu vreau intru în... 

Trosc! 

— Eu voi face cum spus mie... 

— Sunt doar omul de la faţa locului, 
domnule căpitan, zise Morcove voios. 

— Ei bine, om de la faţa locului, eu sunt 
ofiţerul superior pe aici, şi tu poţi să te duci la... 

— Interesant argument, zise Morcove, şi 
scoase cărticica sa neagră. Te eliberez din 
funcţia de comandă. 

— „altfel îmi rupe capgoohuloog la mine. 

— „..altfel îmi rupe cap goohuloog la mine. 

— Cum?... Ai înnebunit? 

— Nu, domnule, dar aleg să consider că 
dumneata ai facut-o. Există reglementări 
prevăzute pentru această eventualitate. 

— Şi pe baza cărei autorităţi acţionezi? 
Quirke se uită urât la mulţime. Ha! Presupun că 
ai să-mi spui că gloata asta înarmată îţi conferă 
autoritate, hai? 

Morcove păru şocat. 

— Nu. Mă bazez pe Legile şi Ordonanţele 


oraşului Ankh-Morpork, domnule. E scris totul 
aici. Îmi poţi spune ce dovezi ai împotriva 
prizonierului Cărbunaru? 

— Nenorocitul ăla de trol? E un trol. 

— Şi? 

Quirke privi în jur. 

— Uite ce e, nu-i nevoie să-ţi spun acum, de 
faţă cu toată lumea... 

— De fapt, conform regulilor, aşa şi trebuie. 
De aceea se numeşte dovedire. Inseamnă „ceea 
ce se aduce la vedere”. 

— Ascultă! şuieră Quirke  aplecându-se 
către Morcove. E un trol. Sigur e vinovat şi 
răsvinovat de ceva. Toți sunt! 

Morcove zâmbi larg. 

Colon ajunsese să recunoască zâmbetul 
acela. Fața lui Morcove părea să capete un luciu 
ca de ceară, când zâmbea aşa. 

— Aşa că l-ai băgat la închisoare? 

— Corect! 

— Aha. Aşa deci. Acum înțeleg. 

Morcove se întoarse în lături. 

— Nu-mi închipui ce crezi că... începu 
Quirke. 

Lumea abia dacă zări mişcarea lui Morcove. 
Se văzu doar o dungă neclară, apoi un zgomot 
ca de fleică trântită pe-o masă, şi căpitanul era 
prăbuşit pe pavaj. 

Câţiva din membrii Patrulei de Zi se iţiră 
prudenţi în cadrul uşii. 

Un zgomot ca de zuruitoare atrase atenţia 
mulţimii. Nobby  învârtea deasupra capului 


buzduganul, ataşat de lanţul lui, şi deoarece 
diferenţa dintre Nobby şi un pitic consta în 
specia de care ţinea, iar nu în înălţime, nu atât 
Nobby învârtea buzduganul, cât mai mult orbitau 
fiecare în jurul celuilalt. Dacă i-ar fi dat drumul, 
nu puteai şti sigur dacă ţinta va fi lovită de-o bilă 
cu ţepuşe sau de-un caporal Nobbs neexplodat. 
Niciuna dintre situaţii nu părea plăcută. 

— Lasă-l jos, Nobby, şuieră Colon, că nu 
cred c-o să ne facă probleme... 

— Nu pot să-i dau drumul, Fred! 

Morcove îşi supse încheieturile pumnului. 

— Crezi că asta corespunde definiţiei de 
„forţă minimă necesară”, dom’ sergent? întrebă 
el. Părea sincer îngrijorat. 

— Fred! Fred! Ce mă fac? 

Nobby devenise un vârtej îngrozit. Când 
învârţi o bilă cu ţepuşe la capătul unui lanţ, 
singura opţiune e să continui. Dacă te opreşti, 
devii o demonstraţie interesantă, dar scurtă, a 
unei spirale în acţiune. 

— Mai respiră? întrebă Colon. 

—O, da. N-am dat tare. 

— Mie mi se pare destul de minimă, 
domnule, zise Colon, loial. 

— Fredddd! 

Morcove întinse, absent, mâna când 
buzduganul fulgeră pe lângă el şi-l prinse de 
lanţ. Apoi îl aruncă în zid, unde rămase înfipt. 

— Voi, care sunteţi în postul de Gardă, zise 
el, ieşiţi afară acum! 

Apărură cinci oameni, furişându-se prudenţi 


pe lângă căpitanul căzut. 

— Bun. Acum mergeţi şi aduceţi-l pe 
Cărbunaru. 

— Aă... e cam cu capsa pusă, domnule 
caporal Morcove. 

— Fi'ncă e legat cu lanţul de podea, adăugă 
alt gardist. 

— Ei, păi, zise Morcove — chestia e că o să 
fie dezlegat chiar acum. 

Oamenii se foiră pe loc, temători, 
amintindu-şi poate de un vechi proverb care se 
potrivea mănuşă situației.” Morcove dădu din 
cap. 

— N-am să vă cer vovă să faceţi asta, dar v- 
aş sugera să vă luaţi câteva zile libere, zise el. 

— E foarte frumos la Quirm în anotimpul 
ăsta, zise şi sergentul Colon, săritor. Au un ceas 
floral. 

— Aă... dacă tot aţi adus vorba... mai am 
nişte zile de concediu medical, zise unul dintre 
ei. 

— AŞ spune că e foarte probabil să ai, dacă 
mai întârzii pe aici, zise Morcove. 

O şterseră de-acolo cât putură de repede, 
fără să se facă de râs şi mai rău. Mulțimea abia 
dacă le acordă o privire. Era mult mai interesant 
să te uiţi la Morcove. 

— Bun, zise Morcove. Detritus, ia nişte 
oameni şi du-te să scoţi prizonierul afară. 


5 Suna aşa: „Cel care înlănţuieşte un trol de podea, mai ales dacă 
a profitat de asta ca să-i mai ardă şi vreo câteva şuturi, ar face bine 
să nu fie tot el acela care-l dezleagă”. 


— Nu văd de ce... începu un pitic. 

— Tu taci, tu om oribil, zise Detritus, beat 
de putere. 

Se lăsă o tăcere de puteai auzi căzând o 
ghilotină. 

În mulţime, un număr oarecare de mâini 
noduroase, de mărimi diferite, înşfăcară un 
număr oarecare de arme ascunse. 

Toată lumea îl privi pe Morcove. 

Asta a fost lucrul cel mai ciudat, îşi aminti 
Colon, mai târziu. Cu toţii l-au privit pe Morcove. 


Gaspode adulmecă un stâlp de iluminat. 

— Văd că Shep Trei-Picioare iar a fost 
bolnav, zise el. Şi bătrânul Willy the Pup” s-a 
întors în oraş. 

Pentru un câine, un stâlp de iluminat bine 
plasat sau unul de priponit caii e un calendar al 
vieţii sociale. 

— Unde suntem? întrebă Angua. 

Urma lui Moş Ron Duhoare era greu de 
ţinut. Prea erau multe mirosuri pe-acolo. 

— Undeva în Umbre, zise Gaspode. După 
miros, pe Aleea Drăguţelor. 

Se apucă din nou să amuşine pământul. 

— A, uite că l-am găsit, tică... 

— Sal'tare, Gaspode... 

Era o voce adâncă, răguşită, un soi de 
şoaptă cu glaspapir în ea. Venea de undeva 
dintr-un gang. 


54 Numele înseamnă Willy Căţeluşul, dar e o aluzie transparentă la 

— Şine-i amica ta, Gaspode? 

Şi urmă un chicotit batjocoritor. 

— Ah, zise Gaspode. Aă. Bună, băieţi. 

Din gang apărură doi câini. Erau imenşi. Nu 
era clar cărei specii aparţin. Unul din ei era 
negru ca noaptea şi arăta ca o corcitură de 
pitbull şi maşină de tocat. Celălalt... celălalt 
arăta ca un câine al cărui nume e mai mult ca 
sigur „Butch”*. Atât colții de sus, cât şi cei de jos 
îi crescuseră atât de lungi, încât părea că 
priveşte lumea din jur de după nişte gratii. Mai 
era şi crăcănat, deşi probabil ar fi fost o idee 
proastă, probabil chiar fatală, să pomeneşti 
despre asta. 

Coada lui Gaspode vibra temătoare. 

— Ei sunt prietenii mei Roger Smolitu' şi... 

— Butch? sugeră Angua. 

— De unde ştiai? 

— Am spus pe ghicite, zise Angua. 

Acum cei doi câini masivi se găseau de o 
parte şi de cealaltă a lor. 

— Măi, măi, măi, zise Roger Smolitu'. Cine e 
dumneaei, deci? 

— E Angua, zise Gaspode. E un... 

— „.„.câine-lup, sări Angua. 

Câinii dădeau, flămânzi, târcoale în jurul lor. 

— Fido Barosanu' ştie de ea? întrebă Roger 
Smolitu'. 

— lo doar... începu Gaspode. 

— Ei, păi, zise Roger Smolitu', io socotesc 
că vreţi să veniţi cu noi. Azi avem şedinţă cu 


5 Conotaţia numelui este: brutal, bătăuş. 


Breasla. 

— Sigur, sigur, zise  Gaspode. Nicio 
problemă, sigur. 

Aş putea să-l aranjez pe oricare din ei, fără 
discuţie, gândi Angua. Dar nu pe amândoi 
deodată. 

să fii vârcolac însemna să ai dexteritatea şi 
forţa necesară în laici ca să poţi sfâşia jugulara 
unui om cât ai clipi din ochi. Asta era un truc de- 
al tatălui ei care o enervase întotdeauna pe 
maică-sa, mai ales dacă făcea asta chiar înainte 
să treacă la masă. Dar Angua nu avusese 
niciodată inima s-o facă. Se hotărâse pentru 
varianta vegetariană. 

— Şalut, zise Butch, în urechea ei. 

— Să nu-ţi faci probleme de nimic, gemu 
Gaspode. lo şi Fido Barosanu'... ne avem ca 
fraţii. 

— Ce încerci să faci acolo? Să-ţi încrucişezi 
ghearele? Nu ştiam că şi câinii pot face asta. 

— Păi, nu pot, zise Gaspode abătut. 

Pe jumătate conduşi, pe jumătate mânaţi, 
înaintau prin cotloane care nici măcar ganguri nu 
mai erau, ci doar spaţii înguste între ziduri, şi din 
întuneric li se alăturau alţi câini. Până la urmă, 
ajunseră la loc deschis, pe-un mic maidan care 
nu era decât un puț de lumină ceva mai mare, 
pentru clădirile înconjurătoare. Intr-un colţ, se 
vedea un butoi foarte mare, răsturnat pe-o 
latură, cu o zdreanţă de pătură înăuntru. In faţa 
lui şi pe de lături erau adunaţi o seamă de câini, 
care păreau că aşteaptă să se întâmple ceva; 


unii aveau doar câte-un ochi, unii aveau doar 
câte-o ureche, dar cu toţii aveau cicatrice, şi cu 
toţii aveau dinţi. 

— Voi doi, zise Roger Smolitu', aşteptaţi 
aici. 

— Şă nu înşercaţi şă fugişi, zise Butch, 
fiindcă mulţi şunt deranjaşi când li se sfâşie 
intestinele. 

Angua îşi aplecă botul până la urechea lui 
Gaspode. Căţelul tremura. 

— |n ce m-ai băgat? mârâi ea. Asta-i 
Breasla Câinilor, aşa-i? O haită de câini 
vagabonzi? 7 

— Şşşşt! Nu spune asta! Aştia nu-s 
vagabonzi. Oo, la naiba, gemu Gaspode, privind 
în jur. Nu intră orice dulău în Breaslă. O, vai de 
mine, nici vorbă. Aştia-s câini care au fost, şopti 
el, abia auzit, ăă... câini răi. 

— Câini răi? 

— Câini răi. Javră afurisită. Arde-i una peste 
bot. Câine rău ce eşti, mormăi Gaspode, ca un 
fel de litanie înfricoşătoare. Fiecare câine pe 
care-l vezi aici, pricepi, fiecare din ei... a fugit. A 
fugit de la însuşi stăpânul lui sau ei. 

— Doar atât? 

— Doar atât?! Doar? Ce să mă mir. Bine- 
nţeles. Că nic i tu nu eşti taman câine. Normal că 
nu pricepi. N-ai cum să ştii cum e. Dar Fido 
Barosanu'... el le-a spus. Aruncaţi-vă zgărzile, 
aşa i-a învăţat. Muşcaţi mâna care vă hrăneşte. 
Sculaţi-vă şi urlaţi. Le-a dat mândrie, zise 
Gaspode, cu un amestec de groază şi fascinaţie 


în glas. Le-a zis aşa: orice câine pe care-l 
găseşte că nu-i un spirit liber — câinele ăla i-un 
câine mort. Săptămâna trecută i-a făcut de 
petrecanie unui doberman, numa' fiindcă l-a 
prins c-a dat din coadă când a trecut un om. 

Angua se uită şi la ceilalţi câini. Toţi erau 
îngălaţi. Şi cu toţii, în mod straniu, aveau ceva 
ne-câinesc în ei. Era acolo un pudel mic, alb şi 
destul de delicat, la care încă se mai vedeau 
urme încâlcite ale tunsorii speciale de pudel, şi 
un căţel din cei mici, de purtat în manşon, de 
umărul căruia mai atârna încă o zdreanţă de 
hăinuţă ecosez. Dar nici nu se foiau, nici nu se 
încăierau. Aveau cu toţii aceeaşi expresie, 
hotărâtă, o expresie pe care Angua o mai văzuse 
înainte, dar niciodată la câini. 

Acum  Gaspode tremura de-a binelea. 
Angua se furişă lângă pudel. Înfundată în blana 
lui jegoasă, se mai zărea încă o zgardă cu 
strasuri. 

— Fido Barosanu' ăsta... întrebă ea, e vreun 
soi de lup sau ce? 

— În spirit, toţi câinii sunt lupi, zise pudelul, 
dar au fost smulşi, cu cinism şi cruzime, de la 
adevăratul lor destin prin manipulările aşa-zişilor 
oameni. 

Asta părea să fie un citat. 

— Asta a spus-o Fido Barosanu'? se hazardă 
Angua. 

Pudelul întoarse capul spre ea. Pentru 
prima oară, ea îi putu vedea ochii. Erau roşii, şi 
în ei lucea iadul nebuniei. O fiinţă cu asemenea 


ochi putea ucide orice ar fi vrut, pentru că 
nebunia, nebunia adevărată, îţi dă destulă forţă 
ca să treci prin scânduri doar cu pumnii goi. 

— Da, zise Fido Barosanu'. 


Fusese un câine obişnuit. Făcuse frumos, şi 
se rostogolise la comandă, şi adusese bețe, şi 
mersese la picior. In fiecare seară, fusese scos la 
plimbare. 

Când Momentul sosise, n-o făcuse cu surle 
şi trâmbiţe. Stătea pur şi simplu într-o seară la el 
în coş şi se gândea la numele lui, care era Fido, 
şi la numele scris pe coş, adică Fido. Şi se gândi 
la păturica lui pe care scria Fido, şi la castronul 
lui pe care scria Fido, şi mai presus de toate 
chibzui la zgarda lui pe care scria Fido, şi ceva 
din adâncul creierului lui făcu „clic”, iar el îşi 
mâncă păturica, îşi sfâşie stăpânul şi ţâşni în 
stradă prin fereastra de la bucătărie. Afară, un 
labrador de patru ori mai mare decât el îşi 
îngădui să râdă de zgarda lui, şi treizeci de 
secunde mai târziu, fugi schelălăind. 

Şi acela fusese doar începutul. 

lerarhia câinilor era simplă. Fido trebuise 
doar să întrebe, de obicei cu glas cam înfundat, 
având în vedere că strângea în colţi piciorul 
cuiva, până aflase cine conducea cea mai mare 
haită de câini vagabonzi din oraş. Lumea — 
câinii adică — încă mai vorbea despre lupta 
dintre Fido şi Arthur Turbatu', un rottweiler cu un 
singur ochi şi căruia îi sărea muştarul din orice. 
Dar majoritatea animalelor nu luptă până la 


moarte, doar până la înfrângere, iar Fido era 
imposibil de înfrânt; el era doar o chesde mică, 
rapidă şi ucigaşă, cu zgardă pe ea. Îşi înfipsese 
colții în Arthur Turbatu' şi nu-şi mai dăduse 
drumul până când Arthur Turbatu' se dăduse 
bătut, şi apoi, spre uluirea înfrântului, Fido îl 
ucisese. Avea câinele ăsta ceva inexplicabil de 
hotărât puteai să te pui pe el cu maşina de 
sablat cinci minute-n şir, după care ceea ce ar fi 
rămas din el tot nu s-ar fi dat bătut şi gacă te 
prindea pe picior greşit, praf te făcea. 
Fiindcă Fido Barosanu' avea un vis. 


— E vreo problemă? întrebă Morcove. 

— Trolul ăla a insultat piticul ăla, zise 
Stronginthearm, piticul. 

— Eu l-am auzit pe agentul interimar 
Detritus cum dă un ordin subagentului... Hrolf 
Pijama, zise Morcove. Şi ce-i cu asta? 

— E un trol 

— Şi? 

— A insultat un pitic! 

— De fapt, ăla a fost un termen tehnic 
militar, zise sergentul Colon. 

— Nenorocitul ăla de trol tocmai mi-a salvat 
azi viaţa, din întâmplare, strigă Cuddy. 

— De ce? 

— De ce? De ce? Că e viaţa mea, de-aia, la 
naiba! Se întâmplă să ţin foarte tare la ea! 

— N-am vrut să spun... 

— Tu să taci din gură, Abba 
Stronginthearm! Ce ştii tu cum merg lucrurile, 


civil ce eşti! De ce eşti aşa de prost? Aaau! Sunt 
prea scund pentru prostii de-astea! 

O umbră întunecă pragul uşii. Cărbunaru 
arăta ca o formă în linii mari orizontală, o masă 
întunecată de fisuri şi suprafeţe abrupte. Ochii îi 
luceau, roşii şi bănuitori. 

— Acum îi daţi drumul! gemu un pitic. 

— Asta din cauză că nu avem motive să îl 
ţinem prizonier, zise Morcove. Cel care l-a ucis 
pe domnul Hammerhock era destul de mic ca să 
intre pe o uşă de pitic. Un trol de mărimea ăstuia 
n-ar fi putut s-o facă. 

— Dar toată lumea ştie că e un trol răul! 
strigă Stronginthearm. 

— lo nu făcut nimic, zise Cărbunaru. 

— Nu puteţi să-i daţi drumul acum, să trăiţi, 
şuieră Colon. O să sară pe el! 

— lo nu făcut nimic. 

— Bine zici, sergent. Agent interimar 
Detritus! 

— Ordonaţi? 

— la-l voluntar. 

— lo nu făcut nimic. 

— Nu poţi să faci asta! strigă piticul. 

— lo nu intru nicio Gardă, mârâi Cărbunaru. 

Morcove se aplecă spre el. 

— Sunt o sută de pitici aici. Şi au ditai 
securile, şopti el. 

Cărbunaru clipi. 

— lo înrolez. 

— la-i jurământul, agent interimar. 

—  Permiteţi să mai înrolez un pitic, 


domnule? Pentru menţinerea parităţii? 

— Dă-i înainte, agent interimar Cuddy. 

Morcove îşi scoase coiful şi-şi şterse 
sudoarea de pe frunte. 

— Ei, păi, cred că am rezolvat, zise el. 

Mulțimea se holba la el. 

El le zâmbi larg. 

— Nimeni nu e obligat să mai rămână aici 
dacă nu doreşte, zise el. 

— lo nu făcut nimic. 

— Da... dar... uite ce, zise Stronginthearm, 
dacă nu ăsta l-a ucis pe moş Hammerhock, 
atunci cine a fost? 

— lo nu făcut nimic. 

— Cercetările noastre continuă. 

— Nu ştii cine! 

— Dar voi afla. 

— A, da? Şi când, rogu-te, ai să ştii? 

— Mâine. 

Piticul ezită. 

- Bine, atunci, zise el cu mare regret. Mâine. 
Dar să faci bine să fie mâine. 

— În regulă, zise Morcove. 

Mulțimea se împrăştie sau mai bine-zis se 
mai lăţi niţel, Fie ei troli, oameni sau pitici, 
cetăţenii din Ankh-Morpork nu se grăbesc 
niciodată să plece dacă mai e vreo şansă de 
spectacol stradal. 

Agentul interimar Detritus, cu pieptul atât 
de umflat de mândrie şi importanţă, încât pumnii 
abia dacă-i mai atingeau pământul, îşi trecu 
trupele în revistă. 


— Ascultaţi aici, voi trol oribil! 

Şi luă o pauză, până i se aliniară 
următoarele câteva gânduri. 

— Voi ascultat bine la mine! Voi în Gardă 
acum! Asta slujbă cu perspective! zise Detritus. 
lo doar de zece minute aici şi deja avansat! Plus 
capăt educaţie şi pregătire pentru slujbă bună 
civilie! 

— Asta ciomag la voi cu cui în el. Voi 
mâncat el. Voi dormit pe el! Când Detritus spus 
la voi sari, voi întrebat... ce culoare! Noi face 
asta ca la numere! Şi io am numere grămezi! 

— lo nu făcut nimic. 

— Tu Cărbunaru, bagă minţi cap, şi tu are 
buton feldmareşal în raniţă! 

— Şi nici nu luat nimic. 

— la treci la podea şi fă treizeşidouă! Ba nu! 
Mai bine şaizeşipatru! 

Sergentul Colon îşi frecă rădăcina nasului. 
Suntem vii, gândi el. Un trol a insultat un pitic de 
faţă cu o mulţime de alţi pitici. Cărbunaru... 
adică vorbim de Cărbunaru aici, adică faţă de el, 
Detritus e Domnu’ Spilcuitu'... e liber şi acum e 
şi gardist. Morcove l-a făcut K.O. pe Maioneză. 
Morcove a spus şi că vom rezolva totul până 
mâine, şi deja se întunecă. Dar suntem vii. 

Caporalul Morcove e într-o ureche. 

Ce mai latră şi câinii ăia. Toată lumea e cu 
capsa pusă, pe căldura asta. 


Angua asculta urletele celorlalţi câini şi se 
gândea la lupi. 


Se amestecase de câteva ori cu haitele şi 
ştia firea lupilor. Câinii ăştia nu erau lupi. Lupii 
erau fiinţe paşnice, una peste alta, şi destul de 
simple. De fapt, dacă se gândea bine, şeful 
haitei semăna binişor cu Morcove. Morcove se 
potrivea cu oraşul la fel cum acela se potrivea cu 
pădurile de munte. 

Câinii erau mai deştepţi decât lupii. Lupii nu 
aveau nevoie de inteligenţă. Aveau alte însuşiri. 
Dar câinii... lor le dăduseră oamenii inteligenţă. 
Fără să le pese dacă le trebuie sau nu. Şi erau 
categoric mai cruzi decât lupii. Şi asta, tot de la 
oameni li se trăgea. 

Fido Barosanu' îşi transforma adunătura de 
cotarle în ceea ce îşi închipuiau ignoranţii că ar fi 
o haită de lupi. Un soi de maşină de ucis cu 
blană. 

Angua privi înjur. 

Câini mari, câini mici, câini graşi, câini slabi. 
Toţi priveau, cu ochii strălucindu-le, la pudelul 
care le vorbea. 

Despre Destin. 

Despre Disciplină. 

Despre Superioritatea Naturală a Rasei 
Canine. 

Despre Lupi. Doar că viziunea lui Fido 
Barosanu' despre lupi nu semăna cu lupii pe care 
îi cunoştea Angua. Aştia, cei din visul lui Fido, 
erau mai mari, mai fioroşi, mai înţelepţi. Erau 
Regii Pădurii, Teroarea Nopţilor. Aveau nume ca 
de pildă Colţiute sau Spinare-de-Argint. Erau 
idealul la care fiecare câine e dator să aspire. 


Fido  Barosanu' o plăcuse pe Angua. 
Spusese despre ea că seamănă tare bine a lup. 

Cu toţii îl ascultau, fermecaţi, pe un căţel 
care trăgea agitat vânturi când vorbea şi le tot 
spunea că forma naturală a câinilor e mult mai 
mare decât se vede. Angua ar fi râs, dacă nu şi- 
ar fi dat seama că, dacă o face, nu prea are 
şanse să mai iasă vie de-acolo. 

Şi apoi fu martoră la ceea ce se întâmplă cu 
un maidanez mic, cu înfăţişare de şobolan, care 
fu târât de doi terieri în mijlocul cercului şi 
acuzat că a adus un bâţ unui om. Nici măcar lupii 
nu făceau aşa ceva altor lupi. Nu că ar fi existat 
un cod de comportament al lupilor. Nu era 
nevoie. Lupii n-aveau nevoie de reguli care să-i 
înveţe să fie lupi. 

După ce se încheie execuţia, îl găsi pe 
Gaspode şezând într-un colţ, încercând să treacă 
neobservat. 

— O să ne urmărească dacă încercăm să ne 
furişăm de-aici acum? înrebă ea. 

— Nu cred. Şedinţa s-a terminat, înţelegi? 

— Haide atunci. 

O porniră nonşalant spre un gang şi apoi, 
când fură siguri că nu erau urmăriţi, o rupseră la 
fugă din toate puterile. 

— Pe toţi dracii, zise Angua, după ce 
ajunseră la mai multe străzi distanţă de 
mulţimea de câini. E nebun, nu-i aşa? 

— Nu, nebun e atunci când faci spume la 
gură, zise Gaspode. El e alienat. Asta-i când faci 
spume la creieri. 


— Toată vorbăria aia despre lupi... 

— Păi, mă rog, un câine o avea şi el dreptu' 
să viseze, zise Gaspode. 

— Dar lupii nu sunt aşa! Nici măcar nu au 
nume! 

— Toată lumea are un nume. 

— Nu şi lupii. Ce să facă cu ele? Un lup ştie 
cine e el, şi ştie cine sunt şi ceilalţi din haita lui. 
La ei totul e... o imagine. Miros şi pipăit şi formă. 
Lupii nici măcar nu au un cuvânt pentru lup! Nu 
merg lucrurile aşa. Numele sunt chestii 
omeneşti. 

— Câinii au nume. Şi jo am nume. Gaspode. 
Asta-i numele meu, zise  Gaspode cam 
morocănos. 

— Păi... nu ştiu să-ţi explic de ce, zise 
Angua, dar lupii n-au nume. 


Luna era sus acum, pe un cer la fel de 
negru ca o cană de cafea care nu prea era 
neagră deloc. 

Lumina ei  preschimba oraşul într-un 
păienjeniş de linii argintii şi umbre. 

Pe vremuri, centrul oraşului fusese Turnul 
Artelor, dar oraşele au tendinţa să migreze 
încetinel, cu trecerea secolelor, şi acum centrul 
oraşului Ankh-Morpork era mai încolo cu câteva 
sute de iarzi. Dar turnul încă mai domina oraşul, 
totuşi; forma lui neagră se profila pe cerul nopţii, 
reuşind să arate mai întunecată decât ar fi putut 
s-o facă doar nişte simple umbre. 

Mai nimeni nu privea vreodată la Turnul 


Artelor, fiindcă era ceva ce se găsea mereu 
acolo. Era doar un lucru. Lumea mai niciodată nu 
se uită la lucrurile familiare. 

Se auzi un foarte slab c/inc de metal atins 
de piatră. Pentru o clipă, cineva care s-ar fi aflat 
foarte aproape de turn şi ar fi privit exact la locul 
potrivit ar fi putut crede că vede o bucată de 
umbră niţel mai neagră cum urcă încet, dar 
inexorabil, către vârf. 

Pentru o clipă, lumina lunii luci pe un tub 
subţire de metal, atârnat pe spatele acelei 
siluete. Apoi aceasta intră din nou în umbră, şi 
urcă înainte. 


Fereastra era ferecată temeinic. 

— Dar mereu o lasă deschisă, scânci Angua. 

— Azi o fi închis-o, zise Gaspode. Umblă 
multă lume ciudată p-afară. 

— Dar ea e obișnuită cu lumea ciudată, zise 
Angua. Majoritatea stau chiar la ea în casă! 

— N-ai încotro, tre’ să te transformi la loc în 
om şi să spargi fereastra. 

— Dar nu pot face asta! Aş fi goală! 

— Păi, şi acu' eşti goală, nu? 

— Dar sunt lup! Nu-i acelaşi lucru! 

— lo n-am fost în viaţa mea îmbrăcat cu 
nimica. Da' mie nu mi-a păsat. 

— Postul de Gardă, mormăi Angua. Oi găsi 
eu ceva de îmbrăcat acolo. Măcar nişte zale de 
rezervă. Sau un cearşaf sau ceva. Şi uşa nu se 
închide ca lumea. Haide. 

O porni în trap mărunt pe stradă, cu 


Gaspode după ea, scâncind. 

— Se auzea cineva cântând. 

— Văleleu, zise Gaspode, ie-te colo, să vezi 
ce n-ai văzut! 

— Patru gardişti trecură greoi pe lângă ei. 
Doi troli, doi pitici. Angua îl recunoscu pe 
Detritus. 

— Hop, hop, hop, hop! Voi categoric cei mai 
oribil recruți eu viaţa mea văzut! Bate talpa! 

— lo nu făcut nimic! 

— Acuma prima dată viaţa ta oribil tu faci 
ceva, subagent Cărbunaru! La Gardă e viaţă de 
bărbat! 

Plutonul dispăru după colţ. 

— Ce s-o fi întâmplat pe-aici? 

— Habar n-am. Poate s-o opri vreunu' să se 
pişe, că atunci aş şti mai multe. 

In jurul postului de Gardă din piaţa 
Pseudopolis se adunase ceva mulţime. Şi ăştia 
păreau să fie tot gardişti. Sergentul Colon era 
acolo, sub o lampă pâlpâitoare, şi tot scria ceva 
pe clipboardul lui în vreme ce discuta cu un 
omuleţ mărunţel cu o mustață uriaşă. 

— Şi numele dumitale care-i? 

— SILAS! CUMBERWATCH! 

— Nu erai dumneata crainicul oraşului? 

— AŞA-I! 

— Bun. Dă-i şilingul, da, agent interimar 
Cuddy? Asta intră în plutonul tău. 

— CINE-I AGENTUL INTERIMAR CUDDY? zise 
Cumberwatch. 

— Aici jos, domnu’. 


Omul cobori privirea. J 

— DAR EŞTI! PITIC! EU NICIODATA... 

— la poziţie de drepţi când te adresezi unui 
ofiţer superierierior! răcni Cuddy. 

— În Gardă nu există pitici sau troli sau 
oameni, vezi matale, zise Colon. Ci doar gardişti. 
Aşa zice caporalul Morcove. Desigur, dacă ai 
prefera să intri în plutonul agentului interimar 
Detritus... 

— MIE-MI PLAC PITICII, zise Cumberwatch 
iute. MEREU MI-AU PLACUT. NU CA AR EXISTA 
VREUNUL ÎN GARDĂ, VEZI BINE, adăugă el, 
aproape fără pauză de gândire. 

— Văd că înveţi rapid. Ai să avansezi 
repede, în armata asta, zise Cuddy. Azi-mâine te 
trezeşti că ai un balon de feldmareşal în gamelă. 
STâiângggmmmprrr-jur!! Hun, doi, hop, hop... 

— Al cincilea voluntar, până acum, îi spuse 
Colon caporalului Nobbs, pe când Cuddy şi 
ultimul său recrut dispăreau în beznă, în pas 
alergător. Până şi Decanul de la Universitate a 
încercat să se înroleze. Să nu-ţi vină să crezi. 

Angua îl privi pe Gaspode, care ridică din 
umeri. 

— Şi Detritus se pricepe să bage milităria-n 
ei, clar, zise Colon. Zece minute îi trebuie şi face 
ce vrea din ei. Acuma, adăugă el, cu mâinile 
alea, în zece minute face ce vrea din orice. Imi 
aduce aminte de sergentul de instrucţie pe care 
l-am avut, când am intrat în armată. 

— Cum era, aspru? 

—  Aspru? Aspru? La naiba! Treişpe 


săptămâni de iad pe pământ, asta am avut cu el! 
Zece mile alergare în fiecare dimineaţă, mai tot 
timpul în noroi până-n gât, şi cu el care urla la 
noi non-stop şi ne înjura la fiecare trei vorbe! 
Odată m-a obligat să stau treaz toată noaptea şi 
să curâţ toaletele cu o periuţă de dinţi! Ca să ne 
trezească dimineaţa, dădea în noi cu un băț cu 
tepe! Omul ăla ne obliga să facem tot ce-i trecea 
prin cap, îl uram cu toţii, cu dragă inimă i-am fi 
strecurat un cuţit între coaste dacă am fi avut 
curaj vreunul, dar, normal, niciunul n-a avut. Ne- 
a chinuit trei luni de ziceam că acuşi ne sună 
ceasul. Dar., ştii... după parada de sfârşit de 
instrucţie... când ne-am uitat la noi, gătiţi cum 
eram în uniforme noi, cum ajunsesem în fine 
soldaţi adevăraţi, văzând ce am devenit... ei, l- 
am văzut stând într-un bar şi, păi... nu mi-e 
ruşine să-ţi spun... 

Câinii priviră cum Colon îşi şterse o lacrimă 
din colţul ochiului. 

— ...Eu şi cu Tonkerjackson şi cu Hoggy 
Spuds l-am aşteptat într-un gang şi l-am bătut de 
l-am lăsat lat, trei zile mi-au trebuit să mi se 
vindece pumnii dup-aia. 

Colon îşi suflă nasul. 

— Ei, zile fericite... Vrei o acadea, Nobby? 

— Nu zic nu, Fred. 

— Dă-i una şi căţelului, zise Gaspode. Colon 
făcu întocmai, apoi se întrebă ce-i venise. 

— Vezi? zise Gaspode, crănţănind-o în dinţii 
lui scârboşi. lo-s strălucit. Stră/ucit. 

— Ai face bine să te rogi să nu afle şi Fido 


Barosanu' de asta. A 

Nee. De mine nu se leagă. Il îngrijorez. lo 
am Puterea, zise el, scărpinându-şi energic o 
ureche. Ştii ce, nu-i nevoie să intri înapoi acolo, 
am putea să mergem şi să... 

— Nu. 

— Asta-i povestea vieţii mele, zise Gaspode. 
Uite-l pe Gaspode. Daţi-i un şut. 

— Credeam că ai familia aia mare şi fericită 
la care să te duci, zise Angua împingând uşa să 
intre. 

— Hă? O, da. Sigur, zise Gaspode, repede. 
Da, dar mie-mi place să fiu, ştii tu, endependent. 
Pot să mă întorc acasă când vreau io, să ştii, 
oricând. 

Angua urcă scările în fugă şi deschise cu 
laba prima uşă pe care-o văzu. 

Era dormitorul lui Morcove. Mirosul lui, 
colorat într-un fel de roz-auriu, se întindea din 
perete-n perete. 

Pe un zid se vedea un plan al unei mine 
piticeşti, prins cu mare grijă în ace. Pe altul era o 
foaie mare de hârtie pe care cineva desenase 
minuţios, în creion, cu multe ştersături şi 
corecturi, o hartă a oraşului. 

În faţa ferestrei, locul pe care o persoană 
conştiincioasă l-ar alege, ca să profite la 
maximum de lumina zilei şi să nu risipească prea 
multe din lumânările municipalităţii, se afla o 
mică masă de scris. Pe ea, nişte hârtie şi un 
borcan cu creioane. Mai era şi un scaun vechi; 
sub unul dintre picioare fusese îndesată o hârtie 


împăturită mărunt, ca să nu se mai legene. 

„Şi, în afară de un cufăr cu haine, asta era 
tot. li aducea aminte de camera lui Vimes. Era 
un loc unde cineva venea să doarmă, nu să 
trăiască. 

Angua se întrebă dacă exista vreun 
moment când vreun membru al Gărzii să fie, cu 
adevărat, vreodată, în afara serviciului. Nu şi-l 
putea imagina pe sergentul Colon în haine civile. 
Când erai gardist, erai gardist tot timpul, ceea ce 
era un chilipir pentru oraş, care nu te plătea 
decât ca să fii gardist zece ore pe zi. 

— In regulă, zise ea. Pot să folosesc un 
cearşaf de pe pat. Inchide ochii. 

— De ce? întrebă Gaspode. 

— Pentru decenţă! 

Gaspode păru nedumerit. Apoi zise: 

— A, pricep. Aha, clar, înţeleg ce vrei să 
spui. Aoleu, cum să mă uit io la o femeie goală, 
nu să poate. Să mă holbez. Să-mi vină idei. Vai 
de mine şi de mine. 

— Înţelegi ce vreau să spun! 

— N-aş prea zice. N-aş prea zice. Hainele n- 
au fost niciodată o chestie a cumiizice câineşti, 
ca să spun aşa, zise Gaspode, scărpinându-se 
după ureche. Astea au fost două variabile 
metasintactice. Scuze. 

— Cu tine e altfel. Tu ştii ce sunt. Şi oricum, 
câinii sunt goi de la natură. 

— La fel îs şi oamenii... 

Angua se preschimbă. 

Lui Gaspode i se lipiră urechile de cap. 


Împotriva voinţei sale, schelălăi. 

Angua se întinse. 

— Ştii care-i partea cea mai rea? zise ea. 
Părul. De-abia îl pot descâlci. Şi am picioarele 
pline de noroi. 

Trase un cearşaf de pe pat şi şi-l înfăşură pe 
trup ca pe-o togă improvizată. 

— Aşa, zise ea, am văzut destui pe stradă 
îmbrăcaţi mai rău de-atât. Gaspode? 

— Ce? 

Acum poţi să deschizi ochii. 

Gaspode clipi. Angua în oricare dintre cele 
două forme era ceva plăcut la privit, dar când se 
transforma, pentru o clipă sau două, cât oscila 
semnalul morfic între cele două posturi, nu ţi-ai fi 
dorit s-o vezi dacă aveai stomacul plin. 

— Credeam că te tăvăleşti pe jos icnind şi 
lungindu-te şi crescându-ţi blană, scânci el. 

Angua îşi examină părul în oglindă, până 
nu-şi pierdea vederea nocturnă. 

— De ce să fac asta? 

— Toată treaba asta... te doare? 

— E cam ca un strănut din tot corpul. Te-ai 
aştepta să aibă un pieptene, nu? Adică, un 
pieptene? Toată lumea are un pieptene... 

— Un strănut... foarte... puternic? 

— Până şi-o perie de haine ar fi ceva. 

Îngheţară amândoi când uşa se deschise, 
scârţâind. 

Intră Morcove. Nu-i observă în întuneric, ci 
se îndreptă istovit spre masă. Cu un sfârâit şi-o 
izbucnire de miros de pucioasă, aprinse un 


chibrit şi, de la el, lumânarea. 

Îşi scoase coiful şi-apoi se înmuie de parcă, 
în sfârşit, şi-ar fi îngăduit să lase o mare povară 
de pe umeri. 

ÎI auziră spunând: „N-are cum să fie aşa!” 

— Ce anume? zise Angua. 

Morcove se răsuci pe călcâie. 

— Ce-i cu tine aici? 

— Ţi-au furat uniforma câtă vreme erai în 
Breasla Asasinilor, îi şopti Gaspode. 

— Mi s-a furat uniforma, zise Angua, cât 
eram în Breasla Asasinilor. Să spionez. 

Morcove tot se mai uita fix la ea. 

— Am văzut un moş care tot mormăia de 
unul singur, continuă ea disperată. 

— Scârnăvie? Mână moartă şi creveţi? 

— Da, exact... 

— Moş Ron Duhoare. Morcove suspină. 
Probabil a vândut-o pe băutură. Dar ştiu unde 
locuieşte, în schimb. Să-mi aduci aminte să merg 
să discut cu el când am ceva timp. 

— Nu vrei s-o întrebi cu ce s-a îmbrăcat ca 
să intre în Breaslă, sugeră Gaspode, care se 
furişase sub pat. 

— Taci din gură! zise Angua. 

— Cum? zise Morcove. 

— Am aflat ce-i cu camera, zise Angua 
repede. Cineva pe nume... 

— Edward d'Eath? zise Morcove aşezându- 
se pe pat. Arcurile străvechi făcură groing- 
Qroing-grink. 

— De unde ştiai? 


— Cred că d'Eath a furat gonne. Şi cred că 
el l-a ucis pe Beano. Dar... un asasin să ucidă 
fără să fie plătit? Asta-i mai rău decât chestia cu 
piticii şi cu uneltele. E mai rău decât clovnii şi 
feţele lor. Am auzit că Cruces e furios rău de tot. 
A împânzit oraşul cu asasini care-l caută pe 
băiatul ăla. 

— A. Bine, atunci. Nu mi-ar place să fiu în 
papucii lui Edward când or da ăia de el. 

— Mie nu mi-ar place să fiu în papucii lui 
nici acum. Fiindcă ştiu unde sunt, papucii adică, 
vezi tu. Sunt la el în picioare, săracul. Şi el e 
mort. 

— L-au găsit asasinii, deci? 

— Nu. Altcineva l-a găsit. Şi pe urmă l-au 
găsit Cuddy şi Detritus. Din câte pot eu să-mi 
dau seama, e mort de mai multe zile. Înţelegi? 
Asta n-are cum să fie corect! Dar i-am curăţat 
machiajul de Beano de pe faţă şi i-am scos nasul 
roşu, şi nu încape îndoială că el e. Şi părul 
perucii roşii se potriveşte. Trebuie c-a mers 
direct la Hammerhock. 

— Dar... cineva a tras în Detritus. Şi a ucis-o 
şi pe fata de la cerşetori. 

— Da. 

Angua se aşeză lângă el. 

— Şi nu se poate să fi fost Edward... 

— Ha! 

Morcove îşi descheie platoşa şi-şi scoase 
cămaşa de zale. 

— Aşa că trebuie să căutăm pe altcineva. 
Pe un al treilea. 


— Dar nu sunt indicii! E doar un tip cu un 
gonne! Pe undeva prin oraş! Oriunde! Şi eu sunt 
obosit! 

Arcurile făcură din nou g/ink când Morcove 
se ridică şi se duse clătinându-se la scaunul de 
lângă masă. Se aşeză, trase spre el o bucată de 
hârtie, examină cu atenţie un creion, îl ascuţi cu 
sabia şi, după ce se gândi o clipă, începu să 
scrie. 

Angua îl privi în linişte. Morcove purtase un 
tricou de piele, cu mânecă scurtă, pe sub zale. 
Sus, pe braţul stâng, i se zărea un semn din 
naştere. Avea formă de coroană. 

— Scrii tot ce s-a întâmplat, cum făcea 
căpitanul Vimes? întrebă ea, după o vreme. 

— Nu. 

— Atunci ce faci? 

— Scriu acasă, la mama şi tata. 

— Chiar aşa? 

— Tot timpul le scriu. Le-am promis. ŞI 
oricum, mă ajută să gândesc. Mereu scriu 
scrisori acasă când trebuie să chibzuiesc la ceva. 
Şi tata îmi dă o mulţime de sfaturi bune, să ştii. 

În faţa lui Morcove se afla o cutie de lemn. 
Era plină cu scrisori. Tatăl lui Morcove avea 
obiceiul să-i răspundă fiului său chiar pe spatele 
scrisorilor lui Morcove, fiindcă era greu să faci 
rost de hârtie dacă locuiai în fundul unei mine 
piticeşti. 

— Ce fel de sfaturi bune? 

— Despre minerit, în general. Despre 
transportul rocilor. Ştii tu. Sprijiniri şi consolidări. 


Într-o mină n-ai voie să faci greşeli. Trebuie să 
faci totul cum se cuvine. 

Creionul lui scârţâia pe hârtie. 

Uşa era tot întredeschisă, dar cineva bătu 
uşurel în ea într-un mod care spunea clar, într-un 
fel de Morse metaforic, că acel cineva vedea 
foarte bine că Morcove e la el în cameră 
împreună cu o femeie sumar îmbrăcată, şi 
încerca să bată la uşă fără să fie totuşi auzit. 

Sergentul Colon tuşi. Se simţea un rânjet 
aluziv în tuşea lui. 

— Da, sergent? zise Morcove, fără să 
întoarcă privirea. 

— Ce ordonaţi să mai fac acum? 

— Trimite-i la patrulat în echipe, sergent. Să 
fie cel puţin câte un om, un pitic şi un trol per 
echipă. 

— Da, să trăiţi. Şi ce să facă, domnule? 

— Să fie vizibili, sergent. 

— Am înţeles, să trăiţi. Domnule? Unul 
dintre voluntarii care tocmai ne-au venit... e 
domnul Bleakley, domnule. Din strada Ulmului? E 
vampir adică, după specie, dar lucrează la un 
abator aşa că nu e chiar... 

—  Mulţumeşte-i foarte mult şi trimite-l 
acasă, sergent. 

Colon aruncă o privire spre Angua. 

— Da, să trăiţi. Am înţeles, zise el, codindu- 
se. Dar nu face rele, doar că are nevoie de mai 
mulţi homogoblini în sânge... 

— Nu! 

— Am înţeles. Bun. Eu o să, ăă, o să-i spun 


să plece, atunci. 

Colon închise uşa. Şi ba/lamavua rânjea 
aluziv. 

— Îţi spun să trăiţi, zise Angua. Ai observat? 

— Ştiu. Nu e bine. Oamenii ar trebui să 
gândească singuri, aşa spune căpitanul Vimes. 
Dar problema e că oamenii nu gândesc singuri 
decât dacă le ordoni. Cum scrii tu 
„eventualitate”? 

— Deloc. 

— Bine. 

Morcove tot nu întorcea privirea. 

— O să ţinem oraşul în frâu până mâine- 
dimineaţă, aşa cred. Oamenilor le-a venit mintea 
la cap. 

Ba nu le-a venit, îşi spuse Angua în 
intimitatea propriului cap. Ai venit tu. E ca 
hipnotismul. 

Lumea trăieşte viziunea ta. Tu visezi, exact 
ca Fido Barosanu', doar că el visa un coşmar, iar 
tu visezi pentru tot poporul. Tu chiar crezi că toţi 
sunt cumsecade, în fundul sufletului. Şi doar 
pentru o clipă, câtă vreme sunt în preajma ta, la 
fel cred şi ei, cu toţii. 

De undeva de afară se auzi zgomot de 
pumni în marş. Trupa lui Detritus dădea încă o 
tură. 

Ei, în fine. Până la urmă, tot o să afle... 

— Morcove? Hmm? 

— Ştii... când Cuddy şi trolul şi cu mine ne- 
am înrolat în Gardă... vreau să spun, tu ştii de ce 
ne-au ales pe noi, da? 


— Sigur. Reprezentarea grupurilor 
minoritare. Un trol, un pitic, o femeie. 

— Ah. 

Angua ezită. Afară încă mai lumina luna. Ar 
putea să-i spună, apoi să fugă din cameră, să se 
Preschimbe şi ar fi departe, afară din oraş, până 
la zori. Va fi obligată s-o facă. Era expertă la 
fugit din oraşe. 

— N-a fost tocmai aşa. Ştii, în oraş locuiesc 
foarte mulţi morţi-vii şi Patricianul a insistat să... 

— Sărut-o, zise Gaspode, de sub pat. 

Angua îngheţă. Figura lui Morcove luă 
expresia vag nedumerită, caracteristică 
persoanelor ale căror urechi tocmai au auzit 
ceva ce creierul lor e programat să creadă că nu 
există, începu să roşească. 

— Gaspode! se răsti Angua, pe câineşte. 

— Ştiu ce fac. Un Bărbat, o Fomeie. le 
Destinu', zise Gaspode. Angua se ridică. Morcove 
sări în picioare şi el, atât de repede încât 
răsturnă scaunul. 

— Trebuie să plec, zise ea. 

— Aă. Nu pleca... 

— Acuma doar întinde braţele, zise 
Gaspode. 

N-o să meargă niciodată, îşi spuse Angua. 
Niciodată nu merge. Vârcolacii trebuie să fie cu 
alţi vârcolaci, ei sunt singurii care înțeleg... 

Dar... 

Pe de altă parte... dacă tot va fi obligată să 
fugă... 

Ridică un deget. 


— Stai numai o clipă, zise ea cu vioiciune, 
şi, dintr-o singură mişcare, băgă mâna sub pat 
şi-l târî pe Gaspode de acolo, de ceafă. 

— Ai nevoie de mine! scheună câinele, în 
vreme ce ea îl ducea la uşă. Crezi că se pricepe 
vreun pic? Ideea lui de distracţie e să-ţi arate 
Colosul din Morpork! Lasă-mă... 

Uşa se trânti în urma lui. Angua se rezemă 
de ea. 

O să se termine la fel cum s-a terminat şi în 
Pseudopolis şi în Quirm şi... 

— Angua? zise Morcove. 

Ea se întoarse. 

— Nu spune nimic, zise ea. Şi s-ar putea să 
fie bine. 

După o vreme, arcurile făcură g/ink. 

Şi la scurtă vreme după aceea, pentru 
caporalul Morcove, Lumea-Disc se mişcă. Fără 
să-i pese câtuşi de puţin de ce se întâmplă în jur. 


Caporalul Morcove se trezi pe la patru 
dimineaţa, ora aceea secretă, cunoscută doar 
oamenilor nopţii, ca de pildă criminalii, poliţiştii 
şi alţi neadaptaţi. Stătea pe jumătatea care-i 
revenea din patul îngust şi se uita la perete. 

Categoric fusese o noapte interesantă. 

Deşi el era într-adevăr un om simplu, prost 
nu era deloc, şi niciodată nu-i fusese 
necunoscută ceea ce s-ar numi latura mecanică. 
Cunoscuse mai multe tinere domnişoare şi le 
scosese la multe plimbări înviorătoare, să le 
arate lucrări interesante de feronerie şi clădiri 


civice fascinante, până când ele îşi pierduseră în 
mod inexplicabil interesul. Patrulase deseori şi 
prin Groapa Târfelor, deşi doamna Palm şi 
Breasla Cusătoreselor încercau să-l convingă pe 
Patrician să schimbe numele zonei în strada 
Afecţiunii  Negociabile. Dar niciodată nu se 
gândise la lucrurile astea în relaţie cu el însuşi, 
nu fusese niciodată foarte sigur, cum s-ar spune, 
care-ar fi rolul lui în toată treaba. 

Probabil că nu le va scrie părinţilor despre 
asta. Ştiu şi ei, aproape sigur. 

Se dădu uşurel jos din pat. Cu perdelele 
trase, în cameră era înăbuşitor de cald. 

În spatele lui, o auzi pe Angua cum se 
răsuceşte şi alunecă în adâncitura lăsată de 
trupul lui în pat. 

Apoi, cu ambele mâini şi cu o vigoare 
considerabilă, deschise larg perdelele şi lăsă să 
intre în cameră lumina albă şi rotundă a lunii 
pline. 

Din spate, crezu că o aude pe Angua cum 
suspină în somn. 

Departe, deasupra câmpiei, se vedeau nori 
de furtună. Morcove văzu fulgere împungând 
orizontul şi simţi miros de ploaie. Dar aerul 
oraşului era încins şi nemişcat, şi perspectiva 
îndepărtată a furtunii parcă-l făcea şi mai 
fierbinte. 

În faţa lui se ridica Turnul Artelor, de la 
Universitate. Îl vedea zilnic. Domina jumătate din 
oraş. 

In spatele lui, patul făcu g/ink. 


Cred că o să... începu el, şi se întoarse. 
Intorcând spatele ferestrei, nu văzu lucirea 
lunii reflectate de metal, în vârful turnului. 


Sergentul Colon şedea pe o bancă, în faţa 
clădirii încinse a Postului de Gardă. 

De undeva dinăuntru se auzea ciocănind. 
Cuddy venise cu zece minute în urmă, cu un sac 
cu unelte, două coifuri şi o expresie hotărâtă. 
Colon habar n-avea ce-o fi meşterind împieliţatul 
ăla mic pe-acolo. 

Numără din nou, pe îndelete, bifând numele 
de pe clipboard. 

Nu încăpea îndoială. Patrula de Noapte 
ajunsese la aproape douăzeci de membri. Poate 
şi mai mult. Detritus o luase razna, şi mai 
recrutase încă doi oameni, un trol şi un 
manechin de lemn găsit în faţă la Compania 
Corksock de îmbrăcăminte Şic5*. Dacă o s-o ţină 
tot aşa, în curând vor putea să redeschidă 
vechile posturi de Gardă de lângă porţile 
principale ale oraşului, ca pe vremuri. 

Nici nu-şi mai amintea de când nu mai 
fuseseră douăzeci de oameni în Gardă. 


56 Acest fapt a fost la originea apariţiei, mult după încheierea 
evenimentelor aici descrise, a unui cântec popular din Ankh- 
Morpork, adaptat pentru fluier de tinichea şi voce nazală: 

„Şi cum veneam pe Boardwalku' de jos, 

lată, mări, recrutorii cum lumea de glezne-nşfăca 

şi zicea să se înscrie în Gardă volintiri 

că de nu le rupe cap goohuloog la ei. 

Aşa că ocolii pe strada Plăcintei cu Piersici şi pă Holofern, 

Cântând: Too-ra-li etc.” 

Dar n-a ajuns niciodată un şlagăr. 


Toate astea păruseră o idee bună la vremea 
respectivă. Şi e clar că ţineau situaţia sub 
control. Dar mâine-dimineaţă  Patricianul va 
trebui să afle, şi atunci va cere să i se înfăţişeze 
ofiţerul superior al Gărzii. 

Acuma, sergentului Colon nu-i era deloc clar 
cine anume e ofiţerul superior de moment. Lui i 
se părea că normal ar fi să fie căpitanul Vimes 
sau, din motive care nu-i erau deloc clare, 
caporalul Morcove. Insă căpitanul nu era acolo, 
iar caporalul Morcove era doar un caporal, şi 
Fred Colon avea o presimţire oribilă că atunci 
când lordul Vetinari va convoca pe cineva la care 
să fie ironic şi să-i spună chestii de genul „Şi cine 
le va plăti soldele acestora, rogu-te?”, el, Fred 
Colon, va fi acela ce se va trezi înfundat în apă 
de Ankh până-n gât. 

Plus că nu mai aveau nici grade disponibile. 
Nu existau decât patru grade inferioare celui de 
sergent. Nobby pusese picioru-n prag şi nu voia 
să mai fie nimeni avansat caporal, aşa că exista 
o oarecare congestie din punct de vedere al 
carierei. În plus, unora dintre gardişti le intrase 
în cap că un mijloc sigur de a obţine avansarea 
era să recrutezi încă o juma' de duzină de 
oameni în Gardă. Dacă era să te iei după 
entuziasmul lui Detritus la treaba asta, avea 
probabil să ajungă Comandant Suprem General 
Maior înainte de sfârşitul lunii. 

Şi ceea ce făcea să fie totul şi mai ciudat 
era că Morcove încă mai era doar... 

Colon ridică ochii când auzi clinchetul de 


sticlă spartă. Ceva neclar şi auriu ţâşni printr-un 
geam spart, ateriză într-un petic de umbră şi fugi 
înainte ca el să poată vedea ce era. 

Uşa Postului de Gardă se trânti de perete şi 
apăru Morcove, cu sabia în mână. 

— Un’ s-a dus? Un’ s-a dus? 

— Nu ştiu. Ce naiba era? 

Morcove se opri. 

— Aă. Nu ştiu sigur, zise el. 

— Morcove? 

— Da, dom’ sergent? 

— Eu aş pune nişte haine pe mine în locul 
tău, băiete. 

Morcove  stătu locului, privind în 
întunecimea dinaintea zorilor. 

— Vreau să spun, m-am întors şi era chiar 
acolo, şi... 

Cobori ochii spre sabia din mâna lui, de 
parcă nici nu-şi dăduse seama că o avea. 

— Oh, la naiba! zise el. 

Alergă înapoi la el în cameră şi-şi înşfăcă 
nădragii. Pe când se lupta să şi-i pună, deveni 
deodată conştient de un gând în mintea lui, 
limpede ca gheaţa. 

Eşti un nătărău, ţi-e clar? Ai înşfăcat sabia 
automat, aşa-i? Mare boacănă! Acum a fugit şi n- 
o s-o mai vezi cât oi trăi! 

El se întoarse. Din uşă îl privea atent un 
căţel cenuşiu. 

După aşa un şoc, s-ar putea să nu se mai 
Preschimbe niciodată, spuseră gândurile lui. Cui 
îi pasă că e vârcolac? Până n-ai aflat, nu te-a 


deranjat! Apropo, orce biscuit ai avea la tine n-ar 
fi rău să-l arunci la căţelu' ăla din uşă, deşi, dacă 
mă gândesc bine, mari şanse să ai vrun biscuit în 
clipa asta nu-s, aşa că uită c-ai avut ideea asta. 
Pă cinstea mea, da’ ce-ai mai dat cu oiştea-n 
gard, nu ţi se pare? 

.„.gândi Morcove. 

— Ham ham, zise câinele. 

Fruntea lui Morcove se încreţi. 

— Tu ai fost, aşa-i? zise el arătând cu sabia. 

— lo? Câinii nu vorbeşte, zise Gaspode, în 
grabă. Ascultă, ştiu ce spun. Că-s câine. 

— Să-mi spui unde s-a dus. Chiar acum! Că 
de nu... 

— Da? Uite ce e, zise Gaspode, mohorât, 
primul lucru de care-mi amintesc în viaţa mea, 
primul lucru, înţelegi, e cum m-au aruncat în râu, 
pus într-un sac. Cu o cărămidă. lo. Adică aveam 
atunci lăbuţe nesigure şi o ureche întoarsă 
amuzant pă dos, adică ieream pufos. OK, de 
acord, m-a aruncatără în Ankh. OK, am putut 
merge singur pân' la mal. Da' aşa a început, şi 
mai bine nu mi-a fost nici dup-aia. Vreau să 
spun, am mers pân’ la mal înăuntru’ sacului, 
târând cărămida. Trei zile m-am chinuit să rod 
sacu' şi să ies afară. Dă-i înainte. Ameninţă-mă. 

— Te rog? zise Morcove. 

Gaspode îşi scărpină o ureche. 

— Poate aş reuşi să-i prind urma, zise el. 
Dacă am parte de, ştii mata, încurajare. 

Şi mişcă, încurajator, din sprâncene spre 
Morcove. 


— Dacă o găseşti, îţi dau orice vrei tu, zise 
Morcove. 

— Ei, păi. Dacă. Sigur. O, da. Toate bune şi 
frumoase, cu dacă. Da' ceva avans nu-mi dai? 
lete la labele astea, ai? Se uzează. Şi nasu' ăsta 
nu miroase de unu' singur. le un instrument dă 
mare fineţe. 

— Dacă nu te apuci s-o cauţi în clipa asta, 
zise Morcove, eu personal am să... Ezită. In viaţa 
lui nu fusese crud cu un animal. 

— Am să te dau pe mâna caporalului 
Nobbs, zise el. 

— Fix ce-mi place mie, zise Gaspode, amar. 
Cointeresare. 

Îşi aplică nasul pătat la pământ. Oricum, o 
făcea numai ca să ia ochii. Mirosul lui Angua 
atârna în aer ca un curcubeu. 

— Chiar poţi să vorbeşti? întrebă Morcove. 

Gaspode ridică ochii-n tavan. 

— Normal că nu, zise el. 


Silueta ajunsese în vârful turnului. 

Peste tot în oraş erau lămpi şi lumânări 
aprinse. Întreaga privelişte era aşternută la 
picioarele lui. Zece mii de steluțe pământene... 
şi putea s-o stingă pe care voia el, într-o clipă. 
Era ca şi cum ai fi zeu. 

Era uluitor, ce bine se auzeau toate 
zgomotele de aici. Era ca şi cum ai fi zeu. Putea 
auzi urletele câinilor, sunetul vocilor. Din când în 
când, câte una răsuna mai tare decât celelalte şi 
se ridica spre cerul nopţii. 


Asta era putere. Puterea pe care o avea 
acolo jos, puterea de a spune: fă asta, fă aia... 
asta era doar ceva omenesc, dar asta... asta era 
ca şi cum ai fi zeu. 

Îşi trase gonne în poziţia potrivită, potrivi un 
rând de şase gloanţe la locul lor şi luă la ochi o 
luminiţă, la-ntâmplare. Şi apoi încă una. Şi încă 
una. 

Chiar n-ar fi trebuit să-l lase să tragă în fata 
aia de la cerşetori. Asta nu făcea parte din plan. 
Şefii Breslelor, ăştia intrau în planul bietului 
Edward. Şefii Breslelor, pentru început. Să lase 
oraşul lipsit de conducători şi cuprins de 
frământări, şi apoi să meargă la prostul ăla de 
candidat al lui şi să-i spună: Mergi şi guvernează, 
e destinul tău. 

Asta era o boală veche, soiul ăsta de 
gândire. Te molipseai de ea de la coroane, şi de 
la poveşti prosteşti. Şi credeai... ha... te apucai 
să crezi că o scamatorie ca de pildă, de pildă 
scosul unei săbii dintr-o stâncă te califică în 
vreun fel pentru postul de rege. O sabie dintr-o 
stâncă? Gonne era mult mai magic de-atât. 

Se întinse la pământ, mângâie gonne, şi 
aşteptă. 


Se crăpă de ziuă. 

— lo nu luat nimic, zise Cărbunaru, şi se 
întoarse pe partea cealaltă pe lespedea lui. 

Detritus îi arse una-n cap cu ciomagul. 

— Sus, soldaţi! Lasă piatră, pune şosetă! 
Acum altă zi frumoasă în Gardă! Subagent 


Cărbunaru, în picioare, om mic oribil ce eşti! 

Douăzeci de minute mai târziu, sergentul 
Colon, cu ochii roşii de nesomn, îşi privea trupa. 
Stăteau toţi pleoştiţi pe bănci, cu excepţia 
agentului interimar Detritus, care şedea drept ca 
un băț şi cu un aer de zel oficial. 

— Bine, agenţi, începu Colon, acuma, după 
cum... 

—Voi recruți, voi ascultă bine acum! bubui 
Detritus. 

— Mulţumesc, agent interimar Detritus, zise 
Colon, ostenit. Azi se însoară căpitanul Vimes. 
Noi o să-i alcătuim o gardă de onoare. Aşa 
făceam pe vremuri, de câte ori se căsătorea un 
gardist. Aşa că vreau să vă văd cu coifurile şi 
platoşele sclipind. Şi cu cohorte strălucitoare. Să 
nu văd fir de noroi... unde-i caporalul Nobbs? 

Se auzi un dink când mâna agentului 
interimar Detritus se lovi de noul său coif. 

— Nimeni văzut el ore bune, să trăiţi! 
raportă el. 

Colon ridică ochii-n tavan. 

- Şi câţiva dintre voi vor... Unde-i subagenta 
Angua? 

Dink. 

— Nimeni văzut ea de azi-noapte, să trăiţi. 

— În regulă. Ne-am descurcat noi azi- 
noapte, o să ne descurcăm şi astăzi. Caporalul 
Morcove spune că trebuie să fim pe fază. 

Dink. 

— Da, să trăiţi! 

— Agent interimar Detritus? 


— Ordonaţi? 

— Ce-i chestia aia pe care-o ai pe cap? 

Dink. 

— Făcut pentru mine agent interimar 
Cuddy, să trăiţi. E coif special de gândit cu 
ceasornic. 

Cuddy tuşi. 

— Chestiile alea mari sunt aripioare de 
răcire, ştiţi? Le-am vopsit în negru. Am făcut rost 
de un motoraş de ceasornic: de la văru-miu, şi 
ventilatorul ăla de colo suflă aer peste... 

Se opri când văzu expresia lui Colon. 

— La asta ai meşterit toată noaptea, aşa-i? 

— Da, fiindcă cred că la troli creierul se... 

Sergentul îl opri cu o fluturare a mâinii. 

— Şi deci acum avem un soldat cu 
mecanism de ceasornic, da? zise Colon. Ce mai 
model de armată suntem. 


Gaspode se simţea dezavantajat 
geograficeşte. Ştia, mai mult sau mai puţin, unde 
se află. Era undeva dincolo de Umbre, în 
labirintul de docuri şi oboare. Asta nu era 
teritoriul lui, deşi el considera întregul oraş ca 
aparţinându-i. Erau pe-aici şobolani aproape la 
fel de mari ca el, şi el cam semăna a terier, în 
linii mari, iar şobolanii de Ankh-Morpork erau 
destul de deştepţi ca să observe asta. Mai 
încasase şi câte-o copită de la doi cai şi aproape 
fusese călcat de-o căruţă. Plus că pierduse urma. 
Angua se tot întorsese din drum, şi circulase şi 
pe acoperişuri, şi mai şi trecuse râul de câteva 


ori. Vârcolacii se pricep instinctiv să scape de 
urmăritori; în fond, cei în viaţă astăzi sunt 
descendenţii celor care au ştiut să nu se lase 
prinşi de mulţimea furioasă. Aceia care n-au fost 
capabili să păcălească gloata n-au avut niciodată 
descendenţi, şi nici măcar morminte. 

De mai multe ori, ajunse la câte-un zid sau 
câte-o colibă jerpelită unde mirosul dispărea, şi- 
atunci Gaspode şchiopăta primprejur, dând 
târcoale până găsea urma din nou. 

Prin mintea lui schizofrenă de căţel fâlfâiau 
gânduri la nimereală. 

— Câine lIsteţ Salvează Situaţia, mormăia el. 
Cu Toţii Spun, Ce Căţel Bun. Ba nu spun deloc, 
fac ce fac numa' fincă m-a ameninţat. Nasul 
Prodigios. lo n-am vrut s-o fac. O Să-ţi Dau un 
Os. O surcică dusă dă valurile vieţii, ăsta-s io. 
Cine-i Cuţu Cuminte? Tacă-ţi gura. 

Soarele trudea să urce pe cer. Dedesubt, 
Gaspode trudea la misiunea lui. 


Willikins trase perdelele. Lumina soarelui se 
revărsă în încăpere. Vimes gemu şi se ridică 
greoi în capul oaselor, în ceea ce rămăsese din 
patul lui. 

— La naiba, omule, mormăi el. Ce soi de oră 
o fi şi asta, să scoli pe cineva? 

— E aproape ora nouă dimineaţa, domnule, 
zise majordomul. 

— Nouă dimineața? Ce fel de oră de sculare 
mai e şi asta? De obicei nu mă trezesc până nu 
se mai potoleşte niţel lumina după-amiezii! 


— Dar domnul nu mai merge la lucru, 
domnule. 

Vimes cobori privirea spre cearşafurile şi 
păturile lui încâlcite. Se înnodaseră şi i se 
înfăşuraseră pe picioare. Apoi îşi aminti visul. 

Patrulase prin oraş. 

Ei, poate nu fusese chiar un vis, mai mult o 
amintire. În fond, bătea oraşul în fiecare noapte. 
O parte din el nu voia să renunţe; o latură a lui 
Vimes învăţa să fie civil, dar o parte mai veche 
din el mărşăluia, ba nu, avansa după altă 
muzică. | se păruse lui că locurile sunt mai pustii 
şi mai greu de străbătut decât de obicei. 

— Doreşte domnul să-l bărbieresc sau 
domnul se va bărbieri singur? 

— Devin agitat dacă mânuieşte cineva o 
lamă pe lângă gâtul meu, zise Vimes. Dar dacă- 
mi înhami un cal la căruţă, am să încerc să ajung 
până în celălalt capăt al băii. 

— Foarte amuzant, domnule. 

Vimes mai făcu o baie, doar pentru că era 
aşa o noutate. După zgomotul de fond, îşi putea 
da seama că întregul conac era în activitate, 
apropiindu-se de ora N. Lady Sybil îşi organiza 
nunta cu aceeaşi atitudine hotărâtă şi fără 
ocolişuri pe care-o avea şi când se străduia să 
obţină o rasă de dragoni fără urechi pleoştite. In 
bucătărie munceau de trei zile şase bucătărese. 
Acum frigeau un bou întreg şi făceau chestii 
uluitoare din fructe exotice. Până acum, lui Sam 
Vimes i se păruse că o porţie de ficat fără vine în 
el e o masă sofisticată. Şi cubuleţele de caşcaval 


înşirate pe  scobitori şi înfipte-n juma’ de 
grepfruit le considera haute cuisine. 

Îşi dădea vag seama că nu se obişnuia ca 
viitorii miri să-şi vadă viitoarele neveste în 
dimineaţa nunţii, poate ca să nu-şi ia picioarele 
la spinare, mai ştii. Asta nu-i convenea. Tare ar fi 
vrut să schimbe o vorbă cu cineva. Dac-ar vorbi 
cu cineva, poate că lucrurile ar căpăta sens. 

Puse mâna pe brici şi privi în oglindă chipul 
căpitanului Saniuel Vimes. 


Colon salută, apoi îl privi pe Morcove cu de- 
amănuntul. 

— Vă simţiţi bine, domnule? Arătaţi de 
parcă n-aţi dormit mai deloc. 

Deasupra oraşului începu să  răsune 
vacarmul ce anunţa ora zece fix sau cam pe- 
acolo. Morcove întoarse spatele ferestrei. 

— Am fost în oraş, zise el. 

— Deja au mai venit trei recruți de azi- 
dimineaţă, zise Colon. Au cerut să se înroleze în 
„armata domnului Morcove”. 

Asta îl cam îngrijora. 

— Bun. 

— Detritus le face o instrucţie de bază 
foarte sumară, zise Colon. Şi chiar merge. După 
ce le zbiară el o oră în urechi, fac tot ce le spun. 

Pune toţi oamenii de care ne putem lipsi 
sus pe acoperişuri, între Palat şi Universitate, 
zise Morcove. 

— Sunt deja cei de la Asasini acolo sus, zise 
Colon. Şi Breasla Hoţilor a trimis şi ea oamenii 


lor. 

— Aceia sunt hoţi şi asasini. Noi nu suntem. 
Şi bagă de seamă să fie cineva şi sus în Turnul 
Artelor... 

— Domnule? 

— Da, sergent? 

— Am discutat... eu şi cu băieţii... şi, ei... 

— Da? 

— Ne-ar scuti de multe necazuri dacă ne- 
am duce la vrăjitori şi i-am ruga... 

— Căpitanul Vimes niciodată n-a înghiţit 
magia. 

— Nu, dar... 

— Fără magie, sergent. 

— Da, să trăiţi. 

— Cu garda de onoare e totul pregătit? 

— Da, domnule. Sclipesc cohortele muiate 
în purpură şi aur, să trăiţi. 

— Chiar aşa? 

— Foarte important, să ai cohorte curate, să 
trăiţi. Bagă groaza în duşmani. 

— Bine. 

— Dar nu dau de caporalul Nobbs, domnule. 

— E o problemă cu asta? 

— Păi, asta înseamnă că garda de onoare o 
să fie ceva mai dichisită, să trăiţi. 

— L-am trimis într-o misiune specială. 

— Aă... şi nici pe subagenta Angua n-o 
găsim. 

— Sergent? 

Colon îşi adună curajul să răspundă. Afară, 
dangătele se potoliseră. 


— Tu ştiai că e vârcolac? 

— A... Căpitanul Vimes mi-a făcut un soi 
de aluzie, să trăiţi... 

— Ce aluzie, cum a spus? 

Colon se dădu un pas înapoi. 

— A spus ceva de genul, „Fred, asta-i un 
nenorocit de vârcolac. Nici mie nu-mi place 
treaba asta cum nu-ţi place nici ţie, dar Vetinari 
a zis că-i musai să primim şi unul dintr-ăştia, şi, 
decât un vampir sau un zombi, mai bine un 
vârcolac, şi asta e.” Aşa aluzie mi-a făcut. 

— Ințeleg. 

— Aă.. Imi pare rău de asta, domnule. 

— Hai să ne concentrăm la cum trecem de 
Ziua de azi, Fred. Asta-i tot... 

— abing, abing, a-bing-bong... 

— Nici măcar n-am apucat să-i dăruim 
căpitanului ceasul, zise Morcove, scoţându-l din 
buzunar. O fi plecat cu impresia că nu ne pasă. 
Probabil se gândea cu bucurie la ceasul pe care 
îl va primi. Ştiu că aşa se făcea întotdeauna. 

— Am fost tare ocupați zilele astea, 
domnule. Şi oricum, putem să i-l dăm după 
nuntă. 

Morcove puse ceasul la loc în punga lui. 

— Presupun că da. Păi, hai să ne organizăm, 
sergent. 


Caporalul Nobbs înainta trudnic prin 
întunericul de sub oraş. Ochii i se obişnuiseră 
deja cu bezna. Simţea că moare de dorul unei 
ţigări, dar Morcove îl avertizase să nu fumeze. 


Doar să ia sacul, să ţină urma, să aducă trupul. 
Şi să nu şterpelească niciun fel de bijuterii. 


Lumea deja începuse să umple Sala cea 
Mare a Universităţii Nevăzute. 

Vimes fusese foarte ferm în privinţa asta. 
Era singurul lucru pentru care insistase. El nu era 
tocmai ateu, fiindcă ateismul era o trăsătură 
anti-supravieţuire dacă trăiai pe o lume ce avea 
mai multe mii de zei. Doar că nu-l simpatiza pe 
nici- unul din cale-afară, şi nu înţelegea ce 
treabă au zeii cu faptul că el se însoară. Nu voia 
să audă de niciun templu sau biserică din oraş, 
dar Sala Mare avea un aer destul de bisericesc, 
ceea ce lumea consideră esenţial în asemenea 
ocazii. Nu-i musai să treacă şi vreun zeu pe 
acolo, dar dacă s-ar întâmpla să apară, s-ar simţi 
ca acasă. 

Vimes veni devreme, în pas de plimbare, 
pentru că nimic pe lumea asta nu e mai inutil 
decât un mire în orele dinaintea cununiei. Acasă, 
Emmele Interşanjabile preluaseră controlul. 

În sală se înfiinţaseră deja câţiva plasatori, 
aşteptând musafirii, să-i întrebe de partea cui 
sunt. 

Şi se mai învârteau pe-acolo şi câţiva 
vrăjitori de vază. Aceştia erau invitaţi automat la 
o asemenea nuntă din înalta societate şi mai 
ales la recepţia de după. Probabil un singur bou 
la proţap nu va fi de ajuns. 

În pofida neîncrederii sale profunde faţă de 
magie, lui Vimes îi erau simpatici vrăjitorii. Ei nu 


făceau probleme. Cel puţin, nu făceau genul lui 
de probleme. Sigur, din când în când mai 
fracturau continuumul spaţiu/timp sau târau 
canoea realităţii prea aproape de cataractele 
haosului, dar legea, propriu-zis, n-o încălcau 
niciodată. 

— Bună dimineaţa, domnule arhicancelar, 
zise el. 

Arhicancelarul Mustrum Ridcully, 
conducător suprem al tuturor vrăjitorilor din 
Ankh-Morpork atunci când acestora le păsa 
vreun pic, îl salută voios din cap. 

— Bună dimineaţa, căpitane, zise «el. 
Trebuie să recunosc, ţi-ai ales o zi tare bună! 

— Hahaha, o zi tare bună! râse, libidinos, 
Trezorierul. 

— Aoleu, zise Ridcully, iar l-a apucat. Nu pot 
să-l înţeleg pe omul ăsta. Are cineva la el pilulele 
de broaşte uscate? 

Pentru Mustrum Ridcully, un om făurit de 
Natură ca să trăiască în aer liber şi să 
măcelărească voios orice vietate tuşeşte prin 
vreo tufa, era un mister adânc motivul pentru 
care Trezorierul (un om făurit de Natură ca să 
şadă undeva, prin vreo cămăruţă, şi să adune 
numere) era atât de agitat. Incercase tot ce-i 
dăduse prin cap în ideea de a-i da, cum zicea el, 
ceva coloană vertebală. Printre încercările sale 
se număraseră diverse farse, reprize-surpriză de 
jogging în zori, şi săritul la el de după câte-o uşă, 
purtând mască de Willie Vampirul, cu scopul, 
spunea el, de a-l mai scoate din ale lui. 


Ceremonia propriu-zisă urma să fie oficiată 
de către Decan, care inventase cu multă grijă 
una anume; oraşul Ankh-Morpork nu avea 
prevăzută o ceremonie de căsătorie civilă, decât 
cel mult ceva de genul: „of, bine atunci, dacă 
ţineţi musai”. Acesta dădu entuziast din cap 
către Vimes. 

— Am curăţat tuburile orgii noastre special 
pentru evenimentul ăsta, zise el. 

— Hahaha, orgii! zise Trezorierul. 

— Şi să ştiţi că faţă de alte orgi, a noastră e 
colosală... 

Ridcully se opri, şi făcu un semn către vreo 
doi studenţi-vrăjitori. 

— Luaţi-l pe Trezorier de-aici şi aveţi grijă 
să stea niţel în pat, bine? zise el. Cred că iar i-a 
dat cineva să mănânce carne. 

Dinspre capătul îndepărtat al Marii Săli se 
auzi un şuierat, urmat de un chiţăit înăbuşit. 
Vimes se holbă la monstruosul hăţiş de ţevi. 

— Opt studenţi am pus să pompeze cu 
foalele, zise  Ridcully, căutând să acopere 
şuierăturile. Are trei claviaturi şi o sută de 
butoane pe lângă, chiar şi douăsprezece pe care 
scrie doar ,„?”. 

— Pare să fie peste puterea unui om să 
cânte la aşa ceva, zise Vimes politicos. 

— Ah. Da, aici am avut noroc... 

Urmară câteva clipe de sunet atât de 
puternic, încât bloca nervii auzului. Când aceştia 
reveniră la viaţă, undeva pe la limita dintre 
sunet şi durere, se putură desluşi primele 


măsuri, deformate la extrem, ale Marșului 
Nupţial de Fondel, executate cu mult elan de 
către cineva care descoperise că instrumentul nu 
dispunea doar de trei claviaturi, ci şi de o 
întreagă gamă de efecte acustice, începând cu 
Flatulenţă şi încheind cu Cotcodac Hazos. Din 
când în când, în mijlocul exploziei sonice mai 
răzbătea câte un „ooh!” de încântare. 

De undeva de sub masă, Vimes zbieră către 
Ridcully: 

— Uluitor! Cine-a construit-o? 

— Nu ştiu! Dar pe capacul claviaturii scrie P. 
D. Johnson! 

Se mai auzi un vaier descrescător, un ultim 
Efect de Buhai, şi apoi linişte. 

— Douăzeci de minute au pompat băieţii 
ăia, să umple rezervoarele cu aer, zise Ridcully, 
ridicându-se şi scuturându-se de praf. Mai uşor 
cu pedala Vox Dei, fii amabil! 

— Ook! 

Arhicancelarul se întoarse înapoi către 
Vimes, pe faţa căruia era întipărită grimasa 
prenupţială standard, ca o păpuşă de ceară. Sala 
începuse să se umple cu oaspeţi. 

— Nu mă pricep prea bine la treburile 
astea, zise el, dar ai inelul la tine, da? 

— Da. 

— Cine conduce mireasa la oficiere? 

— Unchiul ei Lofthouse. E cam ramolit, dar 
dacă ea a insistat... 

— Şi cavalerul de onoare cine-i? 

Poftim? 


— Cavalerul de onoare. Ştii dumneata? Cel 
care-ţi înmânează inelul şi e obligat să se însoare 
cu mireasa dacă fuge mirele şi aşa mai departe. 
Decanul s-a documentat în privinţa asta, nu-i 
aşa, domnule Decan? 

— O, da, zise Decanul, care-şi petrecuse 
toată seara cu Manualul de Etichetă de lady 
Deirdre Waggon. Dacă s-a prezentat, e musai să 
se mărite cu cineva. Nu se poate să ai mirese 
nemăritate în libertate, să pună societatea în 
pericol. 

— Am uitat complet că-mi trebuie un 
cavaler de onoare! zise Vimes. 

Bibliotecarul, care lăsase orga baltă pentru 
moment, până când o mai aduna ceva suflu, se 
lumină la faţă. 

— Ooh? 

— Păi, du-te şi găseşte-ţi unul, zise Ridcully. 
Mai ai timp, aproape o jumătate de oră. 

— Dar nu e chiar aşa uşor, nu vi se pare? Că 
ăştia nu cresc în copac! 

— Ooh? 

— N-am idee pe cine să întreb! 

— Ooh. 

Bibliotecarului îi plăcea să fie cavaler de 
onoare. Aveai voie să săruţi domnişoarele de 
onoare, iar ele n-aveau voie s-o rupă la fugă. A 
fost foarte dezamăgit că Vimes l-a ignorat. 


Agentul interimar Cuddy urca greoi treptele 
din Turnul Artelor, bombănind pentru sine. Ştia 
că n-are motive să se plângă. Trăseseră la sorţi 


pentru că, după cum spunea Morcove, n-ar 
trebui să ceri oamenilor tăi să facă nimic din ce 
nu eşti tu însuţi dispus să faci. Şi el trăsese paiul 
cel scurt, hă hă, ceea ce însemna clădirea cea 
mai înaltă. Asta însemna că dacă apărea vreo 
problemă, n-o să ajungă până la el. 

Nu dădu nicio atenţie frânghiei subţiri care 
atârna din trapa aceea, mult deasupra lui. Chiar 
dacă s-ar fi gândit la ea... ei, şi ce? Era doaro 
frânghie. 


Gaspode ridică ochii şi privi în întuneric. 

De undeva din beznă se auzi un mârâit. Nu 
era un mărâit obişnuit, de câine. Omul primitiv 
auzise asemenea sunete în adâncul peşterilor. 

Gaspode se aşeză. Coada lui lovea, nesigur, 
în pământ. 

— Ştiam io c-o să te găsesc pân’ la urmă, 
zise el. Nasu' să trăiască, nu? Al mai fain 
instrument de-l are câinele. 

Răsună încă un mâărâit. Gaspode scheună 
niţel. 

— Treaba e, zise el, treaba e... vezi tu, 
chestia de bază e... chestia de-am fost trimis s-o 
fac... 

Şi omul de mai târziu auzise asemenea 
sunete. Chiar înainte să fie prea târziu. 

— Imi dau seama că tu... nu vrei să vorbeşti 
cu mine acu’, zise Gaspode. Dar treaba e... 
acuma, io ştiu ce-ţi trece pân minte, ăsta e 
cumva Gaspode care ascultă de porunca unui 
om? 


Gaspode privi conspirativ peste umăr, de 
parcă s-ar fi putut afla acolo ceva mai rău decât 
ce era în faţa lui. 

— Asta-i fix rahatu' de care te loveşti când 
eşti câine, vezi tu? zise el. Asta-i lucru' pe care 
nu-i Fido Barosanu' în stare să-l priceapă, ştii? 
Te-ai uitat la câinii din Breaslă, da? l-ai auzit 
urlând. O, da, Moarte Oamenilor, normal. Da' pe 
sub toate astea ie teama. le vocea aia care zice: 
Câine Rău. Şi nu vine din altă parte decât 
dinăuntru, fix din oase îţi vine, fincă oamenii îs ăi 
de-au făcut câinii. lo ştiu asta. Mi-aş dori să nu 
ştiu, da' asta e. Asta-i Puterea, ştiutu'. lo am citit 
cărţi, să ştii. Mă rog, am ros cărţi. 

Întunericul tăcu. 

— Şi tu eşti lup şi om în acelaşi timp, 
corect? Asta-i complicat. lo îmi dau seama. Te-ai 
ales cu o dihotomie, cum s-ar zice. Inseamnă că 
eşti cam ca un câine. Fincă de fapt asta e un 
câine, să ştii. jumate om, jumate lup. Ai avut 
dreptate cu asta. Noi avem până şi nume. Ha! Şi 
uite-aşa, capu’ ne spune un lucru, da’ trupu’ ne 
spune altceva. li o viaţă dă câine să fii câine. Și 
io pun pariu că tu nu poţi să fugi de el. Nu de- 
adevărat. Că el ţi-e stăpân. 

intunericul tăcu şi mai abitir. Lui Gaspode i 
se păru că aude mişcare. 

— El vrea să te întorci. Chestia e, dacă te 
găseşte el, s-a terminat. O să-ţi vorbească, şi tu 
n-ai să ai încotro şi-o să i te supui. Da’ dacă te 
întorci tu de bunăvoie, atunci a fost hotărârea ta. 
O să fii mai fericită ca om. Vreau să spun, io ce-ţi 


pot oferi, afară de  şobolani ş-o gamă 
diversificată dă pureci? Vreau să spun, ştiu şi io, 
mie nu mi se pare aşa o problemă, doar că tre' 
să stai în casă şase, şapte nopţi pe lună... 

Angua urlă. 

Perii care-i mai rămăseseră lui Gaspode pe 
spinare se ridicară măciucă. Incercă să-şi aducă 
aminte care-i era jugulara. 

— Nu vreau să fiu obligat să intru acolo 
după tine, zise el. Din fiecare cuvânt răsuna 
adevărul. 

— Da’ chestia e... chestia de bază e... că o 
s-o fac totuşi, adăugă el tremurând. Mare 
pacoste asta — să fii câine. 

Se mai gândi oleacă, apoi suspină. 

— A, mi-am amintit. E aia de la gât, zise el. 


Vimes ieşi afară la soare, deşi soarele nu 
prea se vedea. Se adunau nori, aduşi de vânt 
dinspre Miez. Şi... 

— Detritus? 

Dink. 

— Ordonați, domnule căpitan Vimes, să 
trăiţi! 

— Cine sunt toţi oamenii ăştia? 

—  Gardişti, să trăiţi. Vimes se holbă 
nedumerit la cei vreo şase gardişti de diferite 
mărimi. 

— Tu cine eşti? 

— Subagent Hrolf Pijama, să trăiţi. 

— Şi tu... Cărbunaru? 

— lo nu făcut nimic. 


— lo nu făcut nimic, să trăiţi! zbieră 
Detritus. 

— Cărbunaru? În Gardă? 

Dink. 

— Caporalul Morcove spune că există 
puțină, bunătate îngropată pe undeva în fiecare, 
zise Detritus. 

— Şi treaba ta care-i, Detritus? 

Dink. 

— Inginer însărcinat cu forajul de mare 
adâncime, să trăiţi! 

Vimes se scărpină în cap. 

— Asta aproape că a fost o glumă, nu-i aşa? 
zise el. 

— E de la ăsta coif nou făcut mie prietenul 
meu Cuddy, domnule. Ha! Oamenii nu pot spun, 
uite colo trol prost. Acum trebuie spun, cine ăla 
trol militar arătos, deja agent interimar, viitor 
mare el, Destin scrie pe el ca litere. 

Vimes digeră informaţia. Detritus îi zâmbi 
larg. 

— Şi sergentul Colon unde-i? 

— Prezent, domnule căpitan Vimes. 

— Am nevoie de un cavaler de onoare, 
Fred. 

— Corect, domnule. Îl aduc pe caporalul 
Morcove. S-a dus doar să verifice acoperişurile... 

— Fred! Te cunosc de mai bine de douăzeci 
de ani! Ce naiba, nu-ţi cer decât să stai locului 
acolo. Fred, te pricepi la asta! 

Morcove apăru în trap mărunt. 

— Îmi cer scuze c-am întârziat, domnule 


căpitan Vimes. Ăă. Noi tare-am fi dorit să vă 
facem o surpriză... 

— Cum? Ce fel de surpriză? 

Morcove se scotoci în pungă. 

— Păi, domnule căpitan... din partea 
Gărzii... adică a majorităţii Gărzii... 

i — Stai o clipă, zise Colon, că a sosit 
Inălţimea Sa. 

Tropotul copitelor şi zornăitul hamurilor 
anunțau apropierea trăsurii lordului Vetinari. 

Morcove îi aruncă o privire. Apoi o privi din 
nou. Şi apoi privi în sus. 

Sus, pe acoperişul Turnului, sclipea ceva 
metalic. 

— Sergent, cine e sus pe Turn? întrebă el. 

— Cuddy, domnule. 

— A. Bun. 

Tuşi. 

— Oricum, domnule căpitan... noi toți am 
strâns bani şi... 

Se opri. 

— Vorbeşti de agentul interimar Cuddy, 
aşa-i? 

— Da. E de încredere. 

Trăsura Patricianului ajunsese la jumătatea 
Pieței Sator. Pe bancheta din spate, Morcove îi 
putea desluşi silueta subţire şi întunecată. 

Ridică ochii spre forma masivă a turnului. 

Incepu să alerge. 

— Ce s-a întâmplat? zise Colon. 

Vimes începu şi el să alerge. 

Pumnii lui Detritus loviră pavajul, şi el o 


porni după ceilalţi. 

Şi apoi simţi şi Colon... o furnicătură febrilă, 
ca şi cum cineva i-ar fi suflat peste creierul 
dezgpolit. 

— O, la naiba, şopti el. 


Ghearele răscoliră ţărâna. 

— Și-a scos sabia! 

— Păi, şi la ce te-aşteptai? Flăcăul se simţea 
şi el bine, numai ce găsise ceva interesant în 
viaţă, mai ştii, ceva poate chiar mai bun decât 
mersu' la plimbare, şi p-ormă se uită peste umăr 
şi vede, ce mai încolo-ncoace, un lup. Puteai şi tu 
să-i faci o aluzie. Să zici că e momentu’ ăla al 
lunii sau aşa ceva. Pe bune, nu poţi să dai vina 
pă el c-a fost surprins. 

Gaspode se ridică în picioare. 

— Acuma, ai de gând să ieşi d-acolo sau 
vrei să mă faci să intru după tine şi să fiu sfâşiat 
cu brutalitate? 


Lordul Vetinari se ridică în picioare când 
văzu Garda cum aleargă către el. De aceea, 
primul glonţ îi străpunse coapsa, şi nu pieptul. 

Apoi Morcove trecu prin uşa trăsurii şi se 
aruncă peste trupul lui, şi de aceea următorul 
glonţ îl străpunse pe Morcove. 


Angua se furişă afară. 

Gaspode se relaxă întru câtva. 

— Nu mă pot duce înapoi, zise Angua. Eu... 
Şi îngheţă. Urechile îi tresăriră. 


— Ce-i? Ce-i? 

— A fost rănit! 

Angua o porni în goană. 

— Stai! Aşteaptă-mă şi pe mine! lătră 
Gaspode. În partea aia sunt Umbrele! 


Al treilea glonţ făcu să sară un ciob din 
Detritus, care izbi violent trăsura, răsturnând-o 
pe-o coastă şi rupând hulubele. Caii se grăbiră să 
fugă. Vizitiul făcuse deja o comparaţie-fulger 
între condiţiile actuale la locul de muncă şi 
salariul pe care-l primea şi dispăruse în mulţime. 

Vimes reuşi să se oprească în spatele 
trăsurii răsturnate. Un alt glonţ ricoşă din pavaj, 
lângă braţul lui. 

— Detritus? 

— Ordonaţi? 

— Cum te simţi? 

— Preling puţin, să trăiţi. 

Un glonţ lovi roata trăsurii, deasupra 
capului lui Vimes, şi-o făcu să se învârtă. 

— Morcove? 

— Mi-a trecut drept prin umăr, domnule. 

Vimes se strecură înainte, târându-se pe 
coate. 

— Bună dimineaţa, Înălţimea Voastră, zise 
el cu o veselie nefirească. 

Se retrase niţel şi scoase din buzunar un 
trabuc molfăit. 

— Aveţi un foc? 

Patricianul deschise ochii. 

— Ah, căpitane Vimes. Şi acum ce facem? 


Vimes rânji. Nostim, gândi el, cum niciodată 
nu mă simt cu adevărat viu decât dacă încearcă 
cineva să mă ucidă. Abia atunci observi că e 
cerul albastru. Bine, acum nu prea. E plin de nori 
imenşi. Dar îi observ. 

— Aşteptăm să mai tragă încă un foc, zise 
el. Şi pe urmă fugim şi ne găsim un adăpost ca 
lumea. 

— Se pare... că pierd destul de mult sânge, 
zise lordul Vetinari. 

— Cine-ar fi crezut că aveţi de unde, zise 
Vimes cu francheţea omului care ştie că, 
probabil, va muri. Dar tu, Morcove? 

— Eu îmi pot mişca mâna, domnule. Doare 
al... naibii, domnule. Dar dumneavoastră arătaţi 
şi mai rău. 

Vimes cobori privirea. 

Haina îi era năclăită de sânge. 

— Cred că m-a lovit o aşchie de piatră, zise 
el. Nici n-am simţit-o! 

Incercă să-şi facă o imagine mentală a lui 
gonne. 

Şase tuburi, puse la rând. Fiecare dintre ele 
cu bila lui de plumb şi cu încărcătura lui de 
pulbere nr. 1, pe care le înfige în gonne ca 
săgețile într-o arbaletă. Se întrebă cât timp ti-ar 
lua să pui alte şase tuburi în gonne... 

Dar l-am adus unde ne convine! Nu există 
decât o singură cale de a cobori din turn! 

Da, dom'le, om fi noi expuşi aici la loc 
deschis ca să tragă el în noi cu bile de plumb, 
dar l-am adus exact unde ne convine! 


Gâfâind şi trăgând  temător vânturi, 
Gaspode traversa, într-o fugă şchioapă, Umbrele, 
când văzu, mai în faţă, un ciopor de câini, şi 
inima i se strânse şi mai tare. 

Se împinse şi se strecură prin încâlceala de 
labe. 

Angua era prinsă la mijloc, într-un cerc de 
colţi. 

Lătrăturile încetară. Câţiva dintre câinii mari 
se dădură la o parte, şi Fido Barosanu' înaintă 
delicat. 

— Aşa deci, zise el, ce avem noi aici nu e de 
fapt câtuşi de puţin un câine. Un spion, poate? 
întotdeauna există inamici. Oriunde. Arată ca un 
câine dar, înăuntru, nu sunt câini. Ce făceai? 

Angua mârâi. 

O, Doamne, gândi Gaspode. Probabil că ar fi 
în stare să pună jos câţiva din ei, dar ăştia-s câini 
de cartier. 

Se furişă pe sub vreo două pântece şi apăru 
în cercul de câini. Fido Barosanu' îşi întoarse 
ochii injectaţi spre el. 

— Şi Gaspode, pe deasupra, zise pudelul. 
Trebuia să mă aştept. 

— S-o laşi în pace, zise Gaspode. 

— A, da? Ai să te lupţi cu noi toţi pentru ea, 
să înţeleg? zise Fido Barosanu'. 

— lo am Puterea, zise Gaspode. Ştii asta. O 
s-o fac. O s-o folosesc. 

— N-avem timp pentru asta! şuieră Angua. 

— N-ai s-o faci, zise Fido Barosanu'. 


— Ba o s-o fac. 

— Toţi câinii o să-şi întoarcă colții împotriva 
ta... 

— lo am Puterea, aşa să ştiţi. La o parte, cu 
toţii! g 

— Ce Putere? zise Butch. li curgeau balele. 

— Fido Barosanu' ştie, zise Gaspode. Că a 
studiat. Acuma, io şi cu ea o să plecăm d-aicea, 
da? }ncet şi frumos. 

Câinii îl priviră pe Fido Barosanu'. 

— Pe ei, zise acesta. 

Angua îşi arătă colții. 

Câinii ezitară. 

— Un lup are falei de patru ori mai 
puternice decât ale oricărui câine, zise Gaspode. 
Şi aici e vorba doar de un lup obişnuit... 

— Ce sunteţi voi toţi? se răsti Fido 
Barosanu'. Sunteţi haita! Fără milă! Pe ei! 

Dar o haită nu aşa face, spusese Angua. O 
haită e o asociere de indivizi liberi. O haită nu se 
repede fiindcă aşa i s-a spus — o haită se repede 
pentru că fiecare individ, în aceeaşi clipă, se 
hotărăşte să sară. 

Vreo doi câini mai mari se pitiră la 
pământ... 

Angua îşi roti capul dintr-o parte într-alta, 
aşteptând întâiul atac... 

Un câine zgârie pământul cu laba... 

Gaspode inspiră adânc şi-şi potrivi falca. 

Câinii se repeziră. 

—  ŞEZI! zise  Gaspode, într-o limbă 
omenească onorabilă. 


Porunca reverberă încolo şi încoace pe 
aleea îngustă, şi cincizeci la sută din animale se 
supuseră. In majoritatea cazurilor, era vorba de 
cele cincizeci la sută dinspre coadă. Câinii aflaţi 
în plin salt se treziră că labele lor trădătoare li se 
adună sub şezut... 

— CÂINE RĂU! 

„„lar acest lucru fu urmat de un sentiment 
copleşitor de ruşine rasială care-i făcu, automat, 
să se chircească, ceea ce nu e o mişcare 
deşteaptă când eşti în aer. 

Gaspode ridică ochii spre Angua, în vreme 
ce în jurul lor ploua cu câini uluiţi. 

— Am spus că io am Puterea, da sau nu? 
zise el. Acum fugi! 

Câinii nu sunt ca pisicile, care tolerează, 
amuzate, omenirea, atâta vreme cât nu s-a 
inventat încă un deschizător de conserve care să 
poată fi acţionat cu laba. Oamenii i-au făcut pe 
câini, au luat lupi şi le-au încorporat trăsături de- 
ale omului — inteligenţă de care nu aveau 
nevoie, nume, dorinţa de-a se integra şi un 
virulent complex de inferioritate. Toţi câinii 
visează vise de lupi şi ştiu că visează să-şi muşte 
Creatorul. Fiecare câine ştie, în adâncul inimii lui, 
că e un Câine Rău... 

Dar lătratul furios şi ascuţit al lui Fido 
Barosanu' rupse vraja. 

— Pe ei! 

Angua galopa pe pavajul de piatră. La 
celălalt capăt al aleii era o căruţă. Şi, dincolo de 
ea, un zid. 


— Nu pe-acolo! scheună Gaspode. 

În jurul lor se îngrămădeau câini. Angua sări 
pe căruţă. 

— Nu pot s-ajung acolo sus! zise Gaspode. 
Nu cu picioru' meu! 

Ea sări jos, îl înşfăcă de ceafa şi sări înapoi. 
Dincolo de căruţă era acoperişul unui şopron, 
deasupra lui un pervaz şi pe urmă — câteva ţigle 
îi alunecară de sub labe şi căzură în stradă — o 
casă. 

— Mi s-a făcut rău! 

— Haci din guhă! 

Angua fugi de-a lungul coamei acoperişului 
şi sări peste aleea de dincolo de casă, aterizând 
greoi pe un străvechi acoperiş de stuf. 

— Aaaul! 

— Haci din guhă! 

Dar câinii îi urmăreau. Că doar aleile din 
Umbre nu erau cine ştie ce late. 

Altă alee îngustă rămase în urma lor. 

Gaspode se legăna, agăţat precar în fălcile 
vârcolacului. 

— Tot ne mai urmăresc! 

Gaspode închise ochii, Angua îşi încordă 
muşchii. 

— O, nu! Nu strada Minei de Melasă! 

Simţi o accelerare subită, urmată de un 
moment de calm. Gaspode strânse din pleoape... 

„„Angua ateriză. Labele ei râcâiră câteva 
clipe acoperişul ud. O cascadă de ţigle se 
sfărâmă în stradă, şi apoi Angua alerga sus pe 
coamă. 


— Poţi să mă laşi jos acum, zise Gaspode. 
Acum, în clipa asta! Uite-i că vin! 

Primii câini ajunseră pe acoperişul de vizavi, 
văzură distanţa care-i despărţea şi încercară s-o 
ia înapoi. Ghearele le alunecau pe ţigle. 

Angua se întoarse, luptându-se să-şi 
recapete suflul. Cât durase goana nebună, 
încercase să nu respire. Că l-ar fi inspirat pe 
Gaspode. 

Auziră lătratul turbat şi subţiratic al lui Fido 
Barosanu'. 

— Laşilor! Nu sunt nici douăzeci de picioare 
până dincolo! Pentru un lup, asta-i nimic! 

Câinii măsurară, neîncrezători, distanţa din 
ochi. Există momente când un câine trebuie să 
privească până-n fundul sufletului său şi să-şi 
pună întrebarea: cărei specii îi aparţin? 

— E uşor! O să vă arăt! Uite! 

Fido Barosanu' alergă câţiva paşi înapoi, se 
opri, se întoarse, începu să alerge... şi sări. 

Zbură aproape în linie dreaptă. Micul pudel 
acceleră în spaţiu, propulsat nu atât de muşchi 
cât de acel lucru, ce-o fi fost şi ăla, care ardea în 
sufletul lui. 

Labele lui dinainte loviră ţiglele, zgăriară 
suprafaţa netedă câteva clipe şi nu găsiră sprijin. 
În linişte, el alunecă înapoi, în jos pe acoperiş, 
dincolo de streaşină... 

Şİ rămase atârnând. 

Ridică ochii şi-l privi pe câinele care-l 
prinsese în dinţi. 

— Gaspode? Tu eşti? 


— Dnh, zise Gaspode, cu gura plină. 

Pudelul nu cântărea mai nimic, dar, pe de 
altă parte, nici Gaspode nu cântărea mai mult. 
Se repezise înainte şi se proptise în labe, să se 
sprijine, dar labele nu prea aveau în ce să se 
proptească, începu să alunece inexorabil la vale 
până când ajunse cu labele din faţă în jgheabul 
streşinii, care începu să trosnească. 

Gaspode avea o privelişte minunată asupra 
străzii, trei etaje mai jos. 

— O, drace! zise Gaspode. 

Simţi cum îl apucă nişte fălci de coadă. 

— Dă-i drumul, zise Angua, înfundat. 

Gaspode încercă să scuture din cap. 

— Nu te mai zbate! zise el din colţul gurii. 
Căhel Viteaz Salveajă Situahia! Dulău Curajos, 
Salvatorul de pe Acoperij! Nu! 

Jgheabul trosni din nou. 

O să se rupă, gândi el. Asta-i povestea vieţii 
mele... 

Fido Barosanu' se luptă să se răsucească. 

— De ce mă ții? 

— De zgardă, zise Gaspode, printre dinți. 

— Cum? La dracu’ cu ea! 

Pudelul încercă să se întoarcă, biciuind 
furios aerul cu labele. 

— Nu te mai smuci, nebun ce ejti! O să 
cădem cu tohii! mârâi Gaspode. 

Pe acoperişul de vizavi, câinii priveau 
îngroziţi. jJgheabul trosni din nou. 

Ghearele lui Angua săpau linii albe pe ţigle. 

Fido Barosanu' se smucea şi se sucea, 


luptându-se cu strânsoarea zgărzii. 

Care, într-un final, se rupse. 

Câinele se întoarse în aer, atârnând acolo o 
clipă, înainte să-l prindă gravitația. 

—Liber! 

Şi apoi căzu. 

Gaspode ţâşni înapoi, în vreme ce labele lui 
Angua alunecau, şi ateriză mai sus de ea, dând 
disperat din labe. Amândoi ajunseră sus pe 
coamă şi rămaseră acolo, gâfâind. 

Apoi Angua plecă în goană, sărind peste 
următoarea alee înainte ca lui Gaspode să-i 
dispară ceața roşie din faţa ochilor. 

El scuipă zgarda lui Fido Barosanu', care 
alunecă în jos pe acoperiş şi dispăru în stradă. 

— O, mulţumesc! strigă el. Mulţumesc tare 
mult! Da! Lasă-mă aici, perfect! lo cu doar trei 
picioare zdravene! Să nu-ţi faci probleme dă 
mine! Dacă am noroc, cad d-aci înainte să mor 
dă foame! O, da! Asta-i povestea vieţii mele! Tu 
şi cu mine, puştoaico! împreună! Ar fi putut să 
meargă! 

Se întoarse să se uite la câinii înşiraţi pe 
acoperişuri, de cealaltă parte a străzii. g 

— Voi de colo! Plecaţi acasă! CÂINE RĂU! 
lătră el. 

Cobori târâş cealaltă apă a acoperişului. Era 
o alee acolo, dar nicio cale de coborâre. Se furişă 
de-a lungul streşinii până la casa de alături, dar 
n-avea pe unde cobori. Totuşi, era un balcon 
acolo, cu un etaj mai jos. 

— Gândire latirală, mormăi el. Asta-i şpilu'. 


Acuma, un lup, lupu' în general, ar sări d-aci, şi 
dacă n-ar putea sări, ar fi blocat. În vreme ce io, 
pă bază dă inteligenţă superioară, pot să 
ievaluez toată drăcovenia şi să ajung la o soluţie 
prin aplicarea proceselor mintale. 

Inghionti un gargui care şedea în unghiul 
streşinilor. 

— He vrei? 

Dacă nu mă ajuţi să cobor pe balconu' ăla, 
mă piş în urechea ta. 


FIDO BAROSANU'? 
— Da? 
LA PICIOR. 


Până la urmă, au fost formulate două teorii 
cu privire la sfârşitul lui Fido Barosanu'. 

Aceea avansată de câinele Gaspode, pe 
bază de observaţii directe, afirma că rămăşiţele 
lui au fost culese de către Moş Ron Duhoare şi 
vândute unui blănar cinci minute mai târziu, şi 
că Fido Barosanu' a revăzut, ulterior, lumina zilei 
sub forma unei apărători de urechi şi a unei 
perechi de mănuşi îmblănite. 

Aceea în care credea fiecare câine, şi care 
se baza pe ceea ce am putea, eventual, numi 
adevărul inimii, spunea că el a supravieţuit 
căderii, a fugit din oraş şi până la urmă a ajuns 
să conducă o uriaşă haită de lupi ai munţilor 
care, noapte de noapte, terorizau fermele 
izolate. Parcă făcea să ţi se pară scormonitul prin 
gunoaie şi umblatul după resturi pe la uşile din 


dos mai... mai suportabile. În fond, ei făceau 
lucrurile astea doar până când se va întoarce 
Fido Barosanu'. 

Zgarda lui fu ascunsă într-un loc secret şi 
vizitată cu regularitate de câini până când uitară 
de ea. 


Sergentul Colon deschise uşa, împingând-o 
cu coada suliţei. 

Turnul avusese, cu multă vreme în urmă, 
etaje. Acum era găunos de jos şi până-n vârf, şi 
întreţesut cu fâşii de lumină aurie intrată pe 
străvechi ferestre. 

Una dintre acestea, licărind de firicele 
lucitoare de praf, cădea pe ceea ce, până de 
curând, fusese agentul interimar Cuddy. 

Colon împinse niţel trupul, cu prudenţă. Nu 
se mişca. După cum arăta, nici nu era cazul să 
se mişte. Lângă el, se vedea o secure îndoită. 

— O, nu, şopti el. 

De sus, atârna o funie subţire, din cele pe 
care le foloseau asasinii. Se mişca. Colon privi în 
Sus Şi-şi scoase sabia. 

Se putea vedea până sus în vârful turnului, 
şi nu era nimeni agăţat de funie. Ceea ce 
însemna... 

Nici măcar nu se întoarse să se uite şi asta 
îi salvă viaţa. 

Plonjonul său spre podea şi bubuitul lui 
gonne în spatele lui avură loc exact în acelaşi 
timp. Mai târziu, el jură că simţise vântul iscat de 
plumb când îi trecuse pe deasupra capului. 


Apoi, din fum ieşi un ins care îl lovi foarte 
rău, înainte să fugă afară, în ploaie, prin uşa 
deschisă. 


AGENT INTERIMAR CUDDY? 

Cuddy se scutură de sine însuşi. 

Oh, zise el. Aşa deci. Nici nu credeam să 
supraviețuiesc. Nu după primii treizeci de metri. 

Al AVUT DREPTATE. 

Lumea ireală a celor vii pălea deja, dar 
Cuddy se încruntă totuşi la rămăşiţele zdrobite 
ale securii sale. Părea să-i pese de asta mult mai 
mult decât de rămăşiţele zdrobite ale lui Cuddy. 

Şi de asta ce părere ai? zise el. Taică-meu 
mi-a făcut securea asta, special pentru mine! O 
fi asta o armă bună s-o iei cu tine în viaţa de 
apoi, că eu nu cred! 

ĂSTA E UN OBICEI DE ÎNMORMÂNTARE DE 
LA VOI? 

Păi, tu nu ştii? Eşti Moarte, nu-i aşa? J 

ASTA NU ÎNSEAMNĂ CĂ TREBUIE SĂ 
CUNOSC OBICEIURILE DE ÎNMORMÂNTARE. DE 
OBICEI, EU ÎNTÂLNESC OAMENII ÎNAINTE SĂ FIE 
ÎNMORMÂNTAȚI. CEI PE CARE Îl ÎNTÂLNESC DUPĂ 
ACEEA TIND SA FIE FOARTE AGITAŢI ŞI FARA 
CHEF DE CONVERSAŢIE. 

Cuddy îşi încrucişă braţele pe piept. 

Dacă n-o să fiu îngropat cum se cuvine, zise 
el, nu merg. Sufletul meu torturat va bântui 
lumea, canonindu-se. Ş 

NU E OBLIGAT S-O FACA. 

— Ba poate, dacă aşa vrea, se răsti stafia 


lui Cuddy. 


— Detritus! N-ai timp să zemuieşti! Du-te 
fuga la Turn! Şi ia şi nişte oameni cu tine! 

Vimes ajunse în uşa Marii Săli cu Patricianul 
aburcat pe umăr si cu Morcove împleticindu-se în 
urma lui. Vrăjitorii erau îngrămădiţi împrejurul 
uşii. Incepuse să cadă ploaia, cu stropi mari şi 
grei, care sfârâiau pe caldarâmul încins. Ridcully 
îşi suflecă mânecile. 

— Pe toţi dracii! Ce i-a făcut aşa o rană la 
picior? 

— Asta-i de la gonne! Ai grijă de el! Şi de 
caporalul Morcove! 

— Nu-i nevoie, zise Vetinari, încercând să 
zâmbească şi să se ridice în picioare. E doar o 
zgârie... Şi se prăbuşi din picioare. 

Vimes clipi. La aşa ceva nu s-ar fi aşteptat 
în viaţa lui. Patricianul era omul care ştia toate 
răspunsurile, care nu era niciodată luat prin 
surprindere. Lui Vimes i se păru că s-a rupt firul 
istoriei şi flutură... 

— Putem controla situaţia, domnule, zise 
Morcove. Am oameni postați pe acoperişuri şi... 

— Taci din gură! Rămâi aici! Asta-i un ordin! 
Vimes se scotoci în buzunar şi-şi prinse insigna 
pe jacheta sfâşiată. Hei, tu... Pijama! Am nevoie 
de o sabie! 

Pijama era îmbufnat. 

— Nu accept ordine decât de la caporalul 
Morcove... 

— Dă-mi sabia ta în clipa asta, omuleţ oribil 


ce eşti! Aşa! Mulţumesc! Acum hai să mergem la 
Tur... 

— În cadrul uşii se lăsă umbra. Intră 
Detritus. 

Priviră cu toţii la trupul inert din mâinile lui. 

El îl întinse cu grijă pe o bancă, fără să 
scoată un cuvânt, şi se duse să se aşeze într-un 
colţ. Pe când ceilalţi se adunau în jurul 
rămăşiţelor pământeşti ale agentului interimar 
Cuddy, trolul îşi scoase coiful artizanal cu răcire 
şi şezu, uitându-se fix la el şi răsucindu-l în 
mâini. 

— Era pe podea, zise sergentul Colon, 
rezemându-se de cadrul uşii. Probabil că l-au 
aruncat de pe scări tocmai de sus de tot. Şi mai 
era cineva acolo. Trebuie că şi-a dat drumul pe 
frânghie şi mi-a tras una zdravănă drept în 
moalele capului. 

— Nu merită să fii aruncat din Turn pentru 
un Şiling, zise Morcove ca pentru sine. 

— A fost mai bine când cu dragonul, gândi 
Vimes. După ce omora pe careva, măcar tot 
dragon era. A plecat în altă parte, dar puteai să 
spui: ăla-i un dragon, pe cinstea mea. Nu putea 
să sară un gard şi să devină un om ca toţi 
ceilalţi. Ştiai cu cine te lupţi, în fiecare clipă. Nu 
erai obligat să... 

— Ce-i aia din mâna lui Cuddy? zise el, şi-şi 
dădu seama că se tot uitase la lucrul acela o 
vreme, fără să-şi dea seama ce vede. 

l-I trase dintre degete. Era o fâşie de pânză 
neagră. 


— Aşa ceva poartă asasinii, zise Colon cu 
privirea absentă. 

— La fel şi mulţi alţii, zise Ridcully. Negrul e 
negru. 

Ai dreptate, zise Vimes. Ar fi prematur să 
acţionăm doar pe baza acestei dovezi. Mai ştii, 
poate mi-aş pierde şi slujba. 

Flutură fâşia de pânză prin faţa lordului 
Vetinari. 

— Asasini peste tot, zise el, şi fac de gardă. 
Se pare că n-au observat nimic, nu? Le-ai dat 
afurisitul de gonne fiindcă ai crezut că ei sunt cei 
mai potriviţi ca să-l păzească! Nu te-ai gândit o 
clipă să-l dai gardiştilor! 

— Nu pornim în urmărire, domnule caporal 
Morcove? zise Pijama. 

— Pe cine să urmărim? Unde să-l urmărim? 
zise Vimes. L-a otânjit pe Fred în cap şi-a şters-o. 
Poate să fi dat o fugă după colţ, să fi zvârlit 
gonne peste vreun zid, şi cine să-l ştie? Nu ştim 
pe cine căutăm! 

— Eu ştiu, zise Morcove. 

Se ridică în picioare, ţinându-se de umăr. 

— E uşor să alergi, zise el. Am tot alergat 
până acum. Dar nu aşa se vânează. Se vânează 
stând nemişcat în locul potrivit. Căpitane, vreau 
să iasă sergentul afară şi să spună lumii că am 
arestat ucigaşul. 

— Cum? 

— Numele lui e Edward d'Eath. Spuneţi că îl 
avem în custodie. Spuneţi că a fost prins şi e 
grav rănit, dar că e în viaţă. 


— Dar nu l-am... 

— E un asasin. 

— Nu l-am... 

— Da, căpitane. Nu-mi place să spun 
minciuni. Dar s-ar putea să merite. Şi oricum, nu 
e problema dumneavoastră, domnule. 

— Nu e? Cum aşa? 

— Vă retrageţi din funcţie în mai puţin de o 
oră. 

— Dar în clipa asta tot căpitan sunt, 
caporale. Aşa că eşti obligat să-mi spui cum stă 
treaba. Aşa merg lucrurile. 

— Nu avem timp, domnule. Fă-o, sergent 
Colon. 

— Morcove, eu încă mai conduc Garda! Eu 
sunt cel care are voie să dea ordine! 

Morcove lăsă capul în pământ. 

— Imi pare rău, domnule căpitan. 

Bun. Câtă vreme ne-am înţeles, e în regulă. 
Sergent Colon? 

— Ordonaţi? 

— Dă de veste că l-am arestat pe Edward 
d'Eath. Cine-o fi şi ăla. 

— Da, să trăiţi. 

— Şi care-i planul mai departe, domnule 
Morcove? zise Vimes. 

— Morcove privi adunarea vrăjitorească. 

— Dacă-mi daţi voie, domnule? 

— Ook? 

— În primul rând, trebuie să mergem în 
bibliotecă... 

— Ìn primul rând, zise Vimes, să-mi 


împrumute cineva un coif. Nu simt că sunt la 
lucru dacă n-am coif. Mulţumesc, Fred. Bun... 
coif... sabie... insignă. Şi acum... 


Ceva zgomot se auzea, pe sub oraş. Se 
strecura în adânc prin tot felul de unghere, dar 
era nedesluşit, ca zgomotul unui stup. 

Şi se vedea şi o foarte palidă lumină. Apele 
râului Ankh, ca să folosim termenul în cea mai 
largă accepţiune a sa, spălaseră, ca să forţăm 
până la refuz definiţia cuvântului, de secole 
aceste tuneluri. 

Acum se auzea un sunet nou. Paşi uşori 
înaintau pe mâlul din tunel, neauziţi pentru alte 
urechi în afară de cele care se obişnuiseră deja 
cu zgomotul de fond. Şi o siluetă neclară umbla 
prin întuneric, apoi se opri o clipă la un cerc de 
beznă ce ducea la un tunel mai îngust... 


— Cum vă simţiţi, Înălţimea Voastră? zise 
caporalul Nobbs, cel cu ambiţii sociale. 

— Cine eşti tu? 

— Caporalul Nobbs, să trăiţi! zise Nobby 
salutând. 

— Te-am angajat noi? 

— Da, să trăiţi! 

— Ah. Tu eşti piticul, nu-i aşa? 

— Nu, să trăiţi. Acela era răposatul Cuddy, 
să trăiţi! Eu' sunt unul dintre oameni, să trăiţi! 

— Nu te-am angajat ca urmare a niciunei... 
politici de personal speciale? 

— Nu, să trăiţi, răspunse Nobby, cu 


mândrie. 

— Pe cuvânt, zise Patricianul. Se simţea 
cam ameţit din cauza pierderii de sânge. li mai 
dăduse şi Arhicancelarul să bea un pahar mare 
cu ceva despre care spusese că e un remediu 
miraculos, dar nu precizase ce anume vindecă. 
Verticalitatea, după câte se părea. Dar, cu toate 
acestea, era mai înţelept să rămână aşezat, nu 
culcat. Era o idee bună să-l vadă lumea că e în 
viaţă. O mulţime de persoane curioase tot băgau 
capul pe uşă. Era important să se asigure că 
zvonurile despre moartea sa sunt exagerări 
grosolane. 

Caporalul şi autoproclamatul om Nobbs şi 
încă vreo câţiva gardişti se postaseră în jurul 
Patricianului, din ordinul căpitanului Vimes. Unii 
dintre aceştia erau mult mai masivi decât îşi 
amintea, cam înceţoşat, rănitul. 

— Dumneata de colo, omule. Ai luat Șilingul 
Regelui? vru Patricianul să ştie de la unul din 
aceştia. 

— lo nu luat nimic. 

— Excelent, bravo. 

Şi apoi mulţimea se risipi. Ceva auriu şi de o 
formă vag câinească ţâşni printre oameni, 
mârâind, cu nasul lipit de pământ. Şi dispăru din 
nou, acoperind distanţa până la bibliotecă în 
salturi lungi, uşoare.  Patricianul auzi o 
conversaţie în apropiere. 

— Fred? 

— Da, Nobby? 

— Nu ţi s-a părut cunoscută chestia aia? 


— Ştiu ce vrei să spui. 

Nobby se foi, stânjenit. 

— Trebuia s-o faci cu ou şi cu oţet că nu e în 
uniformă, dom' sergent. 

— Ei, asta-i cam complicat. 

— Dacă eram ʻo ăla care umbla p-aici fără 
haine pe mine, m-ai fi amendat cu juma' de 
dolar fiindcă nu-s îmbrăcat cuviincios... 

— Ţine aici juma’ de dolar, Nobby. Şi acum 
taci din gură. 

Lordul Vetinari le zâmbi larg. Şi mai era şi 
gardistul acela din colţul camerei, unul din cei 
mari şi bolovănoşi... 

— Tot vă mai simţiţi bine, înălţimea 
Voastră? zise Nobby. 

— Cine e domnul acela? 

Nobby urmări privirea Patricianului. 

— Acela e trolul Detritus, să trăiţi. 

De ce şade aşa? 

— Se gândeşte, să trăiţi. 

— Nu s-a mişcat de multă vreme. 

— Gândeşte încet, să trăiţi. 

Detritus se ridică. Era ceva în felul în care 
se mişca, era ceva ce te ducea cu gândul la un 
continent care începe o mişcare tectonică ce se 
va încheia cu crearea cataclismică a vreunui lanţ 
muntos de neescaladat, ceva care făcea oamenii 
să stea pe loc şi să-l privească. Niciunuia dintre 
spectatori nu-i era familiară experienţa de a privi 
munţii crescând, dar acum aveau o vagă idee 
despre cum ar fi putut arăta fenomenul: anume 
cam ca Detritus ridicându-se în picioare, cu 


securea frântă a lui Cuddy în mână. 

— Dar profund, câteodată, zise Nobby, 
căutând din ochi posibile căi de evadare. 

Trolul se holbă la mulţime de parcă se 
întreba  ce-or căuta acolo. Apoi, legănând 
braţele, o porni înainte. 

— Agent interimar Detritus... âă... pe loc 
repaus... zise Colon, nesigur. 

Detritus îl ignoră. Se mişca deja destul de 
repede, deşi fără să pară, ca lava. 

Ajunse la un zid, şi-i trase un pumn, dându-l 
la o parte din drumul lui. 

— l-a dat careva să bea sulf? zise Nobby. 

Colon aruncă o privire spre ceilalţi gardişti. 

— Subagent Bauxită! Subagent Cărbunaru! 
Arestaţi-l pe agentul interimar Detritus! 

Cei doi troli priviră întâi la silueta 
îndepărtată a lui Detritus, apoi unul la celălalt, şi 
în final la sergentul Colon. 

Bauxită reuşi un salut. 

—  Permiteţi să plec permisie pentru 
înmormântare bunica, să trăiţi? 

— De ce? 

— E ori ea, ori io, sergent. 

—- Ne rupe cap goohuloog la noi, zise 
Cărbunaru, care nu era în stare de aşa gândire 
complicată. 


Un chibrit se aprinse cu flacără mare. În 
bezna canalizării lumina ca o supernovă. 

Vimes îşi aprinse mai întâi un trabuc, apoi 
felinarul. 


— Doctore Cruces? zise el. 

Şeful Asasinilor înlemni. 

— Caporalul Morcove, aici de faţă, are şi el 
o arbaletă, continuă Vimes. Nu sunt sigur c-o s-o 
folosească. El e un om bun. Şi crede că şi toţi 
ceilalţi oameni sunt buni. Eu nu sunt. Sunt 
meschin, răutăcios şi obosit. Şi acum, doctore, ai 
avut timp de gândire, eşti un om inteligent... Ce 
căutai aici în subteran, dacă eşti amabil? N-ai 
venit ca să iei trupul tânărului Edward, fiindcă pe 
acela l-a dus azi-dimineaţă caporalul Nobbs al 
nostru la morga Gărzii, în acelaşi timp şterpelind, 
probabil, şi orice fel de mici bijuterii de folosinţă 
personală pe care le-o fi avut asupra lui, dar 
asta-i Nobby, ce să-i faci. Are o minte criminală 
Nobby al nostru. Dar măcar atât tot pot spune 
despre el: nu are suflet criminal. Sper că l-o fi 
spălat pe bietul băiat de vopselurile de clovn. Vai 
de mine. Te-ai folosit de el, nu-i aşa? El l-a ucis 
pe bietul Beano, şi pe urmă a furat gonne, şi era 
acolo când gonne l-a ucis pe Hammerhock, ba 
chiar a lăsat în urmă nişte fire din peruca lui de 
Beano pe o grindă, şi tocmai când ar fi avut şi el 
nevoie de-un sfat bun, ca de pildă să se predea 
Gărzii, l-ai omorât dumneata. Dar şpilul, chestia 
interesantă, e că tânărul Edward n-ar fi putut fi 
omul care a tras adineauri din Turn. Nu cu rana 
aia de pumnal din inimă şi toate celelalte. Ştiu că 
în oraşul ăsta, chiar dacă eşti mort, tot mai poţi 
avea câteodată parte de ceva distracţie mai 
potolită, dar nu cred că tânărul Edward s-a 
plimbat prea mult. Fâşia de pânză a fost un 


detaliu inspirat. Dar, ştii mata, eu niciodată n-am 
crezut în de-astea urmele de paşi din stratul de 
flori, nasturi revelatori, lucruri de genul ăsta. 
Oamenii cred că astea-s cheia muncii de poliţie. 
Nu-i adevărat. Munca de poliţie e noroc şi 
alergătură, de cele mai multe ori. Dar multă 
lume crede în treburile astea. Vreau să spun, 
băiatul e mort de... cât să fie... mai puţin de 
două zile, şi aici jos e tare răcoare... ai putea să-l 
aduci sus, şi pariez că ai putea păcăli lumea care 
n-ar avea de ce să se uite prea îndeaproape la el 
odată ce trupul a ajuns la morgă, şi se cheamă 
că l-ai prins pe omul care l-a împuşcat pe 
Patrician. Plus că, la momentul ăla, probabil că 
juma’ de oraş deja se bate cu jumătatea ailaltă. 
De-aici ar mai apărea şi alte victime. Nu prea 
cred că ti-ar păsa de asta. Vimes făcu o pauză. 
Încă n-ai spus nimic. 

— Nu ai putere de înţelegere, zise Cruces. 

— Aşa? 

— D'Eath avea dreptate. Era nebun, dar 
avea dreptate. 

— In legătură cu ce, doctore Cruces? 

Şi apoi asasinul dispăru, plonjând într-un 
con de umbră. 

— O, nu, zise Vimes. 

O şoaptă reverberă prin caverna artificială. 

— Căpitane Vimes? Un lucru pe care orice 
asasin bun îl învaţă e... 

O explozie asurzitoare răsună şi lampa se 
făcu fărâme. 

— ... să nu stea niciodată lângă lumină. 


Vimes plonjă la podea şi se rostogoli. Alt 
glonţ nimeri la două palme distanţă şi îl împroşcă 
cu apă rece. 

Era apă şi sub el. 

Se ridica nivelul râului Ankh şi, ascultând de 
legi mai vechi decât acelea ale oraşului, apa se 
infiltra din nou în tuneluri. 

— Morcove, şopti Vimes. 

— Da? Vocea venea de undeva din bezna 
din dreapta lui. 

— Nu văd nimic. Mi s-au dezobişnuit ochii 
de întuneric când am aprins afurisita aia de 
lampă. 

— Simt cum creşte apa. 

— O să... începu Vimes, şi apoi tăcu când în 
minte i se formă imaginea lui Cruces cel ascuns, 
ţintind un petic de sunet. 

Ar fi trebuit să trag eu primul în el, gândi el. 
E un asasin! 

Fu obligat să se salte niţel de la pământ ca 
să-şi ţină faţa afară din apa care se ridica. 

Apoi auzi un pleoscăit slab. Cruces înainta 
spre ei. 

Se auzi un râcâit, urmat de lumină. Cruces 
aprinsese o torţă, şi Vimes ridică ochii şi văzu, în 
lumina ei, o siluetă pirpirie. Cu cealaltă mână, 
asasinul ridica gonne. 

Ceva ce Vimes învățase în tinereţea lui de 
gardist apăru din ceața amintirii. Dacă n-ai 
încotro şi trebuie să te uiţi de-a lungul unei 
săgeți din direcţia greşită, dacă eşti pe deplin la 
mila unui alt om, atunci să speri din toate 


puterile că omul acela e un om rău. Fiindcă celor 
răi le place puterea, puterea asupra celorlalţi, şi 
vor să te vadă îngrozit. Vor să ştii că vei muri. 
Aşa că o să vorbească. O să se împăuneze. 

O să te privească cum te zbaţi. O să amâne 
momentul crimei aşa cum un altul ar amâna 
clipa când va fuma un trabuc bun. 

Aşa că să speri din toate puterile că cel care 
te-a capturat e un om rău. Un om bun te va 
ucide fără un cuvânt. 

Şi apoi, spre veşnica sa groază, îl auzi pe 
Morcove că se ridică. 

— Doctore Cruces, te arestez pentru 
uciderea numiţilor Bjorn Hammerhock, Edward 
d'Eath, clovnul Beano, Lettice Knibbs şi agentului 
interimar Cuddy, din Garda Oraşului. 

— Vai de mine, toţi ăştia? Mă tem că 
Edward l-a ucis pe Fratele Beano. A fost ideea 
lui, prostul de el. Mi-a spus că n-a vrut să-l 
omoare. Şi din câte am înţeles, Hammerhock a 
murit accidental. Un accident imprevizibil. 
Meşterea la dispozitiv, şi încărcătura s-a 
declanşat şi plumbul a ricoşat de nicovala lui şi 
aşa l-a omorât. Asta mi-a spus Edward. A venit la 
mine după aceea. Era foarte agitat. A mărturisit 
totul, să ştiţi. Aşa că l-am ucis. Păi, ce altceva aş 
fi putut face? Era complet nebun. Cu asemenea 
oameni nu poţi trata. Imi permiteţi să vă sugerez 
să vă daţi înapoi, sire? Aş prefera să nu vă 
împuşc. Nu! Doar dacă n-am încotro! 

Lui Vimes i se păru că Cruces se ceartă cu 
sine însuşi. Gonne se smuci violent. 


— Vorbea aiurea, zise Cruces. Mi-a spus că 
gonne l-a ucis pe Hammerhock. Eu l-am întrebat 
dacă a fost un accident. Şi el a zis că nu, n-a fost 
accident, gonne l-a ucis pe Hammerhock. 

Morcove mai făcu un pas înainte. Cruces 
părea să fie acum într-o lume numai a lui. 

— Nu! ŞI tot gonne a ucis-o şi pe fata de la 
Cerşetori. Nu eu am fost! De ce să fac eu aşa 
ceva? 

Cruces făcu un pas înapoi, dar gonne se 
săltă spre Morcove. Lui Vimes i se păru că se 
mişcase singur, ca un animal care adulmecă o 
adiere... 

— La pământ! şuieră Vimes. Întinse mâna, 
străduindu-se să-şi găsească arbaleta. 

— A spus că gonne era gelos! Hammerhock 
ar mai fi construit şi alte gonne! Rămâneţi pe 
loc! 

Morcove mai lăcu un pas. 

— Am fost forţat să-l ucid pe Edward! Era 
un romantic, ar fi făcut lucrurile pe dos! Dar 
Ankh-Morpork are nevoie de un rege! 

Puşca se smuci şi trase chiar în clipa când 
Morcove sări în lături. 


Tunelurile străluceau de atâtea mirosuri, 
mai ales galbenul iute şi portocaliul pământiu al 
străvechilor canale. Şi abia dacă se simţea vreun 
curent de aer, care să le deranjeze; linia care era 
Cruces şerpuia prin aerul greu. Şi mai era şi 
mirosul de gonne, ascuţit ca o rană. 

Am simţit miros de gonne în Breaslă, gândi 


ea, exact după ce a trecut Cruces pe lângă mine. 
Şi Gaspode a spus că era normal, fiindcă gonne 
fusese în Breaslă — dar nu trăsese în Breaslă. 
Am simţit mirosul pentru că unul dintre cei de- 
acolo trăsese cu el. 

Angua înaintă, pleoscăind prin apă, în 
caverna cea mare şi-i văzu cu nasul pe cei trei — 
silueta neclară care mirosea a Vimes, forma în 
cădere care era Morcove, forma care se întorcea, 
ţinând gonne... 

Şi apoi încetă să mai gândească cu capul şi- 
şi lăsă trupul să preia controlul. Muşchii de lup o 
aruncară înainte şi în sus, în salt, cu stropi de 
apă zburându-i din coamă, cu ochii fixaţi pe 
gâtul lui Cruces. 

Gonne trase, de patru ori. Nu rată nici 
măcar o dată. 

Ea lovi omul cu toată greutatea, trântindu-l 
pe spate. 

Vimes se ridică, într-o explozie de stropi. 

— Şase focuri! S-au făcut şase focuri, 
ticălosule! Acum te-am prins! 

Cruces se întoarse când Vimes o porni spre 
el, şi fugi spre o gură de tunel, împroşcând şi mai 
multă apă. 

Vimes smulse arbaleta din mâna lui 
Morcove, ochi în grabă şi apăsă trăgaciul. Nu se 
întâmplă nimic. 

— Morcove! ldiotule! Nici măcar n-ai armat 
porcăria asta! 

Vimes se întoarse. 

— Haide, omule! Nu-l putem lăsa să 


dispară! 

— E Angua, domnule căpitan. 

— Cum? 

— E moartă! 

— Morcove! Ascultă. Ştii să găseşti ieşirea 
prin apa asta? Nu! Aşa că vino cu mine! 

— Nu... nu o pot lăsa aici. Eu... 

— Caporal Morcove! După mine! 

Vimes pe jumătate alergă, pe jumătate 
înotă prin apa din ce în ce mai adâncă până la 
tunelul care-l înghiţise pe Cruces. Era în pantă; 
simţea cum adâncimea apei scade pe măsură ce 
înaintează. 

Nu-i da niciodată prăzii timp să se 
odihnească. Învăţase asta încă din prima lui zi ca 
gardist. Dacă erai obligat să urmăreşti pe cineva, 
atunci te ţineai scai de el. Dacă-i dădeai 
urmăritului timp să se oprească şi să 
chibzuiască, atunci te trezeai că dădeai colţul şi 
încasai o şosetă plină cu nisip între ochi. 

Tavanul şi pereţii se apropiau din ce în ce. 

Mai erau şi alte tuneluri pe aici. Morcove 
avusese dreptate. Aici probabil că munciseră 
sute de oameni, ani la rând. Ankh-Morpork era 
construit pe ceea ce fusese Ankh-Morpork. 

Vimes se opri. 

Nu se mai auzea nimeni pleoscăind, şi de 
jur împrejur erau tuneluri. 

Apoi, dintr-un tunel lateral, se văzu o 
izbucnire de lumină. 

Vimes se repezi într-acolo şi văzu o pereche 
de picioare dispărând în lumina ce cădea clintr-o 


trapă deschisă. 

Se aruncă înspre ele şi reuşi să înşface o 
cizmă taman când dispărea în camera de 
deasupra. Evită un şut şi-l auzi pe Cruces cum 
cade la podea, bufnind. 

Vimes înşfacă marginea trapei şi reuşi să se 
salte prin ea. 

Asta nu mai era un tunel. Părea să fie o 
pivniţă. Vimes alunecă pe nişte noroi şi se lovi de 
un perete plin de măzgă şi alunecos. Pe ce era 
construit Ankh-Morpork? Aha... 

Cruces era doar cu câţiva paşi înaintea lui şi 
urca,  poticnindu-se, nişte trepte. În susul 
acestora fusese pe vremuri o uşă, dar putrezise 
de mult. 

Apoi urmau alte trepte şi alte încăperi. 
Incendii şi inundaţii, inundație şi reconstrucţie. 
Camerele deveniseră pivnițe, pivnițele 
deveniseră fundații. Nu era o urmărire elegantă; 
cei doi bărbaţi alunecau şi cădeau, se luptau să 
străbată prin perdele de mâzgă. Ici şi colo, 
Cruces lăsase lumânări aprinse. Dădeau exact 
atâta lumină cât să-l facă pe Vimes să-şi 
dorească să nu le fi lăsat. 

Şi apoi ajunseră să calce pe piatră uscată şi 
aceasta nu mai era o uşă, ci o spărtură într-un 
zid. Şi erau acolo şi butoaie, şi mobile 
desperecheate, lucruri străvechi care fuseseră 
încuiate acolo şi uitate. 

Cruces era întins pe jos la doi paşi, 
luptându-se să-şi recapete suflul şi îndesând alte 
tuburi pline în gonne. Vimes reuşi să se ridice în 


patru labe, gâfâind. Într-o crăpătură a zidului, 
lângă ei, era îndesată o lumânare aprinsă. 

— Te-am... prins, gâfâi el. 

Cruces încercă să se ridice în picioare, cu 
gonne tot strâns la piept. 

— Eşti prea... bătrân... ca să mai fugi, izbuti 
Vimes. 

Cruces reuşi să ajungă la verticală şi se 
îndepărtă împleticindu-se. Vimes chibzui. 

— Şi eu sunt prea bătrân ca să fug, adăugă 
el şi sări. 

Cei doi bărbaţi se rostogoleau în praf, cu 
gonne între ei. Mult după aceea, Vimes îşi dădu 
seama că ultimul lucru pe care l-ar fi făcut un om 
cu scaun la cap era să se bată cu un asasin. 
Aştia aveau arme ascunse peste tot. Dar Cruces 
nu voia nici în ruptul capului să dea drumul la 
gonne. Il ţinea strâns, cu amândouă mâinile, şi 
încerca să-l altoiască pe Vimes cu ţeava sau cu 
patul armei. 

Ceea ce era curios era că Asasinilor nu prea 
li se preda mare lucru în materie de luptă cu 
mâinile goale. De obicei erau atât de pricepuţi la 
lupta cu armele, încât nu aveau nevoie. 
Gentlemenii purtau arme; doar clasele inferioare 
se băteau cu pumnii. 

— Te-am prins, gâfâi Vimes. Eşti arestat. 
Stai odată arestat, fir-ai să fii! 

Dar Cruces nu dădea drumul. Vimes nu 
îndrăznea să-i dea drumul; i-ar fi smuls gonne 
din mână. Acum acesta era smucit de colo colo 
între ei, cu o concentrare disperată, printre 


icnituri. 

Gonne explodă. 

Izbucni o limbă de foc, o putoare de artificii 
şi un clinhet, zing-zing, din trei pereţi. Ceva lovi 
coiful lui Vimes şi ţâşni cu un zing către tavan. 

Vimes se holbă la chipul contorsionat al lui 
Cruces. Apoi plecă uşor capul şi smuci gonne din 
toate puterile. 

Asasinul ţipă şi-i dădu drumul, ţinându-se 
de nas. Vimes se rostogoli la o parte, ţinând 
gonne cu amândouă mâinile. 

Acesta se mişcă. Deodată, patul i se propti 
în umăr şi degetul îi ajunse pe trăgaci. 

Eşti al meu. 

De el nu mai avem nevoie. 

Şocul vocii auzite fu atât de mare, încât 
Vimes ţipă. 

Mai târziu, jură cu mâna pe inimă că nu el 
trăsese. Trăgaciul se mişcase singur şi-i luase 
degetul după el. Gonne îl izbi în umăr şi o gaură 
de-o palmă apăru în perete, lângă capul 
asasinului, împroşcându-l cu praf de tencuială. 

Vimes îşi dădea vag seama, prin ceața roşie 
care-i întuneca vederea, că Cruces reuşise să 
şchiopăteze până la o uşă şi s-o trântească în 
urma lui. 

Tot ceea ce urăşti, tot ceea ce e greşit — eu 
pot îndrepta. 

Vimes ajunse la uşă şi încercă clanţa. Era 
încuiată. 

Fără măcar să-şi dea seama că intenţionase 
asta, îndreptă gonne spre uşă şi-i îngădui 


trăgaciului să-i atragă din nou degetul. O zonă 
mare din uşă şi cercevea se transformă într-o 
spărtură mărginită de aşchii. 

Dărâmă cu un şut ce mai rămăsese din uşă 
şi merse după gonne. 

Era într-un coridor. Din pragul unor uşi 
deschise, o duzină de tineri îl priveau uluiţi. Toţi 
erau îmbrăcaţi în negru. 

Se afla înăuntrul Breslei Asasinilor. 

Un ucenic Asasin îl privi pe Vimes cu nările. 

— Cine, rogu-te, eşti dumneata? 

Gonne se răsuci către el. Vimes de-abia 
izbuti să împingă ţeava în sus chiar în timp ce 
trăgea, şi glonţul spulberă o bună parte din 
tavan. 

— Sunt /egea, fii de cățele ce sunteţi! zbieră 
el. 

Ei se holbară la Vimes. 

Ucide-i pe toți. Fă lumea mai curată. 

— Tacă-ţi gura! 

Vimes, o momâie scăpată din măruntaiele 
pământului, cu ochi injectaţi, acoperită cu praf şi 
picurând mâzgă, se încruntă la studentul 
îngrozit. 

— Unde s-a dus Cruces? 

Ceaţa se învârtejea în capul lui. Mâna îi 
trosnea, de efortul pe care-l făcea ca să nu 
tragă. 

Tânărul se grăbi să arate cu degetul spre 
nişte scări. Fusese foarte aproape, când trăsese 
gonne. Pe umeri i se aşternuse praf de moloz, ca 
o mătreaţă diabolică. 


Gonne o porni din nou, în viteză, trăgându-l 
şi pe Vimes, lăsând în urmă băieţii şi scările, şi 
ajunse la etaj, unde se vedeau urme de paşi, 
întipărite cu noroi negru. Şi aici era tot un 
coridor. Se deschiseră nişte uşi. Şi se închiseră 
din nou, după ce gonne trase încă un foc, 
sfărâmând un candelabru. 

Coridorul ducea la un palier larg, aflat în 
capul unor scări mult mai fastuoase, iar în faţa 
lor era o uşă mare de stejar. 

Vimes trase, distrugând  încuietoarea, 
deschise uşa dintr-un şut şi apoi se luptă cu 
gonne exact atât cât să-i dea timp să se 
ferească. O săgeată de arbaletă şuieră pe 
deasupra capului lui şi lovi pe altcineva, mult 
mai departe, pe coridor. _ 

Împuşcă-l! ÎMPUŞCĂ-L! 

Cruces era în picioare, lângă biroul său, 
chinuindu-se febril să îndese altă săgeată în 
arbaletă... 

Vimes încerca să reducă la tăcere vuietul 
care-i cânta în urechi. 

Dar... de ce nu? De ce să nu tragă? Cine 
era, în fond, omul ăsta? Mereu îşi dorise să facă 
din oraş un loc mai curat, putea foarte bine să 
înceapă de aici. Şi atunci oamenii ar afla ce 
înseamnă legea... 

să curețe lumea. 

Amiaza începu. 

Clopotul crăpat, din bronz, al Breslei 
Profesorilor era primul care-şi începea dangătul, 
şi amiaza îi aparţinea pe deplin vreme de cel 


puţin şapte bătăi, înainte ca orologiul Breslei 
Brutarilor, care o lua înainte, să i se alăture. 

Cruces se îndreptă de spate şi începu să se 
furişeze către adăpostul oferit de unul dintre 
pilaştrii de piatră. 

— Nu mă poţi împuşca, zise el, cu ochii ţintă 
la gonne. Eu cunosc legea. Şi tu la fel. Eşti 
gardist. Nu mă poţi împuşca cu sânge-rece. 

Vimes privi de-a lungul ţevii, printre gene. 

Ar fi atât de uşor. Simţea trăgaciul cum îl 
trage de deget. 

Incepu şi un al treilea clopot să bată. 

— Nu poţi să mă ucizi, pur şi simplu. Aşa e 
legea. Şi tu eşti gardist, repetă dr. Cruces, şi-şi 
linse buzele uscate. 

Ţeava se lăsă niţel în jos. Cruces aproape 
că se relaxă. 

— Da. Sunt gardist. 

Ţeava se ridică din nou, şi ţinti spre fruntea 
lui Cruces. 

— Dar când dangătele se vor opri, zise 
Vimes, încetişor, nu voi mai fi gardist. 

Împuşcă-l! ÎMPUŞCĂ-L! 

Vimes  îndesă patul armei sub braţ, 
eliberându-şi astfel o mână. 

— O să procedăm după reguli, zise el. După 
reguli. Musai să fie după reguli. 

Fără să coboare privirea, îşi smulse insigna 
de pe ce îi mai rămăsese din jachetă. Cu tot 
noroiul, încă mai lucea. O lustruise întotdeauna. 
Când o făcu să se învârtă de câteva ori, ca pe o 
monedă, cuprul luci în soare. 


Cruces o privea ţintă, ca o pisică. 

Dangătele se răreau. Majoritatea 
încetaseră. Se mai auzea doar gongul de la 
Templul Zeilor Mărunţi şi clopotele Breslei 
Asasinilor, care întârziau întotdeauna, pentru 
eleganţă. 

Gongul se opri. 

Dr. Cruces aşeză, ordonat şi cu 
meticulozitate, arbaleta pe birou, lângă el. 

— Uite! Am pus-o jos! 

— Ah, zise Vimes. Dar eu vreau să mă 
asigur că n-ai s-o mai ridici din nou. 

Clopotul cel negru al Breslei Asasinilor 
bătea înainte la amiază. 

Şi se opri. 

Liniştea bubui asupra lor ca un tunet. 

Clinchetul metalic iscat când insigna lui 
Vimes căzu pe podea o umplu din zid până-n zid. 

El ridică gonne şi, fără grabă, lăsă 
tensiunea din mână să i se relaxeze. 

Se auzi un clopot. 

Era un cântecel vesel, piţigăiat, pe care cu 
greu l-ai fi auzit, în afară de această mare de 
linişte... 

Cling bing a-bing bong... 

„„dar măsura timpul cu mult mai multă 
precizie decât clepsidrele, orologiile cu apă sau 
pendulele. 

— Lasă gonne jos, căpitane, zise Morcove 
urcând anevoie scările. 

Într-o mână avea sabia, iar în cealaltă, 
ceasul aniversar. 


.. bing, bing, a-bing cling... 

Vimes nu se mişcă. 

— Pune-l jos. Pune-l jos acum, căpitane. 

— Pot să aştept până mai încetează un 
clopot, zise Vimes. 

... a-bing a-bing... 

— Nu te pot lăsa să faci asta, căpitane. Ar fi 
crimă. 

— Vrei să mă opreşti, asta vrei? 

— Da. 

.. bing... bing... 

Vimes întoarse niţeluş capul. 

— El a ucis-o pe Angua. Asta nu înseamnă 
nimic pentru tine? 

Morcove încuviinţă. 

— Ba da. Dar una e ce-i personal, şi alta e 
ce-i important. 

Vimes privi de-a lungul braţului său. Faţa 
doctorului Cruces, îngrozit, cu gura căscată, 
pivota pe vârful ţevii. 

.. bing... bing... bing... bing... bing... 

— Căpitane Vimes? 

. bing. 

— Căpitane? Insigna nr. 177, căpitane. N-a 
fost pătată niciodată, decât cel mult cu ţărână. 

Spiritul năvalnic din gonne, care pulsa în 
sus pe brațele lui Vimes, întâlni armatele de pură 
Vimes-itate căpoasă ce se năpusteau în sens 
invers. 

— Eu l-aş pune jos, în locul tău, căpitane. 
Nu-ţi trebuie, zise Morcove, de parcă ar fi vorbit 
cu un copil. 


Vimes se holbă la lucrul pe care-l ţinea în 
mâini. Urletul i se domolise. 

— Pune ăla jos, gardist! E un ordin! 

Gonne căzu la podea. Vimes salută, apoi îşi 
dădu seama ce făcuse. Clipi din ochi la Morcove. 

— Una e ce-i personal, şi alta e ce-i 
important? zise el. 

— Ascultaţi, zise Cruces, îmi pare rău de... 
de fată, a fost un accident, dar eu voiam doar... 
Am dovezi! Există o... 

Cruces abia dacă le mai dădea vreo atenţie 
gardiştilor, înşfacă un sac de piele de pe birou şi- 
| flutură spre ei. 

— Sunt aici! Toate detaliile, sire! Dovezi! 
Edward era prost, credea că tot ce contează sunt 
coroanele şi ceremoniile, n-avea idee ce 
însemna descoperirea lui! Şi pe urmă, noaptea 
trecută, a fost ca şi cum... 

— Nu mă interesează, mormăi Vimes. 

— Oraşul are nevoie de un rege! 

— Dar de ucigaşi nu are nevoie, zise 
Morcove. 

— Dar... 

Şi apoi Cruces plonjă după gonne şi-l ridică. 

De-abia se apucase Vimes să-şi 
reasambleze gândurile, şi acestea iar o rupseră 
la fugă către colţurile cele mai îndepărtate ale 
conştienţei lui. Privea drept în gura lui gonne. 
Care rânjea la el. 

Cruces se pleoşti, rezemat de un pilastru, 
dar gonne rămase stabil şi se aţinti singur spre 
Vimes. 


— E totul acolo, sire, zise Cruces. Totul e în 
scris. Toată povestea. Cu tot cu semne din 
naştere, profeţii, genealogii şi tot. Chiar şi sabia 
dumneavoastră. E acea sabie! 

— Chiar aşa? zise Morcove. Pot să văd? 

Morcove cobori sabia şi, spre oroarea lui 
Vimes, merse lângă birou şi scoase dintr-o cutie 
un vraf de documente. Cruces dădu aprobator 
din cap, de parcă ar fi răsplătit un elev 
sârguincios. 

Morcove citi o pagină, apoi trecu la 
următoarea. 

— E chiar interesant, zise el. 

— Exact. Dar acum trebuie să scăpăm de 
acest poliţist supărător, zise Cruces. 

Vimes simţea că îi străbate privirea până în 
fundul ţevii, la mica bilă de metal care în curând 
avea să se năpustească spre el... 

— Mare păcat, zise Cruces, dacă măcar ai 
fi... 

Morcove păşi în faţa lui gonne. Brațul i se 
mişcă fulgerător. Nu se auzi mai nimic. 

Să te rogi să n-ai niciodată de înfruntat un 
om bun, gândi Vimes. Că te va ucide fără o 
vorbă. 

Cruces privi în jos. Avea sânge pe cămaşă. 
Ridică mâna până la plăselele săbiei care-i ieşea 
din piept şi apoi privi înapoi, în ochii lui Morcove. 

— Dar de ce? Ai fi putut fi... 

Şi muri. Gonne îi căzu din mâini şi trase în 
podea. 

Se lăsă liniştea. 


Morcove apucă plăselele săbiei sale şi-o 
trase afară. Trupul se prăvăli la podea. 

Vimes se sprijini de birou şi se luptă să-şi 
recapete suflul. 

— Afurisită... pielea pe... el, gâfâi el. 

— Domnule? 

Te-a... te-a numit sire, zise el. Ce scria în... 

— Sunteţi în întârziere, domnule căpitan, 
zise Morcove. 

— În întârziere? Întârziere? Ce vrei să spui? 
Vimes se lupta să nu-şi lase creierul să-şi ia adio 
de la realitate. 

— Trebuia să vă fi căsătorit — Morcove se 
uită la ceas, apoi îi închise căpăcelul şi i-l înmână 
lui Vimes — acum două minute. 

— Da, da. Dar ăsta ţi-a spus sire, l-am 
auzit... 

— A fost doar o iluzie de la ecou, presupun, 
domnule Vimes. 

Un gând reuşi să străbată prin atenţia lui 
Vimes. Sabia lui Morcove avea mai mult de 


jumătate de metru. Îl străpunsese pe Cruces 
până-n plăsele. Dar Cruces stătuse cu spatele 
lipit de... 


Vimes se uită la pilastru. Era de granit şi 
gros de două şchioape. Nu se vedea nicio 
crăpătură. Doar o gaură în formă de lamă de 
sabie, dintr-o parte până în cealaltă. 

— Morcove... începu el. 

— Şi arătaţi ca vai de lume, domnule. 
Trebuie musai să mergeţi să vă spălaţi. 

Morcove trase spre el sacul de piele şi şi-l 


atârnă pe umăr. 

— Morcove... 

— Domnule? 

— lţi ordon să-mi dai... 

— Nu, domnule. Nu-mi puteţi ordona. 
Pentru că acum sunteţi, fără supărare, un civil. E 
o nouă viaţă. 


— Un civil? 
Vimes îşi frecă fruntea. Acum i se ciocneau 
toate în minte — gonne, canalele, Morcove şi 


faptul că funcţionase o bucată bună de vreme 
numai pe adrenalină, care nu întârzie să-şi 
prezinte nota de plată şi nu acordă credit. Se 
pleoşti. 

— Dar asta e viaţa mea. Morcove! Asta e 
slujba mea. 

— O baie fierbinte şi-un pahar de ceva, 
domnule. De asta aveţi nevoie, zise Morcove. O 
să vă simţiţi ca nou. Haidem. 

Privirea lui Vimes căzu pe trupul prăbuşit al 
lui Cruces şi, pe urmă, pe gonne. Se întinse să-l 
ridice, şi se opri la timp. 

Nici măcar vrăjitorii nu aveau aşa ceva. O 
minge de foc dacă aruncau din toiag, şi erau 
obligaţi să meargă să se întindă niţel. 

Nu-i de mirare că nimeni nu l-a distrus. Nu 
puteai distruge un lucru atât de perfect. Făcea 
să-ţi tresară ceva, în adâncurile sufletului. Când 
îl aveai în mână, aveai putere. Mai multă putere 
decât îţi dădea orice fel de arc sau suliță — în 
fond, astea nu făceau decât să înmagazineze 
puterea propriilor muşchi, dacă te gândeai bine. 


Dar gonne îţi dădea putere din afară. Nu tu îl 
foloseai, el te folosea. Cruces fusese probabil un 
om bun. Probabil îl ascultase pe Edward cu 
destulă bunăvoință, apoi luase gonne în mână, şi 
de atunci îi aparținuse şi el. 

— Căpitane Vimes? Cred că mai bine am lua 
asta de aici, zise Morcove, aplecându-se. 

— Fă ce-oi şti, dar nu atinge aia! îl avertiză 
Vimes. 

— De ce nu? E doar un dispozitiv, zise 
Morcove. 

Apucă gonne de ţeavă, îl privi o clipă, apoi îl 
izbi de perete, făcându-l ţăndări. Bucăţele de 
metal ricoşară prin încăpere. 

— Un lucru unic, zise el. Ceva unic 
dintotdeauna deosebit, aşa zicea tata. Hai să 
mergem. 

Deschise uşa. 

Închise uşa. 

— Sunt cam o sută de asasini la piciorul 
scării, zise el. 

— Câte săgeți ai pentru arbaleta aia? zise 
Vimes. Încă se mai holba la gonne cel sfărâmat. 

— Una. 

— Atunci n-o să te deranjeze faptul că n-ai 
avea, oricum, timp s-o încarci din nou. 

Cineva bătu politicos la uşă. 

Morcove îi aruncă o privire lui Vimes, care 
ridică din umeri. Apoi deschise uşa. 

Era Downey. Acesta ridică o mână 
neînarmată. 

— Puteţi să lăsaţi armele deoparte. Vă 


asigur că nu vă vor fi necesare. Unde este 
doctorul Cruces? 

Morcove arătă cu degetul. 

— Ah. 

Downey ridică ochii spre cei doi gardişti. 

— Vreţi, vă rog, să ne lăsaţi nouă trupul lui? 
Îl vom înhuma în cripta noastră. 

Vimes arătă spre cadavru. 

— A UCIS... 

— Şi acum e mort. Şi acum trebuie să vă 
rog să plecaţi. 

Downey deschise uşa. Scara cea largă era 
tivită cu asasini. 

Nu se vedea nicio armă. Dar, la asasini, nici 
nu era nevoie să se vadă. 

La piciorul scării zăcea trupul lui Angua. 
Gardiştii cobo-râră încet, şi Morcove îngenunche 
şi-o luă în braţe. 

Dădu din cap către Downey. 

Vom trimite în curând pe cineva să ridice 
trupul doctorului Cruces, zise el. 

— Dar credeam că am convenit să... 

— Nu. Trebuie să vadă poporul că e mort. 
Lucrurile trebuie să fie la vedere. Nu să se 
întâmple în întuneric sau în spatele uşilor 
închise. 

— Mă tem că nu pot aproba cererea 
dumneavoastră, zise ferm asasinul. 

— Nu a fost o cerere, domnule. 

Zeci de asasini îi priviră cum traversează 
curtea. 

Porţile negre erau închise. 


Nimeni nu părea că se grăbeşte să le 
deschidă. 

— Eu sunt de acord cu tine, dar poate că ar 
fi trebuit să formulezi altfel, zise Vimes. Nu par 
deloc mulţumiţi... 

Porţile se sfărâmară. O săgeată de fier, de 
doi metri lungime, trecu pe lângă Morcove şi 
Vimes şi luă cu ea o porţiune bunicică din zidul 
aflat în celălalt capăt al curţii. 

Câteva lovituri dărâmară şi ce mai 
rămăsese din porţi, şi Detritus apăru prin 
spărtură. Privi în jur la adunarea de asasini, cu 
ochii lucindu-i roşii. Mărâia. 

Cei mai inteligenţi dintre asasini îşi dădură 
seama că nimic din ce aveau în arsenalul 
personal nu putea ucide un trol. Aveau destule 
stilete ascuţite, dar ar fi avut nevoie de un baros. 
Aveau săgeți minuscule, înmuiate în otrăvuri 
minunate, dar niciuna dintre ele nu funcţiona la 
troli. Nimeni nu considerase vreodată trolii destul 
de importanţi ca să merite să fie asasinați. Dintr- 
odată, Detritus ajunsese chiar foarte important. 
Avea într-o mână securea lui Cuddy, iar în 
cealaltă formidabila lui arbaletă. 

Câţiva dintre asasinii mai deştepţi se 
întoarseră şi-o rupseră la fugă. Alţii nu erau atât 
de deştepţi. Câteva săgeți îl loviră pe Detritus şi 
ricoşară. Proprietarii lor îi văzură faţa, când el se 
întoarse către ei, şi lăsară arcurile să le cadă la 
pământ. 

Detritus săltă ciomagul. 

— Agent interimar Detritus! 


Cuvintele răsunară în toată curtea. 

— Agent interimar Detritus! D-rrrepți! 

Detritus ridică foarte încet o mână. 

Dink. 

— la ascultă la mine, agent interimar 
Detritus, zise Morcove. Dacă există vreun rai 
pentru gardişti, şi pe toți zeii, eu aşa sper, atunci 
agentul interimar Cuddy şade acolo în clipa asta, 
beat ca un afurisit de porc, cu un şobolan într-o 
mână şi o halbă de Bearhugger's în cealaltă, şi 
se uită în sus” la noi chiar acum, şi zice: 
prietenul meu, agentul interimar Detritus, nu va 
uita că e gardist. Nu Detritus. 

Urmă un lung moment periculos, şi apoi 
încă un dink. 

— Mulţumesc, agent interimar. Îl vei escorta 
pe domnul Vimes până la Universitate. 

Morcove privi înapoi către asasini. 

— Bună ziua, domnilor. Poate ne vom 
întoarce. 

Cei trei gardişti păşiră peste sfarâmăturile 
porţii. 

Vimes nu spuse nimic până nu ieşiră în 
stradă şi se îndepărtară niţel, apoi se întoarse 
către Morcove. 

— De ceţi-a spus... 

— Dacă-mi permiteţi, vreau s-o duc pe ea 
înapoi la sediul Gărzii. 

Vimes cobori privirea către cadavrul lui 
Angua şi simţi cum îi deraiază trenul gândurilor. 
La unele lucruri era prea greu să te gândeşti. Şi- 

ar fi dorit să poată avea parte de o oră în vreun 
colţ liniştit, ca să şi le poată sorta pe toate în 
minte. Una e ce e personal şi alta e ce e 
important? Ce soi de persoană poate gândi aşa? 
Şi îşi dădu seama că, deşi în trecut oraşul Ankh 
avusese parte de conducători malefici la 
discreţie, şi de destui conducători pur şi simplu 
incapabili, încă nu-i fusese dat să ajungă sub 
călcâiul unui conducător bun. Şi aceasta s-ar 
putea să fie perspectiva cea mai terifiantă dintre 
toate. 

— Domnule? zise Morcove politicos. 

— Ăă. O s-o înmormântăm în cimitirul Zeilor 
Mărunţi, ce părere ai? zise Vimes. E un fel de 
tradiţie a Gărzii... 

— Da, domnule. Dumneavoastră mergeţi cu 
Detritus. Dacă i se dau ordine clare, nu face 
probleme. Dacă nu vă supăraţi, eu nu cred că voi 
veni la nuntă. Ştiţi cum e... 

— Da. Da, desigur. Aă. Morcove? 

Vimes clipi, să-şi alunge din minte nişte 
bănuieli care se luptau pentru atenţia lui. 

— N-ar trebui să fim prea duri în privinţa lui 
Cruces. L-am urât pe ticălos ca pe naiba, aşa că 
vreau să fiu corect cu el. Ştiu ce efect avea 
gonne asupra unui om. Pentru gonne, toţi 
suntem la fel. Şi eu m-aş fi purtat exact ca el. 

— Nu, căpitane. Dumneata l-ai lăsat din 
mână. 

Vimes zâmbi istovit. 

— De-aia mi se spune domnul Vimes, zise 
el. 


Morcove merse înapoi la sediul Gărzii şi 
aşeză trupul lui Angua pe lespedea de piatră din 
morga improvizată. Deja începea să 
înţepenească. 

Aduse nişte apă şi-i curăţă blana cum putu 
mai bine. 

Ceea ce făcu după aceea ar fi surprins, de 
pildă, un trol sau un pitic sau pe oricine nu 
cunoştea prea bine felul în care reacţionează 
mintea omenească la circumstanţele stresante. 

Îşi scrise raportul. Mătură pe jos în sala 
mare; o făceau pe rând, şi azi era rândul lui. Se 
spălă. Îşi schimbă cămaşa, îşi bandajă rana de la 
umăr, şi-şi curăţă armura, frecând-o cu burete 
de sârmă şi cu o serie de cârpe din ce în ce mai 
moi până când, din nou, îşi putu vedea chipul 
oglindit în ea. 

Din depărtare, răzbătu până la el sunetul 
Marşului Nupţial de Fondel, adaptat pentru Orgă 
Monstruoasă cu acompaniament de Zgomote 
Zootehnice Diverse. El pescui o jumătate de 
sticlă de rom din ceea ce sergentul Colon 
considera a fi ascunzătoarea lui de maximă 
siguranţă, îşi turnă o porţie foarte mică şi toastă 
în direcţia sunetului, spunând: „Să trăiască 
domnul Vimes şi lady Ramkin!” cu o voce clară şi 
sinceră care ar fi provocat o severă stânjeneală 
oricui s-ar fi întâmplat să o audă. 

Se auzi un zgrepţănat la uşă. El deschise şi-l 
lăsă pe Gaspode să intre. Căţelul se furişă sub 
masă, fără să spună nimic. 


Apoi Morcove urcă la el în cameră, se aşeză 
pe scaun şi privi pe fereastră. 

După-amiaza se scurse. Pe la ora ceaiului, 
se opri ploaia. 

Prin tot oraşul, începeau să se aprindă 
luminile. 

Şi iată că răsări luna. 

Uşa se deschise. Angua intră cu paşi uşori. 

Morcove se întoarse şi-i zâmbi. 

— Nu eram sigur, zise el. Dar m-am gândit, 
ei, parcă doar argintul îi omoară, nu? Puteam 
doar să sper. 


Trecuseră două zile. Ploaia se eterniza. Nu 
mai turna cu găleata, ci parcă dădea pe dinafară 
din nori, şi curgea în fuioare prin noroi. Umpluse 
matca râului, care pleoscăia iarăşi acum prin 
imperiul lui subteran. Ţâşnea şiroaie din gurile 
garguilor. Lovea pământul cu atâta forţă, încât 
forma un soi de fum, din ricoşee. 

Bătea darabana pe pietrele de mormânt din 
cimitirul din spatele templului Zeilor Mărunţi şi în 
mica groapă care fusese săpată pentru agentul 
interimar Cuddy. 

Întotdeauna se vedeau doar gardişti la 
înmormântarea unui gardist, îşi spuse Vimes. 
Bine, câteodată mai veneau şi rude, aşa cum şi 
azi veniseră lady Ramkin şi Ruby a lui Detritus, 
dar mulțimi nu se adunau niciodată. Poate că 
Morcove avea dreptate. Poate că atunci când 
deveneai gardist, încetai să mai fii orice altceva. 

Cu toate astea, azi mai erau şi alţi oameni 


de faţă, stând, tăcuţi, dincolo de gardul 
cimitirului. Nu erau la înmormântare, dar o 
priveau. 

Un preot mărunţel oficia slujba obişnuită, 
gen completează-numele-decedatului-pe-linia- 
punctată, gândită în aşa fel încât să fie oarecum 
satisfăcătoare pentru orice zei care s-ar întâmpla 
să tragă cu urechea. Apoi Detritus cobori sicriul 
în groapă, iar preotul aruncă o mână 
ceremonială de pământ pe sicriu, care însă, în 
loc să zornăie pe capac, ca de obicei, scoase un 
splat cât se poate de definitiv. 

Şi Morcove, spre surprinderea lui Vimes, 
tinu un discurs. Care răsună pe tot terenul acela 
murat şi până la copacii plouaţi dimprejur. Era, 
de fapt, bazat pe singurul text pe care-l puteai 
folosi în asemenea ocazii: a fost prietenul meu, a 
fost unul dintre noi, a fost un bun poliţist. 

A fost un bun poliţist. Asta se spusese la 
fiecare înmormântare de gardist la care mersese 
Vimes vreodată. Asta se va spune probabil şi la 
înmormântarea caporalului Nobbs, chiar dacă 
vor ţine cu toţii degetele încrucişate, pe la spate. 
Asta trebuia să spui. 

Vimes privi sicriul. Şi apoi îl cuprinse un 
sentiment straniu, la fel de insidios ca ploaia 
care i se prelingea pe sub guler. Nu era, propriu- 
zis, o suspiciune. Dacă i-ar rămâne în creier 
destulă vreme, ar deveni o suspiciune, dar 
pentru moment, era doar o vagă adiere de 
intuiţie. 

Trebuia să întrebe. Dacă nu punea măcar o 


întrebare, n-o să mai scape niciodată de gândul 
ăsta. 

Ca urmare, pe când plecau de lângă 
mormânt, Vimes spuse: 

— Caporale? 

— Da, domnule? 

— Până la urmă, n-a găsit nimeni gonne? 

— Nu, domnule. 

— Parcă zicea cineva că ultima dată era la 
tine. 

— L-oi fi lăsat pe undeva. Ştiţi ce agitaţie 
era. 

— Da. O, da. Sunt aproape sigur că te-am 
văzut ieşind din Breaslă cu cea mai mare parte 
din el... 

— Probabil aşa oi fi făcut, domnule. 

— Da. Aă. Păi, atunci sper că l-ai pus la loc 
sigur. Tu, ăă, tu crezi că l-ai lăsat undeva la loc 
sigur? 

În spatele lor, groparul începu să arunce 
înapoi în groapă lutul ud şi lipicios de Ankh- 
Morpork. 

— Trebuie că aşa am făcut, domnule. Nu 
credeţi? Că doar nimeni nu l-a găsit. Vreau să 
spun, dacă-l găsea cineva, nu ne-ar fi trebuit 
mult timp să aflăm! 

— Poate aşa e cel mai bine, caporale 
Morcove. 

— Eu unul aşa sper. 

— A fost un bun gardist. 

— Da, domnule. 

Vimes se hotări să parieze totul pe o carte. 


— Şi... poate că mi s-a părut mie, dar când 
purtam sicriul ăla micuţ al lui... parcă era... puţin 
mai greu? 

— Chiar aşa, domnule? Eu n-aş putea spune 
că am observat. 

Dar cel puţin a avut parte de o 
înmormântare piticească aşa cum se cuvine. 

— O, da. Am avut eu grijă, domnule, zise 
Morcove. 


Ploaia gâlgâia de pe acoperişul Palatului. 
Garguii îşi ocupaseră posturile la fiecare colţ al 
clădirii şi strecurau muşte şi țânțari prin urechi. 

Caporalul Morcove îşi scutură apa de pe 
mantaua lui de piele şi se salută cu trolul care 
făcea de gardă. Trecu fără să se oprească printre 
funcţionarii din birourile dinspre intrare şi bătu 
respectuos la uşa Biroului Ogival. 

— Intră. 

Morcove intră, mărşălui până la birou, 
salută şi luă pe loc repaus. 

Pe lordul Vetinari îl cuprinse o foarte 
uşooară încordare. 

— A, da, zise el. Caporalul Morcove. Mă 
aşteptam la... aşa ceva. Sunt convins că ai venit 
să-mi ceri... ceva? 

Morcove despături o bucăţică soioasă de 
hârtie şi îşi drese glasul. 

— Păi, domnule... nu ne-ar strica un panou 
nou de darts. Ştiţi dumneavoastră. Pentru când 
suntem în afara serviciului? 

Patricianul clipi. Nu clipea foarte des. 


— Pardon? 

— Un panou nou de darts, domnule. Îi ajută 
pe oameni să se relaxeze după ce ies din tură, 
domnule. 

Vetinari îşi mai reveni niţel. 

— Incă unul? Dar abia anul trecut aţi primit 
unul nou! 

— E din cauza Bibliotecarului, domnule. 
Nobby îi dă voie să joace şi el doar ce se-apleacă 
niţel şi pe urmă înfige săgeata lovind-o cu 
pumnul. Praf face panoul. Şi oricum, Detritus a 
aruncat odată o săgeată de-a trecut prin panou. 
Şi pe urmă prin zidul din spatele panoului. 

— Foarte bine. Mai departe? 

— Păi... Agentul interimar Detritus trebuie 
să fie scutit de a plăti daune pentru cele cinci 
găuri din platoşa lui. 

— Aprobat. Să-i spui să nu mai facă. 

— Da, domnule. Păi, cred că asta ar fi cam 
tot. Afară de ceainicul cel nou. 

i Mâna Patricianului ajunsese în fața gurii. 
Incerca să-şi ascundă un zâmbet. 

— Vai de mine. Un ceainic nou? Cu cel vechi 
ce s-a întâmplat? 

— O, îl folosim în continuare, domnule, îl 
folosim în continuare. Dar vom avea nevoie de 
încă unul, din cauza noilor aranjamente. 

— Pardon? Care noi aranjamente? 

Morcove despături încă o hârtie, mai mare. 

— Să fie adusă Garda la un efectiv 
permanent de cincizeci şi şase de oameni; să fie 
redeschise vechile posturi de Gardă de la Poarta 


Râului, Poarta dinspre Miez şi Poarta dinspre 
Margine, şi asigurată permanenta zi şi noapte... 

Zâmbetul Patricianului rămase pe loc, dar 
faţa părea că încearcă să i se îndepărteze de 
acesta, lăsându-l părăsit şi singur pe lume. 

— ...un departament pentru, mă rog, încă 
nu i-am găsit un nume, dar ca să analizeze 
indiciile şi chestiile de genul cadavre şi de-astea, 
ca de pildă, de cât timp sunt morţi, şi pentru 
început o să avem nevoie de un alchimist şi 
poate un moroi, cu condiţia să promită să nu ia 
acasă bucățele să le mănânce; o unitate specială 
cu câini, care ar putea fi foarte utilă, şi de asta 
poate să se ocupe subagenta Angua fiindcă ca 
poate să, ăă, să fie propriul ei dresor de cele mai 
multe ori; am aici şi o petiție de la caporalul 
Nobbs, care cere să li se permită gardiştilor să 
poarte câte arme pot căra, deşi pe asta v-aş fi 
îndatorat dacă n-aţi aproba-o; o... 

Lordul Vetinari dădu dintr-o mână. 

— Bine, bine, zise el. Îmi dau seama încotro 
duc toate astea. Şi dacă aş spune nu? 

Urmă încă una dintre acele lungi, lungi 
pauze, în care pot fi întrezărite posibilităţile a 
mai multe viitoruri diferite. 

— Ştiţi ceva, domnule, nici măcar nu m-am 
gândit că aţi putea spune nu. 

— Nu te-ai gândit? 

— Nu, domnule. 

— Sunt intrigat. De ce nu? 

— Pentru că toate astea sunt pentru binele 
oraşului, domnule. Ştiţi de unde vine cuvântul 


„poliţist”? Înseamnă „om al oraşului”, domnule. 
De la vechiul cuvânt polis. 

— Da. Ştiam. 

Patricianul îl privi pe Morcove. Părea să 
jongleze în gând cu viitoruri. Apoi: 

— Da. Aprob toate cererile, cu excepţia 
celei care îl priveşte pe caporalul Nobbs. lar 
dumneata, cred, va trebui să fii avansat căpitan. 

— Da-aa. Sunt de acord. Asta ar fi un lucru 
bun pentru Ankh-Morpork. Dar nu voi comanda 
Garda, dacă asta vreţi să spuneţi. 

— De ce nu? 

— Pentru că aş putea comanda Garda. 
Pentru că... oamenii ar trebui să se supună 
ordinelor pentru că aşa le spune un ofiţer al 
Gărzii. Nu doar pentru că aşa le spune caporalul 
Morcove. Nu doar fiindcă e caporalul Morcove... 
priceput la a se face ascultat. Chipul lui Morcove 
era de o impasibilitate studiată. 

— Interesantă idee. 

— Dar, pe vremuri, exista încă un grad. 
Comandant al Gărzii. Vi-l sugerez pe Samuel 
Vimes. 

Patricianul se lăsă pe spate. 

— O, da, zise el. Comandant al Gărzii. Sigur, 
postul a devenit cam nepopular, după toată 
povestea aceea cu Lorenzo cel Blând. Postul era 
deţinut de un Vimes, în vremea aceea. N-am 
avut niciodată inima să-l întreb dacă era un 
strămoş de-al lui. 

— Era, domnule. M-am documentat. 

Ar accepta? 


— E Marele Preot un Offlian? Explodează 
dragonii în pădure? 

— Patricianul îşi împreună palmele şi-l privi 
pe Morcove pe deasupra lor. Era un gest care pe 
mulţi îi făcuse să se simtă nelalocul lor. 

— Dar, vezi dumneata, căpitane, problema 
cu Sam Vimes e că deranjează o mulţime de 
oameni importanţi. Şi eu cred că un comandant 
al Gărzii trebuie să se învârtă în cercuri foarte 
elevate, să fie prezent la recepţiile Breslelor... 

Schimbară priviri între ei. Patricianul era în 
avantaj, fiindcă Morcove avea o faţă mult mai 
mare. Amândoi se străduiau să nu zâmbească. 

— O alegere excelentă, de fapt, zise 
Patricianul. 

— Mi-am permis, domnule, să înjghebez o 
scrisoare către căpi... către domnul Vimes, în 
numele dumneavoastră. Doar ca să vă scutesc 
de un efort, domnule. Poate aţi dori să aruncaţi o 
privire? 

— Te gândeşti la toate, din câte văd. 

— Aşa sper, domnule. 

Lordul Vetinari citi scrisoarea. O dată sau de 
două ori zâmbi. Apoi luă pana, semnă în josul 
foii, şi i-o dădu înapoi. 

— Şi asta a fost ultima dintre preten... 
dintre cererile tale? 

Morcove se scărpină după ureche. 

— Ar mai fi una, de fapt. Am nevoie deo 
familie pentru un căţel. Trebuie să aibă o grădină 
mare, un locşor cald în faţa vetrei şi copii veseli 
Şi fericiţi. 


— Zei din ceruri! Chiar aşa? Ei, presupun că 
vom putea găsi una. 

— Mulţumesc, domnule. Asta-i tot, cred. 

Patricianul se ridică şi şchiopătă până la 
fereastră. Se însera. In tot oraşul se aprindeau 
luminile. 

Cu spatele la Morcove, Vetinari zise: 

— Spune-mi, căpitane... povestea asta cu 
existenţa unui moştenitor al tronului. Dumneata 
ce gând ai în privinţa asta? 

— Eu nu mă gândesc la asta, să trăiţi. E 
doar o aiureală de genul sabie-în-stâncă. Un rege 
nu apare de nicăieri, fluturând o sabie şi 
aducând dreptatea peste tot. Toată lumea ştie 
asta. 

— Dar s-a vorbit despre nişte... dovez;? 

— Nimeni nu pare să ştie unde sunt, să 
trăiţi. 

— Când am vorbit cu căpitanul... cu 
comandantul Vimes el spunea că le-ai luat 
dumneata. 

— Atunci trebuie că le-am lăsat pe undeva. 
Sunt sigur că n-aş putea spune unde, domnule. 

— Pe cinstea mea, sper că le-ai lăsat din 
neatenţie undeva în siguranţă. 

— Sunt sigur că sunt... bine păzite, să trăiţi. 

— Cred că ai învăţat foarte multe de la 
căpi... de la comandantul Vimes, căpitane. 

— Da, să trăiţi. Tata spunea mereu că învăţ 
repede, domnule. 

— Poate că oraşul chiar are nevoie de un 
rege, totuşi. Te-ai gândit la asta? 


— Cum are nevoie peştele de o... âă... de 
ceva care nu funcţionează sub apă, să trăiţi. 

— Şi totuşi, un rege poate apela la 
sentimentele supuşilor săi, căpitane. Cam... cam 
la fel cum ai făcut şi dumneata de curând, din 
câte înţeleg. 

— Da, să trăiţi. Dar ce va face a doua zi? Nu 
poţi trata un popor ca pe o marionetă. Nu, 
domnule. Domnul Vimes spunea mereu că omul 
trebuie să-şi cunoască limitele. Dacă ar exista un 
rege, atunci cel mai bun lucru pe care l-ar avea 
de făcut ar fi să muncească cinstit... 

— Într-adevăr. 

— Însă dacă ar veni o vreme de mare 
nevoie... atunci poate că s-ar răzgândi. Morcove 
se lumină la faţă. De fapt, e cam la fel cu a fi 
gardist. Când lumea are nevoie de noi, are mare 
nevoie. lar când nu... păi, atunci mai bine ar fi să 
ne plimbăm doar pe străzi, strigând Totul e Bine. 
Cu condiţia să fie într-adevăr bine, se-nţelege. 

— Căpitane Morcove, zise lordul Vetinari, 
fiindcă văd că ne înţelegem atât de bine unul pe 
celălalt, şi eu cred că într-adevăr ne înţelegem... 
există ceva ce aş dori să îţi arăt. Vino cu mine. 

ÎI conduse în sala tronului, care era goală, la 
ora aceea. În vreme ce traversa şchiopătând 
podeaua cea goală, arătă cu mâna înaintea lor. 

— Presupun că ştii ce e acela, căpitane? 

— O, da. E tronul de aur al oraşului Ankh- 
Morpork. 

— Şi nimeni n-a şezut în el de multe sute de 
ani. Te-ai întrebat vreodată de ce? 


— Ce vreţi, mai exact, să spuneţi? 

— Atât de mult aur, când până şi alama a 
fost scoasă de pe Podul de Alamă? Aruncă o 
privire în spatele tronului, vrei? 

Morcove urcă treptele tronului. 

— Vai de mine! 

Patricianul privi peste umărul lui. 

— E doar foiţă de aur pusă pe lemn... 

— Exact. 

Nici măcar lemn nu-i mai puteai spune. 
Viermii şi putregaiul se luptaseră pe viaţă şi pe 
moarte şi consumaseră şi ultima bucăţică 
biodegradabilă. Morcove îl împunse uşurel cu 
sabia, şi o parte din tron dispăru, purtată de o 
adiere, într-un norişor de praf. 

— Ce părere ai de asta, căpitane? 

Morcove se îndreptă. 

Una peste alta, domnule, poate că e mai 
bine că poporul nu ştie. 

— Aşa am considerat şi eu. Ei, nu vreau să 
te mai rețin. Sunt sigur că ai foarte multe de 
organizat. 

Morcove salută. 

— Mulţumesc, să trăiţi. 

— Am auzit că tu şi cu, âă, agenta Angua vă 
înţelegeţi foarte bine? 

— Avem o Înţelegere foarte fermă, 
domnule. Desigur, vor exista şi dificultăţi minore, 
zise Morcove, dar, ca să ne concentrăm asupra 
lucrurilor pozitive, am acum pe cineva care e 
întotdeauna gata pentru o plimbare prin oraş. 

Morcove era cu mâna pe clanţă când 


Patricianul îl strigă. 

— Da, să trăiţi? 

Morcove privi înapoi la omul cel înalt şi slab, 
stând în picioare în mijlocul sălii mari şi goale, 
lângă tronul de aur, plin cu putregai. 

— Eşti un om interesat de cuvinte, căpitane. 
Voiam doar să-ţi atrag atenţia asupra unui lucru 
pe care predecesorul dumitale nu l-a înţeles 
niciodată pe deplin. 

— Ordonaţi? 

— Te-ai întrebat vreodată de la ce vine 
cuvântul „politician”? zise Patricianul. 


— Şi mai e şi comitetul Adăpostului Rază- 
de-Soare pentru Dragonii Bolnavi, zise lady 
Ramkin, din cealaltă parte a mesei. Trebuie să te 
înscriem acolo. Şi Asociaţia Rurală a 
Proprietarilor de  Moşii. Şi Liga Amicală a 
Aruncătorilor de Flăcări. Hai, fruntea sus. Ai să 
vezi că ai să-ţi umpli timpul cât ai clipi. 

— Da, dragă, zise domnul Vimes. În faţa lui 
se întindeau zilele, umplându-se cât ai clipi cu 
comitete şi comiţii şi filantropie şi... alte prostii. 
Probabil că era mai bine decât să bată străzile. 
Lady Sybil şi domnul Vimes. 

Suspină. 

Sybil Vimes, născută Ramkin, îl privi cu o 
expresie de uşoară îngrijorare. De când îl 
cunoştea ea, Sam Vimes vibrase întotdeauna, 
plin cu mânia interioară a omului care ar vrea să 
aresteze zeii pentru c-au făcut treabă de 
mântuială, şi pe urmă îşi predase insigna şi de 


atunci... păi, de atunci nu mai era Sam Vimes pe 
care-l ştia ea. 

Orologiul din colţ bătu ora opt. Vimes îşi 
scoase ceasul ceremonial şi-l deschise. 

— Pendula aia a luat-o înainte cu cinci 
minute, zise el, acoperind bătăile ceasului. 

Inchise capacul şi citi din nou cuvintele 
gravate: „Un ceas dela, Vechii tăi Prieteni din 
Gardă”*” 

Morcove pusese asta la cale, garantat. 
Vimes ajunsese să recunoască orbirea acestuia 
când venea vorba de poziţia cuvenită a lui „i” şi 
„e” şi acea cruzime pe care-o arăta virgulei 
obişnuite. 

Şi-au luat rămas-bun de la tine, ţi-au răpit 
măsura obişnuită a zilelor tale şi pe urmă ti-au 
dat un ceas... 

— lertare, milady? 

— Da, Willikins? 

— E un gardist la uşă, milady. La uşa din 
dos. 

— Ai trimis un gardist la uşa din dos? 

— Nu, milady. Acolo s-a prezentat. E 
căpitanul Morcove. 

Vimes îşi acoperi ochii cu mâna. 

— A fost avansat căpitan şi el vine la uşa 
din dos, zise el. Asta-i Morcove, îl recunosc. 
Cheamă-l înăuntru. 

Cu un gest imperceptibil pentru oricine, 
afară de Vimes, majordomul îi aruncă o privire 


58 Joc de cuvinte în engleză: „watch” înseamnă şi ceas de mână, 
şi gardă, cart, a supraveghea. (n. tr.) 


lui lady Ramkin, pentru confirmarea poruncii. 

— Fă cum ţi-a poruncit stăpânul tău, zise ea 
loială. 

— Eu nu sunt stăpânul nimă... începu 
Vimes. 

— Haide, Sam, zise lady Ramkin. 

— Păi, nu sunt, zise Vimes îmbufnat. 

Morcove mărşălui înăuntru şi luă poziţie de 
drepţi. Ca de obicei, în mod subtil, încăperea 
deveni doar un fundal pentru prezenţa lui. 

— Relaxează-te, băiete, zise Vimes cât putu 
de frumos. Nu-i nevoie să saluţi. 

— Ba da, să trăiţi, zise Morcove, şi-i înmână 
lui Vimes un plic. Plicul purta sigiliul Patricianului. 

Vimes luă un cuţit şi desigilă plicul. 

— Probabil mă anunţă că mă pune să 
plătesc cinci dolari pentru uzură excesivă la 
zalele de uniformă, zise el. 

Buzele i se mişcară în veme ce citea. 

— Pe cinstea mea, zise el, într-un târziu. 
Cincizeci şi şase? 

— Da, să trăiţi. Detritus abia aşteaptă să-i 
instruiască. 

— Inclusiv nemorţi? Scrie aici că e deschisă 
tuturor, indiferent de specie sau statut muritor... 

— Da, să trăiţi, zise Morcove ferm. Sunt 
cetăţeni cu toţii. 

— Vrei să spui că s-ar putea să avem 
vampiri în Gardă? 

— Ar fi foarte buni în tura de noapte, 
domnule. Şi la supraveghere aeriană. 

— Şi foarte utili dacă vrei să dai cuiva o 


ţeapă. 

— Ordonaţi? 

Vimes îşi privi calamburul firav cum trece 
prin ţeasta lui Morcove fără să-i declanşeze 
creierul. Apoi se întoarse la scrisoare. 

— Hmm. Pensii pentru văduve, scrie aici. 

— Da, să trăiţi. 

— Redeschiderea vechilor sedii ale Gărzii? 

— Aşa a spus, domnule. 

Vimes citi înainte: 

Considerăm îndeosebi că, această Gardă 
extinsă va avea nevoie de o persoană cu 
experienţă la cârmă care, să fie Stimată de 
către toate clasele societăţii şi, suntem 
convinşi că dumneata vei fi cel mai potrivit 
pentru acest Roll. Vei lua ca urmare 
neîntârziat în primire îndatoririle de, 
Comandant al Gărzii Oraşului Ankh-Morpork. 
Acest post aduce în mod tradiţonal cu sine şi 
rangul de Cavaler pe care, dorim să-l 
readucem în actualitate doar în această unică 
ocaziie. 

În speranţa că prezenta te va găsi 
sănătos, al dumitale credincios, 

Havelock Vetinari (Patrician) 


Vimes mai citi o dată scrisoarea. 

Bătu darabana cu degetele pe masă. Nu era 
nicio îndoială că semnătura era autentică. Şi 
totuşi... 

— Capo... căpitane Morcove? 

— Ordonaţi! Morcove îşi fixă privirea drept 
înainte, cu expresia sclipind de eficienţa şi zelul 
pentru îndeplinirea datoriei a celui ferm hotărât 


să evite cu orice preţ orice fel de întrebări 
directe. 

— Cum... Vimes ridică hârtia, o lăsă jos, o 
ridică din nou şi în cele din urmă i-o trecu lui 
Sybil. 

— Pe cinstea mea! zise ea. Rang de 
cavaler? Era şi timpul, să ştii! 

— O, nu! Nu eu! Ştii ce părere am despre 
aşa-zişii aristocrați din oraşul ăsta — cu excepţia 
ta, Sybil, bineînţeles! 

— Păi, atunci, poate că era şi timpul să le 
mai ridicăm standardele, zise lady Ramkin. 

— Înălţimea Sa a spus, de fapt, zise 
Morcove, că nicio componentă a ofertei nu e 
negociabilă, domnule. Vreau să spun, e totul sau 
nimic, dacă înţelegeţi ce vreau să spun. 

— Totul?... 

— Da, să trăiţi. 

— „..sau NIMIC. 

— Da, să trăiţi. 

Vimes bătu darabana cu degetele pe masă. 

— Ai câştigat, nu-i aşa? zise el. Aj câştigat. 

— Domnule? Nu înţeleg, să trăiţi, zise 
Morcove, radiind onestă ignoranță. 

Urmă o altă tăcere periculoasă. 

— Dar, bineînţeles, zise Vimes, n-aş putea 
sub nicio formă să-mi iau răspunderea pentru 
aşa ceva. 

— Ce vreţi să spuneţi, domnule? zise 
Morcove. 

Vimes trase sfeşnicul spre el şi lovi cu 
degetul în hârtie. 


— Păi, uite ce scrie aici. Adică să 
redeschidem vechile posturi de Gardă? La porţi? 
Ce rost are treaba asta? Tocmai acolo, la 
margine? 

— O, sunt sigur că pot fi modificate 
chestiunile de detaliu şi de organizare, domnule, 
zise Morcove. 

— Să avem o gardă permanentă la porţi, 
da, dar ca să ai cât de cât degetul pe pulsul... 
uite ce, îţi trebuie musai un sediu pe undeva pe 
strada Ulmului, aproape de Umbre şi de docuri, 
şi încă unul pe la jumătatea străzii Scurte, şi 
poate unul mai mic pe Calea Regală. Sau în zona 
aia, oricum. Trebuie să ţii seama de centrele de 
populaţie. Cât personal alocăm fiecărui sediu? 

— M-am gândit la zece, domnule. Împărţiţi 
în ture. 

— Nu, nu se poate. Pune cel mult şase. Un 
caporal, să zicem, şi încă un gardist pe tură. Pe 
ceilalți îi mutăm de colo colo o dată la, ei, să 
zicem la o lună. Vrei să-i ţii pe toţi vigilenţi, nu? 
Şi în felul ăsta toată lumea va patrula pe toate 
străzile. Asta-i foarte important. Şi... tare mi-ar 
trebui acum o hartă... oh... mulţumesc, draga 
mea. Bun. Acuma, uite aici. Ai un efectiv nominal 
de cincizeci şi şase de oameni, Ok? Dar ai 
preluat şi patrula de zi, plus că trebuie să iei în 
calcul învoirile, două înmormântări ale bunicii pe 
an şi pe om — doar zeii ştiu cum o să se 
descurce nemorţii cu asta, poate o să ceară 
învoire să meargă la propriile înmormântări şi pe 
urmă mai sunt concediile de boală şi aşa mai 


departe. Deci... ne trebuie patru ture, eşalonate 
în funcţie de zonă. Ai un foc? Mulţumesc. Nu 
vrem să schimbe tura toţi gardiştii în acelaşi 
timp. Pe de altă parte, trebuie să acorzi fiecărui 
şef de post ceva iniţiativă personală. Dar ar 
trebui să avem un soi de echipă specială, cu 
baza în Pseudopolis Yard, pentru urgenţe... uite 
ce, ia dă-mi creionul ăla. Şi carnetul. Bun... 

Camera se umpluse de fum de trabuc. Micul 
ceas aniversar cânta, nebăgat în seamă de 
nimeni, din sfert în sfert de oră. 

Lady Sybil zâmbi, închise uşa în urma ei, şi 
se duse să hrănească dragonii. 


Dragii mei Mamii şi Tati, 

Ei, iată nişte veşti Uluitoare pentru că, 
acum sunt Căpitan!! A fost o Săptămână 
foarte plină şi varaiată pentru toţi după, cum 
voi relata acum... 


Şi a mai rămas încă un lucru... 

Într-unul dintre cartierele mai selecte din 
Ankh, se afla o casă mare, cu o grădină 
spațioasă, o căsuţă în copac pentru copii şi, cu 
mare probabilitate, un locşor cald în faţa vetrei. 

Şi o fereastră care tocmai se spărgea... 

Gaspode ateriză pe peluză şi-o rupse la 
fugă ca nebunul înspre gard. Din blana lui şiroiau 
balonaşe cu parfum de flori. La gât purta o fundă 
şi în gură ţinea un castronaş pe care scria MR 
HUGGY. 

Îşi scobi disperat un tunel de evadare pe 


sub gard şi se strecură în stradă. 

O balegă proaspătă de cal îl scăpă de 
mirosul floral, şi cinci minute de scărpinat 
eliminară funda. 

— Un purice nu mi-au lăsat, gemu el, lăsând 
jos castronul. Şi aproape c-aveam setu' complet. 
Pfiuuuu! Bine c-am scăpat de-acolo. Hă! 

Gaspode se lumină. Era marţi, şi asta 
însemna plăcintă cu cotlet-şi-organe-suspecte la 
Breasla Hoţilor, iar bucătarul-şef de acolo era 
cunoscut ca fiind sensibil la bătăi din coadă şi o 
privare fixă. lar dacă ţineai un castron gol în bot 
şi aveai un aer jalnic, n-aveai cum să nu te alegi 
cu ceva bun, după părerea lui Gaspode. N-o să-i 
ia mult să râcâie MR HUGGY de pe castron. 

Poate că nu aşa ar fi trebuit să fie lucrurile. 
Dar aşa erau. 

Una peste alta, reflectă el, ar fi putut fi mult 
mai rău. 


SFÂRŞIT 


